
1. 


Bărbatul decedat era complet deshidratat. Era rezemat de 
speteaza scaunului, cu buzele răsfrânte și cu dinţii negri-gălbui 
dezveliți. Din scalp încă atârnau smocuri de păr prăfuit și tocit. 
Pielea feței lăsa să se întrevadă oasele palide și lucioase. 
Degetele îi erau zbărcite, negre și crăpate. 

William Wisting răsfoi restul fotografiilor făcute de criminaliști. 
Bărbatul avusese o constituţie destul de firavă, însă țesutul se 
contractase și putrezise, dând impresia unui corp chiar mai 
uscățiv decât avusese pe vremea când trăia. 

Dosarul purta titlul „Viggo Hansen”. Fotografiile care-l 
surprindeau fuseseră făcute din unghiuri diferite. Wisting analiză 
diferitele poze ale trupului aproape mumificat. De obicei 
rămânea indiferent la fotografiile de acest fel din dosare. Era 
obișnuit cu astfel de scene lugubre și învățase să se detașeze de 
socul vizual. In cariera sa de peste 30 de ani în poliţie văzuse 
atât de multe cadavre, încât le pierduse șirul. Dar acesta era 
diferit. Nu doar pentru că nu mai văzuse ceva asemănător, ci 
pentru că pe bărbatul de pe scaun chiar îl cunoscuse. Practic, 
fuseseră vecini. Viggo Hansen locuise în imobilul din curbă, la 
trei case distanţă de a sa, și zăcuse mort vreme de patru luni, 
fără ca Wisting sau oricare dintre ceilalți vecini să-și fi făcut griji 
pentru el. 

Se opri la - o fotografie făcută din cadrul ușii de la bucătărie, 
care surprindea camera de zi. Bărbatul era poziţionat cu fața la 
televizor, cu spatele la fotograf. Televizorul era pornit, așa cum 
fusese când patrula de poliţie intrase în casă. 


Camera era mobilată modest. În afară de măsuţa pentru 
televizor și scaunul pe care stătea bărbatul, observă o masă 
ovală de cafea, încă un scaun și o canapea cu perne și pături. Pe 
unul dintre pereți erau câteva rafturi și, sub ele, un dulăpior. In 
cealaltă parte a camerei se vedeau draperiile gri trase peste 
fereastră. In partea dreaptă a televizorului era o lampă de 
podea cu abajur franjurat și pete maronii de arsură pe partea 
din interior. Pe pereţi erau atârnate trei picturi înfățișând 

peisaje. Pe masa din faţa bărbatului se găseau o revistă 
săptămânală și o telecomandă, iar lângă acestea, un pahar și o 
farfurie cu niște resturi nedefinite de mâncare. Altfel, camera 
era îngrijită. 

Nu existau urme de conflict. Nimic care să sugereze că 
bărbatul singuratic ar fi avut oaspeţi nepoftiți în ultimele ore ale 
vieţii sale. Nu exista nicio suspiciune că acolo s-ar fi comis vreo 
infracţiune. Cu toate acestea, circumstanţele impuneau ca 
poliţia să investigheze cauzele decesului, iar Espen Mortensen 
făcuse o verificare de rutină amănunţită. 

Următoarea fotografie era un prim-plan cu revista 
săptămânală așezată pe măsuța de cafea. Era deschisă la 
programul TV din ziua de joi, 11 august. 

Wisting își ridică privirea spre fereastra biroului și se uită la 
zăpada care cădea cu fulgi mari. Calendarul arăta ziua de vineri, 
9 decembrie. Viggo Hansen ar fi zăcut mort mult și bine, dacă n- 
ar fi avut o factură neplătită la curent. Compania de electricitate 
îl notificase în repetate rânduri că va sista alimentarea cu 
curent. Într-un final, trimiseseră un angajat la adresă. Doar 
întâmplarea făcuse ca angajatul să se deranjeze să verifice 
puțin mai amănunţit și să întrezărească trupul lui Viggo Hansen 
prin crăpătura draperiilor de la sufragerie. 

În lista de programe erau încercuite anumite ore, iar Viggo 
Hansen făcuse un semn pe marginea revistei în dreptul 
emisiunilor pe care, evident, intenţiona să le urmărească. Unul 
dintre ele era la postul Discovery Channel și se numea FB/'s 
Archives. Seria, care prezenta reconstituiri ale unora dintre cele 
mai importante cazuri ale Biroului Federal de Investigații, îi era 
familiară lui Wisting. 

Wisting răsfoi mai departe dosarul. Următoarea fotografie 
prezenta chipul bărbatului decedat. Era mumificat și înnegrit, cu 
găuri negre în porțiunile unde pielea se desprinsese. Dantura 
era vizibilă până în dreptul molarilor. Ceea ce mai rămăsese din 
limbă atârna acum ca o umflătură neagră-albăstrie. Globii 
oculari erau mari și găunoși și erau îndreptaţi spre înainte. 

Puse fotografiile la loc în dosar, se ridică și se duse la 
fereastră. Soarele era la asfinţit. Asfinţitul gri-plumburiu al iernii. 
Ar fi trebuit să meargă acasă, numai că acolo nu-l aștepta nimic, 
dacă nu punea la socoteală televizorul. 

Jos, în curtea din spatele clădirii, una dintre mașini ieșea din 

garaj. Roţile se învârtiră în gol pe gheaţă, dar apoi prinseră 
aderenţă. Lumina albastră a girofarului se reflecta scânteind în 
fulgii de zăpadă. 

Wisting reveni agale în biroul lui și privi îndelung la dosarul nu 
foarte voluminos. Viggo Hansen nu avea familie, prieteni sau 
alte rude. Murise la fel de singur cum trăise. 

Voia să pună dosarul deoparte în teancul pregătit pentru 
arhivă, dar ceva îl împiedica. Nu știa ce anume. Nici experienţa, 
nici intuiţia nu-i spuneau decât că dosarul trebuia clasat. Cea 
mai importantă sarcină a anchetei era să stabilească identitatea 
persoanei decedate. Nu existau membri ai familiei cu care să-i 
compare profilul ADN, însă le fuseseră suficiente eșantioanele 
prelevate de pe o periuţă de dinți și un pieptăn găsit în 
buzunarul din spate al unei perechi de pantaloni de pe un scaun 
din dormitor. Rezultatele testelor stabiliseră că bărbatul decedat 
era unul și același cu cel care locuise în acea casă: Viggo 
Hansen, în vârstă de 61 de ani. 

Medicul legist se arătase surprins de starea în care se găsea 
trupul. O combinaţie între umiditatea redusă, temperatura 
scăzută și încăperea aproape ermetică, toate ușile, ferestrele și 
gurile de ventilaţie fiind închise, dusese la mumificarea treptată, 
dar sigură, a lui Viggo Hansen, în loc să lase corpul să 
putrezească și să se descompună. Cu toate acestea, cauza 
morții a fost imposibil de stabilit. Pe certificatul de deces scria 
doar mors subita. Moarte subită. 

Computerul scoase un sunet scurt și pe ecran apăru un pătrat 
roșu. Un mesaj urgent de la dispecerat. Wisting își miji ochii. 
Șapte cuvinte: Cadavru descoperit lângă ferma principală din 
Halle. 

Așeză dosarul Hansen în vârful teancului de cazuri pregătite 
pentru arhivare și accesă mesajul. 

2. 


În redacţie era liniște. Zăpada umedă se lipea de ferestre, 
atenuând zgomotele lumii exterioare. Spaţiul de lucru era 
decorat deja pentru Crăciun. Televizoarele pe ecranele cărora 
rulau imagini tăcute ale posturilor internaționale de știri erau 
împodobite cu ghirlande argintii și globuri roșii. Logoul VG era 
ornamentat cu îngeri albi, iar de-a lungul pereţilor despărțitori 
dintre birouri sclipeau luminiţele multicolore ale instalaţiilor de 
Crăciun. 

Șeful departamentului de știri era Knut A. Sandersen. Biroul 
său cu pereţi de sticlă era orientat cu fața spre restul echipei 
editoriale. Line îl putea vedea ţinând telefonul mobil între umăr 
și ureche, în timp ce el lucra la computer. La drept vorbind, șeful 
ar fi trebuit să plece de mult acasă. Devenise din nou tată în 
urmă cu două luni și jumătate. Acum era ora șapte și lucrase 
deja trei ore peste program. 

Sandersen puse capăt discuţiei, sorbi din ceașca de cafea și-și 
lăsă capul pe spate. Cineva atârnase crenguţe de vâsc de lampa 
fixată pe tavan deasupra lui. 

Line se ridică și dădu să intre pentru a-i vorbi despre 
propunerea ei. Dar telefonul lui Sandersen sună din nou și, 
brusc, bărbatul era din nou ocupat. 

In timp ce aștepta ca redactorul-șef să se elibereze, ridică din 
nou ceașca, gândindu-se la Crăciun. Se întreba cum aveau să-l 
sărbătorească. Nu _ vorbise deocamdată cu tatăl ei, dar 
presupunea că aveau să fie ei doi și bunicul, în casa din Stavern. 
Poate că va apărea și Thomas. Ea și Thomas erau fraţi gemeni, 
iar el era pilot de elicopter în Escadrila 330. Thomas nu mai 
avusese liber de Crăciun de când murise mama lor. O cuprinse 
dintr-odată un dor nesfârșit. Trecuseră cinci ani și jumătate de la 
moartea ei. La început, dorul fusese aproape insuportabil. 
Existaseră dimineţi când nu dorea să se trezească, izbucnea 
brusc în lacrimi în timpul ședinţelor și se-ntreba mereu cum 
avea să se descurce tatăl ei de unul singur. Acum, sentimentul 
de dor se mai atenuase, nu mai resimțea acea disperare, dar 
știa că nu era o întâmplare că lucra atât de mult. Devenise 

dependentă de muncă, de atenţia și concentrarea pe care le 
depunea în documentarea unui caz. 

Redactorul-șef termină convorbirea, însă primi un nou telefon 
înainte ca Line să apuce să se ridice de pe scaun. Knut A. 
Sandersen încărunţise foarte tare în zona tâmplelor, în anii 
scurși de când Line se angajase la ziar pentru o perioadă 
determinată. Acum era angajată pe termen nedeterminat și 
făcea parte din grupul de investigaţii criminalistice. Propunerea 
pe care voia să i-o facă depășea domeniul ei, dar aveau 
suficienţi oameni ca să i se acorde câteva zile pentru a lucra la 
revista de weekend. 

Sandersen se ridică și se lovi de vâsc. Line bănuia că tocmai 
el îl atârnase acolo. Continuă să vorbească la telefon în drum 
spre cafetieră, dar deja încheiase convorbirea când Line îl văzu 
întorcându-se cu un pumn de biscuiţi cu ghimbir și cu cana de 
cafea plină-ochi. Se așeză la birou, se lăsă pe spătarul scaunului 
și, pentru o vreme, rămase nemișcat. 

Line știa că trebuie să se grăbească, avea de spus doar trei 
propoziţii ca să-și vândă povestea. Se ridică, își luă ceașca de 
cafea, ca să facă discuţia mai plăcută, și intră în biroul lui. 
Sandersen se uita pierdut la crengile de vâsc, apoi își îndreptă 
privirea spre ea. 

— Vreau să scriu despre Viggo Hansen, îl anunţă ea. 

Sandersen începu să-și facă ordine pe birou. 

— N-am auzit niciodată de el, răspunse, așezându-și hârtiile 
într-un teanc. Ce a făcut? 

— A murit. 

— A fost ucis? 

Ea negă dând din cap. 

— A stat timp de patru luni în faţa televizorului, înainte să-l 
găsească cineva. 

— Mort de-a binelea, așadar. 

— Vreau să scriu despre cum s-a putut întâmpla așa ceva, 
explică Line. Cum este posibil să fii atât de singur și uitat de 
toată lumea, încât trebuie să treacă patru luni înainte să 
descopere cineva, întâmplător, că ai murit. 

Sandersen deschise gura să-i răspundă, dar Line continuă: 

— Cred că ar fi bine să publicăm de Crăciun un astfel de 
articol, spuse ea, sorbind din ceașca de cafea. ONU tocmai ce a 
declarat că avem cea mai bună ţară de locuit din lume. Dar în 

statisticile referitoare la gradul de fericire Norvegia este pe locul 
112. În fruntea listei era o ţară de prin Pacific, o comunitate a 
unei mici insule, unde oamenii au timp pentru semenii lor și au 
grijă unul de celălalt. 

Observă că lui Sandersen îi plăcea ideea. Subiectul propus de 
ea s-ar fi potrivit perfect în tabloul de ansamblu. Un contrast cu 
veselia Crăciunului, sfaturile de slăbit și articolele despre ce 
cadouri sunt la modă. Totuși șeful ei părea îngândurat. 

— Trebuie să scriem și despre altceva în afară de starea 
vremii, adăugă ea cu convingere, făcând semn cu capul spre 
ediția din ziua respectivă, care avea pe prima pagină titlul. Se 
apropie un front atmosferic siberian. 

Line își dădu seama la un moment dat că ridurile de pe 
fruntea lui nu aveau nimic de-a face cu ideea ei, ci cu întreaga 
situaţie din redacţie. În echipa editorială care se ocupa de ediţia 
de weekend, aflată la etajul superior, erau 25 de persoane și ar 
fi trebuit să fie capabili să se ocupe de revistă așa cum trebuie. 
Sandersen nu avea nimic de câștigat dacă mai aloca echipei un 
jurnalist. Dimpotrivă. Rămânea cu mai puţini oameni pentru 
cazurile noi. 

— Am nevoie de trei sau patru zile, spuse ea, conștientă că nu 
erau suficiente. Înmormântarea are loc marţi. 

Sandersen apucă un pix și-l vâri în gură. 

— La ce se uita? 

— Ce vrei să spui? 

— La ce emisiune se uita când a murit? 

— Nu știu, răspunse Line, sorbind din cafea. Dar poţi să citeşti 
despre asta în ziar. 

Sandersen dădu din cap. 

— De acord, spuse el, fixând cu privirea scările care duceau la 
etajul de deasupra. Le dau lor cazul nou și le spun că li te pot 
împrumuta trei zile. 

— Trei zile, confirmă ea, după care se aplecă și-l sărută pe 
obraz. 

3. 


O mașină de deszăpezire ce se apropia stârnea un nor alb în 
urma ei. Zăpada se lipi zdravăn de parbriz și Wisting încetini 
până când vizibilitatea se îmbunătăți. 

O mașină de poliție și un ofițer în uniformă, cu zăpadă 
îngheţată pe cozoroc, se aflau pe marginea drumului ce ducea 
la ferma menţionată în mesaj. Un panou invita, cu litere mari și 
roșii: Taie-ti singur pomul de Crăciun. 

Dădu din cap în semn de salut către polițistul în uniformă și 
viră spre drumul către fermă. În depărtare, observă farurile 
mașinilor și oamenii angrenaţi în diverse activităţi în spațiul 
deschis. 

Cadavrul fusese descoperit într-o pepinieră de brazi. Primul 
echipaj de poliţie raportase că persoana găsită părea să fie 
acolo de mult timp. Wisting știa ce însemna asta. Cât de puţin 
se păstra dintr-un corp omenesc expus timp îndelungat 
intemperiilor și stihiilor naturii. 

Opri mașina în parcare, cobori și atunci își dădu seama cât de 
subţire era îmbrăcat. 

Doi polițiști în uniformă se aflau la intrarea pepinierei de brazi. 
Un panou anunţa că un brad argintiu costa 380 de coroane, iar 
prețul pentru un pom obișnuit norvegian de Crăciun era de 220 
de coroane. 

— Am mai aflat ceva? întrebă el. 

Polițistul mai în vârstă își mută greutatea de pe un picior pe 
altul. 

— Nu, răspunse el și-și suflă în mâini ca să le încălzească. 
Mortensen este acolo, adăugă el, făcând semn cu capul spre 
pădurea de pini. Dar nu cred că va afla prea multe acolo. După 
haine și încălțări, pare să fie vorba despre un bărbat, dar nu se 
știe cu certitudine. 

Wisting aruncă o privire spre șirul de pomi de Crăciun. La 50 
de metri în față era aprins un reflector și-l văzu pe criminalist 
aplecat deasupra unei forme nedeslușite. 

— Cine l-a descoperit? întrebă el. 

— Un băiat în vârstă de opt ani, care venise împreună cu tatăl 

său să taie un brad. Trupul este întins sub ramuri, lipit de 
trunchi, ca și cum cineva l-ar fi îndesat cât mai adânc sub 
crengi. 

interveni și celălalt poliţist: 

— Au dat zăpada la o parte ca să poată lovi cu toporul și, 
iniţial, nu și-au dat seama ce este. 

Wisting dădu din cap. Își putea imagina deja titlurile ziarelor: 
Un băiat (8 ani) a găsit un cadavru sub pomul de Crăciun. 

— Unde sunt acum băieţelul și tatăl lui? întrebă el. 

— l-am trimis acasă. 

Wisting le mulțumi și se îndepărtă. Zăpada îi scârțâia sub 
tălpile pantofilor. _ 

Mortensen se ridică și-l salută printr-o mișcare a capului. In 
părul său își găsiseră sălașul niște fulgi de nea. 

Wisting analiză cadavrul de la un metru distanţă. Fu nevoit să 
se aplece ca să vadă mai bine sub ramurile pinului. O spinare 
încovoiată, purtând un sacou decolorat și îngheţat bocnă, 
pantaloni subţiri și o pereche de pantofi maronii de piele cu 
șireturi, fără toc. În partea din spate a craniului mai atârnau 
câteva smocuri de păr. Pe gât avea urme de mușcături lăsate de 
păsări sau de mici rozătoare. 

— Ce părere ai? întrebă el, ridicându-se. 

Espen Mortensen săltă din umeri. 

— ÎI vom scoate de acolo și-i vom lăsa pe medicii legiști să-l 
examineze. Apoi vom ridica un cort și vom cerceta locul crimei 
pe măsură ce înlăturăm zăpada. Pot fi mai multe lucruri aici. 

— Tot tacâmul? comentă Wisting. Nu crezi că a murit din 
cauze naturale? 

Mortensen clătină din cap. 

— Dacă ar fi fost la o distanţă mai mare de zona populată, 
putea părea că a căutat adăpost, însă este la 50 de metri de 
drumul spre fermă și la doar câteva sute de metri de cea mai 
apropiată clădire. 

Wisting se aplecă din nou. Mortensen avea dreptate. Nu putea 
fi vorba nici de vreun accident. Sinuciderea ar fi fost o 
posibilitate. Poate că sub ramuri, în apropierea trupului, aveau 
să găsească vreun flacon gol de medicamente. Ar fi ușurat 
situaţia, însă ceva îi spunea că nu aveau să găsească așa ceva. 

— De cât timp crezi că este aici? 

— De astă-vară. 

Wisting fu surprins de răspunsul primit, așteptând o 
explicație. 

— Hainele, spuse Mortensen. Poartă îmbrăcăminte de vară. 

Wisting se ridică din nou și făcu un pas în spate. 

— Dar nu este nimeni pe lista persoanelor dispărute în acea 
perioadă, spuse el. 

4. 


Line se gândea la Viggo Hansen. Crescuse la trei case 
distanţă și-și amintea bine de el. Acel om fusese mereu învăluit 
în mister. Toţi copiii se temeau de el, fără vreun motiv anume. 
Rareori îl vedeau ziua, pentru că obișnuia să iasă din casă 
noaptea. Și-o amintea pe mama ei, care, ori de câte ori Line 
venea târziu, îi spunea că trebuie să se întoarcă înainte ca Viggo 
Hansen să iasă din casă. Ea și Thomas stăteau uneori la 
fereastră și-l vedeau ieșind din casă după miezul nopții. 
Cocoșat, îmbrăcat cu o haină neagră cam largă, întotdeauna 
mergea pe trotuarul unde nu erau felinare. 

Se zvonea că mama lui fusese internată la ospiciu și că tatăl 
lui făcuse pușcărie, însă Line nu știa dacă era doar bârfă sau 
dacă exista vreun sâmbure de adevăr în toate acele povești. 

Abia aștepta să-și înceapă munca la noul articol. Incă înainte 
de-a primi aprobarea lui Sandersen crease pe calculator un 
folder denumit Viggo Hansen. 

Scrierea unui reportaj era un proces jurnalistic total diferit 
fată de articolele ei obișnuite, nu doar în ceea ce privește ideile 
și coroborarea materialului, ci și analiza și prelucrarea 
informaţiilor. Era o modalitate unică de a aborda realitatea. 

In articolele de actualitate folosea un mod direct de 
exprimare. Limbajul era simplu și succint. Într-un reportaj însă, 
limbajul avea un rol total diferit. Avea mai multă libertate să 
experimenteze și, cu toate că nu scria poezie, putea să se joace 
ore întregi la înfrumusețarea frazelor. De asemenea, putea să 
petreacă mai mult timp la structurarea materialului. Încerca 
întotdeauna să insufle forță narativă, să confere consistenţă și 
un portret bine conturat persoanelor despre care scria. 
Reportajul era un gen care-i permitea să meargă în profunzimea 
lucrurilor și să-și lase amprenta asupra poveștii. In același timp, 
era fascinant să poată oglindi teme sociale importante prin 
intermediul destinelor unor indivizi, descrierea vieţii lor și a 
acelor detalii însemnate care aveau puterea intrinsecă de a 
spune o poveste mai amplă. 

In plus, simţea că munca pe care o făcea pentru revistă era 

mult mai apreciată, atât de cititori, cât și de manageri. Primea 
laude din partea lui Sandersen și a redactorului-șef editorial, 
însă nu se puteau compara cu feedbackul înflăcărat pe care i-l 
transmitea redactorul suplimentului de weekend. Felicitările 
erau adesea însoţite de fete zâmbitoare și de un șir de semne 
ale exclamării la finalul lor. Şi încă nu scrisese un reportaj 
pentru care să nu primească mesaje din partea cititorilor, fie 
prin e-mail, fie prin poștă. Line ar fi răspuns fiecărui cititor în 
parte. 

Mai demult, Line scrisese câteva interviuri-portret și-i plăcea 
să încerce să înţeleagă și să transmită cititorilor viziunea și 
concepţiile persoanelor intervievate. Desigur, în acele articole 
scrisese despre oameni încă în viaţă, dar principiul era același. 
Trebuia să afle cine erau cu adevărat persoanele pe care le 
intervieva. 

Deocamdată, dosarul despre Viggo Hansen nu conţinea prea 
multe detalii. Acasă avea un articol decupat din ziar în care se 
menţionase cazul, după descoperirea cadavrului, însă nu 
stârnise nicio reacţie, niciun comentariu din partea cititorilor 
care să conţină critici la adresa sistemului de îngrijire a 
bătrânilor ori la adresa sistemului de sănătate. Povestea nu 
fusese preluată nici de agenţiile de știri și nici de vreun cotidian 
naţional. 

ÎI cunoștea pe jurnalistul care scrisese articolul. Garm 
Sabakken. Lucraseră împreună când ea fusese angajată 
temporar la un ziar local. Probabil că povestea ar fi fost preluată 
de alte ziare dacă Garm ar fi știut mai multe detalii. În acel 
articol scurt se spunea doar că bărbatul trăise singur și că 
murise cu mult timp înainte să fie descoperit. Garm părea mai 
degrabă preocupat să afle dacă poliţia nu avea suspiciunea că 
ar fi fost vorba despre o crimă. El specifica în articol că poliția 
făcea cercetări de rutină în cazul fiecărui deces neașteptat și 
atunci când cauza morții nu era evidentă. 

In același ziar, Garm scrisese un articol despre numărul 
insuficient de locuri de cazare pentru studenţii din oraș. Un alt 
material continua un articol publicat într-un număr anterior, care 
vorbea despre un atac violent. Garm era cu siguranță foarte 
ocupat. 

Lui Line faptul că Viggo Hansen locuise în cartierul ei îi trezise 
în primul rând interesul. Îi citise numele scris pe cutia poștală, 

ori de câte ori se ducea și se întorcea de la școală, furase mere 
din grădina lui și-i bătuse la ușă ca să-i vândă lozuri pentru vreo 
campanie umanitară de la școală, însă nu-și amintea decât vag 
cum arăta. Un bărbat scund, cu părul rar și cu o mandibulă 
puternică. 

Tatăl ei îi dăduse vestea despre moartea bătrânului într-o 
seară când o sunase și-i pomenise despre acesta doar așa, într- 
o doară. Line începuse să-l descoasă pe tatăl ei, punându-i niște 
întrebări la care fostul ei coleg de la ziarul local nu se gândise. 
Astfel aflase detalii care transformau evenimentul într-o știre 
care ar fi putut stârni niște reacţii. De exemplu, faptul că Viggo 
Hansen stătuse, pur și simplu, mort pe scaun în faţa 
televizorului încă de astă-vară și că televizorul mai mergea în 
momentul în care poliția intrase cu forța în casă erau două 
dintre aspectele pe care ea intenţiona să le folosească în 
introducere. 

Tot de la tatăl ei aflase de ce cadavrul nu fusese descoperit 
mai devreme. Viggo Hansen avusese o viaţă solitară. Nu 
avusese familie, colegi de muncă și nici prieteni, nu avusese 
abonamente la niciun ziar și aproape că nu primea nicio 
scrisoare prin poștă. Contul bancar înregistrase tranzacţii în mod 
regulat. Era încasată pensia și majoritatea facturilor erau 
achitate prin debit direct. Fusese un bărbat care, pentru cei din 
jur, nu exista. Un om care nu fusese remarcat, deși trăia în 
mijlocul unei comunități. 

Ea își dădu seama că nu putea scrie o poveste care să se 
limiteze doar la circumstanțele externe, singurătatea și viața 
solitară, ci că trebuia să scrie o poveste despre adevărata 
identitate a lui Viggo Hansen. Dacă nimeni nu-l cunoscuse în 
timpul vieții, atunci oamenii aveau să-l cunoască acum. 

Se gândi că un astfel de proiect era ca și cum ar fi privit prin 
gaura cheii. La început putea să zărească doar un crâmpei dintr- 
o cameră, atât cât îi permitea gaura cheii, însă ea știa că dincolo 
de ușă se ascundeau mult mai multe amănunte. 

În perioada cât va lucra la caz se va muta acasă la tatăl ei, de 
la care trebuia să obţină mai multe informaţii. Viggo Hansen era 
cu opt ani mai mare decât tatăl ei, însă acesta poate că știa 
numele unor cunoscuți de-ai lui Viggo Hansen. In plus, tatăl ei i- 
ar fi putut spune cu certitudine dacă mama lui Viggo Hansen 
fusese internată într-un spital psihiatric, iar tatăl trimis în 

pușcărie. 

Deschise un nou document și găsi un model de scrisoare cu 
logoul VG. Dacă voia să progreseze, avea nevoie și de informaţii 
oficiale de la poliţie. Ca titlu alese formula Solicitare de acces la 
documente dintr-un dosar penal. Mai trimisese astfel de scrisori 
și urma să-l roage pe unul dintre șefi să semneze. Se uită la titlu 
și șterse expresia dosar penal. Proiectul de acum era diferit de 
ceea ce făcea în mod obișnuit. Nu era o investigaţie jurnalistică. 

Descrise în linii mari ideea articolului, argumentând că ziarul 
va publica un reportaj pentru a semnala dispariţia ideii de 
comunitate și umanitate din sânul societăţii. La final, solicită 
permisiunea de a vizita casa lui Viggo Hansen. Cel mai probabil, 
poliţia avea s-o redirecţioneze către municipalitate, pentru că 
Primăria era, oficial, cea care administra proprietăţile în astfel 
de situaţii. Era însă mai simplu să obţină acordul, dacă poliția nu 
avea obiecții. 

După ce termină, se lăsă pe spătarul scaunului și-și duse 
mâinile la ceafă. Dincolo de fereastră, zăpada se așternea în 
strat gros. De când venise ea la birou, trebuia să se fi depus 
deja o jumătate de metru. Probabil că Sandersen îl pusese pe 
unul dintre redactori să scrie un articol despre haosul creat de 
zăpadă. 

Se apropie iar de birou și ridică telefonul. Formă numărul 
tatălui său, ca să-i spună că avea să stea la el câteva zile. 
Acesta nu răspunse. Ea ridică privirea la ceas. Era nouă și un 
sfert. Probabil că tatăl ei adormise pe canapea. 

5. 


Wisting stătea lângă fereastră, în sala de ședințe de la etajul 
al doilea al secției de poliţie, și privea înspre stradă. Felinarele 
stradale desenau cercuri palide în zăpadă. Orașul părea mai 
primitor când era învăluit în omăt. 

Nils Hammer sosi primul. Se așeză fără să spună nimic în locul 
său obișnuit, în colțul mesei lungi, luă un pahar de plastic și-și 
întinse mâna puternică spre cafetieră. Hammer era un 
investigator neînfricat. Era de încredere, cinstit și harnic, stoic și 
blând. Uneori stârnea discuţii aprinse în timpul mesei de prânz. 
Era de departe cel mai sincer ofițer din secţie, iar Wisting bănuia 
că-i plăcea să-și tachineze uneori colegii. 

Apoi sosiră și ceilalţi, în același timp. Torunn Borg, Christine 
Thiis și Benjamin Fjeld. Erau toţi. 

Cu numai câțiva ani înainte, cazurile serioase, ca omuciderea, 
tâlhăria, vătămarea corporală sau descoperirea unui astfel de 
cadavru adunau mai bine de zece investigatori într-o echipă. 
Acum de-abia se strângeau în jurul mesei de ședințe o mână de 
oameni. 

Benjamin Fjeld era cel mai tânăr și mai puţin experimentat. 
Era blond, cu ochi albaștri, cu părul tuns scurt și încă avea 
corpul bine antrenat al unui proaspăt absolvent. Repartizat 
anterior cu titlu temporar în cadrul serviciului, devenise unul 
dintre investigatorii permanenţi. Era dedicat și bine informat și 
avea o capacitate mare de muncă, precum și o atenţie 
deosebită la detalii. 

Torunn Borg era la fel de experimentată ca Wisting. Era cea 
mai metodică dintre ei și avea o abilitate aparte în a gândi logic 
și sistematic, urmând firul argumentelor corecte. Astfel, putea 
observa conexiuni cruciale în desfășurarea unui caz. 

Christine Thiis era jurist de profesie și lucra la această secţie 
de poliţie de un an și ceva, însă Wisting ajunsese să vadă în ea o 
persoană raţională și înţeleaptă. Părea să aibă o perspectivă mai 
bună în materie de psihologie și natură umană decât în materie 
de tactici de investigare, cu toate acestea, era un procuror 
foarte capabil. 

Wisting se așeză în capul mesei și puse pe masă o agendă 
neagră, neîncepută. 

— Mă bucur că aţi putut veni atât de târziu, spuse el. Încă nu 
știm cu ce ne confruntăm, dar este important să începem. 

— Ce informații deţinem în momentul de față? întrebă 
Hammer, mușcând de marginea paharului de plastic. 

Wisting despături o hartă și se aplecă deasupra mesei ca să 
indice celorlalți locul descoperirii. Cu degetul, urmă 
Brunlanesveien înspre direcţia Helgeroa. Lângă lacul Hallevanret 
găsi ieșirea spre dreapta și o zonă hașurată în verde-deschis. 
Luă pixul și marcă locul descoperirii ca o cruce. 

— După încălțăminte și haine, sunt motive să credem că este 
vorba despre un bărbat, spuse el, și se așeză din nou. Bărbatul a 
zăcut acolo de astă-vară. 

— Și nu avem nicio persoană dispărută care să corespundă 
descrierii? întrebă Christine Thiis. 

Wisting clătină din cap. 

— Pe timpul verii, aici vin circa 40.000 de turiști, le reaminti 
Hammer. Poate ar fi bine să extindem verificările în alte 
registre. 

— Am verificat, explică Torunn Borg, scoțând un document 
din teancul de hârtii din faţa ei. Nu am găsit nimic relevant. Doi 
turiști germani au dispărut în timpul unei partide de pescuit în 
partea de vest a Norvegiei, la mijlocul lunii iulie, dar numai 
corpul unuia dintre ei a fost recuperat, iar un turist danez este în 
continuare dat dispărut în zona muntelui Hardangervidda. 

Wisting se uită la ceas. 

— Mortensen ar trebui să vină chiar acum de la locul faptei, 
spuse el scriind /D în agendă. 

Identitatea. Acesta era cel mai important lucru de care aveau 
nevoie ca să-și poată continua cercetările. 

— Poate vom afla mai multe când ajunge. 

— Cum se simte băiatul care l-a găsit? se interesă Christine 
Thiis. 

— Tatăl său cu siguranţă se descurcă, răspunse Wisting. 
Profesor de liceu sau așa ceva. În orice caz, nu a solicitat ajutor 
de specialitate. Sperăm să fie bine. 

— Presa este la faţa locului? întrebă Hammer. 

Christine Thiis făcu semn din cap. Era procuror și solicitările 
din partea presei erau de obicei direcționate către ea. 

— Cât timp nu avem certitudinea că este vorba despre o 
crimă, nu vor tulbura apele, explică ea. Există multe indicii că ar 
fi vorba despre o sinucidere. 

Hammer dădu din cap. 

— N-ar fi prima dată când cineva ia un flacon de somnifere și 
se aventurează în pădure. 

Ceilalţi aprobară. 

— La urma urmei, este un loc ciudat să ascunzi un cadavru, 
se gândi Benjamin Fjeld, trăgând harta spre el. 

Distanţa dintre intersecția marcată de Wisting și clădirile 
fermei era de numai câţiva metri. 

— Nu era deloc ascuns și mai devreme sau mai târziu avea să 
fie găsit. 

— Cine locuiește la fermă? întrebă Christine Thiis. 

Wisting își verifică notițele. 

— Per și Supattra Halle. 

— Supattra? 

— Soţia lui este din Thailanda. Ea se îngrijește de brazii de 
Crăciun. 

Hammer își dădu ochii peste cap, dar nu spuse nimic. 

— Poliţiștii în uniformă au vorbit cu ei, dar nu au avut prea 
multe de spus, explică Wisting. Vor veni mâine la sediu ca să 
dea o declaraţie oficială, dar nu-și aminteau nimic din vara 
trecută care să aibă vreo legătură cu descoperirea. 

— Dar autopsia? 

— Mâine-dimineață vin rezultatele. Dacă avem noroc, va 
funcționa noul sistem de videoconferință și vom putea urmări 
totul de aici. 

Hammer se întinse după cafetieră și-și reumplu paharul. 

— E straniu, menţionă el, că nu apare pe lista persoanelor 
dispărute. Dacă este acolo de astă-vară, n-ar fi trebuit să-i 
semnaleze cineva dispariţia? 

Wisting luă un pahar de plastic fără să spună nimic. Mai 
întâlnise astfel de cazuri. Existau oameni care erau invizibili 
pentru toţi ceilalţi. Cine ar fi voit să ucidă un astfel de om? 

6. 


Își lăsase telefonul mobil în birou. Avea un apel ratat de la 
Line și două de la Espen Mortensen. Tânărul criminalist îi 
trimisese și un mesaj, prin care-l anunţa că trupul fusese ridicat 
și că descoperise ceva pe cadavru. Avea să ajungă la secţie 
înainte de ora zece. În mai puţin de o jumătate de oră. 

Wisting era tentat să-l sune și să întrebe despre ce era vorba. 
Poate că găsiseră un flacon de pastile când ridicaseră trupul sau 
poate un portofel care le dezvăluia identitatea cadavrului. 

Pe Line urma s-o caute mai târziu. Ea obișnuia să sune când 
era liniște în redacţie ca să-l întrebe ce face și cum se simte. 
Prefera să nu înceapă să-i dea explicaţii. Presa nu aflase încă 
despre această descoperire și asta era perfect. Oricum nu aveau 
ce răspunsuri să le ofere jurnaliștilor. 

Căscă. Probabil că din cauza zăpezii se simţea atât de obosit. 
Dincolo de fereastră, din cer se pogorau fulgi mari și pufoși. 

La 10:10, Espen Mortensen se iți pe ușa biroului. Activitatea în 
aer liber îi îmbujorase obrajii, iar părul îi era plin de fulgi care se 
topeau. Într-o mână ţinea o ceașcă aburindă de cafea, în 
cealaltă, o cutiuţă de carton, iar pe umăr îi atârna un aparat de 
fotografiat. 

— Au ridicat cadavrul, spuse el, și se așeză pe scaunul 
oaspeţilor. Îi vor face autopsia mâine-dimineaţă. 

— Ce ai găsit? se interesă Wisting. 

Mortensen așeză cutia de carton pe birou. 

— Am căutat prin buzunare înainte să-l ridice, explică el. 

— Portofelul? întrebă Wisting, iar în privire îi licărea speranța 
că identitatea cadavrului va fi dezvăluită. 

Mortensen scutură din cap. 

— Chei? încercă Wisting. 

Din experienţă știa că o legătură de chei îi putea conduce la o 
adresă. 

— Nu. 

Criminalistul deschise cutia de carton, scoase din ea un plic 
de probe și-l așeză pe masă. Wisting se aplecă. În plic era un alt 
plic transparent, conţinând o hârtie lucioasă, mototolită. Era un 

pliant. În partea din faţă era fotografia unei ambarcaţiuni cu 
pânze albe mari. Elida, scria cu litere de tipar. Sailing for Jesus. 

Wisting ridică ușor plicul de plastic. 

— Ce este asta? întrebă el, rotindu-l. 

Bine ați venit în port pentru a ne ruga împreună pe Elida! citi 
el pe spate în limba suedeză. Muzică live și povești de viață vă 
sunt oferite direct de pe puntea vasului. 

— Este un pliant de la o biserică din Suedia, explică 
Mortensen. Elida este descrisă drept o biserică plutitoare, cu 
care călătoresc în jurul lumii pentru a propovădui cuvântul lui 
lisus. 

— L-ai răsfoit? întrebă Wisting, fluturând plicul conţinând 
broşura. ` 

— M-am informat de pe internet, preciza Mortensen. In 
săptămânile cu numerele 32 și 33 făceau un tur estival al 
Norvegiei. Stavern a fost prima lor oprire. Au fost amarați aici la 
chei în zilele de 9 și 10 august, înainte să-și continue drumul 
spre Stavanger. 

Wisting încercă să-și adune gândurile. Nu credea că bărbatul 
decedat făcea parte din echipajul bisericii plutitoare. Un raport 
privind dispariția unui cetăţean suedez ar fi fost înregistrat în 
baza de date norvegiană dacă acesta ar fi dispărut de pe un vas 
străin ancorat într-un port din Norvegia. 

Lăsă plicul din mână și dădu înapoi paginile calendarului de 
pe birou. Dincolo de zilele în care fusese suspendat din funcţie, 
căutând soluţia unui caz de dispariţie din urmă cu 17 ani, înapoi 
la zilele de august, când încă era împreună cu Suzanne. Fusese 
la muncă, însă nu avusese multe întâlniri. Pentru ziua de 10 
august notase Concertul de vară. Işi amintea că fusese o după- 
amiază călduroasă și că el și Suzanne asistaseră la un concert 
de jazz în Bøkeskogen. Trecuseră patru luni de atunci. Patru luni 
în care rămăsese din nou singur. Și, în tot acest timp, bărbatul 
neidentificat zăcuse sub un pin din curtea fermei Halle. 

Pliantul le oferea, evident, un indiciu cu privire la intervalul de 
timp în care se petrecuse tragedia. Probabil că bărbatul intrase 
în posesia lui cândva după 9 august, când vasul ajunsese în 
Stavern. Era prima probă tangibilă pe care o aveau și era un 
important pas înainte. 

Ridică iar plicul și analiză conţinutul cu mai multă atenţie. 
Plicul transparent din interior semăna cu plicurile de probe pe 

care le foloseau ei, însă era decolorat și părea să fi fost expus 
vântului și intemperiilor. 

— Era în buzunarul interior al hainei, preciza Mortensen. 

Wisting voia să se asigure că înțelegea totul corect. 

— Pliantul cu £/ida era într-un plic de plastic în buzunarul 
interior al hainei sale? întrebă el. 

Mortensen dădu din cap. 

— Nu mă întreba de ce. Dar avem speranţe mari că vom găsi 
amprente pe el. 

Wisting rămase un timp cu plicul în faţa lui. Se întrebă de ce 
bărbatul decedat protejase pliantul, însă nu dădu glas gândurilor 
sale. 

— Altceva? întrebă el, punând plicul pe masă. 

Espen Mortensen pusese aparatul de fotografiat pe podea, 
lângă scaun. Apoi îl ridică în poală. 

— Este cam devreme să le cunoaștem însemnătatea, spuse 
el. Dar am câteva fotografii. 

Reglă câteva setări, prinse obiectivul camerei și întoarse 
aparatul cu display-ul spre Wisting. 

Bărbatul fusese mișcat și acum era așezat pe spate. Mare 
parte din piele și ţesut era desprinsă de pe faţă. Acolo unde 
fuseseră gura, nasul și ochii erau acum niște spaţii goale, însă 
câteva porțiuni din obrazul și urechea stângă, care fuseseră pe 
sol, erau intacte. _ 

De nerecunoscut, se gândi Wisting. Insă, negreșit, erau 
rămășițele unei ființe umane. 

Mortensen continuă cu secvenţa de imagini și se opri la una 
care surprindea palma stângă a cadavrului. Fusese protejată 
sub piept și era într-o stare destul de bună, însă nu permitea 
prelevarea de amprente. Rămășițele pielii erau tăbăcite și 
strânse în jurul oaselor decolorate. Niciun inel sau ceas de 
mână, observă Wisting. Unghiile dispăruseră, iar degetele 
înnegrite erau încleștate, ca și cum mâna sa împietrise 
strângând ceva la care nu dorea să renunţe nici după moarte. 

Wisting se aplecă mai mult și miji ochii la micul ecran. Era 
ceva ce se ițea dintre degetele curbate. Ridică privirea la 
Mortensen, căutând o confirmare. 

— Păr, confirmă celălalt. 

În fotografia următoare se vedea și mai clar. Câteva smocuri 
de păr blond prinse în mâna lui încleștată. 

Wisting se lăsă pe spătar, știind că și criminalistul 
interpretase probele la fel ca el. Bărbatul decedat fusese 
implicat într-o luptă. O încăierare pe viaţă și pe moarte. Bărbatul 
din fotografie pierduse, dar nu fără a opune rezistentă 
criminalului. 

7. 


Line se trezi greu și rămase întinsă, ascultând sunetele 
înăbușite ale traficului de pe stradă. Apoi trase pilota într-o 
parte și-și cobori picioarele pe lângă pat. Podeaua era rece, așa 
că-și puse o pereche de șosete groase. Apoi se duse, 
somnoroasă, spre bucătărie. 

Pielea i se înfioră. Își acoperi sânii cu braţul drept și merse la 
fereastră, să vadă cât de mult ninsese în timpul nopţii. Probabil 
că încetase să mai ningă la scurt timp după ce se culcase, dar 
stratul de zăpadă se apropia de o jumătate de metru. In acel 
moment își văzu mașina mai jos pe stradă. Utilajele de 
deszăpezire o învăluiseră bine în zăpadă. Unul dintre utilajele 
mai mici curăța trotuarul. Un bărbat care-și plimba câinele se 
dădu la o parte ca să-i facă loc să treacă. Stătea și se uita la 
girofarul utilajului care împingea zăpada de-a lungul zidurilor 
vopsite în galben, iar fereastra se aburi de la căldura corpului ei. 

Norii erau grei și cenușii. Termometrul indica -1 grad Celsius. 
Asta însemna că zăpada era apoasă și grea. Porni cafetiera și 
speră ca unul dintre vecinii care parcaseră în faţa sau în spatele 
mașinii sale să plece înaintea ei. Nu era nevoie să facă duș 
înainte să curețe zăpada de pe mașină, așa că îmbrăcă un 
pulover gros. De fapt, puloverul era al lui Tommy și-l păstrase 
după ce el se mutase, cu mai mult de un an în urmă. Se mai 
întâlniseră și după aceea, așa că avusese mai multe ocazii să i-l 
înapoieze. Însă ceva o reţinea. Deși trecuse o eternitate de când 
el îl purtase, ea încă putea să-i simtă parfumul. Dacă se 
întâmpla să-i fie foarte dor de el, atunci îmbrăca puloverul - era 
mai bine decât să-l sune. 

Retrăia sentimentele de atunci și le menținea la intensitate 
ridicată, deși se decisese că Tommy Kvanter nu era un bărbat 
cu care să-și împartă viaţa. Ea voia să-și întemeieze o familie, 
dorea un bărbat în care să aibă încredere, un om responsabil 
care să-i ofere siguranţă. Tommy nu întrunea niciunul dintre 
aceste criterii. Era nepăsător și atrăgător, iar ea știa că nu este 
potrivit pentru ea. Așadar, acest pulover uitat îi era suficient 
până când avea să apară altcineva și putea să scape de el 

pentru totdeauna. 

Cafetiera începu să bâzâie încet și să scoată aburi. Aduse 
ceașca plină cu cafea la masa din bucătărie și o cuprinse cu 
palmele. În apartament era frig. 

Deschise laptopul și privi prima pagină a ediţiei Online a 
ziarului. Va continua să ningă era titlul principal. Nu avea de ce 
să piardă timpul citindu-l, așa că-și verifică e-mailurile. 

Primise un răspuns la o întrebare pe care i-o adresase unuia 
dintre documentariști. Obţinuseră informaţii de la Biroul de 
Evidenţă a Populaţiei care confirmau ceea ce-i spusese tatăl ei 
despre Viggo Hansen. Adică faptul că acesta nu avea familie. Se 
născuse în Stavern în februarie 1950 și locuise pe strada 
Herman Wildeneys încă de când se construise casă, din 1964. 
Tatăl său decedase în 1969, iar mama sa trecuse în lumea celor 
drepți când Viggo Hansen avea 24 de ani. La adresă nu mai erau 
înregistrate alte persoane. Nu se spunea nimic despre locul în 
care își trăise primii 14 ani din viață. Line știa că datele mai 
vechi nu erau păstrate în format electronic și trebuia să caute 
prin arhiva fizică dacă voia să obţină informaţii care nu se 
regăseau în dosarele digitale. Insă, din moment ce Viggo 
Hansen se născuse în Stavern, existau destule motive să creadă 
că trăise în acea zonă toată viaţa sa. 

Oricum, din experienţă, știa că martorii erau întotdeauna cele 
mai bune resurse. Primul lucru pe care-l făcuse cu o noapte 
înainte fusese să salveze informaţiile găsite în baza de date a 
administraţiei financiare, în care căutase persoane care trăiseră 
în Stavern și se născuseră în același an cu Viggo Hansen. 
Obţinuse 56 de rezultate. 28 de femei și 26 de bărbaţi, dintre 
care unul era Viggo Hansen. Pe listă apăreau și alte nume bine- 
cunoscute, persoane despre care știa că încă locuiau în Stavern 
și care-i puteau spune ceva despre Viggo Hansen. Printre alţii, 
era un artist pe care-l intervievase în legătură cu o expoziţie, pe 
vremea când lucra la ziarul local. De asemenea, mai erau un 
avocat pe nume Realfsen și o doamnă care fusese profesoară. 

Numele artistului era Eivind Aske. Il căută și-i găsi pagina 
web. Era ilustrator, pictor și grafician și avea în Stavern propria 
galerie, un studio și o imprimerie. li recunoscu desenele care 
apăreau pe ecran. În principal erau portrete de copii făcute în 
creion negru. Aveau o expresie blândă și sensibilă. 

Atât numărul său de telefon, cât și adresa e-mail erau trecute 

în partea de jos a paginii web. Formă numărul, iar el răspunse 
aproape instantaneu. 

Line se prezentă, precizându-i că i-a luat un interviu cu câţiva 
ani înainte, dar că acum lucra pentru VG. Eivind Aske îi răspunse 
că-și amintea de interviul pe care i-l acordase mai demult și o 
întrebă cu ce-i putea fi de folos. 

— Speram să vă pun câteva întrebări despre Viggo Hansen, 
spuse ea. 

— Cine? 

— Viggo Hansen, repetă Line. El a murit, dar eraţi de-o seamă 
cu el și mă întrebam dacă aţi fost cumva colegi de scoală. 

Se lăsă liniștea, în timp ce la capătul celălalt al firului 
partenerul de conversație se gândea. Line se întreba dacă ea își 
mai amintea toți colegii de clasă. Fuseseră 21 de elevi în cei 
nouă ani de școală primară și gimnaziu. Dacă ei i se cerea să le 
treacă numele pe o listă, probabil că pe unii îi uitase, însă și-ar fi 
amintit de ei imediat după ce le-ar fi auzit numele. Cel puţin de 
majoritatea lor. 

— Viggo Hansen, spuse bărbatul de la celălalt capăt al firului, 
ca și când ar fi rumegat numele. Da, îmi amintesc de el. Un 
băiat mărunţțel. Era foarte bolnav, cred. Sau, cel puţin, lipsea 
foarte mult timp. Atât îmi aduc aminte. 

— Chiar și așa, pot să trec pe la dumneavoastră în această 
după-amiază? se interesă Line. 

— După-amiaza și seara nu sunt acasă, dar poţi veni mâine, 
după ora patru. 

— Putem stabili la ora patru? sugeră Line. 

— La ora patru, confirmă Eivind Aske. Ai mai fost aici, așa că 
știi drumul. 

Line închise telefonul. Deocamdată avea stabilită o întâlnire. 
Poate că de la Eivind Aske ar putea afla numele altor cunoștințe 
comune, care-l știuseră mai bine pe Viggo Hansen, ca să nu 
piardă timpul cu întâlniri din care să nu obţină nimic. 

Găsi o foaie albă de hârtie și desenă partea de stradă unde 
locuise ea înainte. Cobora de la vechiul turn de apă. La capăt 
făcea o curbă și se intersecta cu Tyrihansveien, care făcea 
paralel cale-ntoarsă prin Nord. Nu se gândise la asta până acum, 
dar cele două străzi formau o potcoavă alungită. Casele de pe 
ambele părţi aveau gazoane generoase învecinate cu niște 
spaţii deschise. 

Așeză casa tatălui său la numărul 7 pe strada Herman 
Wildenvey și desenă casa lui Viggo Hansen la numărul 4, jos în 
curbă, pe cealaltă parte a străzii. 

Apoi schiță și celelalte case, scrise numele celor care locuiau 
acolo și trase săgeți și linii acolo unde oamenii plecaseră sau 
veniseră. 

— Pot să încep din partea de jos, își spuse în sinea ei. Cu cei 
care locuiau cel mai aproape de el, după care pot să extind 
cercul. 

Cel mai apropiat vecin era Greta Tister, la numărul 2. Era 
văduvă și nu avea copii. În casa de vizavi, Silje și Steinar 
Brunvall ajunseseră la vârsta maturității. Steinar îi fusese coleg 
de clasă, în timp ce Silje era cu trei ani mai mic. Pe părinţii lor îi 
chema Tor și Marianne. Parcă își amintea că Steinar moștenise 
casa și-i căută numele în cartea de telefoane. 

Așa era. Locuia acolo, împreună cu cineva pe nume lda. Nu 
reuși să găsească nimic despre părinţii lui. Era ciudat să-l 
revadă pe Steinar. Fuseseră iubiţi în copilărie, mai mult pentru 
că el era singurul băiat din cartier de-o seamă cu ea. A fost 
primul băiat cu care s-a sărutat și care i-a atins sânii. Se 
întâmplase pe povârnișul de lângă strada principală, înainte ca 
ea să înceapă să poarte sutien. In copacii de acolo era 
construită o căsuţă în care abia aveau loc doi oameni. Stăteau 
întinși unul lângă altul, iar buzele li s-au atins aproape în mod 
întâmplător. El i-a pipăit sânii, prin pulover, apoi treptat a băgat 
mâna pe sub bluză și i-a ridicat hainele încet, ca să-i poată 
vedea. Ea avea 12 sau 13 ani și nu știa ce s-ar fi putut întâmpla 
dacă n-ar fi apărut sora lui. 

Gândurile ei începură să zboare într-o altă direcţie. Unde 
fusese Viggo Hansen în ziua respectivă? Oare el atinsese 
vreodată o fată sau o femeie? Era dificil sa-și imagineze o ființă 
umană trecând prin viață fără s-o împartă în vreun fel cu cineva. 

Turnă și cafeaua rămasă, se ridică și merse la fereastră cu 
telefonul în mână. Unul dintre vecini se pregătea să plece cu 
mașina parcată în faţa ei. 

Formă numărul de telefon al tatălui ei și, în timp ce aștepta, 
își lipi palma de geamul rece. 

— Bună, spuse el răspunzând. Voi intra într-o ședință. 

Line se întoarse, se sprijini cu șalele de pervazul ferestrei și 
aruncă o privire la notițele înșirate pe masa din bucătărie. 

— Am sunat doar ca să te anunţ că astăzi vin într-acolo, 
preciză ea. Voi sta la tine acasă câteva zile. 

— Da? răspunse tatăl ei. De ce? 

— Nu este un moment potrivit pentru tine? 

— Bineînţeles că este. Numai că nu mă așteptam să te văd 
înainte de Crăciun. 

— Voi scrie despre Viggo Hansen, explică ea. 

— Pentru VG? De ce? 

Line nu răspunse. 

— L-ai cunoscut? întrebă ea în schimb. 

— Ne salutam în treacăt, atât. 

— Da, dar știi ceva despre el? 

La capătul firului se făcu liniște. 

— Mă pregătesc să intru în ședință, repetă tatăl său. 

— Nu cred să-l fi cunoscut cineva cu adevărat, spuse Line. De 
aceea trebuie să scriu despre el. Despre cum este posibil să fii 
complet singur toată viaţa. 

Nimeni nu mai spuse nimic, cât timp tatăl ei se gândea la 
asta. Părea să fi înţeles punctul ei de vedere. 

— Poate fi un subiect interesant, comentă el. Dar nu este 
puţin prea aproape de casă? 

— În ce mod? 

— La urma urmei, a fost vecinul nostru. Chiar tu ai fost printre 
cei care au stat aici, dar nu l-ai cunoscut. 

Line merse la masa din bucătărie. Și ea se gândise la asta, la 
faptul că ea însăși fusese unul dintre motivele singurătăţii lui 
Viggo Hansen. Scrierea unui articol echilibrat avea să fie o 
provocare, însă nu vedea nimic rău în asta. Se simțea ca pe 
vremuri, când lucra pentru ziarul local, unde îi cunoștea pe 
majoritatea celor despre care scria sau știa ceva despre ei. 

— l-am solicitat lui Christine Thiis accesul la rapoartele din 
dosar, începând cu momentul în care a fost găsit, spuse ea. O 
poți întreba dacă a primit mesajul? ŢI-l pot trimite și ţie. 

— Nu este un dosar penal, obiectă tatăl ei. 

Ea îi putea auzi paşii în timp ce el vorbea. 

— Știu, spuse ea. Incerc doar să aflu cine a fost. Vorbești tu 
cu ea? 

— Da, dar acum trebuie să închid. Ne vedem diseară, atunci. 

8. 


Wisting intră în sala de ședință și-și lăsă telefonul pe masă. 
Uitase de Viggo Hansen. Dosarul era în biroul lui. Conţinea 
fotografii pe care nu voia ca Line să le vadă, însă o cunoștea 
bine și știa că nu avea să renunţe până când nu punea mâna pe 
el. 

Espen Mortensen era deja în sala de ședințe și stabilise 
legătura video cu sala de autopsii din incinta Institutului pentru 
Sănătate Publică din Oslo. Wisting se uita în gol la imaginea de 
test. 

El nu-l putea da uitării pe Viggo Hansen. Cântărea adesea 
astfel de  coincidenţe lipsite de importanţă. Persoana 
neidentificată și Viggo Hansen muriseră în aceeași perioadă, 
fără să le simtă cineva lipsa. Nu exista nicio conexiune imediată 
între incidente, însă obișnuinţa de a fi suspicios îl făcea să se 
gândească automat la asta. Nils Hammer intră și se așeză la 
locul său obișnuit, spuse cât de mult ura zăpada și-și vâri sub 
buza superioară o doză de tutun. 

În cele din urmă, li se alătură și Christine Thiis pentru a asista 
la autopsia transmisă prin videoconferinţă. 

Avea cu ea un teanc voluminos de documente și le așeză pe 
masă în faţa ei. 

— Au aflat, spuse ea, așezându-se. Am vorbit cu cei de la 
ziarul local. 

— Este în ordine, comentă Wisting. Vom avea nevoie de 
informații. 

— Ce le-ai spus? se interesă Hammer. 

— Nu multe, răspunse Christine Thiis. Nu știm prea multe. Că 
a fost găsit un cadavru în pădurea de lângă ferma Halle. Era 
acolo de foarte mult timp și nu ne putem pronunţa cu privire la 
vârsta și sexul său. Și ei au aceeași bănuială ca și noi, că a fost 
o tragedie personală. 

Wisting dădu din cap. Asta însemna că ziarul nu avea să-i 
acorde o importanţă deosebită, la fel ca în cazul lui Viggo 
Hansen. 

— A fost o idee bună să vorbești cu ei acum, spuse Hammer 

arătând spre ecranul lat. Peste vreo oră probabil că vom ști mai 
multe. 

— Vor năvăli din nou asupra mea. 

Wisting se așeză. Imaginile din sala de autopsie umpleau deja 
ecranul generos. Lumina puternică de pe tavan se reflecta în 
plăcile albe de faianţă de pe pereţi și în mesele metalice. 

Era un fel de show de televiziune cu care nu prea se putea 
obișnui. El asocia televizorul cu distracţia și, într-un fel, era o 
experienţă bizară să stea și să-i privească pe medicii legiști 
secționând un trup de om într-o transmisiune în direct. Însă era 
o formă de comunicare foarte eficientă. Înainte li se punea la 
dispoziție un rezumat în cadrul unei scurte convorbiri telefonice 
și un scurt raport care era transmis pe fax. În noua configuraţie, 
puteau să adreseze întrebări direct medicului legist și să 
primească răspunsul pe loc. 

In camera din care erau transmise imaginile se aflau trei 
persoane: un medic legist expert și un asistent, ambii purtând 
salopete verzi, măști, mănuși și șorţuri galbene de plastic, 
precum și un criminalist de la Kripos, Serviciul Naţional de 
Investigaţii Criminale, în obișnuita salopetă albă. Potrivit 
documentelor, reprezentantul Kripos era un bărbat pe nume Jon 
Berge. Wisting îi știa numele din nenumăratele rapoarte citite, 
dar nu-l văzuse niciodată. 

Un al patrulea bărbat intră în încăpere aducând pe o 
brancardă un ghemotoc în formă de corp uman, învelit în plastic 
alb. Pașii săi răsunară în toată sala. 

— Sunteţi pregătiţi? întrebă Jon Berge, ridicând privirea spre 
cameră. 

— Suntem pregătiţi, răspunse Wisting. 

Comunicaţia audio funcţiona în ambele sensuri, însă semnalul 
video într-un singur sens. 

Asistentul aduse o măsuţă cu rotile plină cu instrumente și 
eprubete goale de probe, etichetate. Patologul trase fermoarul 
sacului în care era cadavrul și-l dădu într-o parte. Înlătură niște 
cearșafuri pătate și expuse trupul deteriorat sub lumina 
puternică a lămpii. 

Wisting observă cum toţi cei prezenţi în sala de autopsii 
reacționară la mirosul care trebuie să fi fost copleșitor, după ce 
cadavrul îngheţat începuse să se dezghețe. 

Brațul drept al bărbatului mort era învelit într-un sac de 

plastic transparent, acolo unde mâna înţepenise strângând 
câteva fire de păr. În câteva puncte de pe îmbrăcăminte, 
Mortensen lipise bandă adezivă transparentă și lată, pentru a 
fixa eventuale urme provenind de la atacator: păr, fibre textile, 
piele, transpiraţie, sânge și lacrimi. 

Patologul înregistră pe un reportofon ora și locul și rosti 
numele tuturor celor prezenţi. 

— Trupul neidentificat a sosit la Secţia de Medicină Legală a 
Institutului de Sănătate Publică purtând un sacou maro, cămașă, 
pantaloni subţiri și pantofi maro de piele, continuă el. O 
descriere mai detaliată a hainelor va fi pusă la dispoziţia 
tehnicianului criminalist din cadrul poliţiei. 

Jon Berge făcu o fotografie. 

— Corpul se află într-o stare de avansată descompunere, dar 
nu a atins etapa finală de putrefacție, continuă medicul. 
Rămășițele epidermei au o nuanţă maronie-neagră și pot fi 
observate numeroase leziuni de mărimea unui ac, în formă de 
con, despre care se poate presupune că sunt înțepăturile 
furnicilor și gândacilor. Pot fi observate și leziuni cauzate de 
animale mari, sub forma rănilor neregulate, de un centimetru 
lungime, în zonele expuse ale țesutului moale, precum gleznele 
și gâtul. Invaziile larvelor de muscă par nesemnificative. 

Își drese vocea și continuă: 

— Braţul stâng este întins și așezat de-a lungul trupului. 
Braţul drept formează un unghi în zona cotului și este sprijinit pe 
piept. Palma este încleștată și pare să conţină ceva. 

Blițul aparatului foto învălui cadavrul într-o lumină albă, după 
care patologul continuă cu descrierea externă. Apoi înlătură 
plasticul ce învelea braţul drept și-i îndreptă degetul mare și pe 
cel arătător. 

— Posibile fire de păr găsite în mâna sa dreaptă, dictă el, 
asigurându-se să le fotografieze înainte să depărteze și celelalte 
trei degete. Palma mâinii drepte este pătată cu un strat negru- 
maroniu. Posibil să fie o crustă de sânge formată la suprafaţă. 
Un total de șase fire de păr sunt bine fixate în acea crustă. 

Înlătură pe rând firele de păr folosindu-se de o pensetă și le 
plasă în eprubete. Apoi preluă eșantioane de probă din ceea ce 
era, probabil, sânge. Apoi spălă mâna, fără să găsească vreo 
rană pe ea. 

— Vom continua, preciză patologul, invitându-l pe asistent să 

înlăture pantofii. 

Acesta îi scoase încălțările și le înmână ofițerului de la Kripos. 

— Wolverine, citi el pe talpa pantofilor. Mărimea 11,5. 

— Nu este o măsură europeană, interveni Christine Thiis. 
Espen Mortensen introduse denumirea companiei pe calculator. 

— O fabrică de încălţăminte cu sediul în Michigan, SUA, 
explică el. Comercializează produse în toată lumea. 

Pe ecran, înlăturaseră sacoul de pe cadavru. Polițistul încercă 
să citească eticheta de la guler. 

Mortensen își verifică notițele. 

— Brioni, citi el. Am verificat. Este un brand italian. 

Jon Berge dădu din cap și puse sacoul într-o pungă de hârtie. 

Apoi tăiară pantalonii și-i desprinseră cu grijă. Apoi 
îndepărtară niște cruste de piele și niște ţesut, scoțând la iveală 
niște fibre musculare subțiri. 

— Lenjerie masculină, preciză polițistul din sala de autopsie, 
înainte să examineze pantalonii. John Henry Mens Dress Pants. 

Ecranul calculatorului lui Espen Mortensen era plin de 
rezultate returnate de la diferite magazine online. 

— Doar pagini din străinătate, spuse el, clătinând din cap. 
Shopko, Find & Save și eBay. 

Mânecile cămășii fură secţionate la fel ca pantalonii. Wisting 
privi la rămășițele bărbatului întins pe masa metalică. Coastele i 
se profilau în exterior, pe sub piept. Pielea maronie-neagră era 
crăpată și plină de leziuni deschise. Cel mai probabil provocate 
de rozătoare. Îmbrăcămintea era intactă și nu exista nimic care 
să indice violenţa externă, din categoria rănilor provocate prin 
înjunghiere sau împușcare. 

Anchetatorul de la Kripos își plimbă degetele de-a lungul 
gulerului cămășii, căutând o etichetă care să le ofere alte indicii. 

— Aici este decolorată, spuse el. Este mai închisă la culoare 
decât celelalte pete. Nu pot să văd ce producător este. 

Își întoarse privirea spre camera de filmat: 

— E posibil să fie sânge. 

Medicul legist trase de o lampă cu braț mobil spre capul 
cadavrului și se aplecă. 

— E dificil de spus, murmură el înainte să ia reportofonul și să 
dicteze. Posibilă fractură la tâmpla stângă. 

Scoase o ruletă. 

— Craniul este expus pe o suprafaţă în diametru de 3, 5 

centimetri. Pe marginea leziunii sunt vizibile rămășițe de ceară. 

Jon Berge făcu câteva fotografii la solicitarea patologului. 

— E posibil să fie rezultatul unei răni provocate cu un obiect 
contondent. O concluzie mai mult decât provizorie. 

Wisting nota ceea ce se spunea, mai mult din obișnuinţă. 
Urma să primească un raport preliminar spre finalul zilei de 
lucru, cu descrierea tuturor leziunilor și comentariile 
corespunzătoare. 

Activitatea din sala de autopsie continuă cu tăierea lenjeriei și 
înlăturarea acesteia de pe cadavru. Medicul legist duse din nou 
reportofonul în dreptul gurii. 

— Organele genitale externe sunt ca niște frunze, spuse el, 
descriind pliurile pielii din zona scrotului. Cel mai probabil 
bărbat, deshidratat. Pieptul și abdomenul sunt prăbușite, fiind 
clar vizibile porțiuni din schelet, fără a prezenta leziuni, din câte 
pot să îmi dau seama. 

Christine Thiis se ridică, palidă la față. 

— Voi fi în birou, spuse ea. Îmi faceţi un rezumat mai târziu. 

Wisting dădu din cap și o urmări cu privirea până ce aceasta 
ieși pe ușă, după care se concentră la imaginea de pe ecran. 

Patologul continuă procedura de rutină înainte ca trupul să fie 
spălat cu apă rece. 

— Este, evident, un trup al unei persoane în vârstă, spuse el, 
privind spre cameră. Este relativ bine conservat, având în 
vedere că a stat în spaţiu deschis, însă este aproape imposibil 
de precizat când a murit. 

— În urmă cu vreo patru luni? sugeră Wisting. 

— Cel puţin, nu există niciun indiciu care să sugereze altceva. 
Temperatura medie a scăzut încă de la finalul lunii septembrie. 
Primele nopţi geroase au început în estul Norvegiei în 
octombrie, așa că, da, este foarte posibil ca decesul să fi 
survenit la mijlocul lunii august. Și vara a fost răcoroasă. 

— Și a stat într-un mediu uscat și relativ întunecat, explică 
Wisting, amintindu-și cum, la cercetași, învăţaseră să aprindă 
focul de tabără pe ploaie torențială, fără să se ajute de gaz sau 
hârtie. 

Secretul se afla sub ramurile pinilor, la baza trunchiului. Acolo 
unde ploaia și umezeala nu ajungeau niciodată și unde erau 
mereu crengi uscate. 

— Asta ar explica de ce corpul se află într-o stare atât de 

bună, chiar și după patru luni. 

— Am înțeles că nu aveţi pe nimeni înregistrat pe lista 
persoanelor dispărute în perioada respectivă? interveni 
anchetatorul de la Kripos. 

Wisting dădu din cap, dar conștientiză că persoanele de pe 
ecran nu-l puteau vedea. 

— Cel puţin nu pe plan local, răspunse el. Și pe nimeni din 
restul țarii, care ar fi putut să ajungă pe aici, în zona noastră. 

— Acum îl vom duce să-i facem radiografii, explică medicul 
legist. Apoi trebuie să-l cântărim și să-l măsurăm, înainte să-l 
secționăm. Poate că vă va ajuta. De asemenea, îl voi ruga pe 
stomatologul legist să ia mulaj de pe dantură. Momentan, nu pot 
spune mai mult decât că este un bărbat adult. 

Wisting le mulţumi și ecranul se stinse. 

9. 


Biroul lui Christine Thiis era la capătul holului. Ușa era 
deschisă și Wisting intră. 

— Cred că era străin, spuse el, oprindu-se lângă fereastră. 

Cerul era cenușiu și începuse din nou să ningă. Fulgi mari, 
deși și rapizi. 

Christine Thiis se lăsă pe spătar și-și încrucișă mâinile la piept. 

— A apărut ceva mai palpabil în timpul autopsiei? 

— Nu. Vom afla mai multe mai târziu, însă deocamdată nu 
știm decât că este un bărbat adult, care poartă haine și 
încălțăminte cumpărate din străinătate. 

— Și că are o rană gravă la cap. 

Wisting aprobă, își vâri mâinile în buzunare și-și rezemă 
fruntea de fereastra rece. Jos, într-o curte de pe cealaltă parte a 
străzii, câţiva copii împingeau niște bulgări uriași de zăpadă, 
care lăsau dâre negricioase în marea de alb. 

— Ai primit o solicitare de la Line? întrebă el, întorcându-se 
spre procuror. 

— Nu de la Line, răspunse ea, verificându-și e-mailurile. Ci din 
partea unui redactor-șef. 

Se aplecă înspre ecran, își miji ochii și citi cu voce tare: 

— Vă solicităm să-i acordaţi jurnalistei noastre Line Wisting 
accesul la conţinutul dosarului vizând decesul lui Viggo Hansen. 

— Am vorbit cu ea acum vreo două ore, îi explică Wisting. 
Vine acasă. Poate că va sta aici până la Crăciun. 

— Ar fi frumos. Veţi sărbători Crăciunul împreună? 

— Așa sper. N-am vorbit încă despre Crăciun. 

Jos, în curte, îi vedea pe copii cum netezesc partea de sus a 
celui mai mare dintre bulgări înainte să-l ridice pe următorul și 
să-l așeze cu grijă în vârful celui dintâi. 

— Ai văzut? întrebă el, făcând semn înspre ecranul 
calculatorului. 

Christine Thiis dădu din cap. 

— Momentan, nu putem decât să așteptăm, spuse ea, privind 
pe hol în direcţia sălii de ședințe. l-am răspuns deja 
redactorului-șef. 

Wisting nu zise nimic, așteptând ca ea să-i spună dacă 
refuzase cererea sau acceptase solicitarea. 

— Nu văd nimic rău în a permite ziarului accesul la 
documente, spuse ea. Au propria răspundere cu privire la 
publicarea de informaţii personale, dar m-am consultat cu 
inspectorul-șef și am decis să le acordăm accesul. 

Wisting o fixă cu privirea. 

— Faptul că Line este cea care le-a solicitat a avut vreo 
influență asupra deciziei? 

Christine Thiis clătină din cap. 

— Nu chiar. Desigur, este important să credem că Line se va 
achita de sarcină așa cum trebuie, însă am impresia că este 
oricum un articol important. 

Ea răsfoi niște documente. 

— Am vorbit la instanţă și cu consilierul juridic al consiliului 
municipal, adăugă ea. l-au permis accesul în casă. 

— Perfect, spuse Wisting, rătăcind din nou cu privirea afară, 
pe fereastră. 

Omul de zăpadă căpătase un cap cu ochi, nas, gură și o 
căciulă de lână. 

Espen Mortensen intră în birou. Wisting stătea în picioare, 
sprijinit cu spatele de fereastră. 

— Ce părere ai? îl întrebă Christine Thiis. Acum, după 
autopsie? 

Criminalistul își drese glasul. 

— Cred că trebuie să tratăm cazul drept o omucidere, 
răspunse el, așezându-se pe scaunul de oaspeţi. Și că avem o 
întârziere de patru luni. 

Wisting își dăduse deja seama de ceva timp cu ce anume se 
confruntau. 

— Nu cred că acolo a avut loc tragedia, spuse el. Printre pomii 
de Crăciun. 

Mortensen dădu din cap. 

— A fost mutat acolo, spuse el. S-a scurs mult timp, dar la 
locul descoperirii nu este nicio probă care să indice faptul că a 
fost ucis acolo. 

— Vrei să spui că a fost ucis în altă parte și apoi transportat 
acolo? întrebă procurorul. 

Wisting își duse o mână în dreptul gurii și-și mușcă îngândurat 
buza inferioară. 

— Dar este un loc ciudat să ascunzi un cadavru, spuse el. 

De unde stătea, o vedea pe Christine Thiis scriind cuvinte- 
cheie cu litere mari, rotunde. 

— Este posibil să se fi întâmplat undeva în apropiere? sugeră 
ea. La una dintre fermele din zonă, sau așa ceva? 

Wisting se gândise deja la asta. 

— Torunn și Benjamin verifică zona, explică el. Clădirile sunt 
răsfirate. Mici ferme și case individuale. Planul este să le ia 
declaraţii tuturor celor care locuiesc acolo. Ar fi fost mult mai 
ușor dacă am fi știut cine este. 

Christine Thiis prinse capătul unui pix între dinţi. 

— Ce altceva avem? 

— Șase fire de păr, haine și încălțăminte produse în 
străinătate și un pliant despre o biserică plutitoare, rezumă 
Mortensen. Ultima probă este, de fapt, și cea mai clară. Asta 
înseamnă că omuciderea a fost comisă, cel mai probabil, cândva 
după ce Elida a fost ancorată aici, în data de 9 și 10 august. 

Nu era suficient să construiască un caz, se gândi Wisting 
mutându-și din nou privirea spre copii. Totuși era un început, iar 
el știa din experienţă că urma să găsească și alte probe. Cazul 
avea să devină complex, strat cu strat. Exact ca un bulgăre de 
zăpadă care se rostogolește pe suprafaţa zăpezii și devine din 
ce în ce mai voluminos. 

10. 


Lui Line îi luă doar un sfert de oră ca să-și deszăpezească 
mașina. După aceea făcu un duș, își împachetă bagajul și se 
pregăti de călătorie. Intre timp începuse să ningă din nou și 
zăpada se așternuse pe mașină într-un strat subţire. 

Işi aruncă bagajul pe scaunul din spate, mătură zăpada de pe 
parbriz, se sui în mașină și învârti cheia în contact. Motorul 
huruia, dar mașina nu pornea. Răsuci cheia înapoi și încercă iar 
să pornească mașina. Pe bord se aprinseră mai multe luminiţe 
de avertizare. Apăsă acceleraţia și, într-un final, izbuti să 
readucă mașina la viaţă. Ambală motorul și intră pe bandă. 
Cauciucurile se rotiră în gol înainte de a se lipi, sigure, de asfalt. 

Fulgii de nea care se lipeau de parbriz se topeau aproape 
instantaneu. Ștergătoarele scârțăiau și bâzâiau, iar aparatul de 
aer condiţionat dezaburea încet parbrizul. 

Drumul până acasă dura, de obicei, o oră și jumătate. Când a 
ajuns la jumătatea drumului, a intrat la o benzinărie și a cerut 
ajutor ca să schimbe ștergătoarele. Înainte de a porni la drum, 
și-a deschis laptopul și și-a verificat e-mailul. Printre mailurile 
recente se afla și răspunsul procurorului Christine Thiis. 

Este un refuz, se gândi ea și dădu dublu-click pe mesaj. 
Răspunsul venise mult prea repede ca să fie pozitiv. 

Se pregăti sufletește pentru un răspuns negativ, dar fu plăcut 
surprinsă când citi următoarele: 

O parte dintre documentele aceștia caz pot fi ridicate de la 
poliția din Larvik, pentru un împrumut pe termen scurt. 
Proprietatea defunctului a fost trecută în administrarea 
municipală. Mandatarul nu are nicio obiecție ca Verdens Gang 
să obțină acces în locuință, iar cheile pot fi ridicate de aici. 

In încheiere, procurorul i-a urat succes cu articolul pe care-l 
scria. 

Pe chipul lui Line se așternu un zâmbet larg. Acest început de 
proiect era mult mai promiţător decât s-ar fi așteptat. 

Un utilaj portocaliu de deszăpezire trecu pe autostradă cu 
frezele zdrăngănind. În urma lui venea un șir de mașini care nu 
puteau să-l depășească. 

Line se hotări să răsfoiască ziarele în format electronic înainte 
să pornească la drum. 

Ziarul la care lucra ea avea patru articole diferite despre 
vreme chiar pe prima pagină. Nu se sinchisi să-l citească pe 
niciunul dintre el. Și ziarul local din Larvik scrisese tot despre 
starea vremii. Puțin mai jos pe pagină a găsit un articol care o 
făcu curioasă. „Persoană găsită decedată” era titlul. 

Deschise linkul și citi articolul în întregime. 

Vineri după-amiază o persoană a fost găsită moartă lângă 
Halle, scria articolul, fără să divulge prea multe alte informații. 
Cadavrul prezenta semne că ar fi zăcut mult timp acolo și fusese 
transportat la Institutul de Medicină Legală pentru autopsie și 
identificare. 

Articolul nu dădea mai multe informaţii decât se găseau în 
titlu. A fost găsită o persoană decedată. Line închise laptopul și-l 
puse în geantă. 

Când reporni mașina, se auzi un scârţăit de sub capotă. Ca să 
nu mai audă scârţăitul, porni radioul din mașină, căută un post 
care nu difuza colinde de Crăciun și intră în trafic. 

Nu trecu mult și ajunse din urmă coada de mașini care se 
formase în spatele autoutilitarei. După mult timp se ivi și 
cenușiul lac Farris pe partea dreaptă și ea ieși de pe autostradă 
în direcţia Larvik. Lacul încă nu fusese acoperit de gheaţă și 
vântul forma mici valuri neliniștite pe suprafaţa apei. 

Drumurile înspre oraș nu fuseseră deszăpezite la fel de bine și 
zloata de pe jos pleoscăia sub cauciucuri și se izbea de scutul 
roții. 

Găsi un loc liber de parcare în fața poliţiei. Zăpada fusese 
adunată în grămezi în faţa intrării. Străbătu agale parcarea și 
intră în clădirea cu ziduri roșii de piatră. Tânărul îmbrăcat în 
uniformă din spatele recepţiei își ridică ochii din hârtii și o privi. 

Line nu-l mai văzuse niciodată și se prezentă. 

— Aș dori să vorbesc cu Christine Thiis, îi explică ea. 

— Aveţi programare? 

— Da, oarecum, doar că nu am stabilit o oră anume. Am venit 
doar să iau niște documente. 

Poliţistului îi luă mult timp să găsească numărul de telefon pe 
o listă și apoi tastă niște cifre pe telefonul din fata sa. 

— Vă sun de la recepţie, zise el. Vă caută cineva. 

Persoana de la capătul firului îi ceru detalii. 

— O jurnalistă de la VG, îi răspunse polițistul. 

Ascultă răspunsul și se întinse spre un plic și un formular 
aflate pe o bancă din spatele lui. 

— Da, este aici, spuse el la receptor. 

Apoi încheie conversaţia și-i întinse plicul lui Line. 

— Christine Thiis este ocupată, o informă. Dar ţi-a lăsat acest 
plic. 

Line îl luă. Pe el era scris numele ei. 

— Trebuie să semnezi aici, îi zise polițistul și puse o foaie pe 
pupitru. 

Era un formular tipizat pentru împrumut de documente din 
dosar și ea trebuia să confirme că nu va copia documentele, că 
nu va lasa pe nimeni să aibă acces la ele și că nu le va folosi 
decât în scopul stabilit. 

Ea luă un pix și își scrise numele pe linia din josul paginii. 

În timp ce-i returna polițistului foaia se gândea să întrebe de 
tatăl ei și să-i spună că a sosit. Ar putea să bea o cafea sau ceva 
de genul ăsta în biroul lui. Dar se răzgândi, își dorea mai tare să 
înceapă munca. 

Dosarul era mai subţire decât se așteptase, își dădu ea seama 
în drum spre mașină. Pipăi plicul și deduse că nu putea să 
conţină decât câteva foi. Cheile de la casă, se gândi ea fericită. 

O pală de vânt mătură fulgii pe scaunele mașinii când 
deschise portiera. 

Se așeză, vâri cheia în contact și o răsuci apăsând în același 
timp ambreiajul. Motorul scoase niște scârțâituri înainte să 
pornească. 

Pe drumul dinspre Oslo se gândise cum se va instala în fosta 
cameră de lucru a mamei sale, de la etaj. Era o încăpere 
primitoare, cu un birou mare, un fotoliu generos și o tablă mare 
de plută atârnată pe perete. 

În zăpada din faţa casei se vedeau urmele de roți ale mașinii 
tatălui ei. Un utilaj de deszăpezit lăsase un morman uriaș de 
zăpadă în dreptul aleii. Era prea mare ca să se aventureze cu 
mașina prin el. Așa că parcă pe marginea drumului și lăsă 
motorul pornit, apoi se duse până la scările casei. Luă lopata și 
curăţă zăpada de la intrare, apoi se întoarse la alee și începu să 
dea la o parte omătul. Transpiraţia îi curgea pe ceafă. Işi 
îndreptă spatele și se sprijini de coada lopeţii ca să ia o pauză. 

Casa lui Viggo Hansen se afla pe cealaltă parte a străzii, la 

nici 50 de metri în diagonală faţă de casa lor. Geamurile 
întunecate erau pe jumătate ascunse în spatele ramurilor golașe 
ale mărului bătrân și cocârjat din grădină. 

Line își mușcă buza de jos. O rafală de vânt trecu pe lângă ea 
și o făcu să îngheţe. Zăpada i se topea în păr și-i curgea în jos, 
pe frunte. Își șterse fruntea cu mâna și continuă să dea zăpada 
la o parte. După 20 de minute se sui la volan și conduse mașina 
până în fața casei. 

Bătu din picioare ca să scuture zăpada, intră în casă și încuie 
ușa, apoi se duse direct la bucătărie. Cafetiera fusese cadoul ei 
de Crăciun pentru tatăl ei, anul trecut. Se putea face și ceai la 
ea. Pregăti o cană, apoi își cără lucrurile în fosta ei cameră de la 
etaj. Apoi luă plicul cu documentele de la poliţie și cana de ceai 
și se duse în camera de lucru a mamei. 

Unul dintre pereţi era acoperit de o bibliotecă înaltă până în 
tavan. Beletristică, biografii, cărți de istorie, reviste și dosare cu 
spirală într-un amestec vesel. 

În cameră, în colţul din spatele ușii, era un fotoliu generos, cu 
o măsuţă și cu o lampă de citit în dreptul acesteia. In mijlocul 
camerei trona biroul mamei, cu sertare de ambele părţi, plasat 
astfel încât persoana de la birou stătea cu spatele la ușă și 
zărea pe fereastră strada din faţa casei. 

Line își puse jos cana, se duse la fereastră și trase draperiile. 
Lumina cenușie de afară pătrunse în cameră și ea simţi curentul 
care venea dinspre îmbinarea dintre geamuri. 

Deasupra ușii lui Viggo Hansen lumina un bec stingher. Casa 
de lemn cu baiţ cafeniu era puţin mai mică decât casa tatălui ei, 
cu acoperișul plat și cu un gard viu foarte des care înconjura 
proprietatea. Ușa era maroniu-deschis, cu o mică fereastră de 
sticlă galbenă și sablată. Pe treptele casei, stratul de zăpadă era 
gros, iar de acoperiș atârnau câţiva ţurțuri. 

Ea cântări plicul cu documente în mâini, apoi se duse la birou, 
se așeză și aprinse lampa. Aceasta răspândea o lumină plăcută 
pe suprafaţa mesei, făcând ca restul încăperii să se cufunde în 
semiîntuneric. 

Rupse plicul cu unghiile și scoase documentele, care erau 
adunate teanc într-un dosar verde cu elastic. 

În plic mai era o legătură de chei. Ea le răsturnă pe masă. 
Erau o bucată de plastic cu o reclamă la o firmă de lăcătușerie și 
o cheie prinse pe un breloc. Probabil că poliţia spărsese yala și 

montase una nouă după ce intraseră în casă. Luă cheia, o puse 
în palmă, strângând-o între degete, apoi o lăsă jos. Apoi scoase 
elasticul mapei cu documente. 

11. 


Sunetul unei autoutilitare de deszăpezire răsună până în sala 
de conferinţe a poliţiei. Duduitul constant al motorului se 
estompa ori de câte ori mașina depășea vreun munte de omăt 
sau trecea de colțul vreunei case. 

Atmosfera din jurul mesei era împietrită. Wisting se uită pe 
rând la toţi colegii săi. In cursul zilei se lămuriseră că aveau de-a 
face cu o crimă și că punctul lor de pornire era unul dintre cele 
mai defavorabile cu putinţă: n-aveau nici cea mai mică idee cine 
era decedatul. Putea să prevadă încă de pe-acum că niciunul 
dintre investigatori nu mai avea nimic de raportat, nimic care 
să-i ajute să avanseze în anchetă. 

Singurul care ar fi putut să contribuie cu ceva în momentul de 
faţă nu sosise încă. Espen Mortensen fusese în legătură directă 
cu departamentul de medicină legală pe parcursul zilei și tot el 
deținea toate detaliile despre descoperirile ulterioare. Wisting 
primise un raport cu o concluzie preliminară. Cadavrul măsura 
undeva între 180 și 185 de centimetri lungime și cântărea 26 de 
kilograme, dar greutatea lui cât timp fusese în viaţă trebuie să fi 
fost triplă. Era caucazian și avea în jur de 50 sau 60 de ani când 
a murit. Culoarea părului s-a stabilit că a fost blond-închis. 
Cauza morţii a fost corelată cu rănile de la cap. 

Hainele cu care fusese îmbrăcat erau și ele descrise, iar el știa 
că Torunn Borg cercetase mărcile și magazinele de haine, fără a 
putea însă să identifice de unde provenea bărbatul. 

Espen Mortensen se ivi în ușă cu un teanc de hârtii. Telefonul 
mobil îi suna. Il scoase din buzunar și rămase în cadrul ușii ca să 
răspundă. Își plimbă privirea fără ţintă, până i se intersectă cu a 
lui Wisting. 

Privirea lui era fixă, dar avea o licărire îndepărtată, de parcă 
ar fi fost concentrat la ceea ce i se relata la telefon. Apoi se 
răsuci și se îndreptă zorit spre birou. 

— Line a trecut pe aici astăzi, i-a spus Christine Thiis, mai 
mult ca să umple tăcerea, în timp ce-l aștepta pe Mortensen să 
revină și să poată relua ședința. 

Stătea lângă Wisting cu un caiet în faţă. Caietul ei era la fel de 

gol ca și a lui. 

— Ai vorbit cu ea? o întrebă Wisting, puţin surprins că nu 
fusese contactat de fiica lui. 

— Nu, îi răspunse Christine Thiis, dar i-am pregătit 
documentele și i le-am lăsat pe biroul de la recepţie. 

Wisting dădu scurt din cap și se uită la ceas. Era patru și cinci 
și decise să înceapă ședința. In acest stadiu al cercetărilor se 
punea accentul pe comunicarea detaliilor pe care le obținuse 
fiecare dintre ei, pentru ca astfel cercetările să avanseze. Nu 
exista niciun plan pe care să-l urmeze pentru soluţionarea 
cazului. Toate propunerile, ideile și presupunerile trebuiau 
scoase la înaintare și apoi sortate și filtrate. 

În deschiderea ședinței a făcut un rezumat al lucrurilor făcute 
până în momentul respectiv. După aceea toți cei din jurul mesei 
puteau prezenta detaliile pe care le aflaseră. 

— Benjamin? întrebă el răsfoind printre hârtii. Ai vorbit cu Per 
și cu Supattra Halle? 

Tânărul investigator a dat din cap și a scos audierile celor doi 
soți care locuiau la ferma din vecini în perioada în care a fost 
găsit cadavrul. 

— Cred că putem să-i excludem complet, conchise el. Se 
ocupă de căpșuni și culeg fructele singuri pe perioada verii. 
Sezonul durează de la mijlocul lui iunie până în iulie. Pe 6 august 
au plecat în Thailanda și nu s-au întors decât pe 1 octombrie. 

Wisting își notă datele. 

— Vaporul Elida a acostat pe 9 sau 10 august, zise el și trase 
aceeași concluzie ca Benjamin Fjeld. 

Broșura care fusese găsită ambalată în plastic în buzunarul 
interior al defunctului indica faptul că omuciderea avusese loc 
după plecarea lui Per și a Supattrei Halle în străinătate. 

— A existat cineva care a avut grijă de fermă cât timp au fost 
ei plecaţi? 

— Da, un fel de administrator de la una dintre fermele din jur. 
Va veni la audieri mâine dimineaţă devreme. 

— Cum îl cheamă? 

— Jonathan Wang, îi explică tânărul investigator și adăugă 
ceva ce Wisting dorise să știe. Am verificat registrele. Nu găsesc 
nimic acolo. Are cazierul curat. 

Wisting își notă numele și observă că și Christine Thiis îl nota. 
Deocamdată nu aveau decât un nume, dar bărbatul se aflase 

singur într-o zonă izolată în presupusul moment al omuciderii. 
Era o informaţie pe care o puteau folosi mai departe. 

Wisting continuă. 

— Sensul giratoriu? 

Dădu din cap spre Torunn Borg. 

— Am vorbit cu majoritatea locuitorilor de la fermele din 
vecinătate. Nimic nu se evidenţiază deocamdată, dar multe 
informaţii mai trebuie prelucrate. Printre altele, au fost niște 
nomazi care se ofereau să ascută cuțite și diverse unelte la un 
preţ derizoriu. 

— Așa este, interveni Nils Hammer. Am primit câteva 
denunţuri de fraudă în vara aceasta. Dădeau târcoale pe aici 
într-o mașină cu număr de Suedia. 

— Avem un dosar deschis pentru asta? întrebă Christine Thiis. 

— Nu, dar avem un număr de înregistrare pentru unul dintre 
mesaje, îi explică Torunn Borg. 

— Altceva? se interesă Wisting. 

— Oamenii nu-și amintesc prea multe. Cineva a observat un 
străin cu un aparat foto, alţii își amintesc că o mașină de 
transport fusese parcată pe pajiște spre finalul verii. Un neamt 
s-a interesat de drumul către Mølen, iar un polonez vindea 
tablouri din ușă în ușă. Printre altele. 

Wisting se întinse către ceașca de cafea. Tot felul de lucruri 
banale de genul acesta se fixaseră în amintirea oamenilor și 
trebuiau provocate ca să iasă la lumina zilei. Evident că existau 
informaţii care nu vor aduce după sine decât niște muncă în 
plus, dar cu toţii știau, din experienţă, că undeva printre toate 
acele informaţii, exista un detaliu decisiv. Ceea ce era total 
neesenţial acum putea să se dovedească extrem de important 
peste o zi sau peste o săptămână. Sau peste un an. 

— Te ocupi tu de asta? întrebă el, sorbind o gură de cafea. 

Torunn Borg dădu din cap. 

— Atât timp cât nu avem nimic mai interesant. 

Espen Mortensen se ivi în cadrul ușii. Cu siguranţă lăsase în 
birou documentele pe care le avusese înainte cu el. Acum ţinea 
câte o foaie în fiecare mână și se uita de la una la alta. Apoi le-a 
întins pe amândouă, ca pe niște piese de puzzle care nu se 
potriveau. Wisting își dădu seama că tocmai primiseră niște 
informaţii care aveau să răstoarne ancheta într-un mod 
dramatic. 

— Ce informaţii ai? se interesă Hammer. 

— Am găsit o potrivire pentru amprente, îi informă Mortensen, 
avansând câţiva pași în sală. 

— Amprente? întrebă Wisting și-și aminti degetele scofâlcite 
ale leșului. 

— Pe broşura care se afla în buzunarul interior, îi lămuri 
Mortensen. Cea care a fost împachetată în plastic. 

— Ale cui sunt? întrebă Hammer. Amprentele cui le-aţi găsit? 

Mortensen se uită în jos la una dintre foi. 

— Ale lui Robert Godwin, îi răspunse acesta. 

— Cine este Robert Godwin? 

Mortensen așeză foaia pe care o ţinea în mâna dreaptă pe 
masa din faţa lor. 

Wisting se aplecă în faţă și simţi cum i se zbate un nerv de la 
tâmplă când citi titlul: „Wanted by the FBI”. 

12. 


Line termină de citit documentele în mai puţin de o oră. 
Dosarul era ordonat cronologic, începând cu raportul primei 
patrule de poliţie care sosise la casă și forțase intrarea. Urma un 
formular medical despre un deces. Apoi audierea unui bărbat de 
la compania de electricitate care-l găsise pe Viggo Hansen când 
venise să-i taie curentul. Următoarele erau o copie a 
corespondenţei cu medicul de familie și rapoartele unui 
anchetator care vorbise cu poștașul și cu vecinii mai apropiaţi. 
Un document cu titlul de „Raport despre tâlhărie și sechestru” 
conţinea lista obiectelor luate din casă de către polițiști pentru 
investigaţii mai amănunțite. La final citi raportul criminalistului 
care verificase casa. Lângă acestea era o mapă cu ilustraţii în 
care era schițat cadavrul, prezentându-se și poziția camerelor 
din micuța casă: două dormitoare, camera de zi, bucătăria, baia, 
două debarale, o verandă și niște trepte care duceau în pivniţă. 

Copiile fotografiilor erau în alb-negru. Cele cu corpul lui Viggo 
Hansen erau morbide și neplăcute privirii. li amintea de corpul 
unei mumii, așa cum Line mai văzuse în fotografiile din Egipt. 
Corpul părea să fie complet deshidratat. Pielea i se zbârcise, 
părea uscată și întărită și stătea total întinsă peste oasele 
pumnului. Era așezat pe un scaun, ca o păpușă cenușie. Era 
ceva sinistru și ireal în toate acestea, făcându-l pe Viggo Hansen 
să pară și mai straniu în împietrirea morții. 

În faţa scaunului cu leșul era o masă, iar în fața acesteia era 
un televizor pornit. Line recunoscu logoul postului Discovery 
Channel. Într-o fotografie se vedea o revistă cu grila de 
programe, deschisă pe masă, la pagina cu emisiunile de pe 11 
august. Era o bifă în dreptul unuia dintre programe. Dosarele 
FBI. în ciuda situaţiei tragice, Line nu-și putu înăbuși un zâmbet. 
Șeful departamentului de la VG urma să afle la ce se uita Viggo 
Hansen când a murit. 

Niciunul dintre documentele din dosar nu divulgau nimic 
despre Viggo Hansen și despre cine a fost el în realitate. Acolo 
era descris doar după ce viaţa lui s-a încheiat. Cel mai 
interesant a fost raportul criminalistului Espen Mortensen. El nu 

a descris doar cadavrul, ci și casă, într-un mod lucid și obiectiv. 
Atât ușa de la intrare, cât și ușa de la terasa de pe partea din 
spate a casei fuseseră încuiate, toate geamurile erau închise și 
nu era niciun semn de spargere. Casa era curată și nu s-au găsit 
urme de luptă și nici semne că ar fi primit pe cineva în vizită. 

Conform ghidului TV deschis pe masă, criminalistul a conchis 
că decesul a survenit cândva în cursul serii, pe data de 11 
august. 

Raportul medicului legist susținea această ipoteză: 

„Nimic din starea în care a fost găsit cadavrul nu contrazice 
ipoteza că moartea a survenit în jurul datei de 11 august”, citi 
ea. Patologul a explicat că umiditatea scăzută din casa 
defunctului a condus la păstrarea într-o stare atât de bună a 
corpului. Aerul uscat a determinat lichidele din corp să se 
evapore și restul cadavrului s-a conservat prin uscare, în loc să 
putrezească. 

În dosarul poliţiei mai erau câteva investigaţii și analize. 
Limbajul era birocratic, dar Line își dădu seama că era vorba 
despre analiza ADN. Nu exista nicio rudă pentru compararea 
ADN-ului, dar materialul genetic al lui Viggo Hansen a fost 
comparat cu câteva mostre găsite pe periuța lui de dinţi și cu un 
fir de păr din buzunarul de la pantaloni al defunctului. Astfel i s-a 
stabilit identitatea. 

Discuţia pe care poliția o avusese cu Steinar Brunvall, vecinul 
lui Viggo Hansen, îi confirmă lui Line ceea ce ea bănuise despre 
fostul ei iubit din copilărie. În raport se specifica faptul că el 
crescuse într-o casă vecină cu a lui Viggo Hansen și că preluase 
casa părinţilor după ce aceștia se mutaseră în Spania în urmă cu 
trei ani. 

Acum era profesor și avea o iubită care se numea lda. Aveau 
împreună doi copii. 

Steinar nu avusese prea multe de povestit despre Viggo 
Hansen. Nu-și reamintise când îl văzuse pe vecinul său ultima 
dată, dar parcă îl zărise cândva, peste vară. In rarele ocazii când 
îl văzuse, acesta se îndrepta spre casă cu câte o plasă în fiecare 
mână. Doar o singură dată își amintește să-l fi salutat cu o 
înclinare a capului. Cei doi nu schimbaseră niciodată o vorbă. 

Nici discuţia pe care poliţia o avusese cu Greta Tister, din 
cealaltă casă învecinată, nu fusese de prea mare ajutor. Aceasta 
părea mai degrabă nervoasă din cauza grădinii neîngrijite din 

jurul casei lui Viggo Hansen. Ea și soţul ei locuiseră în casa 
vecină de la începutul anilor 1970. Era cu o generaţie mai în 
vârstă decât Viggo Hansen și era de părere că de aceea nu 
existase nicio interacțiune între ei. Răposatul ei soț fusese în 
contact cu Viggo Hansen în legătură cu un foișor pe care l-au 
construit pe la mijlocul anilor 1990. Atunci le trebuise o 
semnătură de acord din partea lui. Ea îl descria pe Viggo Hansen 
drept un om ciudat, care-și ţinea viaţa personală doar pentru 
sine. Line presupuse că Greta Tister cu siguranţă povestise mai 
multe, despre lucruri care nu-și aveau locul într-un raport al 
poliţiei, și-și notă numele ei pe lista persoanelor cu care voia să 
vorbească. 

În alte dosare similare pe care le văzuse Line, în care diverși 
oameni fuseseră identificaţi, investigatorii adăugaseră de multe 
ori fotografia de pașaport a defunctului. În acest dosar nu exista 
nicio astfel de fotografie cu Viggo Hansen. Probabil că nu exista 
nicio poză de pașaport, întrucât el nu călătorise niciodată în 
afara ţării. 

Nici ea nu avea decât o vagă imagine despre cum arăta el. |- 
ar fi plăcut să atașeze o fotografie în articolul pe care voia să-l 
scrie, dar se putea descurca și fără ea. Una dintre pozele făcute 
în camera de zi, în care Viggo Hansen era văzut din spate, putea 
fi folosită în ziar, dacă poliţia îi dădea fotografiile originale. 
Vârful capului i se zărea deasupra spătarului scaunului. Era 
înclinat ușor înspre stânga și, dacă nu ai fi știut, ai fi putut crede 
că este o fotografie a cuiva care dormea în fața televizorului. 

Se zărea și paharul gol de pe măsuţa din faţa lui. Pereţii erau 
reci și cenușii, fără fotografii de familie. Acesta era un aspect 
care ilustra foarte bine un om izolat cu o viaţă singuratică. 

Line adună hârtiile într-un teanc și le puse înapoi între 
coperţile verzi. Apoi se ridică și se duse la fereastră. Zăpada se 
depusese pe pervaz. Un bărbat cu o pufoaică groasă, căciulă 
neagră și o eșarfă care-i acoperea faţa aproape în întregime 
venea pe stradă. O pasăre se sperie și zbură dintr-un copac din 
curtea lui Viggo Hansen. 

Acum i se părea că va fi mai greu de scris despre viaţa 
acestuia decât și-ar fi imaginat. Deocamdată Viggo Hansen nu 
părea să fi lăsat vreo moștenire în urma sa pe lumea aceasta. 
Viaţa lui se învărtise în gol și fusese atât de pustie, încât era 
greu să produci un text de 12.000 de caractere, cât îi trebuia lui 

Line ca să umple șase pagini. Dar trebuia să descopere o cale, 
trebuia să găsească pe cineva care-și amintea de el, cineva 
care-și formase o impresie despre el, chiar dacă asta s-ar fi 
întâmplat cu mulți ani în urmă. Trebuia să încerce să creeze o 
imagine a celui care fusese Viggo Hansen. Casa în care locuise 
mulți ani ar fi putut să-i ofere câteva detalii. Poate că avea 
câteva cărţi pe raft sau câteva fotografii ascunse într-un cufăr? 
Ce fel de haine purtase? Oare avusese câteva filme pe undeva? 
Sau câteva scrisori vechi? Care era primul lucru pe care obișnuia 
să-l vadă dimineaţa? Astfel de detalii vor dezvălui ceva despre 
el. Pentru că și Viggo Hansen a avut în sufletul său o lume, chiar 
dacă aceasta nu le-a fost accesibilă altora. Trebuia să încerce să 
găsească o cale de acces înspre acea lume. 

13. 


În doar câteva minute, ancheta ajunsese la un cu totul alt 
nivel. Wisting luă loc la masa din birou. În faţa lui se afla foaia 
cu logoul FBl-ului. 

Robert Godwin era pe locul patru de pe lista celor mai căutate 
zece persoane din SUA. | se spunea The Interstate Strangler. 
Sub numele lui era menţionat motivul: Omor calificat (șase 
cazuri). Şase cazuri de omucidere dovedită. Șase femei. Pe 
lângă acestea erau multe acuzaţii de viol și de răpire. FBI oferea 
o recompensă de până la un milion de dolari celor care ofereau 
informaţii care duceau la prinderea lui Robert Godwin. 

In mijlocul foii era o fotografie a acestuia. Era alb-negru și de 
proastă calitate. Se vedea un tânăr cu o față îngustă și păr rar. 
Era bărbierit perfect și avea o linie capilară destul de ridicată. 
Nimic din înfățișarea lui nu trăda ce fel de om era de fapt. Ba 
chiar dimpotrivă. 

Fotografia trebuie să fi fost veche de câteva decenii. Din notă 
reieșea că Robert Godwin era căutat încă din 1989. 

Nils Hammer stătea pe marginea scaunului, de cealaltă parte 
a mesei. Espen Mortensen se afla lângă el, cu un teanc de hârtii 
în faţă. Lua câte o foaie, o citea și o dădea mai departe lui 
Wisting. Wisting, la rândul lui, o citea și i-o pasa lui Nils 
Hammer. 

Era un raport general de la FBI, în care se făcea rezumatul 
anchetelor. Robert Godwin se născuse chiar lângă Minneapolis, 
în SUA, în 1950. 

Wisting își imagină harta și localiză orașul, chiar la graniţa cu 
Canada. Godwin crescuse la o fermă în care familia cultiva meri, 
dar el devenise lector universitar, specializat în limbi și istoria 
artei și predase la Universitatea din Minnesota. Era necăsătorit 
și locuia singur. 

Prima crimă a fost comisă cu mult timp în urmă, în 1983. 
Victima se numea Lynn Adams, o studentă în vârstă de 18 ani la 
universitatea la care preda Godwin. Intr-o vineri după-amiază, 
ea urma să facă autostopul până acasă la iubitul ei, dar nu a 
mai ajuns acolo niciodată. De abia după o jumătate de an a fost 

găsită într-un canal de scurgere din afara orașului. Un muncitor 
de la întreținere ridicase capacul ca să verifice ţevile și o găsise 
împachetată într-un sac de cânepă. Crima a rămas nerezolvată 
la poliţia locală până când FBl-ul l-a identificat pe Robert 
Godwin, șase ani mai târziu. 

Și următoarele cinci victime au fost femei tinere. În patru 
dintre cazuri, victimele făcuseră autostopul pe una dintre 
autostrăzile care duceau spre North Dakota, lowa sau 
Wisconsin. A cincea victimă a fost o femeie căreia i se stricase 
mașina, iar cercetările au pornit de la faptul că autovehiculul ei 
fusese găsit abandonat într-o staţie de autobuz, în afara orașului 
Billings. 

Din raport reieșea că victimele fuseseră imobilizate cu 
ajutorul cloroformului, de care criminalul făcuse rost din 
laboratorul de chimie al universității. 

Wisting își ridică privirea din hârtii. Cloroform, așa cum văzuse 
el în filmele americane, se gândi el, dar nu o spuse cu voce tare. 

Mai mulţi ani aceste cazuri au fost investigate separat. Doar 
cu ajutorul profilului ADN reușise FBl-ul să dea de urma 
făptașului. Tehnologia aceasta era complet nouă și investigatorii 
au primit acces la materiale biologice care rămăseseră din 
cazuri nerezolvate. Ei au găsit rapid ADN-ul aceleiași persoane 
în cinci cazuri de omucidere, răsfirate de-a lungul autostrăzii 
interstatale din nordul Statelor Unite. Acele cazuri aveau, în plus 
de asta, mai multe asemănări, cum ar fi că femeile fuseseră 
luate la autostop, violate, sugrumate și aruncate în șanțul de la 
marginea drumului. 

Faptul că poliţia se confrunta acum cu un ucigaș în serie a 
fost foarte mediatizat. Presa l-a poreclit The Interstate Strangler. 
Interstate, deoarece crimele avut loc în mai multe state, de la 
numele autostrăzii pe care își găsise victimele. Mediatizarea 
cazului a avut ca efect faptul că ucigașul a încetat să acţioneze. 
Ulterior nu s-au găsit alte cadavre. 

Un an mai târziu, poliţia a făcut o descoperire esenţială. The 
Interstate Strangler a acţionat din nou, dar, de data aceasta, 
victima a scăpat cu viaţă. În lupta crâncenă dintre cei doi, 
victima l-a mușcat pe criminal până la sânge, reușind astfel să 
fugă de el. Ea s-a dovedit a fi una dintre studentele de la 
universitatea la care preda Godwin și ea le-a furnizat numele. 
Sângele lui avea același profil ADN ca The Interstate Strangler. 

Înainte ca poliţia să-l prindă pe Robert Godwin, acesta dispăruse 
deja și pe 24 august 1989 a fost inclus pe lista celor mai căutaţi 
criminali de FBI. în același timp, investigatorii au început să se 
uite la alte cazuri nerezolvate în care nu existau probe ADN. 
Atunci s-a dovedit că sacul de cânepă în care fusese ascunsă 
prima lui victimă era de același tip și fabricat în același loc ca 
sacii care erau folosiţi în livada de meri a familiei. Uciderea lui 
Lynn Adams a fost inclusă pe capetele de acuzare. Dar la 
momentul acela pe Robert Godwin părea că l-a înghiţit 
pământul. 

Wisting se lăsă pe scaun și se uită afară, pe fereastră. Se 
întuneca. Fulgi mari de zăpadă se rostogoleau prin lumina 
gălbuie a felinarelor de pe străzi. Își simţea gâtlejul uscat. Își 
drese glasul de parcă ar fi voit să zică ceva, dar rămase locului, 
ascultând tăcerea apăsătoare. 

— Mai este ceva, adaugă Mortensen și adăugă o ultimă foaie. 

Era o analiză comparativă de specialitate. Pe lângă cele șase 
omucideri pentru care Robert Godwin fusese dat în urmărire 
generală, agenţii de la FBI alcătuiseră o listă cu încă 17 posibile 
victime. 

Wisting se uită cu ochi mari la Mortensen, apoi începu să 
citească. Era vorba despre 17 cazuri care fuseseră catalogate 
drept dispariţii. Femei tinere care călătoreau pe autostradă, 
locul unde operase Godwin. Aceste victime fuseseră date 
dispărute după ce ziarele scriseseră despre profilul ADN care-i 
condusese pe polițiști pe urmele acestui Interstate Strangler și 
până în momentul în care Robert Godwin fusese dat în urmărire. 

Investigatorii nu au ajuns la vreo concluzie, dar era clar că 
The Interstate Strangler nu încetase să ucidă după ce ziarele 
scriseseră despre el, ci doar că se străduise ca trupurile 
neînsuflețite să nu mai fie găsite. 

Wisting dădu ultima foaie mai departe și rămase cufundat în 
tăcere până când Hammer termină de citit. Observă cum cele 
scrise acolo îl făceau pe experimentatul criminalist să-și 
încordeze muşchii feței. Apoi își întoarse privirea către 
Mortensen. 

— Crezi că el este cel pe care l-am găsit noi? întrebă el. 

— Descrierea se potrivește cu raportul preliminar al autopsiei, 
îi răspunse criminalistul și luă în mână foaia care avea fotografia 
lui Robert Godwin. Statură obișnuită, păr blond-cenușiu, 60 de 

ani, 184 de centimetri înălţime, aproximativ 80 de kilograme, 
citi el. 

Nils Hammer puse jos ultima pagină a raportului și scutură din 
cap. 

— Un criminal în serie care sfârșește sub un pom norvegian 
de Crăciun? rezumă el. 

— A fost căutat peste 20 de ani, îi reaminti Mortensen 
uitându-se la el. N-ar fi prima dată când niște refugiaţi se 
ascund în Norvegia. Aici trăiesc și oameni care au comis 
omucideri și crime de război. 

Wisting se scărpină pe frunte. 

— Ce e cu amprentele digitale? se interesă el. 

— E limpede ca lumina zilei. Amprenta degetului mare de la 
mâna dreaptă a lui Robert Godwin s-a aflat pe pagina a doua a 
broșurii și amprenta degetului arătător de la aceeași mână, pe 
cealaltă pagină a broșurii. 

— Dar asta nu înseamnă că amprentele îi aparţin omului pe 
care l-am găsit, sugeră Hammer. În principiu, acea broșură 
poate să provină de oriunde. Robert Godwin ar putea foarte bine 
să se afle chiar la bordul navei cu lisus. 

— Americanii au fost informaţi că l-am găsit pe Godwin? 
întrebă Wisting. 

Espen Mortensen dădu din cap. 

— Kripos, centrul naţional de cercetare a crimelor, este în 
legătură cu ei. 

— Am primit profilul ADN al cadavrului? voi Wisting să știe. 

— Ar trebui să fie gata în cursul zilei de mâine. 

— Și când vom putea compara setul de analize cu ADN-ul din 
SUA? 

— Pentru asta există, cu siguranţă, niște formalităţi de urmat, 
fu de părere Mortensen. Dar, teoretic, am putea face asta tot 
mâine. 

Wisting se ridică și se duse la fereastră. Un bărbat într-un 
tractor curăța parcarea din spate. Plugul de zăpadă zgâria 
asfaltul scârțâind. 

— Cel mai rău lucru care s-ar putea întâmpla ar fi ca persoana 
pe care am găsit-o să nu fie Robert Godwin, adăugă Hammer. 

— Cum așa? 

— l-am găsit amprentele, sublinie cu tărie Hammer. Dacă nu 
este el decedatul, atunci înseamnă că se află în continuare 

undeva, în libertate. 

14. 


Line stătea la fereastră și se gândea dacă să coboare până la 
casa lui Viggo Hansen. Acum se întunecase afară și ea nici 
măcar nu deslușea conturul casei. Pe lângă lampa de deasupra 
ușii de la intrare, mai ardea un bec undeva, prin bucătărie, 
parcă. 

Pe stradă venea în viteză o mașină. Lumina farurilor făcea ca 
ramurile noduroase ale pomilor din curte să-și proiecteze 
umbrele lungi pe zăpadă. Casa nu doar că părea goală, ci și 
părăsită, și avea un aer care-i răpise orice chef să intre acolo 
singură, mai ales noaptea. Neplăcut nu era un cuvânt potrivit. 
Mai degrabă ceva rău-prevestitor și înfricoșător. 

Decise să aștepte cu inspecția casei până a doua zi și, în 
schimb, cobori la bucătărie ca să mănânce ceva. 

In frigider erau două pachete de semipreparate marca 
Fjordiand și niște cârnaţi pentru grătar. În bufet găsi câteva cutii 
de conserve care nu-i făceau cu ochiul. Se întrebă dacă n-ar 
trebui cumva să meargă cu mașina la un magazin, dar zăpada 
care se așternuse din nou pe mașina ei o făcu să se 
răzgândească. Nici nu era sigură că mașina va porni. 

In schimb, își pregăti două ouă ochiuri, le puse pe câte o felie 
de pâine uscată și le luă cu ea în camera de zi, la televizor. 
Mâncă în timp ce căuta printre posturile TV, până ce găsi CNN. 
Până și acolo știrile erau acaparate de subiectul despre vremea 
de iarnă. Un reporter stătea în fața unui indicator plin de zăpadă 
care le ura bun venit şoferilor în Minnesota. În spatele lui, fulgii 
de zăpadă aveau o traiectorie aproape paralelă cu strada. Textul 
de pe burtieră relata că acesta se află în Fargo, la graniţa cu 
North Dakota. 

Zăpada i se lipea de haine și genele îi erau pline de nea în 
timp ce vorbea. In ultimele 24 de ore căzuse un metru de 
zăpadă, relata reporterul. Și erau așteptate noi căderi de 
zăpadă. Drumarii aveau mari dificultăţi în a menţine drumurile 
practicabile. 

Știrea continuă cu o atenţionare meteo venită din studio. Line 
mută la un canal cu documentare. Pe ecranul televizorului se 

depusese praf. Se ridică, își duse farfuria goală la bucătărie și 
luă o cârpă de praf și un tub de spray din debara. 

Nu doar televizorul era prăfuit. Era un strat gros de praf și pe 
măsută, și pe ramele cu fotografii și alte lucruri de-acolo. 

Se întoarse la debara și umplu o găleată cu apă. După ce 
termină, scoase aspiratorul și curăţă praful de pe jos, înainte de 
a spăla podeaua. A durat aproape două ore să facă curat. 

După aceea în podul casei găsi o cutie în care știa că se află 
decorațţiunile de Crăciun. Așeză stativul de lumânare pentru 
Postul Crăciunului pe pervazul bucătăriei și prinse o stea la 
fereastra din camera de zi. 

În timp ce muncea, spera ca tatăl ei să nu apară, dar acum 
era aproape ora opt și se gândea serios să-i dea un telefon. Apoi 
auzi portiera mașinii închizându-se și tatăl ei intră în casă. Il 
întâmpină, iar el îi zâmbi. 

— Ai întârziat, îi spuse ea. 

— Da, răspunse el sec fără să-i povestească ce-l reţinuse de 
fapt. Ai mâncat? o întrebă el. 

— Am mâncat două ouă, îi răspunse ea. Mă gândeam să merg 
la cumpărături mâine-dimineaţă. 

— Eu nu mănânc decât ceva simplu, spuse el, și o urmă la 
bucătărie. 

Line se așeză la masă, în timp ce tatăl ei puse trei cârnaţi în 
aceeași tigaie în care ea își pregătise ouăle ochi. 

— Ai început lucrul? întrebă el. Am auzit că ai trecut pe la 
secţie și că ai luat documentele. 

— Le-am parcurs integral, spuse Line. Nu erau prea multe 
informaţii legate de povestea lui Viggo Hansen. M-am gândit să 
vorbesc cu câţiva dintre foștii lui colegi de scoală. Am stabilit o 
întâlnire cu Eivind Aske. 

— Cu pictorul? 

— Da, merg la el mâine-dimineaţă. 

Tatăl ei întoarse cârnațţii și porni hota de deasupra aragazului. 

— Ai trecut pe acasă pe la el? 

— Încă nu, răspunse Line. Mâine. 

Rămase așezată cât timp tatăl ei scoase o salată de cartofi 
din frigider. 

— Tu ce știi despre el? se interesă ea. 

El ridică din umeri. 

— Nu l-am cunoscut. 

— Despre familia lui ce știi? insistă Line. Îmi amintesc că 
umbla vorba că mama lui a fost la spitalul de psihiatrie și că 
tatăl lui fusese în închisoare. 

Tatăl ei rămase pe gânduri, lângă aragaz. 

— Mda, parcă îmi amintesc ceva, zise el și trase tigaia de pe 
foc. Ambii lui părinţi muriseră înainte ca noi să ne fi mutat aici, 
dar se zvonea că nu e de mirare că Viggo ajunsese în halul ăla. 
Nu-mi amintesc din ce cauză, dar mama lui suferise un fel de 
cădere nervoasă. 

Scoase cârnaţii pe o farfurie și se așeză vizavi de ea. 

— Și despre tatăl lui ce știi? De ce a fost condamnat? 

— Nu știu, îi răspunse el și se apucă de mâncat. 

— Cu cine crezi că ar trebui să vorbesc? 

— Dacă a fost condamnat, poţi să ceri o copie după decizia 
judecătorească. Dar atunci va trebui să te adresezi Arhivei 
Naţionale. Au trecut mai bine de 40 de ani de atunci. 

— Mă gândesc la cineva care mi-ar putea povesti câte ceva 
despre el. Cineva care l-a cunoscut. Știi cine ar putea fi? 

— Asta poate fi Greta. Ea locuiește în casa din vecini. Locuia 
acolo cu mult timp înainte de a ne muta noi aici. 

— N-a avut prea multe de declarat la poliţie. 

— Se prea poate ca ea să știe mai bine ce s-a întâmplat în 
urmă cu 40 de ani, mai degrabă decât cine a fost Viggo Hansen 
atunci când a murit, sugeră tatăl ei. 

Apoi vâri o bucăţică de cârnat în gură, dar se opri din 
mestecat. 

— Ai decorat casa? întrebă el și arătă înspre stativul de 
lumânări de pe pervazul ferestrei. 

— Imediat vine Crăciunul, îi reaminti Line, iar el dădu din cap. 

— Ce ţi-ai dori de Crăciun? 

Ea nu era sigură și nu știu ce să răspundă. 

— Pe internet scrie ceva despre un cadavru găsit lângă Halle, 
îi spuse ea. 

Tatăl ei dădu din cap și continuă să mestece. 

— De aceea ai întârziat? 

— Încercăm să aflăm identitatea acelei persoane, o informă 
el. Nu avem nicio dispariţie anunţată care să se potrivească. 

— Și atunci cine bănuiţi că ar putea fi? 

— Cel mai probabil este un străin. 

— Un turist care a venit în vacanţa de vară? 

— Da, este posibil. 

Line își dădu seama că-și reintrase în rol și-i adresa întrebările 
ca un jurnalist profesionist. 

— Aţi găsit cauza morţii? 

Tatăl ei se ridică, se duse la blatul din bucătărie, își clăti 
farfuria și o așeză în mașina de spălat. 

Line îl privi scurt și înțelese brusc despre ce este vorba. 

— O moarte suspectă? întrebă ea, folosind fraza pe care 
investigatorii o folosesc atunci când nu pot nici să confirme, nici 
să infirme cazul cu care se confruntă. 

— Line, îi spuse tatăl și înghiți un dumicat, nu pot vorbi 
despre asta. 

— Ce vrei să spui? 

El nu-i răspunse. 

— Lucrez pentru revista de weekend, continuă Line. Dar crezi 
că aș putea să-i rog pe colegii mei să se intereseze de ceva 
anume? 

Tatăl ei se sprijini de blat. 

— Așa merg lucrurile acum și aș prefera să le lași în pace, zise 
el. Și sper să nu mă mai întrebi nimic despre asta. 

15. 


După ninsoare se lăsă gerul. Peste noapte totul urma să 
îngheţe. Wisting se plimba în liniște prin casă pentru a nu o trezi 
pe Line, care era încă în pat și dormea. Termometrul pus afară, 
la fereastra bucătăriei, indica minus 14 grade. Temperatura 
scăzuse cu mai mult de zece grade Celsius. 

Rămase în faţa ferestrei, amortit, cu o ceașcă de cafea în 
mână. Noaptea stătuse treaz pe întuneric înainte să adoarmă - 
de mult nu avusese un somn atât de neliniștit. Cazul în care era 
prins acum avea multe ramificații și ceea ce citise despre 
Godwin îl speriase. În cariera lui văzuse multe, dar niciodată nu 
avusese de-a face cu un ucigaș în serie care acționa sistematic 
și care avea atât de multe crime pe conștiință. O astfel de formă 
de răutate era complet necunoscută pentru el. Ştia că 
deocamdată nu văzuse decât o mică parte din acest caz. 

Bău cafeaua, puse ceașca în mașina de spălat vase, se duse 
la baie și se stropi cu apă pe faţă. Apoi se îmbrăcă, își alese un 
pulover gros, bocanci groși, o jachetă cu puf, căciulă și mănuși 
cu un deget. 

Afară, pe scări, își luă lopata de zăpadă de lângă ușă și tăie în 
bucăți stratul de gheaţă care se formase pe suprafața zăpezii. 
Işi croi o potecă până la mașină și mătură zăpada de pe ea, apoi 
deschise portiera și urcă. Motorul tuși de câteva ori. Porni 
ventilatorul și dădu căldura la maximum, apoi lăsă mașina 
pornită și curăţă restul aleii. După ce termină, în mașină se 
încălzise și geamurile se dezghețaseră. 

Era duminică dimineaţa. A treia zi de advent, se gândi Wisting 
când încuie ușa sediului poliţiei. 

Trebuia să vorbească cu Line despre ce anume vor face în 
Ajunul Crăciunului. 

Departamentul de investigaţii era gol și cufundat în tăcere. 
Neoanele de pe tavanul biroului zumzăiră când le porni. Apoi 
lumina albă începu să pâlpâie și umplu întreaga încăpere. 

După ce își porni calculatorul, pe ecran îi apăru un mesaj. O 
oarecare doamnă Else Britt Gustand sunase la numărul de 
centrală la ora 02:16. Unul dintre operatori notase și numărul de 

telefon în dreptul numelui, cu mesajul că persoana respectivă 
dorea să fie sunată de Wisting. Are legătură cu mortul de la 
Halle, mai adăugase centralista. Crede că este vorba despre un 
cetățean american, care stătuse în chirie la ea și care dispăruse 
în august. 

Wisting citi mesajul de două ori, apoi se uită la ceas. Nu 
trecuse de opt și zece. Femeia care sunase sigur dormea la ora 
asta. Cu toate acestea, ridică receptorul și formă numărul. 

Trecu multă vreme până când răspunse cineva. Vocea de la 
celălalt capăt la firului era răgușită din cauza somnului. 

— Else Britt Gustand. 

Femeia își rosti numele înainte ca Wisting să apuce să se 
prezinte. 

— Aţi sunat în legătură cu un chiriaș american care a 
dispărut? 

Ea își drese glasul. 

— Da, nu știu dacă are legătură cu bărbatul despre care s-a 
scris pe internet, dar aseară, eu și cumnata mea stăteam de 
vorbă și ea a sugerat că poate era Bob cel dispărut. Ea a spus-o 
mai mult în glumă, dar e posibil ca trupul lui să fi fost acela. 
Apoi am căzut de acord să sunăm la poliţie. 

— Povestiţi-mi despre Bob, o rugă Wisting. 

— Nu sunt prea multe de spus. Nu era prea vorbăreț. Nici 
despre el nu spunea mare lucru. 

— Dar a locuit la voi? 

— Da, adică noi locuim în Eikelundveien, dar soţul meu are un 
apartament în centrul orașului Stavern, chiar deasupra pub-ului. 
Noi îl închiriem unor studenţi în timpul anului universitar și vara 
- turiștilor. 

— Când a locuit Bob acolo? 

— De la mijlocul lunii iulie până la data dispariţiei. 

— Când a dispărut? 

— Ce să vă zic eu... înțelegerea a fost ca el să locuiască acolo 
patru săptămâni, inclusiv duminică, pe data de 14 august. Luni 
urmau să revină studenţii. Dar apoi el a dispărut. 

— Cum așa? 

— Am trecut pe la apartament de două ori în cursul 
weekendului pentru a stabili cum să facem cu cheile și chestii 
de genul ăsta, dar nu era acasă. În orice caz, nu mi-a deschis. 
Apoi m-am dus eu acolo duminică, la ora 12. Ne înțeleseserăm 

că putea să rămână până la ora 12. Nici atunci nu a răspuns 
nimeni și atunci am deschis eu ușa. 

— Și? 

— Era pustiu. Adică lucrurile lui erau încă acolo, așa că am 
încercat să-l sun. Avea un număr de telefon din acela lung, ca 
din străinătate, dar nu mi-a răspuns. Nu mai avea niciun sens. 
Am încuiat ușa și am plecat și am așteptat până a doua zi. Cum 
n-am primit nicio veste nici până luni, a trebuit să-i împachetez 
lucrurile, să schimb așternuturile și să fac curățenie în 
apartament, ca să fie gata pentru studenți. 

Wisting se lăsă pe speteaza scaunului și-și trecu mâna prin 
păr. 

— Și nu aţi primit nicio veste de la el de atunci? 

— Nu. l-am trimis un e-mail și l-am anunțat că lucrurile lui 
sunt la mine și că i le pot restitui dacă-mi plătește noua 
încuietoare. 

— Cum îl chema, Bob și mai cum? 

— Bob Crabb. Am numărul lui de telefon și adresa lui de e- 
mail. Așa i-am dat apartamentul în chirie. Mi-a scris un e-mail 
din SUA, pe la sfârșitul lui mai. 

Wisting își notă informaţiile și scoase anunţul FBI. 

— Cum arăta? o întrebă el. 

— Avea barbă și ochelari. Părul închis la culoare. 

— Ce vârstă? _ 

— Era cam de vârsta mea, cred. In jur de șaizeci de ani. 

Wisting puse jos fotografia din anunţ. Vârsta corespundea, dar 
dacă purta barbă și ochelari, lui Else Britt Gustand i-ar fi fost 
greu să se pronunţe dacă într-adevăr criminalul în serie fusese 
cel care locuise la ea. 

— Unde sunt lucrurile lui acum? 

— Sunt în continuare la mine. Puteţi veni să le luați. 

— Mulţumesc! îi răspunse Wisting. Oricum avem nevoie de o 
declaraţie oficială din partea dumneavoastră. Peste o oră este 
bine? 

Femeia ezită. 

— Cât este ceasul acum? 

— Opt și jumătate. 

Ea oftă. 

— N-ar fi mai bine la unsprezece? 

Ar fi fost nerezonabil din partea lui să mai negocieze. Wisting 

căzu de acord asupra orei, încheie convorbirea și suspină. De 
fapt, nu mai avea răbdare. Simţea o neliniște nedefinită în întreg 
corpul, asemenea unei șoapte molcome în piept. O premoniţie 
că nu avea niciun moment de pierdut. 

16. 


Line intră tremurând în bucătărie, porni cafetiera și se uită 
afară pe geam. Întreg peisajul era înveșmântat în alb. Totul era 
îngheţat pe exterior. Aburii reci ai mării învăluiau fiordul. 

Tot acest peisaj alb inspira liniște și calm. Pentru prima dată 
după mult timp simţea cum se relaxează. Nu avea niciun termen 
de predare pentru perioada imediat următoare. Dispunea de 
câteva zile la cheremul ei și urma să lucreze la un reportaj pe 
care ea însăși îl propusese. Un articol în care nimeni altcineva 
nu dicta ce anume era important, ce se va păstra sau ce se va 
tăia. 

Iși făcuse planul pentru ziua aceea. Primul lucru pe care voia 
să-l facă era să meargă la casa lui Viggo Hansen. La ora patru 
avea o întâlnire cu Eivind Aske, pictorul care fusese coleg de 
școală cu Hansen. 

O pasăre neagră se ridică de pe o creangă albă îngheţată, 
zbură către un alt copac și se așeză în vârful lui. O altă pasăre i 
se alătură. 

Se trezise când îl auzise pe tatăl ei închizând ușa de la intrare. 
După aceea rămase întinsă în pat, ascultând cum mătură 
zăpada de pe scări și cum își lasă mașina mergând pe loc, apoi 
cum pleacă spre poliţie. Era duminică dimineaţa și abia se 
făcuse ora opt. Trebuie să fi fost ceva absolut special cu acel 
bărbat care fusese găsit mort în pădurea de lângă Halle, în urmă 
cu două zile. Tatăl ei nu voise deloc să vorbească despre cazul 
la care lucra. 

Se întreba dacă n-ar trebui cumva să sune pe cineva de la 
redacţie, să le dea un pont și să-i convingă să înceapă 
investigaţiile, dar se răzgândi. 

Se scuză în sinea ei, spunându-și că asta ar fi însemnat să se 
bage unde nu-i fierbe oala și că în această perioadă nu făcea 
parte din redacţia de știri. 

Işi unse o felie de pâine și căută niște suc sau niște lapte în 
frigider. Nu era de niciun fel, așa că adăugă pe agenda zilei să 
facă cumpărături de la benzinărie. Rămase în picioare lângă 
blatul din bucătărie cât timp mâncă acel mic dejun frugal și-l 

completă cu o ceașcă de cafea. Apoi se duse la baie și făcu un 
duș rapid, se îmbrăcă și ieși din casă. Respirația i se prefăcea în 
rotocoale albe și bocancii îi scârțâiau pe zăpada întărită. Aruncă 
o privire înspre casa cea goală. Se afla la aproximativ cinci metri 
de la drum, între pomii bătrâni cu crengile răsfirate și zăpada 
care se ridicase până la tencuiala casei. Perdelele atârnau albe 
și triste îndărătul ferestrelor întunecate, dar ea spera ca 
înăuntru să mai fi rămas un strop de căldură. 

Una dintre păsările negre pe care le văzuse de-acasă, de la 
geamul din bucătărie, veni în zbor pe pragul ușii. Era un corb. 
Când se apropie de el, își luă zborul și trecu peste casă de parcă 
aceasta ar fi fost rămășițele unui hoit. Line își mută poșeta pe 
celălalt umăr și păși împleticindu-se prin imenșii nămeţi de pe 
marginea drumului. În poșetă avea toate documentele de la 
poliţie, carnețelul de notițe și aparatul foto. 

Nişte urme înghețate de pași se profilau pe zăpada din fata ei. 
Era clar că fusese cineva acolo în urmă cu puţin timp. Pașii se 
îndreptau către ușă și, datorită lor, Line reuși să meargă mai 
ușor. Poate că fusese cineva de la poliţie. 

La ușa de la intrare fusese montată o încuietoare dublă, așa 
scria în raport: una sub alta. Poliţiștii le spărseseră pe 
amândouă când pătrunseseră în casă, dar înlocuiseră doar una 
dintre ele. 

Trebuia să găsească cheia. Ușa fusese spartă. Cineva folosise 
un levier sau ceva de genul ăsta și îl vârâse între ușă și tocul 
ușii. Tocul vechi din lemn era făcut așchii în t t t t jurul yalei și 
metalul în care intra limba yalei era îndoit spre interior. 

Line s-a uitat la urmele pe care venise și nu era sigură dacă ar 
trebui să intre sau să rămână afară. Apoi, deodată, spiritul de 
jurnalist se trezi în ea. Dacă spărgătorii răscoliseră pe acolo, 
răsturnaseră și răvășiseră lucrurile în căutare de obiecte de 
valoare, atunci voia să facă niște poze. 

Deschise ușa, intră și o închise în urma ei. Aerul din casă era 
uscat și închis și mirosea greţos, așa cum miroase de obicei în 
casele bătrânilor. Ușa din stânga era încuiată. La dreapta se afla 
baia. 

Zăpada se desprinsese de pe tălpile bocancilor ei și lăsase 
urme albe pe jos în hol. Când va suna la poliţie ca să anunțe 
spargerea, va fi obligată să declare că a intrat în casă. 

Mai în faţă era ușa către camera de zi. Televizorul era 

poziționat exact așa cum îl văzuse în fotografiile poliției. Aceeași 
poziție o aveau și masa de sufragerie și mobilierul de la perete. 
Ușile de la dulapuri erau închise, la fel și sertarele. Nimic nu 
părea să fi fost atins, exceptând scaunul care era tras puţin într- 
o parte. Tot ce rămăsese de pe urma lui Viggo Hansen era o 
pată întunecată. Pata aceea era desenată pe tot fotoliul pe care 
stătuse și se continua până jos, acolo unde părea să fi luat 
forma unei păsări cu aripi mari. 

Se trase înapoi și ieși din încăpere. Era o perspectivă pe care 
o putea folosi în reportaj. Viggo Hansen în mod evident nu 
primise pe nimeni în vizită cât timp trăise. Acum, că murise, 
musafirii veneau neinvitaţi. Ea simţea că povestea o răscolea și 
știa că mulţi dintre cititori vor empatiza cu ea. 

Cobori treptele, își scoase aparatul foto și făcu o poză cu 
încuietoarea stricată. Apoi îl sună pe tatăl ei. Își dădu seama din 
tonul vocii lui că era ocupat cu altceva și că se străduia să 
vorbească liniștit pentru a nu o alarma și pe ea. 

— Casa lui Viggo Hansen a fost devastată, zise ea. Ușa a fost 
spartă. 

— Spartă? 

— Da, am trecut pe la casă. Am descoperit asta când am dat 
să descui ușa. 

— A fost spartă de mult? 

— Nu știu. Sunt câteva urme de pași pe trotuar peste care s-a 
așternut zăpadă proaspătă. 

— Deci acum nu este nimeni înăuntru? 

Lui Line nici nu-i trecuse ideea asta prin cap. 

— OK, îi spuse tatăl ei. Trimit o patrulă să vadă ce s-a 
întâmplat. Așteaptă afară! 

Apoi convorbirea luă sfârșit. Line își luă iarăși aparatul foto, 
ieși pe stradă și mai făcu o fotografie. Verifică rezultatul pe 
ecranul aparatului. Zăpada făcea ca anumite părţi ale pozei să 
fie subexpuse. Modifică setările, făcu o nouă fotografie în care 
erau vizibile mai multe detalii, apoi dădu din cap aprobator. 
Fotografia exprima frig și însingurare și va arăta bine în ziar. 

Se uită în jur după păsările negre pe care le văzuse mai 
devreme. Dacă una dintre ele ar fi în copacul din faţa casei, ar fi 
constituit un detaliu foarte frumos. Nu mai văzu corbii, dar 
descoperi o mișcare la fereastra Gretei Tister. Era cineva acolo 
care se uita jos și care imediat trase draperiile. 

Line zâmbi. Îi plăceau vecinii curioși. 

17. 


Wisting sună la patrula de poliţie și le dădu informaţii despre 
cele întâmplate. Nu era prima dată când descopereau că intrase 
cineva prin efracție în casa cuiva care a murit. Casele nelocuite 
în care nu se făcuse succesiunea erau obiective interesante 
pentru spărgători. Insolenţa nu cunoaște limite. În urmă cu 
câţiva ani se confruntaseră cu o serie de astfel de cazuri în care 
infractorii citeau ferparele și dădeau spargere la cei menţionaţi 
în anunţurile mortuare. 

Sosiră și investigatorii: Nils Hammer, Torunn Borg, Benjamin 
Fjeld și Espen Mortensen. 

In sala de ședințe cineva pusese un suport de lumânări de 
advent. S-au adunat cu toții în jurul mesei și Torunn aprinse una 
dintre cele trei lumânări mov. Wisting observă că flăcările 
acelea mici aveau un efect liniștitor asupra lui. Tensiunea din 
corpul lui se mai atenuă și el așteptă ca ea să sufle chibritul ca 
să iniţieze ședința. 

— Am primit un pont interesant, le spuse el și scoase notițele 
despre  chiriașul american. Un american a închiriat un 
apartament în centrul Stavernului de la mijlocul lui iulie, dar a 
dispărut patru săptămâni mai târziu. 

— A dispărut? 

— Trebuia să evacueze apartamentul pe data de 14 august, 
dar când proprietarii au venit să recupereze cheile, i-au găsit 
doar bagajele, le explică Wisting, apoi rezumă puţinele detalii pe 
care le obținuse în urma discuţiei cu Else Britt Gustand. Numele 
lui este Bob Crabb, încheie el și-i întinse o foaie lui Torunn Borg 
pe care scria numele. 

— Poţi să verifici acest nume în toate registrele? 

— Mai avem altceva în afară de nume? 

— Un număr de telefon american și o adresă de e-mail, spuse 
el arătând spre foaia pe care i-o dăduse. Trebuie să aibă în jur 
de șaizeci de ani. 

— Bob este prescurtare de la Robert, spuse Hammer. 

— E posibil să fi fost el. Robert Godwin. Și acum să se 
numească Bob Crabb. 

— Am o întâlnire cu Else Britt Gustand la ora unsprezece, 
spuse Wisting. Sper să obţin mai multe informaţii atunci. 

Apoi se întoarse către Nils Hammer și-i spuse: 

— Vreau să vii cu mine. 

Hammer aprobă cu un gest scurt. 

— Cum stau lucrurile cu FBl-ul și cu comparaţia profilurilor 
ADN? 

Mortensen scutură din cap, ușor dezamăgit. 

— Vor trece prin secţia Internaţională a Kripos, și acolo e 
birocraţie, le explică el. Americanul nu vrea să ne trimită profilul 
ADN al lui Robert Godwin, dar va face el însuși comparaţia. Deci 
îi vom pune noi la dispoziţie rezultatele imediat ce le obținem. 
Sper să primim un răspuns în cursul zilei. 

Wisting răsfoi printre notițe și trecu mai departe. Benjamin 
Fjeld preluă cuvântul. 

— Cu ce era îmbrăcat? întrebă el. 

— Cine? 

— Individul ăsta, Crabb, care a locuit în Stavern vara asta... 
Doamna care i-a închiriat apartamentul a observat ce fel de 
haine purta? 

— N-am întrebat-o, recunoscu Wisting. 

— Avea maşină? 

— Discutăm mai în detaliu cu ea, spuse Wisting. Dar mai întâi 
vreau să știu ce altceva mai avem. Torunn? 

— Eu am vorbit cu Stefan Johnsson, răspunse Torunn Borg. 

— Cine este? 

— El este căpitan pe Elida și confirmă că a fost în port în 
Stavern pe 9 și 10 august. Au împărțit fluturași în ambele zile 
pentru a invita lumea la rugăciunea de seară în port. Estimativ, 
crede că a fost vorba despre 200 sau 250 de pliante. Nu lipsește 
nimeni din echipaj și nu-și amintește de nicio întâmplare 
deosebită din zilele când au fost acolo. 

Wisting își notă. 

— Cum rămâne cu îngrijitorul care s-a ocupat de fermă cât 
timp Per și Supattra Halle au fost în Thailanda? se interesă el. A 
vorbit cineva cu el? 

Benjamin Fjeld ridică pixul în aer ca să arate că el se ocupase 
de asta. 

— Johanathan Wang. Vine la ora 11. 

— Fă audierea în camera cu echipament video, îl rugă 

Wisting. Trebuie să fi fost pe-afară când corpul a fost lăsat 
acolo. Fiecare detaliu mărunt pe care-l aduce poate fi interesant 
și nu vreau să ratez nimic. 

Parcursese toate notițele și își duse cana de cafea la gură, dar 
își dădu seama că era goală. 

— Dar cu urmele electronice cum rămâne? întrebă el, lăsând 
cana jos. Am putea să identificăm niște apeluri în condiţiile 
date? 

Aceasta era specialitatea lui Nils Hammer. Criminalistul 
scutură din cap. 

— Trebuie să ne descurcăm fără sprijinul obișnuit. Datele 
telefonice se șterg după trei luni. Trecerile pe autostrăzile cu 
taxă și înregistrările video se șterg chiar mai repede de atât. 

Wisting își turnă cafea din termosul de pe masă. Își duse cana 
la gură și bău îngândurat. Întotdeauna exista o legătură între 
victimă și criminal. Cartografierea mișcărilor victimei înaintea 
uciderii sale le oferea de obicei indicii edificatoare pentru o pistă 
de urmărire din cadrul investigaţiei. Odată cu trecerea timpului, 
șansele de a găsi indicii scădeau. Nu doar că puteau rata detalii 
preţioase din declaraţiile martorilor, întrucât aceștia le uitau, dar 
și urmele electronice erau șterse. 

Au rămas la masă ca să discute dosarul. Încercau să analizeze 
cazul din toate unghiurile, să găsească diverse legături. Diverse 
teorii și posibilităţi fură expuse sub formă de inferențe și 
supoziţii. 

Deoarece deţineau atât de puţine informaţii, trebuiau să 
recurgă la această metodă. Să construiască ipoteze pe care să 
le poată testa ulterior, pentru a putea progresa în cercetările lor. 

După o jumătate de oră, Wisting declară ședința închisă. 
Acest caz avea de fapt două ramificații, reflectă el și se ridică de 
la masă. Se impunea să găsească făptașul, asta era evident. Dar 
de data aceasta și identitatea victimei era un mare mister. 


VP - 69 


18. 


Mașina de deszăpezit lăsase un morman mare de omăt în 
dreptul aleii ce ducea spre casa femeii care închinase 
apartamentul acelui american, în urmă cu o jumătate de an. 
Wisting îi spuse lui Hammer să coboare, ca să poată parca 
mașina cât mai aproape de marginea drumului. 

Ea locuia într-o casă mare, veche, cu turturi mari care atârnau 
pe acoperiș deasupra ușii de la intrare. 

Când sunară la ușă, auziră un zgomot slab al soneriei și 
așteptară afară. Wisting își frecă palmele și suflă în ele. Voia să 
sune încă o dată, când Else Britt Gustand deschise ușa. Se 
vedea limpede că dormise mult. Avea ochii somnoroși și roșii. 

Chiar lângă ușă se afla o valiză de culoare albastru-închis. 
Eticheta de la aeroport era încă lipită pe mâner și pe ea scria 
OSL, Oslo Lufthavn. Data sosirii: 14 iulie. 

— Aceasta este, spuse ea. Aţi aflat ce s-a întâmplat cu el? 

— Nu știm dacă el este decedatul, îi răspunse Wisting. 

Se lăsă pe vine și deschise încuietoarea bagajului. 

Hainele păreau să fi fost îngrămădite în mare grabă. 

— Dumneavoastră aţi strâns lucrurile? 

— Da, eu am strâns tot ce era împrăștiat prin apartament. 

— Deci asta este tot? 

Ea dădu din cap. 

Wisting scoase un pulover și apoi scoase un plic gros, de 
culoare gri. 

— Ce este acesta? întrebă el. 

— Nu m-am uitat în el. 

Wisting deschise plicul și aruncă o privire în el. Frântura de 
imagine pe care o zări îi dădu fiori pe șira spinării. Era un 
amestec de tăieturi vechi din ziare și articole de pe internet. A 
scos una dintre foile de ziar îngălbenite de vreme. Articolul care 
era decupat avea titlul: Remains of Lynn Adams found in drain!. 

Wisting ridică fragmentul și i-l întinse lui Hammer, dar îl feri 
de ochii femeii. Cei doi avură un schimb de priviri. 

Articolul apăruse în ziarul Minneapolis Star Tribune pe 3 


1 Lynn Adams găsită moartă în șanț. 

septembrie 1983 și scria cum un om de la mentenanţă găsise 
rămășițele pământești ale unei studente de 18 ani, pe nume 
Lynn Adams, care dispăruse cu o jumătate de an înainte. 

Articolul era însoţit de o fotografie de la locul unde fusese 
găsită, în care mai mulţi criminaliști erau adunaţi în jurul unei 
guri de canalizare. 

Wisting puse fragmentul înapoi în plic și mai aruncă un ochi 
altor câteva foi decupate. Erau articole din ziare. 

Puse plicul înapoi în geamantan și ridică o trusă de toaletă. 
Reținu faptul că avea o periuţă de dinţi și articole de bărbierit. 
Dacă aveau nevoie, puteau găsi material ADN pe ele. 

— A venit cu mașina? întrebă Hammer. 

— Da, cu o mașină mică, gri. 

— Închiriată? 

Else Britt Gustand dădu din umeri. 

Wisting era pe punctul de a închide geamantanul ca să-l ducă 
la secţia de poliţie și să-i parcurgă sistematic conţinutul, când 
descoperi un aparat foto de buzunar. ÎI ridică și căută butonul de 
pornire. 

— Avea și un aparat foto mai mare, îl informă Else Britt 
Gustand. Și un aparat electric de bărbierit. 

— Nu este aici? 

— Nu. Îl purta într-o geantă pe umăr. 

— Telefon mobil avea? 

— Și din ăla avea. Am încercat să-l sun de mai multe ori. 

Wisting puse aparatul înapoi. Nu mai avea baterie. 

— Cum v-a contactat? 

— Mi-a trimis un e-mail la finalul lunii mai și mi-a scris că 
văzuse anunțul pe internet. M-a rugat să-i închiriez 
apartamentul și s-a oferit să-mi plătească în avans. 

— Și așa a făcut? 

— Banii au fost transferați din SUA înainte de sosirea lui. 

— Câţi bani a transferat? 

— Noi luăm 5.000 pe săptămână, vara. A plătit un pic mai 
târziu, din cauza ratei de schimb și a unor comisioane care au 
fost deduse. 

— Când l-aţi văzut ultima dată? 

— Era miercuri, în ultima săptămână în care a locuit aici. Noi 
fuseserăm la târgul de miercuri și după aceea ne-am dus la 
Skipperstua ca să mâncăm ceva. Și acolo l-am văzut și pe el. 

— Aţi vorbit cu el? 

— Doar câteva cuvinte de complezenţă. Mi-a lăsat impresia că 
nu vrea să discute cu noi. Părea cam reticent. 

— Era singur? 

— Da, dar mi s-a părut că așteaptă pe cineva. Stătea și 
urmărea trecătorii, de parcă ar fi spionat pe cineva. 

Hammer preluă ștafeta. 

— Vă puteţi aminti ce fel de haine purta atunci, ultima dată 
când l-aţi văzut? 

Ea reflectă puţin, apoi îi spuse ezitând: 

— Un sacou, cred. 

— Nu aţi făcut vreo fotografie, ceva? 

— Nu, n-am făcut. Dar sigur au făcut alţii. Străzile erau pline 
de turiști. 

Wisting luă geamantanul și se îndreptă spre ușă. 

— Iniţial am crezut că el dăduse spargerea, dar sigur trebuie 
să fi fost altcineva, dacă el este decedatul pe care l-aţi găsit, 
adăugă ea. 

— Spargere? 

— Da, în apartament. Asta s-a întâmplat în weekendul imediat 
următor. Studenţii plecaseră acasă. Eu am crezut că venise el ca 
să-și ia lucrurile și că spărsese ușa când a descoperit că 
schimbasem yala. 

— Aţi anunțat poliţia? 

— Da, dar nu s-a rezolvat niciodată cazul. Am primit o 
scrisoare după o jumătate de an în care eram informată că 
dosarul se va închide. 

Wisting dădu din cap, de parcă asculta o poveste veche, pe 
care o auzise de multe ori înainte. 

— Vă mulțumesc pentru ajutor, spuse el, și deschise ușa. 

Afară fu întâmpinat de un vânt rece care-l biciui peste față. Işi 
încordă degetele pe mânerul valizei. Frigul îi pătrundea în 
oasele mâinii, dar nu se feri. Închise ochii și inspiră adânc aerul 
rece ca gheaţa. De abia după aceea era pregătit să pornească la 
drum. 

19. 


În timp ce aștepta poliţia, Line făcu câteva fotografii. Zidurile 
întunecate ale casei goale se înălțau din mijlocul zăpezii. In seria 
de instantanee părea că ar fi înghețat în pământ, pustie și 
pătrunsă de frig. Păsările negre nu-și mai făcură apariţia, dar 
crengile răsucite ale merilor creau o atmosferă oarecum sinistră. 

Îi plăcuse dintotdeauna să facă poze și primise primul aparat 
foto când avea 10 ani. Când tatăl ei înţelesese că acesta era un 
domeniu de care era realmente interesată, îi dăruise un aparat 
mai scump de ziua ei, când împlinise 13 ani, și o înscrisese la un 
curs de fotografie. Cursul nu doar c-o învățase cum funcţionează 
o cameră foto, dar o ajutase să devină mai creativă și să 
realizeze fotografii bune. Ulterior, își cumpărase un aparat mai 
modern și mai profesionist. 

Cunoștințele de fotografie i-au fost utile în cariera de jurnalist. 
Ziarele aveau fotoreporteri, dar ei îi plăcea să facă singură 
fotografii pentru articolele la care lucra. Acestea erau parte 
integrantă din povestirile pe care le punea cap la cap și 
articolele ei deveneau astfel mai personale. 

Fotografiile erau asemănătoare cu mersul pe bicicletă, se 
gândi ea. Inclusiv partea tehnică îi devenise reflexă. Cu toate 
acestea, simţea că nu mai reușește să cuprindă totul. 
Postprocesarea fotografiilor digitale devenise din ce în ce mai 
importantă. Plănuise să înveţe Photoshop, dar era un program 
avansat și nu avusese timp să se ocupe de asta. Vacanţa 
următoare, se gândea ea mereu, atunci am să învăţ. După o 
jumătate de oră simţi cum frigul începe să i se strecoare prin 
talpa bocancilor. 

Simţise parcă privirea Gretei Tister de la fereastra bucătăriei 
din casa vecină și se decise să-i facă o vizită. Line și-o amintea 
ca pe o doamnă drăguță. Bună și rotunjoară. Intotdeauna 
generoasă când veneau copiii la colindat și mărinimoasă când 
sunau la ușa ei, cu bilete de loterie. 

Bătrâna doamnă îi zâmbi la fel de larg ca atunci când Line era 
mică și o invită în bucătărie. Obrajii i se îmbujorară de la căldura 
dinăuntru. 

Greta Tister îi spuse cât de tare se bucura s-o revadă, în timp 
ce scotea cești și farfurioare. Adăugă că urmărea tot ce scria 
Line în ziar. 

— S-a dat o spargere la casa lui Viggo Hansen, spuse Line și 
luă loc. 

Greta Tister rămase cu farfurioara de prăjiturele în mână și se 
schimbă la fată. 

— Spargere? se miră ea. 

Privi pe geam, la casa aflată dincolo de gardul viu. 

— Poliţia vine acum ca să constate, îi zise Line. Nu cred că s-a 
petrecut de mult. Se mai vedeau urmele din zăpadă care 
duceau la ușă. 

Greta Tister se așeză. 

— Voi scrie un reportaj despre Viggo Hansen pentru ziar, 
continuă Line și-i povesti cum ajunsese în posesia cheilor casei 
bărbatului. 

— Vei scrie despre el în Verdens Gang? se miră Greta Tister. 
De ce? 

— Articolul va fi mai amplu, îi explică Line. El aici este mai 
degrabă reprezentantul unei dezvoltări negative a societății 
noastre, cu relaţii mai glaciale, în care oamenii nu mai au timp 
unii pentru alţii. 

După ce a rostit cuvintele și-a dat seama că ele ar putea fi 
interpretate drept un reproș la adresa bătrânei doamne. 

— Dar așa a ales el să trăiască! i-o reteză brusc Greta Tister. 
Pentru el, stilul acesta de viaţă nu a fost o povară. El dorea să 
fie de unul singur. Unii oameni așa sunt. Și eu sunt singură și 
mi-e foarte bine așa. 

Line dădu din cap și schimbă subiectul. 

— Când l-ai văzut ultima dată? întrebă ea și se servi cu o 
prăjiturică. 

— Nu ieșea niciodată, îi răspunse Greta Tister. Ar fi trebuit să 
se ocupe de casă și grădină, dar noi nu-l vedeam niciodată 
afară, decât seara târziu. 

— Cât timp a trecut de atunci? De când l-ai văzut? 

— Nici măcar la înmormântarea lui Trygve nu a venit. El era 
cel mai apropiat vecin, dar nici flori, nici condoleanţe. 

— Am înţeles că Trygve mai vorbea cu el. 

— Asta a fost demult. In 1993 ne-am construit un chioșc și ne- 
a trebuit semnătura tuturor vecinilor pentru autorizaţia de 

construcţie. Atunci a fost Trygve acasă la el, dar au rămas afară 
pe scări. 

Bătrâna doamnă luă o sorbitură de cafea. 

— Nu era așa înainte, știi? continuă ea. A fost mereu mai 
ciudat, dar niciodată nu s-a ferit atât de tare de oameni. 

Line rămase cu ceașca în mână. 

— Când înainte? 

— Trygve era de aceeași părere, continuă Greta Tister fără să- 
i răspundă la întrebare. Când a vorbit cu el despre chioșcul din 
curte. Parcă n-ar fi fost el însuși, îmi zicea. După aceea a devenit 
tot mai retras faţă de toți și toate. 

— Dar ce s-a întâmplat? întrebă Line. De ce a devenit așa? 

Greta Tister își strânse buzele, de parcă s-ar fi abținut să 
spună ceva ce n-ar fi trebuit de fapt să spună. 

— Eu știu asta doar pentru că Astrid mi-a făcut această 
confidență, și asta s-a întâmplat la mulţi ani după aceea. 

Bătrâna doamnă duse ceașca la gură cu ambele mâini, apoi 
continuă să relateze pe un ton scăzut. 

— Astrid a fost asistenta-secretară a doctorului Gravdahl. 
Acum este pensionară și doar după ce s-a pensionat mi-a 
povestit. 

— Ce anume? 

— Gravdahl a fost medicul lui, spuse ea, făcând un gest cu 
capul înspre fereastra bucătăriei. El a fost cel care l-a internat 
pe Hansen. 

— Era bolnav psihic? 

Greta Tister dădu din cap, apoi sorbi din ceașcă. 

— Dar ce afecţiune avea, de fapt? a voit Line să știe. 

— N-am nici cea mai vagă idee, răspunse doamna. Pur și 
simplu a avut o cădere. 

Line rămase pe gânduri, încercând să-și imagineze cum putea 
o boală psihică să modifice motivaţia articolului. Una era să 
vorbești despre viaţa însingurată a unui om, alta era să-i expui 
gravele suferinţe psihice. 

— E cineva care deţine mai multe informaţii? Întrebă ea, dar 
apucă să reformuleze întrebarea înainte ca Greta Tister să 
apuce să-i răspundă. Mai știi alte persoane care l-au cunoscut? 
Poate cineva care-l vizita? 

— Nu după ce s-a schimbat. 

— Cine obișnuia să-l viziteze înainte? 

— Era un coleg de-o seamă cu el, care venea când și când, 
dar care apoi l-a vizitat din ce în ce mai rar. 

— Pe părinţii lui i-ai cunoscut? 

— Nu. Mama lui locuia împreună cu Viggo când noi ne-am 
mutat aici, în 1972. După câţiva ani a murit. 

— Nu a fost și mama lui bolnavă? 

— Da, da, biata de ea! Bolile de acest gen se moștenesc 
genetic. Și nu s-a simţit deloc mai bine după cele făcute de soțul 
ei. 

Line ridică din sprâncene. Era surprinsă, nu știa ce făcuse 
tatăl lui Viggo Hansen. 

— S-a sinucis. Cel puţin asta s-a declarat. Dar asta se 
întâmplase înainte de mutarea noastră. Nu știu mai mult de- 
atât. 

— A făcut și pușcărie, din câte am auzit. 

Greta Tister dădu din cap și privirea i se îndepărtă, de parcă 
ar fi scotocit prin noianul de amintiri. 

— Mai știi și altceva despre asta? întrebă Line. 

— Nu s-a întâmplat aici, îi răspunse ea și scutură din cap. Asta 
s-a întâmplat pe vremea când lucra în partea de vest a tării. 

Atenţia bătrânei se îndreptă din nou către fereastra 
bucătăriei. În faţa casei vecine era parcată o mașină de poliţie. 

Line se ridică, dar rămase locului. Se întreba dacă nu cumva 
ar putea să afle mai multe de la Greta Tister. Undeva departe, în 
urmă cu circa 20 de ani se întâmplase ceva care-l schimbase pe 
Viggo Hansen și-l condusese spre Spitalul de psihiatrie. 

Apoi, când doamna îi făcu semn că nu, Line îi mulțumi și ieși 
afară, în ger. 

20. 


Geamantanul era așezat în mijlocul mesei metalice din 
încăperea folosită de criminaliști în timpul investigaţiilor. 

Espen Mortensen conducea procesul de inventariere a 
conţinutului. El își nota fiecare obiect, după aceea le punea 
deoparte, unul câte unul. Fiecare articol vestimentar fu 
depozitat în pungi de hârtie. Pe fundul geamantanului se afla un 
binoclu, dar nimic altceva din ce nu văzuse Wisting înainte de a- 
| aduce. 

Cele mai interesante obiecte au fost lăsate pe banca 
metalică. Aparatul foto și plicul cu fragmentele din ziare. 

— Ce ne lipsește? întrebă Wisting. 

— In afară de laptop, telefon mobil și aparatul foto mai mare? 

— Documentele de călătorie, sugeră Hammer. Pașaportul și 
biletele. 

Ceva care să fie pe numele lui. 

Mortensen deșertă conţinutul plicului pe masa metalică și le 
răsfiră cu mâna. Mai multe dintre tăieturi erau găurite la colțuri, 
de parcă ar fi fost prinse în piuneze pe un perete. 

Unul dintre decupaje fusese datat 24 septembrie 1989 și-i 
arăta fața lui Robert Godwin. Era o fotografie alb-negru, în care 
avea mustață mare și purta o cămașă albă care era încheiată 
până sus la gât. Wisting se înclină în faţă și-l privi pe ucigaș fix 
în ochi. 

— Sunt mai mult de 20 de ani de când Robert Godwin a fost 
dat în urmărire de Statele Unite ale Americii, observă Hammer. 
De ce și-ar face apariţia aici și acum? 

— Se poate să fi fost aici mereu, spuse Wisting, ridicându-și 
mâinile în semn de mirare. Acestea nu sunt obiectele lui. Mie mi 
se pare că obiectele acestea au aparținut cuiva aflat pe urmele 
sale. 

Torunn Borg intră în birou cu o foaie în mână. 

— El este dat dispărut, spuse ea, arătându-le o foaie cu 
fotografia unui om mai în vârstă. 

Avea barbă și ochelari cu ramă subţire. Expresia feţei era 
binevoitoare, dar în ochii cenușii se citea o durere profundă. 

— Bob Crabb, continuă Torunn Borg. Un văduv în vârstă de 67 
de ani, din Minneapolis. 

— El nu apare în documentele noastre, spuse Wisting și 
începu să caute mapa în care ţineau evidenţa tuturor 
persoanelor date dispărute. 

— In baza noastră de date apare înregistrat cu mesaj de 
atenţionare. Poliţia din Minneapolis a trimis un mesaj către 
Poliţia norvegiană prin Interpol pe 3 septembrie. Un prieten, 
care era și vecin cu el, contactase poliţia când a observat că nu 
se întorsese din călătoria din Norvegia. Aceea este o cerere 
standard pentru obţinere de informaţii. 

Ea mai scoase încă o foaie. 

— El a ajuns în Norvegia la Gardermoen, cu zborul FI318 via 
Reykjavik, pe data de 14 iulie. Avea bilet de întoarcere pe 14 
august, dar biletul a fost anulat fix în aceeași zi. 

— Anulat? 

— Compania aeriană nu poate explica cum s-a întâmplat, dar 
bănuiesc că anularea s-a făcut fie telefonic, fie prin internet. 

— Ce voia să facă în Norvegia? 

— Conform declaraţiei vecinului, voia să-și găsească niște 
rude aici. Nu mai avea nicio rudă în viață în Statele Unite. 
Strămoșii lui imigraseră din Toten, la sfârșitul secolului al XIX- 
lea. Am trimis mesaj către Poliţia din Gjavik ca să facă niște 
cercetări. 

— De ce din Gjøvik? Deja știm că închinase un apartament în 
Stavern încă din luna mai. 

— Intenţiona să meargă în Toten, îi răspunse Torunn, ridicând 
din umeri. 

— Cei din Gjavik au aflat că-și închiriase o mașină de la Avis. 

Altfel spus, această informaţie ne parvine de la poliţia 
americană. 
_ Asta reieșea dintr-un extras de cont de pe cartea lui de credit. 
Inchiriase o mașină de la Aeroportul Gardermoen chiar în ziua 
sosirii sale. Unul dintre investigatorii din Gjavik sunase și le 
confirmase că fusese vorba despre un Audi A3 gri, care fusese 
returnat în aceeași zi în care fusese anulat zborul. 

Wisting avea un milion de întrebări în minte. 

— Angajaţii de la Avis au putut să ne spună ceva? 

Asta fu prima întrebare care-i veni pe limbă. Torunn Borg 
scutură din cap. 

— Nimic mai mult decât ce scrie în calculator. 

— Dar din extrasele bancare? Nu mai este nimic altceva în 
ele? 

— Mai este o retragere mare de numerar în coroane, de la un 
bancomat Minibank din aeroport. În rest, nicio altă tranzacţie. 

— Și cazul a rămas blocat în stadiul acesta? 


— Da. Poliţia din SUA n-a mai luat legătura cu noi ulterior. Au 
conchis că bărbatul și-a prelungit șederea fără să-și fi anunţat 
vecinii din Minneapolis. 

— Poate că s-a întâlnit cu vreun verișor din Gjøvik? sugeră 
Hammer. 

Wisting însă nu avea chef de glume. 

— N-a fost niciodată în Gjøvik, mormăi el. A fost aici, la noi, 
până când cineva l-a ucis și l-a ascuns sub ramurile unui brad. 

— In acest caz, ucigașul este cel care a anulat biletul de 
avion, conchise Mortensen. Nu-ţi trebuie decât numărul 
rezervării și numele. E posibil ca aceste hârtii să nu fi fost în 
geamantan. Cheile de la mașină se pot pune, pur și simplu, într- 
o cutie poștală sau ceva de genul ăsta. 

— Aici mai este un lucru interesant, spuse Torunn Borg și 
scoase hârtia cu semnalmentele pensionarului dat dispărut. Bob 
Crabb este un fost profesor de la Universitatea din Minnesota, 
acolo unde lucra și Robert Godwin. 

Wisting își încrucișă braţele la piept, uitându-se la teancul de 
fragmente de ziare din faţa lui. Una dintre tăieturi menţiona 
recompensa de un milion de dolari pentru cei care dădeau 
informaţii ce puteau conduce la prinderea ucigașului. 

— Bob Crabb era pe urmele lui, deduse el. Dar a sfârșit prin a- 
i deveni victimă. 

Gândul care-i trecu prin minte îl făcu să se înfioare. Un 
criminal în serie circula în libertate. 

21. 


Wisting întinse mâna spre hârtiile pe care le adusese Torunn 
Borg. 

— Profesorul Bob Crabb, își spuse. 

Câteva piese din puzzle se așezau la locul potrivit. Broșura de 
pe vaporul creștin era una dintre dovezile pe care bărbatul 
decedat le adunase în cercetarea pe care o întreprinsese pentru 
prinderea ucigașului. Robert Godwin trebuie să fi fost unul dintre 
cei cărora li s-a vârât un pliant în mână când vaporul Elida a stat 
acostat pentru a propovădui cuvintele lui Hristos. Neinteresat de 
așa ceva, l-a aruncat cât colo. Bob Crabb l-a ridicat probabil de 
jos și l-a pus într-o pungă de plastic pentru a-i păstra 
amprentele. 

— Cercetează această pistă în detaliu, te rog, îi zise el lui 
Torunn, returnându-i hârtiile. Poliţia din Minneapolis trebuie să 
afle că l-am găsit. Medicii legiști au nevoie de altceva pentru a-l 
identifica. O radiografie dentară sau ceva de genul ăsta. 

Torunn Borg dădu din cap. Deja se apucase de treabă. Nu 
trebuia să-i spună el ce avea de făcut. 

— Apoi trebuie să cercetăm orice legătură ar fi existat între el 
și Robert Godwin, adăugă el. Care este motivaţia determinării 
lui. Au fost colegi la universitate? A cunoscut-o pe vreuna dintre 
victime? Și cum de și-a dat seama că Robert Godwin se mutase 
în Norvegia, dintre toate ţările din lume? 

Răsuflă greoi prin nări. Își simţea pulsul la nivelul gâtului și i 
se părea că-i crește temperatura. 

— Robert Godwin a fost căutat vreme de peste 20 de ani, 
spuse el și-i privi pe fiecare în ochi. Bob Crabb a venit încoace 
pe urmele lui. Până la noi. A stat aici aproape patru săptămâni, 
timp în care l-a căutat. In mod cert, Robert Godwin a locuit aici 
mult mai multă vreme. Ar fi putut să locuiască aici ani de-a 
rândul, fără ca nimeni să nu fi prins de veste. Ar fi putut să 
devină unul dintre NOI. 

— Ce facem acum? întrebă Hammer. 

Wisting își trecu palma peste buze. Nu avea niciun răspuns. 

— Vrei să spui că s-a stabilit aici undeva după ce s-a mutat 

din Statele Unite? rezumă Mortensen. Și vrei să spui că a 
dobândit o identitate nouă și a început o nouă viață? 

Wisting nu-i răspunse, dar se întoarse la fragmentele 
decupate împrăștiate pe masă. 

— Aici nu este absolut nicio notă, spuse el răsfirându-le. 

Feţele tinerelor dispărute prin anii 1980 se uitau la el din 
ziarele îngălbenite de vreme. 

— Nu putea și el să scrie o adresă sau ceva? Ceva ce ne-ar 
putea conduce pe urmele lui? 

— Cea care i-a închiriat apartamentul a spus că avea o geantă 
de umăr cu un laptop, îi reaminti Hammer. 

Wisting rămase cu un fragment care vorbea despre Marie 
Gesto, în vârstă de 22 de ani, care dispăruse în timp ce făcea 
autostopul până la Duluth, în 1988. Il puse jos și luă un altul 
similar, cu fotografia lui Isabelle Pierce din Milwaukee. Niciun 
cuvânt din text nu era subliniat. Nu era nimic notat pe margine. 
Bob Crabb trebuie să fi avut notițele de lucru pe laptop sau într- 
o agendă pe care o ducea după el și pe care evident că ucigașul 
le-a distrus. 

— Trebuie să luăm legătura direct cu FBl-ul, declară Wisting. 

Trebuie să cerceteze apartamentul lui Bob Crabb în amănunt. 
Acesta trebuie să fi lăsat ceva în urma lui, ceva din care să 
rezulte motivul pentru care a venit în Norvegia. Se poate ca 
povestea aceea cu rudele din Toten să fi fost un paravan. O 
poveste care să-i camufleze adevăratele îndeletniciri. 

Hammer se postă lângă el și luă un fragment cu o tânără cu 
păr lung și blond. Police search for Angella Olsson. Last seen on 
Friday’. 

— Unde să începem căutările? întrebă el. E posibil să-și fi 
schimbat înfățișarea, să se fi căsătorit și să fi făcut copii. Ba 
chiar se poate să aibă și nepoți. Doar că... 

— Când scrie că s-a născut Robert Godwin? îl întrerupse 
Wisting. 

— În 1950... 

Wisting îi măsură din priviri pe cei din cameră. 

— Vreau liste! exclamă el și arătă către Nils Hammer. Liste cu 
toți bărbaţii născuţi între 1947 și 1953, cu istoricul adreselor lor, 
astfel încât să putem sorta pe cei care s-au mutat în acest 
district sau au plecat din acest district după 1989. Este un 


2 Poliţia o caută pe Angella Olsson. Ultima oară a fost zărită vineri. 

început. 

— Dar aici vorbim de câteva mii de oameni. 

— Are cineva altă propunere? 

În birou se lăsă liniștea, apoi Espen Mortensen se duse la 
masa de investigaţii și ridică aparatul foto. 

— Ne uităm la fotografii? întrebă el. 

22. 


Stăteau adunați la un loc, în spatele scaunului lui Mortensen. 
Criminaliștii găsiseră în aparat un mic card de memorie. Il puse 
într-un dispozitiv de citit carduri și laptopul preluă informaţiile. 

Erau opt fotografii. Au apărut pe ecran sub forma unor iconiţe. 
Probabil fuseseră făcute în cursul verii. Era mult verde pe ele. 
larbă verde și copaci înverziți. 

Mortensen se uită la prima dintre ele după ce o mări pe tot 
ecranul. Părea să fie undeva în mijlocul unei păduri. Zece - 
douăsprezece trunchiuri de mesteceni subţiri se înălțau către 
bolta albastră. 

— Asta ce este? întrebă Torunn Borg. 

Arătă înspre ceva dintre copaci. O clădire maronie. 

— O cabană sau ceva? sugeră Wisting. 

— Uită-te la următoarea! 

Și aceea fusese făcută în același loc, doar că dintr-un unghi 
diferit. Pe margine părea să fie o grămadă de pietre peste care 
crescuse vegetație. Clarul era făcut pe trunchiurile copacilor din 
mijlocul pozei și era greu de distins ce se afla în spatele lor. 

În poza următoare, formele erau mai bine definite și 
observară că era o fermă cu mai multe dependinţe. Un hambar 
gri și o casă albă. 

— Unde naiba e asta? întrebă Hammer. Trebuie să fie undeva 
prin apropiere. 

Mortensen scutură din cap. Nu pentru că n-ar fi fost de acord, 
ci pentru că nici el nu recunoștea locul din fotografie. 

Al patrulea instantaneu fusese făcut într-un loc cu totul diferit. 
Un loc în care ar fi fost imposibil de locuit. In mijlocul fotografiei 
era o casă veche de ţară cu acoperișul surpat. Vopseaua se 
scorojise pe pereţii din lemn. 

Prispa era înclinată și mai multe dreptunghiuri de sticlă de la 
ferestre erau sparte. În curte se afla un plug ruginit sprijinit de o 
fântână. În afara casei zăceau resturile unui hambar ars până la 
temelie. Peretele din spate stătea în picioare parţial, cu scânduri 
înnegrite și carbonizate. În jurul hambarului erau câteva căsuțe 
năruite și putrezite. 

— Poate că din acele locuri se trăgea el, fu de părere Wisting. 
Trebuie să aflăm unde este locul acesta. Cine a locuit acolo. 

— Cine ar putea ști? 

— Cineva de printr-un cătun sau de pe undeva trebuie să știe. 
Poate un istoric al locului? Cum îl cheamă pe tipul ăla care scrie 
uneori la ziar? Thorvik? Bjørn Thorvik. Putem să-l întrebăm pe el. 

Următoarele două fotografii fuseseră făcute în același loc. Nu 
exista niciun indiciu care să-i ajute să deducă amplasamentul 
acelor construcții. 

Ultimele două fotografii fuseseră făcute în plan deschis. Nicio 
clădire, doar liziera unei păduri și un drum forestier care trecea 
printre copaci. 

— Asta e tot? întrebă Wisting. 

— Da, asta e tot, confirmă Mortensen. Aș putea vedea când 
au fost făcute fotografiile. 

Se uită la unul dintre fișiere și accesă informaţiile din 
descriere. 

— Asta a fost făcută pe 7 august, dar ora nu are cum să fie 
corectă. Arată ora 05:40 noaptea. Setările aparatului foto erau 
greșite. 

— Era pe ora americană, observă Hammer. Nu și-a schimbat 
setările aparatului după sosirea în Norvegia. Noi suntem cu 
șapte ore înaintea lor. 

— Atunci ora asta înseamnă de fapt pe la miezul zilei, spuse 
Mortensen, cercetând și celelalte fișiere. 

Toate fotografiile datau din aceeași zi, dintr-un interval mai 
scurt de două ore. 

— Aici eraţi? 

Se întoarseră cu toţii către Benjamin Fjeld, care era în pragul 
ușii. 

— Am terminat cu Jonathan Wang, spuse el fluturând discul 
pe care înregistrase audierea. 

— A plecat? l-a întrebat Wisting. 

— Acum urmează să plece. De ce întrebi? 

— Roagă-l să mai aștepte puţin, îi zise Wisting. Vreau să se 
uite la ceva. 

Benjamin Fjeld ieși din birou. Wisting îl rugă pe Mortensen să 
scoată la imprimantă fotografia cu acea fermă distrusă. 

— Lucrează cu ziua, explică Wisting. Sigur cunoaște 
împrejurimile. Poate știe unde a fost făcută fotografia. 

Luă foaia și cobori la recepţie unde Jonathan Wang aștepta pe 
o canapea. Era mai bătrân decât s-ar fi așteptat Wisting, cu 
siguranţă avea peste 60 de ani, dar i se păru sprințar când sări 
în picioare. Era îmbrăcat în haine de lucru, o salopetă pătată și o 
cămașă în carouri. Partea stângă a feței îi era plină de niște 
cicatrici adânci. 

— Mai era ceva? întrebă el. 

— Am o fotografie la care vreau să te rog să te uiţi, îl lămuri 
Wisting și-i întinse fotografia imprimată. 

Wisting nu-și putea dezlipi ochii de la cicatrici. 

Bărbatul luă foaia și miji ochii. 

— Știi unde a fost făcută poza asta? 

— Nu, răspunse bărbatul, scuturând din cap și mușcându-și 
buza inferioară. Nu pot spune că am fost într-un asemenea loc. 
îngrozitor de decăzut. 

Ceva din ceea ce a spus sau poate felul în care a spus-o îl 
făcu pe Wisting să regrete că i-a arătat fotografia. Bărbatul din 
fața lui avu o scăpare de accent în vorbire. Un accent aproape 
imperceptibil. 

— De ce întrebi? întrebă el și îi înapoie fotografia lui Wisting. 

Wisting scutură din cap. 

— Așa, într-o doară, m-am gândit că ai lucrat la mai multe 
ferme și că poate știi unde se află, îi răspunse el. 

— Îmi pare rău, zise celălalt. Pot să plec acum? 

— Da, desigur! Și mulțumesc! 

Wisting se întoarse în birou și scoase fotografia lui Robert 
Godwin. El avea de fapt trăsături foarte banale, fără ceva 
deosebit la vreuna dintre ele. Într-un raport de semnalmente, 
Wisting ar fi bifat pe chestionar termenul „normal” pentru 
bărbie, gură, nas și urechi. Avea fruntea puţin mai înaltă, dar 
asta era ascunsă de perciunii mai înalţi. De fapt, arăta îndeajuns 
de nordic. 

Tastă numărul de telefon al lui Benjamin Fjeld de pe telefonul 
din sala de ședințe și-l rugă să vină în birou. 

Fotografia lui Godwin avea peste 20 de ani vechime, dar 
Wisting nu recunoscu niciun element al trăsăturilor care să 
semene cu Jonathan Wang. Dar nici nu găsi vreun argument 
care să-l convingă că acel criminal dat în urmărire n-ar fi putut 
să fle aceeași persoană. Trebuie să fi fost părul și cicatricea. 

Benjamin Fjeld intră și se așeză. 

— Ce-a spus Wang? întrebă Wisting. 

— Voi printa raportul, îi răspunse tânărul poliţist. Confirmă 
explicaţiile lui Per și Supattra Halle, despre faptul că cei doi ar fi 
fost plecaţi în Thailanda și că el n-a văzut pe nimeni care să fi 
avut legătură cu omuciderea. |n orice caz, nu din câte-și 
amintește el. 

— Nu este norvegian? 

— Nu, de fapt este din Austria și a venit aici în 1994. Înainte 
de 1994 a lucrat la o fermă din Danemarca. Când a venit în 
Norvegia a muncit la una dintre marile ferme din Nalum. Acum 
zece ani și-a cumpărat o mică gospodărie. 

— Este căsătorit? 

— Nu. 

— De unde are cicatricea aceea pe faţă? 

— Nu l-am întrebat despre asta. 

Wisting împinse fotografia lui Robert Godwin către el, dar îi 
ascunse cu mâna fruntea pe jumătate și părul. 

— Imaginează-ţi că ar avea perucă, zise Wisting. Seamănă cu 
el? 

Benjamin Fjeld se înclină și studie fotografia, apoi scutură din 
cap. 

— De fapt, nu prea seamănă, zise el. Crezi? 

— Nu, fu de părere Wisting și retrase fotografia. Doar că era 
ceva deosebit la felul în care vorbea. Și poate faptul că a venit 
dintr-o altă ţară. 

— Vrei să verific? 

Wisting reflectă puţin, apoi îi răspunse afirmativ. 

— Fă-o! îl rugă el. Află de ce a plecat din ţara natală. 

23. 


Patrula de poliție analiză în mai puţin de o jumătate de oră 
spargerea dată în casa lui Viggo Hansen. Line vorbise cu ei când 
sosiră și-i urmări de acasă, de la fereastra camerei de lucru de 
la etajul al doilea. Unul dintre ei făcu fotografii cu intrarea și pe 
anumite suprafeţe dădu cu pensula cu praf pentru detectarea 
amprentelor, dar nu găsi nimic. Celălalt stătu lângă el cu un 
caiet de notițe, în timp ce ei lucrau, ea le făcu o fotografie cu 
obiectivul de distanţă. 

După ce terminară cercetarea la exterior, intrară în casă și 
petrecură și acolo un sfert de oră, apoi ieșiră. După care se suiră 
în mașină și așteptară până când sosi un muncitor care întări, cu 
o șipcă, marginea stricată a tocului ușii, ca să poată încuia ușa 
cu yala. 

Line rămase la geam uitându-se cum ambele mașini dispar pe 
aleea acoperită de zăpadă. Apoi își luă cheia și poșeta și intră în 
casă. 

Ușa era murdară de la praful pentru luarea amprentelor. Line 
își puse mănușile, scoase aparatul foto și făcu o fotografie. 
Pulberea neagră care fusese aplicată cu pensula pe ușă avea un 
efect dramatic. 

Cheia se roti în yală. Ea o scoase din butuc, apoi deschise ușa 
și intră. 

De data aceasta simţi că înăuntru era frig. Să fi fost în jur de 
15 grade, estimă ea și nu-și dădu haina jos. Frigul înmuia aerul 
închis și ea se obișnui rapid cu mirosul puţin dulceag îmbibat în 
pereţi. Își lăsă geanta pe un taburet din hol și se hotărî ca, mai 
întâi, să arunce rapid o privire în fiecare încăpere, iar mai apoi 
să cerceteze totul detaliat. 

După ușa din stânga se afla un dormitor. Un tapet cu motiv 
floral, un covor improvizat, un pat larg și două noptiere mici cu 
veioze de citit. Pe perete era agățată o veche fotografie de 
nuntă. 

Părinţii lui probabil, reflectă ea și se apropie de ea. Rama și 
sticla erau prăfuite, și chiar și fotografia devenise mată odată cu 
trecerea timpului. Mireasa, îmbrăcată într-o rochie colorată și 


VP - 87 


fără voal, era întoarsă către mire. 

În mâini ţinea un buchet mare de flori. El era îmbrăcat într-un 
costum gri. 

Line nu observă nicio trăsătură comună dintre ei și Viggo 
Hansen, cel puţin nu așa cum și-l amintea ea. Bărbatul era mare 
și puternic. Avea faţa rotundă, cu un nas turtit și cu bărbie 
ascuţită. Era greu să-i dai o vârstă, dar în fotografie trebuie să fi 
avut în jur de 25 de ani. Mireasa era slabă, cu osatură fină, ce-i 
conferea o statură de domnişoară sprinţară, cu mâini micuțe, cu 
încheieturi delicate și sâni care abia se ghiceau pe sub haine. 
Faţa ei era totuși rotundă, cu gură largă, nas mic și cu pometii 
înalți. 

Poate este vreun album foto pe aici, pe undeva, se gândi ea, 
închizând ușa dormitorului în urma ei. Ar fi avut nevoie de 
fotografii de pe vremea când Viggo Hansen se afla alături de 
familia lui. 

Baia, situată în capătul celălalt al coridorului, avea nevoie de 
curățenie. Pereţii erau plini de mucegai. Lângă chiuveta 
îngălbenită de vreme atârna un prosop întărit. Oglinda era și ea 
plină de pete. Un suport de uscat haine cu cleme de rufe era 
prins de tavan, deasupra căzii, pe un sistem de scripeţi. Line 
trase de sfoară. Se auzi un scârțâit și stativul începu să se 
bălăngănească ameninţător. 

Bucătăria era echipată cu toate cele trebuincioase: un bufet 
cu suprafețe laminate, o sobă, un frigider și o cană mare 
emailată. Linoleumul de pe jos crăpase pe la colţuri. Marginea 
blatului de lucru era zgâriată, iar suprafeţele de prefabricat 
păreau ascunse sub mușama. Pe masa cenușie de lângă geam 
stătea o ceașcă goală de cafea. Intre cele două ochiuri ale 
geamului zăcea o muscă moartă. 

Deschise ușa frigiderului, dar regretă imediat gestul. O izbi un 
val de duhoare. Se dădu în spate, își ţinu respiraţia și închise 
ușa la loc. Apucase să vadă că înăuntru erau niște alimente 
acoperite cu o crustă verzuie de mucegai și o cutie de lapte. 

Ar fi putut obţine o fotografie bună, cu acel lapte care 
expirase cu mult timp în urmă. 

Străbătu sufrageria și intră pe un mic coridor. Ușa unui alt 
dormitor era deschisă. Aceea fusese probabil camera pe care o 
folosise Viggo Hansen. Un pat era așezat lângă un perete. 
Plapuma era strânsă ordonat. Pe noptieră se afla o pereche de 

ochelari, chiar lângă o veioză și un ceas deșteptător. Acele 
ceasului se opriseră la ora cinci și jumatate. 

Chiar în mijlocul peretelui gol era prins un tablou înrămat, un 
desen în creion al unui băiat cu undiţă, vestă de înot și cizme de 
cauciuc prea mari. Line recunoscu micile detalii și se apropie 
mai mult. Băiatul pescar, citi ea jos în colţul din dreapta, 
amintindu-și de Eivind Aske. Era semnat de artistul plastic cu 
care avea întâlnire peste câteva ore. El și Viggo Hansen 
fuseseră elevi în aceeași clasă în urmă cu 50 de ani. Când îl 
sunase Line, el abia dacă-și amintea numele lui Hansen, dar 
acesta deţinea o pictură de-ale lui pe peretele din dormitorul 
său. 

În fața ferestrei era o masă de scris și pe perete era atârnată 
o broderie reprezentând un peisaj montan înzăpezit și o ciută 
care păștea lângă o apă. În afară de asta, în cameră mai erau o 
comodă și un fotoliu maroniu cu stofa de pe braţe tocită. 

Line se duse și deschise sertarul noptierei. Găsi un pachet de 
șerveţele de hârtie, o cutie de pastile pentru gât, un pix și o 
carte veche în format de buzunar. Eight Black Horses. 

Deschise volumul la întâmplare. Foile erau tari și uscate. 
Textul era în engleză. Asta o luă prin surprindere. 

Mai erau două uși. Una dădea înspre beci. Simţi un curent 
rece ca gheața pe față când o deschise. Treptele cenușii de 
ciment coborau până în beznă. Găsi un întrerupător și un bec 
stingher care ilumina încăperea din beci. 

Pașii ei răsunau în timp ce cobora scările. Tavanul era foarte 
jos și fu nevoită să se aplece ca să nu se lovească la cap în 
ţevile de sus. 

La capătul scărilor era o încăpere mare și deschisă, cu o 
mașină de spălat rufe și o chiuvetă montată pe perete. In 
mijlocul încăperii se afla un scaun de lemn cu un mănunchi de 
cordelină atârnat pe spătar. Era o cordelină dură, cu fire groase 
și maronii. Line ridică un capăt de sfoară, își trecu degetul mare 
peste firele franjurate, apoi îl lăsă jos. 

În colţ era un boiler. Chiar lângă el se găseau niște rafturi cu 
diverse cutii și cu o ușă întredeschisă ce dădea înspre o boxă. In 
boxă erau rafturi cu borcane goale de dulceaţă, cutii cu ziare 
vechi, cutii de vopsea începute și diverse ustensile. Intr-un colț 
erau o pereche de schiuri și bețe. 

leși de acolo și înlătură capacul unora dintre cutiile de pe 

rafturi. Toate conţineau aproximativ același lucru. Un serviciu de 
masă vechi, lumânări vechi, perdele care fuseseră împachetate 
și pantofi uzaţi. Într-una dintre cutii zări capul unui ursuleţ de 
pluș. Line dădu jos una ca să se uite mai cu atenţie în ea. In ea 
găsi haine demodate pentru copii, o pereche de pantofiori și 
câteva jucării. 

Lucrurile trebuie să fi fost de pe vremea când Viggo Hansen 
era copil, se gândi ea și așeză cutia la loc. Atunci descoperi că în 
spatele raftului și al tuturor acelor cutii părea a fi o ușă. Mai 
exista o boxă acolo. 

Dădu jos toate cutiile și le puse în mijlocul încăperii. Apoi 
trase suportul cu rafturi la o parte. Ușa era fix ca aceea care 
dădea înspre cea de-a doua boxă. O ușă simplă de scânduri, dar 
încuiată cu un lacăt. Line cercetă lacătul. Era vechi și ruginit, și-i 
făcea impresia că nu mai fusese folosit de mult. Era tentată să 
caute o șurubelniţă și să încerce să-l spargă, dar se decise că ar 
fi mai bine să aștepte, în schimb, urcă la etaj, ca să cerceteze și 
ultima încăpere. 

Ușa către acea cameră fusese încuiată și nu fusese încălzită 
absolut deloc. Ferestrele sclipeau de atâtea flori de gheață. 

Părea să fie o încăpere în care Viggo Hansen depozitase tot 
ceea ce nu încăpuse în altă parte. Pe jos era un Moș Crăciun și o 
ghirlandă atârna dintr-o cutie de carton. Pe un raft montat de-a 
lungul peretelui zăceau reviste vechi, manuale de instrucțiuni și 
broșuri. Cărţi, un radio vechi, câteva obiecte decorative și un 
morman de haine. Pe raftul de sus zări feţele a doua manechine, 
fiecare cu câte o perucă. Una dintre ele avea păr rar, cealaltă 
avea păr ondulat, cam cum îl avea mama lui în fotografia de 
nuntă. Line se întinse după un cap de manechin și-l dădu jos. 

Ținu capul acela din plastic în mână, îl suci și-l răsuci la 
stânga și la dreapta, apoi îl puse la loc. 

Trase ușa după ea, cobori în camera de zi și rămase o clipă 
locului, uitându-se la cele două scaune din faţa măsuţei de 
cafea. Un scaun era cel cu pata întunecată care mai rămăsese 
din Viggo Hansen. El stătuse acolo, seară de seară, își zise în 
sinea ei. Cu un scaun gol lângă el. Nimeni nu va ști niciodată ce 
părere avea el despre vreo știre și nu va discuta niciodată cu 
nimeni despre vreun program de televiziune. Scoase aparatul de 
fotografiat și făcu o poză cu cele două scaune goale. 

Lângă perete, în celălalt capăt al încăperii, se afla o masă de 

sufragerie. Unul dintre scaune era tras puţin în afară și o 
pasienţă era începută pe masă. Cărţile de joc aveau marginile 
uzate. Majoritatea erau întoarse cu faţa în sus. Era o pasienţă 
obișnuită, cu șapte teancuri de cărți. Și ea jucase pasienţe ore în 
șir pe primul ei laptop. 

Scoase una dintre cărțile care fuseseră folosite probabil de mii 
de ori. Un joc de cărţi pentru o singură persoană. 

Secţiunea de rafturi care mergea de-a lungul camerei de zi 
avea patru dulapuri joase. Ea deschise ușa unuia dintre ele și 
dădu peste un album foto învelit în piele. După mijlocul 
albumului erau lipite fotografii cu acea pereche pe care o 
văzuse și în fotografia de nuntă din dormitor. Păreau să fie dintr- 
o excursie din timpul vacanței. Apoi apăru în fotografii cel care 
trebuie să fi fost Viggo Hansen în brațele tatălui. Mai erau 
fotografii din a doua zi de Crăciun și de la o petrecere. Line 
numără șapte adulți așezați în jurul unei mese. Pe o fotografie 
cu un băieţel cu ghiozdanul în spate scria 23 august 1957. 
Ultimele zece pagini erau goale. Fix în dreptul ultimei fotografii 
scria Vara 1962. Viggo Hansen stătea pe un pod cu picioarele 
atârnate peste margine. 

Line răsfoi înapoi și se uită din nou la fotografii. Putea folosi 
multe dintre ele, dar îi trebuiau și câteva mai noi. O frapă faptul 
că nimeni din fotografie nu zâmbea. Toţi păreau atât de serioși! 
Era un fel de adio, fericire, reflectă ea și închise coperţile 
albumului. Inclusiv în fotografia în care Viggo Hansen stătea în 
fața unei prăjituri cu cinci lumânărele buzele lui erau strânse și 
ochii îndurerați. 

Lângă albumul foto mai era o mapă cu documente. Scrisori de 
la firmele de asigurări, chitante, înștiinţare de retur al taxelor și 
extrase de cont. Din calcule reieșea că Viggo Hansen nu era 
asigurat, dacă avea un venit impozabil puţin mai mare de 
200.000. 

Ceea ce o surprinse cu adevărat erau însă bunurile în valoare 
de peste 3 milioane, dintre care 2, 5 milioane erau depuși la 
bancă. 

Printre documente a găsit și o invitaţie la o reuniune de clasă 
după 40 de ani de la absolvirea școlii Stavern, în 1964. Foaia cu 
colțurile îngălbenite informa că festivitatea urma să aibă loc 
duminică, 15 mai 2004. Ea îi făcu o poză și acestei invitaţii, ca 
să nu-și mai noteze numele și numărul de telefon al 

organizatorului banchetului. 

Una dintre chitanţe îi atrase brusc atenţia. Era de la lăcătușul 
care montase yala dublă a ușii de la intrare, într-o zi de luni, pe 
1 august. Scoase factura și de acolo deduse că lăcătușul se 
numea R. Nicolaysen. Era posibil ca el să fi fost ultima persoană 
care l-a văzut pe Hansen înainte de moarte. 

În corpul mic de mobilier imediat alăturat nu era nimic, iar 
următoarele două conţineau pahare și un serviciu de masă. 

Line puse albumul și hârtiile la loc, se ridică și se duse din nou 
la cele două scaune goale. Pe masa dintre ele și suportul de 
televizor se afla ziarul cu programul TV, așa cum fusese și în 
fotografiile din dosarul de la poliţie. 

Line îl răsfoi. Își dădu seama cu ușurință ce preferinţe avusese 
Viggo Hansen. El încercuise ora de difuzare a unor reality-show- 
uri, programe despre natură și documentare. Printre altele și 
acel program despre FBI, lângă care era trecută o bifă. 

Line scoase din nou aparatul foto și făcu o poză cu programul 
TV. Coincidenţa aceasta avea ceva subtil. Ilustra cum stătuse 
Viggo Hansen singur acasă și, cu toate acestea, participa la 
viața care se derula în afara existentei lui. 

După o vreme de cotrobăit prin cufere și dulapuri, găsi ceva 
interesant în comoda din dormitor. Era o cutie de pantofi plină 
cu scrisori de Crăciun. 

Se așeză pe fotoliul curat și le luă pe rând. 

În total erau 20 de scrisori, dar proveneau de la doar doi 
expeditori. Un set de scrisori erau marcate cu litere mari și 
ascuţite și erau semnate Frank, în timp ce expeditorul celui de- 
al doilea set avea un scris mai alambicat și se numea Irene. 

Cea mai veche scrisoare data din 1975, după cum reieșea din 
timbrul de pe plic, adică din anul în care murise mama lui. 

Dragă Viggo, știu că treci acum printr-o perioadă foarte 
dificilă. 

Primul Crăciun petrecut singur, fără părinți, poate fi dureros și 
greu. Cu toate acestea, eu sper să ai un Crăciun Fericit şi-ţi 
doresc tot ce este mai bun pentru Anul Nou. Prietenul tău, 
Frank. 

Temele abordate în felicitările de Crăciun se modificau în 
funcţie de moda vremii. Cea mai veche felicitare era lucioasă și 
pe ea erau desenați doi spiriduși ce stăteau în staulul de vite și 
sunau din talangă, în timp ce gazda acelei ferme le aducea orez 

cu lapte. Pe cea mai recentă felicitare era un Moș Crăciun gras 
cu o sticlă de cola într-o mână. Avea data de 25 decembrie 1988 
și nu conţinea altceva decât urările clasice de Crăciun Fericit și 
An Nou Fericit. Jos, în colțul din dreapta, era scris doar Frank. 
Aici nu mai era niciun „Al tău prieten”. 

Când prietenia cu Frank părea să se fi stins încetișor, lrene 
preluase felicitările. Ea i-a transmis urări de Crăciun din 1990 
până în 1995. In prima i-a scris că ar fi fost frumos să-l revadă și 
că spera să se întâlnească în noul an. 

Care vasăzică a existat o femeie în viaţa lui, se gândi Line și 
răsfoi următoarele cinci felicitări. Ultima se încheia cu: „Ne 
vedem la vară”. 

Cercetă timbrele. Pe felicitările care erau de la Frank era 
imposibil de dedus cine fusese expeditorul, cu excepția uneia 
dintre ele care părea să fi fost trimisă din Langesund. Pe două 
dintre felicitările de la lrene se putea vedea că fuseseră puse la 
poștă în Horten. Line își notă numele celor două persoane care 
odinioară făcuseră parte din existenţa lui Viggo Hansen. Ei 
însemnaseră foarte mult în viața lui dacă le păstrase felicitările 
de Crăciun, dar în mod vădit el nu făcuse nimic pentru a 
menţine aceste prietenii. Trecuseră mulți ani de când pierduse 
legătura cu ei, dar Line dorea să facă săpături despre aceste 
două persoane. 

24. 


Wisting intră și închise ușa, apoi se așeză la birou. Trebuia să 
introducă numeroasele sarcini de lucru într-un sistem. O numise 
pe Torunn Borg responsabila de contactul cu autorităţile din 
SUA. Ea urma să descopere informaţii din registrul populaţiei și 
să sistematizeze totul pentru a descoperi numele false sub care 
s-ar fi putut ascunde Robert Godwin. Dar asta nu se putea face 
decât într-un singur mod, și nu era sigur că acesta va da 
rezultate. 

Benjamin Fjeld fu însărcinat să caute cercurile oamenilor 
pasionaţi de istorie și alte persoane care ar putea să identifice 
unde fusese Bob Crabb și unde făcuse acele fotografii. 

Se logă în programul de lucru și căută plângerea făcută 
pentru spargerea dată în apartamentul închiriat de Bob Crabb în 
Stavern. Dosarul fusese deschis pe 21 august și fusese închis 
după șase săptămâni, din cauza lipsei de informaţii despre 
făptaș. 

Erau două documente în dosar. O constatare efectuată de un 
poliţist care fusese la locul spargerii și un document cu 
fotografii. 

Raportul conţinea informaţii despre loc și dată și descria 
modul în care s-a efectuat spargerea. In rubrica despre 
amprente scria: Niciuna. Același lucru scria și la rubrica cu 
obiecte furate. 

Fotografiile susțineau ceea ce scria în raport. Cineva folosise 
un levier sau un instrument similar pe care-l introdusese între 
toc și ușă, astfel încât să poată smulge ușa cu yala încuiată. Era 
una dintre cele mai vechi și mai simple modalităţi de a sparge o 
ușă încuiată. 

Wisting se întoarse la raport și citi comentariul de la final. 
Acolo se menţiona că locuiau doi studenţi în apartament și că 
aceștia se mutaseră cu cinci zile înainte de spargere. 

Câteva obiecte ușor de vândut, precum Play Station, un 
laptop și câteva sticle de alcool nu fuseseră atinse. Proprietarul 
suspectase că un chiriaș anterior, pe nume Bob Crabb, dăduse 
spargerea. El folosise apartamentul drept locuinţă de vacanţă 

timp de patru săptămâni și nu-l eliberase la data stabilită, astfel 
încât proprietarii au fost nevoiţi să-i preia bunurile. 

Wisting închise documentul de pe monitor, se ridică și se duse 
la fereastră. Din hornurile de pe acoperișuri se ridicau coloane 
de fum. Un văl subţire de ceaţă rece cuprinsese întregul fiord. 

Zăpada imaculată avea un soi de efect hipnotic asupra lui, 
făcându-l să-și piardă concentrarea. Nu reușea să estimeze când 
va veni revelaţia care va duce la rezolvarea cazului, dar în toate 
dosarele în care lucrase încrederea lui că va reuși depășise 
teama de eșec. Și acum simţea la fel. 

Se auziră bătăi la ușă și Torunn Borg intră fără să mai aștepte 
încuviințarea. 

— FBl-ul vine încoace, spuse ea. 

— În Norvegia? 

Ea dădu din cap. 

— Doi agenţi speciali deja sunt pe drum. Doi de la sediul 
central din Washington și unul de la sediul din Minneapolis. 
Aterizează la Gardermoen mâine-dimineaţă devreme și vor să 
ținem o ședință la ora douăsprezece. 

Wisting expiră încet tot aerul din plămâni. Dacă se va afla că 
au aterizat doi agenţi FBI, ca să prindă un ucigaș în serie dat în 
urmărire internaţională, nu vor mai avea niciun moment de 
liniște. 

— Leif Malm de la Serviciile Secrete din cadrul Kripos. Și un 
inspector de poliţie de la Departamentul de operaţiuni 
internaţionale vine împreună cu el. 

Wisting se așeză. 

— Leif Malm, repetă el gândindu-se la colaborarea pe care o 
avusese cu el la cazul anterior. Eu parcă știam ca ţine de Poliţia 
din Oslo... 

— În orice caz, acum lucrează la Kripos. 

— Cum a rămas cu locuinţa lui Bob Crabb din Minneapolis? Au 
început deja cercetările? 

Torunn Borg se așeză pe scaunul din faţă și-și răsfoi notițele. 

— Eu am luat legătura directă cu inspectorul-detectiv Bruce 
Jensen de la Secţia numărul 3. Acum este ora opt și jumătate 
dimineaţa la ei. Se vor ocupa de asta în cursul zilei. 

— Jensen? 

— Sigur este un norvegian americanizat. Și eu am niște rude 
acolo, lângă Lacul Superior. 

— Mai păstrezi legătura cu ei? 

— Nu, pentru că avem în comun doar niște stră-străbunici, 
sau ceva de genul ăsta. 

Intră și Espen Mortensen. Avea niște documente în mână și 
din limbajul corpului era evident că avea ceva important de 
spus. 

— Adu-le-ncoace! îl rugă Wisting. 

Mortensen trase un scaun și luă loc. 

— Căutăm o femeie, spuse el. 

Wisting avu un schimb de priviri cu Torunn Borg. 

— Firele de păr din mâna cadavrului provin de la o femeie. 

25. 


Line urcă la volan și porni mașina. Ambala motorul și-l lăsă 
pornit în timp ce curăţă gheaţa de pe parbriz cu gesturi lungi. Îi 
îngheţaseră degetele și-și dădu seama că-și uitase mănușile în 
holul din casa lui Viggo Hansen. N-aveau decât să rămână acolo 
până mai târziu. Ea era deja în întârziere, riscând să nu mai 
ajungă la timp la întâlnirea cu Eivind Aske. 

Merse cu mașina înspre est, de-a lungul drumului naţional 
înspre Helgeroa, printr-un peisaj pustiu de iarnă, complet lipsit 
de culoare, cu câmpii albe și vălurite, cu copaci acoperiţi de 
zăpadă, pe fundalul unui cer palid. 

Eivind Aske locuia într-o mică gospodărie lângă 
Hummerbakken. Hambarul fusese transformat într-o combinație 
de atelier și galerie. Pe marginea drumului era un indicator cu 
numele lui pe doi pari care se înălțau deasupra nivelului zăpezii. 
Sub acel indicator era unul mai mic, prins cu două lanţuri care 
spuneau că este închis. Indicatorul se legăna în bătaia vântului. 

Line ieși de pe strada principală și intră cu mașina în curtea 
generoasă. Ferestrele corpului principal erau întunecate, dar în 
atelierul de lucru din hambar era lumină. 

Artistul se ivi în ușă și-i făcu semn. Line își luă poșeta și se 
duse înspre el. Afară, pe drum, trecu huruind autobuzul spre 
Nevlunghavn și dispăru apoi într-un nor de zăpadă. 

— Ce bine că aţi avut timp, spuse ea bătând din picioare ca 
să-și dea jos zăpada. 

lnăuntru era o căldură confortabilă. Pe pereţi erau agăţate 
desene detaliate în creion, reprezentând oameni și animale. În 
mijlocul camerei se afla o pânză așezată pe diagonală, 
reprezentând schița unui băiat cu o pereche de schiuri pe umeri. 
Pe masa de lucru erau răsfirate diverse creioane, cărbuni de 
desen, cretă și alte ustensile. 

Se îndreptară către cel mai îndepărtat colț al încăperii, unde 
se găsea o canapea. Eivind Aske decupase articolul de ziar pe 
care-l scrisese Line despre el odinioară, pe când lucrase la ziarul 
din localitate. Acum era montat într-o ramă deasupra spătarului 
canapelei, împreună cu alte articole despre vernisaje și alte 

evenimente la care participase el. Line se înclină și citi câteva 
rânduri din textul pe care-l scrisese ea. Mare parte din material 
era redată sub formă de dialog, cu întrebări și răspunsuri. 

— Dintotdeauna v-a plăcut să desenați? 

— Dintotdeauna. Dinainte să incep școala, dar de-abia la 
maturitate am înțeles că trebuie să fac mai multe în această 
direcție. Am plecat în străinătate și am studiat imagine și 
comunicare, precum și tehnici de grafică. După cinci ani am 
venit acasă, am cumpărat o mică gospodărie și mi-am îndeplinit 
visul de artist. 

În căsuţa cu detaliile biografice scria că s-a născut în 1950, că 
este căsătorit și că a organizat mai mult de 50 de expoziţii 
diferite în Norvegia, Danemarca, Suedia și Franţa. Lucrările lui 
erau cumpărate de asociaţii de artiști, de autorităţi locale și de 
firme ca Statoil și Telenor. 

— Viggo Hansen, da, spuse Eivind Aske și se așeză. 

— Au trecut mulți ani de atunci. Uitasem cu totul de băiatul 
acela, dar, după ce m-ai sunat, am început să reflectez puţin. 

Line se așeză. 

— Am găsit un vechi album de fotografii cu colegii de școală, 
continuă Aske și scoase o fotografie alb-negru dintr-un plic. Este 
din clasa a 7-a, zise el. Din 1964. 

Îi întinse Linei fotografia de grup. Elevii entuziasmați stăteau 
pe patru șiruri. Băieți și fete îmbrăcaţi în pulovere și cardigane 
croșetate de mână. Majoritatea fetelor aveau fuste asimetrice. 
Băieții aveau părul tuns scurt. Sub fotografie erau scrise numele 
elevilor. 

— Am fost 28 de elevi în clasă. Viggo Hansen este cel din 
stânga, de pe rândul al doilea. 

Își puse degetul sub chipul unui băiat micuţ și slăbuţ, cu 
braţele și picioarele subţiri și cu trăsături care nu-i trădau starea 
de spirit. 

— Ăla sunt eu, îi explică Eivind Aske. 

El era în primul rând din faţă, cu un zâmbet larg pe buze. 

Line își ridică privirea și se uită la bărbatul din fața ei. Se 
schimbase atât de mult în anii aceștia, încât nu-i mai recunoștea 
trăsăturile faciale, cu excepţia zâmbetului larg. 

— Pot să împrumut această fotografie? întrebă Line. 

Ar fi putut s-o scaneze și s-o folosească în articol. 

— Desigur! 

Line studie și celelalte fețe și se opri la un adult îmbrăcat la 
costum și cravată. Primul de pe ultimul rând. Arne Lorentzen, 
citi ea. 

— Acesta a fost profesorul vostru? îl întrebă ea. 

— Lorentzen, da, răspunse Eivind Aske și se ridică. A murit. 

Se duse la un blat micuţ de bucătărie și aduse un termos și 
două căni. 

— Cafea? 

Line acceptă. 

— Viggo Hansen avea unul dintre tablourile tale atârnat pe 
pereţi acasă, spuse ea în timp ce el turna cafea. 

Pe Eivind Aske îl trecu un fior. Cafeaua curse peste marginea 
cânii și se prelinse pe masă. De parcă informaţia asta l-ar fi luat 
prin surprindere. 

— Scuze, spuse el, și lăsă termosul ca să aducă un prosop. 

— Băiatul pescar, îl lămuri Line. 

Aske șterse masa cu o cârpă. 

— Este o pictură veche, spuse el. S-au făcut 300 de copii după 
ea. 

— Ce credeţi despre asta? întrebă Line. Despre faptul că el 
deține unul dintre tablourile făcute de dumneavoastră? 

Eivind Aske răspunse ridicând din umeri. 

— Mulţi oameni îl au. 

— Nu credeţi că era mândru că vă cunoștea și că a fost la 
școală cu un artist cunoscut? 

— Cel cu care ar trebui de fapt să vorbești este Odd Werner 
Ellefsen, îi răspunse bărbatul, direcţionând discuţia către 
altceva. Petreceau mult timp împreună. 

— El este prezent în poza aceasta? 

— Este chiar lângă el. 

Băiatul de lângă Viggo Hansen era puţin mai bine făcut la 
trup, avea trăsăturile feței mai bine definite și un zâmbet reţinut 
pe buze. 

— Erau vecini, cred. Locuiau aproape de drumul spre Larvik, 
chiar lângă fabrica de conserve de mazăre. 

Line n-a înțeles prea bine ce voia să spună. 

— Acolo unde este Meny acum, îi explică Eivind Aske. Eu 
locuiam în cealaltă parte a orașului și nu aveam nicio legătură 
cu ei, în afara faptului că mergeam împreună la școală. Dar cred 
că niciunul dintre ei n-a avut o copilărie ușoară. Poate că asta i-a 

apropiat. 

— Odd Werner Ellefsen tot în Stavern locuiește? 

— Nu, cred că s-a mutat în Larvik. 

Line se întinse după cana de cafea. 

— Aţi avut ceva reuniuni cu clasa în anii care au urmat? 

Eivind Aske scutură din cap. 

— Nu că aș fi participat la vreuna... Am primit o invitaţie în 
urmă cu câţiva ani, dar eram plecat în străinătate atunci. 

Line scoase caietul de notițe. 

— Vă amintiţi câteva întâmplări în care să fi fost implicat și 
Viggo? 

Eivind Aske scutură din cap. 

— Nu, el era extrem de discret. Așa a fost toată viața. Un om 
care nu dorește să le stea altora în cale. Nu prea vorbea mult, 
de abia răspundea când îl întreba profesorul ceva. Și nu-mi 
amintesc să-mi fi povestit ceva despre el însuși. Mi se pare că a 
dus o viaţă secretă. 

— Ce taine credeţi că a avut? 

Bărbatul aflat la vârsta a doua zâmbi la inconsecvenţa cu care 
Line îi adresa întrebările. 

— Habar n-am, spuse el zâmbind. 

Line îi răspunse printr-un zâmbet. 

— l-aţi cunoscut familia? 

El dădu din cap în semn că nu. 

— Se povestește că tatăl lui fusese la închisoare, spuse Line 
încercând să-i reîmprospăteze memoria. 

— Eu nu-mi aduc aminte. Dacă ar fi fost ceva acolo, eu cred 
că toţi copiii ar fi vorbit despre asta. 

Line ridică din nou fotografia clasei. 

— A existat vreun Frank în aceeași clasă cu voi? întrebă ea, 
gândindu-se la felicitările de Crăciun. 

— Frank? Nu. 

— Știţi pe cineva cu numele Frank? Cineva cu care Viggo 
Hansen să fi păstrat legătura? 

— Nu, chiar acum nu-mi amintesc de nimeni pe nume Frank. 

— Dar lrene? 

— Nu, nici pe lrene n-o cunosc. 

Au petrecut împreună o jumătate de oră, apoi Line se ridică. 
Încercase să-l ajute să-și amintească mai multe, cum ar fi o 
anecdotă de pe vremea școlii sau vreun episod ieșit din comun, 

dar nu mai află nimic. Dar întâlnirea nu fusese întru totul 
nefolositoare. Obţinuse o fotografie cu clasa și un nume nou 
notat pe carneţel. Odd Werner Ellefsen. 

Intre timp, afară se lăsase întunericul. Zăpada îi scârțăia sub 
bocanci în vreme ce se îndrepta spre mașină. Line își strânse 
mai tare haina la gât. Se făcuse și mai frig. 

26. 


Investigatorii se aflau în sala de ședințe. Christine Thiis venise 
și ea la poliţie pentru o recapitulare a informaţiilor adunate 
peste zi. 

Au început cu ceea ce era mai important: Wisting îl rugă pe 
Espen Mortensen să explice informaţiile obţinute după autopsie. 

Criminaliștii porniră proiectorul și începură cu concluzia: 

— Firele de păr din mâna cadavrului provin de la o femeie. 

Pe ecran apăru o imagine cu mâna încleștată a bărbatului 
mort. Fotografia fusese făcută afară, lângă locul în care fusese 
găsit, printre pomii de Crăciun de la Halle. Câteva fire blonde de 
păr i se iveau din mână. Următoarea fotografie fusese făcută în 
timpul autopsiei. Mâna era deschisă și se vedea cum firele de 
păr stăteau lipite de sângele uscat. 

— Este sângele victimei, le preciză el. Dar firele de păr provin 
de la o femeie. 

Au așteptat cu toţii să prezinte argumentele. Mortensen ridică 
raportul primit de la departamentul de medicină legală. 

— Firele nu conţin suficient material pentru a reconstitui 
profilul ADN, dar s-a descoperit ADN mitocondrial. Markerul 
pentru sexul persoanei indică fără îndoială că firele provin de la 
o femeie. 

— Este posibil ca probele să fi fost contaminate sau ceva de 
genul ăsta? întrebă Hammer. Contaminate de către una dintre 
doamnele care lucrează în laborator? 

— Fiecare dintre cele șase fire de păr a fost testat, le explică 
Mortensen. Și toate au dat același rezultat. 

— Deci cum îţi explici asta? 

— Din câte văd eu, nu există decât o singură explicație, 
răspunse Mortensen și-i întinse raportul lui Wisting. De fapt, este 
o situaţie ambiguă. Victima a fost angrenată într-o luptă corp la 
corp cu o femeie. 

— Și femeia a câștigat, conchise Hammer sec. 

Wisting se uită nehotărât spre raportul din faţa lui. 

Acesta conţinea atâtea expresii de specialitate și abrevieri, 
încât îi venea greu să deslușească sensul. 

— Analizele ne mai relevă și altceva? întrebă el. 

— Femeia este de origine europeană. 

— Asta e ceva! exclamă Hammer. Atunci nu avem decât 350 
de milioane de suspecți. 

— Mai știm și altceva despre identitatea bărbatului? se 
interesă Christine Thiis. 

— Până acum am avut toate motivele să credem că este dat 
dispărut un american pe nume Bob Crabb, îi răspunse Wisting și 
le explică tuturor cercetările făcute în ziua respectivă. Acum nu 
mai sunt atât de sigur. 

— Cum este posibil așa ceva, începu procurorul, ca rămășițele 
să-i aparţină, de fapt, lui Robert Godwin și ca firele de păr să-i 
aparțină unei victime care a reușit să scape? Aceasta sfârșește 
prin a-l ucide și, în loc să meargă să se predea la poliţie, ea îi 
ascunde cadavrul. 

Christine Thiis dădu glas teoriei care se contura și în mintea 
lui Wisting. 

— Acum putem răspunde la întrebarea dacă rămășițele 
umane îi aparțin criminalului în serie? se interesă Benjamin 
Fjeld. 

— Sperăm să aflăm mâine când vine FBl-ul, îi răspunse 
Mortensen. Compararea  profilurilor ADN se face acolo, în 
America. 

Wisting se adânci în tăcere. Asta era ciudat. Un lucru pe care 
nu-l putea înțelege cum funcţionează. Le lipseau prea multe 
informaţii ca să poata forma vreo teorie sau alta despre ce se 
petrecuse în realitate. 

Restul ședinței a constat într-o sinteză a întregii munci 
depuse, dar nu găsiră nimic care să-i facă să avanseze. Când 
isprăviră, deja se făcuse întuneric afară. Wisting își plimbă 
privirea peste feţele colegilor lui. Chiar în aceste momente n-ar 
fi putut să facă prea multe decât să-i trimită acasă, astfel încât 
să fie odihniţi și pregătiţi pentru ceea ce urma să se întâmple. 

27. 


Line puse cutia de pizza pe masa încărcată de la etajul doi, 
deschise capacul și mâncă pe săturate. In timp ce mânca, 
scoase cardul de memorie din aparat, îl băgă în laptop și 
transferă fotografiile în folderul intitulat Viggo Hansen. 

Mânca în timp ce se uita la poze și le ștergea pe cele de care 
nu avea nevoie. 

Eivind Aske se lăsase convins să-i facă o fotografie, își 
amintea și acum cât de dificil fusese ultima dată când îl 
intervievase. Ea voia ca tablourile lui să fie scoase în evidenţă, 
nu el ca persoană. Artistul se ţinea încă bine și nu se schimbase 
mai deloc în ultimii opt ani care trecuseră. Și frizura îi era la fel. 
Părul negru era ondulat și părea mai des acum decât în vechea 
fotografie cu clasa. Aproape că-l bănuia că poartă perucă. Era 
puțin ciudat că ţinea atât de mult să fie fotografiat. Părea să fie 
foarte vanitos. Faţa îi era bronzată și pielea stătea întinsă peste 
pometi, de parcă ar fi făcut operaţie estetică. 

Printre lucrurile pe care le adusese de acasă era și o 
imprimantă color simplă, dar foarte eficientă, pe care o folosea 
ori de câte ori lucra pe teren. O băgă în priză și alese câteva 
fotografii pe care să le imprime. Apoi luă pozele și le prinse pe 
tabla mare de plută pe care mama ei obișnuia s-o folosească 
pentru desenele pentru copii, invitaţii și alte hârtii cu termene- 
limită și scadente. 

Line folosi tabla ca să alcătuiască o cronologie a vieţii lui 
Viggo Hansen. În extrema stângă scrise anul naşterii lui pe un 
post-it galben. 

Fotografiase pozele din albumul găsit acasă la el și le ordonă 
cronologic, laolaltă cu fotografia clasei pe care o împrumutase 
de la Eivind Aske. 

Trecu și anul în care micuța familie se mutase pe strada 
Herman Wildenvey, anul în care tatăl lui murise, 1969, și 
momentul de cinci ani mai târziu, când decedase mama sa. Cu 
un an înainte de moartea mamei lui, primise pentru prima dată 
o felicitare de Crăciun de la Frank. În 1988 primea ultima 
felicitare. În decursul anului următor trebuie să se fi întâmplat 

ceva care l-a determinat pe Frank să nu i le mai trimită. 

Line mai luă un post-it și scrise 1989, urmat de un semn de 
întrebare. 

Ea mai luă o felie de pizza din cutie și căzu pe gânduri, 
analizând tabla în timp ce mânca. Structura aceea îi conferea 
sentimentul că stăpânea materialul. Ordonat alfabetic, pe ani, în 
ordinea corectă. Documente și dosare. Fapte și documente. 
Cam așa ar proceda un investigator, își spuse ea. 

Apoi se așeză din nou la masa de scris. Persoana cu care 
Viggo Hansen păstrase legătura cel mai mult în anii de școală a 
fost un băiat pe nume Odd Werner Ellefsen. Exista un Odd 
Werner Ellefsen și pe lista plătitorilor de taxe și impozite, 
născuți în același an cu Viggo Hansen, dar nu găsi nici adresa, 
nici numărul de telefon al acestuia. Nu era trecut nici în cartea 
de telefoane și, dacă-l căuta pe internet, nu găsea nimic. 

Îi trimise un e-mail unuia dintre documentariștii de la ziar, 
care ar fi putut să afle informaţia aceasta de la evidența 
populaţiei. Apoi deschise un document Word. Începu să scrie. 
Voia să-și transpună în cuvinte sentimentele și ideile din ziua 
respectivă. Cuvintele erau greu de găsit și propoziţiile se legau 
cu dificultate, dar reuși să formuleze câteva idei despre cursul 
monoton al vieţii unui om care nu lăsase nimic în urma sa. Un 
om care fusese uitat de toți. 

După o jumătate de oră auzi ușa de jos deschizându-se și 
pașii cunoscuţi ai tatălui său, care-și puse cheile în bolul de pe 
hol. Apoi auzi cum își dă jos haina. 

— Alo? îl auzi ea strigând. 

Ea răspunse, închise capacul cutiei de pizza și luă resturile cu 
ea. 

— Am luat niște pizza, spuse el, așezând o cutie pe masa din 
bucătărie. 

— Și eu, zise Line zâmbind și așeză cutia lângă a lui. 

Tatăl scoase o sticlă de bere din frigider și o ridică în aer, 
întrebând-o tacit dacă dorește să bea. 

Line scutură din cap și luă loc la masă. 

— A fost o zi grea? îl întrebă ea. 

Tatăl doar aprobă cu un gest, apoi deschise sticla și luă o 
dușcă. 

— Am citit raportul despre spargerea din casa lui Viggo 
Hansen, îi spuse el și mai luă o felie de pizza. Nu pare să fi fost 

nimic furat de acolo, nu-i așa? 

— Nu, și eu am intrat după aceea, îi relată Line. De fapt, nimic 
nu părea să fi fost atins, dar e clar că acolo nu existau obiecte 
de valoare și nici alte lucruri interesante. 

— Ce ai mai făcut? o întrebă tatăl ei, cu gura plină de 
mâncare. 

Line îi povesti despre discuţia cu Greta Tister și despre vizita 
de la casa lui Eivind Aske. 

— Dar voi ce aţi făcut? Aţi aflat ceva despre omul decedat? 

Tatăl ei termină de mestecat. 

— De fapt, nu, îi răspunse el, schimbând subiectul. L-am 
verificat pe tatăl lui Viggo Hansen în registrul de condamnări. 

El arătă cu felia de pizza către un plic gri pe care-l lăsase pe 
blatul din bucătărie. 

— Și așa este. A făcut pușcărie. 

— Pentru ce? 

Tatăl ei lăsă mâncarea jos și-și scutură firimiturile de pe 
degete, apoi deschise plicul. 

— Este vorba despre un furt, spuse el, scoțând o foaie. Acesta 
este un extras din registrul de condamnări, îl explică el și-i 
întinse hârtia. 

Nu erau decât câteva rânduri tipărite pe partea de sus a foii. 

— A fost condamnat de Judecătoria din Bergen pe 9 
septembrie 1960, pentru încălcarea articolului 258, continuă 
tatăl ei, cu o pedeapsă de trei ani și zece luni de închisoare. 

— Atunci Viggo Hansen avea 10 ani, calculă Line. 

Mental plasă condamnarea pe axa temporală de pe peretele 
din camera de lucru. 

— A fost închis până când fiul lui a împlinit 14 ani. 

— A fost o pedeapsă dură, observă tatăl ei, punând restul de 
pizza în frigider. 

— Ce-ar fi putut să fure? 

— Ca să afli asta trebuie să ai acces la condamnarea în sine. 
Doar extrasul de la judecătorie menționează motivul 
condamnării. 

— Cum aș putea să-l obţin? 

— Ar trebui să fie în Arhiva Naţională din Bergen. Gerul făcea 
ca lemnul terasei de afară să scârțâie. Line se lăsă pe spătarul 
scaunului și simţi cum toate întrebările fără răspuns alimentau 
șirul gândurilor din mintea ei. Cu greu va putea să doarmă din 

cauza lor. 

28. 


Era 6:45. Termometrul indica minus 17 grade Celsius. Pe 
întuneric, siluetele copacilor din dreptul ferestrei se profilau 
nemișcate. Nu era nicio adiere de vânt. 

El se îmbrăcase într-un pulover cu guler răsfrânt pe care-l 
primise de Crăciun de la Line, în urmă cu câţiva ani, dar se 
întreba dacă nu cumva s-ar fi căzut să îmbrace ceva mai formal. 
Parcă-i și vedea pe investigatorii de la FBI că vor veni îmbrăcaţi 
la costum și cravată. 

La micul dejun mâncă o felie rece de pizza și bău o cafea. 
Apoi se duse la baie și-și studie propria reflexie din oglindă cât 
timp se spăla pe dinţi. O faţă lată și șuvițe cărunte prin păr. 
Ochii umflaţi îl priveau din oglindă. Ridurile din jurul gurii și de la 
baza nasului erau mai pronunţate decât înainte. Ideea că era pe 
cale să îmbătrânească îl răscoli puţin și își mută privirea de la 
oglindă. 

Rămase îmbrăcat cu puloverul, își puse o căciulă, mănuși și o 
jachetă de puf, închise capsele până sus, apoi ieși din casă. 
Mașina îi porni fără probleme, dar îi luă ceva timp ca să curețe 
parbrizul de gheață. Gerul îi mușca obrajii și-i îngheţa nasul. 

Imediat ce se sui în mașină, condensul apăru pe geamuri. 
Dădu cu spatele ca să iasă de pe alee și aruncă o privire spre 
casa lui Viggo Hansen înainte de-a porni spre poliţie. 

Era pentru prima dată când nu putea să-i împărtășească fiicei 
lui ideile legate de o cercetare în curs. Ținuse întotdeauna cont 
de clauza de confidenţialitate, dar ei doi nu se sfiiseră niciodată 
să discute anumite scenarii. Cazul la care lucra acum era atât de 
important, încât, dacă ar fi vorbit cu Line despre el, nu s-ar fi 
putut aștepta din partea ei să nu transmită mai departe. Dacă 
acel criminal în serie dat în urmărire ar fi în viaţă și s-ar afla 
undeva în Norvegia, o scurgere de informaţii în presă ar fi fost 
dăunătoare în privinţa urmăririi lui. 

Ar fi riscat să divulge niște ponturi și era foarte probabil ca 
cineva să-l recunoască și să-i îndrume în direcţia cea bună. Dar 
ar putea de asemenea să-i dea posibilitatea de a fugi mai 
departe și de a le scăpa printre degete. Și dacă se dovedea că 

locuise în Norvegia mai mult de 20 de ani, în pace și prietenie, 
atunci nu și-ar fi putut asuma riscul ca americanul să se 
evapore. 

La opt fără un sfert, Wisting își agăța jacheta pe cuierul din 
spatele ușii și-și puse căciula și mănușile pe raftul de sus, din 
spatele scaunului. Peste noapte nu apăruse nicio informaţie 
nouă. Nu aveau nici rapoarte și nici date proaspete. Wisting 
profită de orele dimineţii pentru a se pregăti. Se știa despre FBI 
că avea obiceiul de a trece peste autoritatea poliţiei din SUA, iar 
Kripos avea o reputaţie similară. Era cazul lor și, chiar dacă ei 
avuseseră iniţiativa întâlnirii, Wisting era hotărât să rămână la 
conducerea anchetei. 

Reciti toată documentaţia primită de la americani despre 
Robert Godwin. Asta era ceva folositor. Nu a descoperit prea 
multe lucruri pe care nu le știa deja, dar reţinu câteva expresii 
din terminologia americană. 

După aceea se pregăti pentru întâlnirea în sine. Alcătui o listă 
cronologică, unde explica punctual care erau pistele propriei lor 
investigaţii și care era, în opinia lui, calea de urmat. 

Pregătirile de acest gen îi erau utile. Experienţa lui amplă îi 
reamintea ce anume aveau și ce anume le lipsea din caz. 

Firele de păr îl debusolau. Firele de păr ale unei femei. Chiar 
dacă nu reușea să integreze asta în imaginea de ansamblu a 
cazului, căutau totuși o femeie. 

Wisting se minuna de cât de multe se puteau deduce din cele 
mai mărunte detalii de la locul crimei. Dovezile tehnice 
deveniseră tot mai importante în cercetare și cântăreau greu în 
rezolvarea cazului. Dar una erau urmele, altceva era să le 
interpretezi corect pentru a descoperi ce anume se întâmplase 
cu adevărat. 

In toate crimele pe care le cercetase de-a lungul carierei, 
avusese un singur caz de omucidere în care criminalul fusese 
femeie. În istoria crimelor, astfel de cazuri erau reduse la număr 
și, de obicei, era vorba despre acţiuni disperate. Nu era convins 
că și acum ar fi trebuit să caute o astfel de femeie, dar nu găsea 
nicio altă explicaţie logică pentru cele șase fire de păr găsite în 
mâna încleștată a decedatului. 

Lucră în continuare la sintetizarea informaţiilor pe care le 
aveau. Rezultatul fu o axă temporală extinsă, care începea din 
1983, când Robert Godwin i-a luat viaţa primei sale victime, și 

se întindea până la găsirea acelui cadavru, în urmă cu trei zile. 
Între cele două repere a marcat ceea ce mai știau despre 
mișcările ucigașului. Distanţa temporală dintre cele două puncte 
era mare. Aveau informaţii reduse, prezentate sub forma unor 
fragmente disparate ale evenimentelor. 

Trei bătăi ușoare la ușa biroului îl făcură să-și ridice privirea 
din hârtii. 

Christine Thiis își vâri capul pe ușă. 

— Acum au sosit! îl anunţă ea. FBl-ul. 

Când se ridică, văzu că spătarul scaunului avea o pată umedă 
de transpiraţie în dreptul spatelui său. 

29. 


Dormitorul era scăldat în lumina cenușie a dimineţii. Line 
rămase întinsă în pat, studiind modelul de pe tapet. Chiar 
înainte să adoarmă îi venise o idee. Era prea obosită ca să se 
scoale din pat s-o noteze și-și luase gândul cu ea în somn, în 
speranţa c-o va găsi tot acolo, a doua zi de dimineaţă. 

Își închise ochii, încercând să reînvie ideea. Și atunci își 
aminti. Pornise de la faptul că se gândea cu ce urma să se 
îmbrace la înmormântarea lui Viggo Hansen și apoi se întrebase 
cine va veni la biserică. Apoi se gândi că trebuie să cumpere 
flori. Poate că ar trebui să preia iniţiativa și să colecteze bani de 
la vecini pentru o coroană? Acele gânduri o făcură să se 
gândească la preot. El urma să ţină o predică de comemorare și 
ultimul lucru la care se gândise era că trebuia să vorbească și cu 
acesta. 

O oră mai târziu, Line se afla în biroul bisericii. Jarle Lunden o 
botezase și o confirmase și pe ea și tot el fusese cel care slujise 
la înmormântarea mamei ei. Acum era un bărbat cu părul alb, 
cu pleoape grele, dar cu același zâmbet blând. 

O întrebă ce mai face și ce mai făcea tatăl ei și află că și ea, și 
tatăl ei locuiau singuri. 

— Mereu îţi văd numele în ziar, îi spuse el. A fost interesant 
să-ți urmaresc evoluția. 

Line zâmbi. Lunden se lăsă pe spătarul scaunului. 

— Asta este cel mai fascinant când muncești o viaţă în același 
loc, continuă el. Să vezi ce direcţie au luat existențele oamenilor 
pe care i-ai cunoscut. Am botezat bebeluși care au crescut și au 
devenit politicieni, actori și artiști faimoși, dar și copii care au 
devenit drogaţi, spărgători de bănci și ucigași. Am confirmat 
fete care au devenit unele dintre handbalistele cele mai bune 
din lume și băieţi care au devenit scriitori faimoși. Am cununat 
miri, între care ura a încolţit și a devenit atât de puternică, încât 
unul i-a luat viața celuilalt soț. 

Line era tentată să-l întrebe ce anume îi făcea pe oameni să 
meargă pe o anumită cale. Dacă îi determina existenţa sau 
soarta ori voia Domnului, dar se abţinu. In schimb, îi povesti 

despre reportajul la care lucra și despre cum încerca să se 
documenteze despre viaţa lui Viggo Hansen. 

— Nu l-am întâlnit decât o dată, îi mărturisi preotul. 

— Când a fost asta? 

Jarle Lunden își schimbă poziţia și scaunul scârțâi puţin. 

— În urmă cu 42 de ani, când i-a murit tatăl. Nu mi-aş fi 
amintit dacă nu ar fi fost prima înmormântare la care am oficiat 
slujba. De atunci încoace am participat la peste o mie de 
înmormântări, iar acum înmormântarea lui Viggo Hansen va fi 
ultima. De Anul Nou mă pensionez. 

Își mută poziţia din nou pe scaun. 

— Am avut o sarcină greu de îndeplinit pentru un băiat tânăr 
și proaspăt absolvent. Din fericire, a fost o ceremonie cu doar 
câţiva apropiaţi prezenţi. 

Line își scoase caietul de notițe și răsfoi până ajunse la o 
pagină goală. 

— Din ce motiv a fost dificil? 

— Întotdeauna este dificil în cazul celor care-și iau viaţa și 
aceea a fost prima dată când eram nevoit să mă adresez celor 
rămaşi. 

— Tatăl lui Viggo Hansen s-a sinucis? 

Jarle Lunden dădu din cap. 

— Am fost chemat acasă la ei după ce l-au dat jos. Viggo 
Hansen era un tânăr în vârstă de 18 sau 19 ani pe atunci. Stătea 
nemișcat la masa din bucătărie și nu știu dacă a auzit ceva din 
ce i-am spus. Mama se plimba de colo colo, vorbind fără 
încetare. 

— S-a spânzurat? 

— În beci, spuse părintele. 

Line revăzu în minte pivniţa rece. Avea un tavan jos. Fusese 
nevoită să se aplece ca să nu se lovească de clopoței. Nu-și 
putea încă imagina cum ar fi putut cineva să se spânzure acolo. 

— De ce a făcut asta? 

— Nu știu. N-a lăsat nicio scrisoare de adio. Dar îmi amintesc 
că mama îl certa pe băiat. Este vina ta, îi spunea ea. In repetate 
rânduri. 

— Ce crezi despre asta? întrebă Line. _ 

— Nu știu ce să cred, îi răspunse preotul. li spunea atât de 
multe, pentru că-și ieșise complet din minţi. Și, în astfel de 
circumstanţe dureroase, este o reacţie firească să învinuiești pe 

cineva. Dar ea își învinovăţea propriul fiu... Îmi amintesc că a 
fost foarte dureros s-o aud pe mama lui aruncându-i vorbele 
acelea grele. 

— Poliţia a făcut cercetări? 

— Era la locul faptei când am ajuns eu. Poliţiştii au fost cei 
care l-au dat jos. Ce au făcut mai departe cu cazul acela, nu 
știu. 

Line își notă să-l roage pe tatăl ei să caute cazul în arhivă. 

— Crezi că va veni cineva mâine la înmormântare? 

Jarle Lunden scutură din cap. 

— Nu avea nicio rudă, nici colegi de muncă și nici prieteni. 
Poate vin câţiva vecini sau cineva care l-a cunoscut din școală. 

Preotul se aplecă peste birou. 

— Trebuie să recunosc că singurătatea lui mă întristează. E 
dureros când te gândești că au trecut patru luni de la moartea 
lui până când a observat cineva. 

Își așeză mâinile pe biroul din faţa lui și-și împleti degetele. 

— Poate că aceasta este singurătatea supremă, medită el. 
Nici măcar să nu existe în gândurile altcuiva. 

Line își notă propoziţia. Ar fi putut deveni un citat bun din 
articol. 

— Ce v-aţi gândit să spuneți la slujbă? întrebă ea. 

Lunden se lăsă din nou pe spătarul scaunului. 

— M-am gândit să încep cu vorbele unui poet chinez, îi 
răspunse el și căută o foaie cu citate. „Nu ai trăit în van dacă ai 
auzit ciripitul păsărilor primăvara, cântecul greierilor vara, 
zumzăitul insectelor toamna și sunetul zăpezii care cade iarna”. 

Line își înclină capul într-o parte și se uită afară pe fereastră. 
O ceaţă rece învăluia orașul. 

— Foarte frumos, spuse ea. Îmi daţi voie să-l reproduc? 

— Desigur. Îți pot da întregul discurs mâine după 
înmormântare. Poate vei găsi și alte citate. In cuvântul 
Domnului există multă consolare pentru cei singuri. Cele mai 
puternice cuvinte sunt ale lui lisus. 

Părintele ridică foaia cu citate și citi: 

— Doamne, Dumnezeul meu, strigă lisus. De ce m-ai părăsit? 

Apoi lăsă foaia jos. 

— Asta ne spune nouă că lisus a cunoscut sentimentul de a fi 
singur și părăsit. 

Line își notă, mai mult din politețe. Nu credea că va face 

referire la Biblie în articolul ei. Apoi îi mulțumi pentru întâlnire și 
se ridică. 

— Mai este ceva, spuse Jarle Lunden când se ridică pentru a o 
conduce la ușă. Vineri a sunat la parohie o doamnă care m-a 
întrebat când este înmormântarea. 

— O doamnă? 

— Da, dar n-am vorbit personal cu ea. Secretara a preluat 
apelul, dar apoi mi s-a adresat mie. Mai mult ca să mă 
informeze că va veni totuși o persoană la biserică. 

— Știţi cum o cheamă? 

— Nu. Și eu am întrebat cum o cheamă. Aș fi fost interesat să 
povestesc cu oameni care l-au cunoscut pe Viggo Hansen, ca să 
fac niște menţiuni în timpul slujbei, dar numele ei nu a fost 
notat. 

— Cine-ar fi putut să fie? 

Preotul dădu din umeri și-i deschise ușa. 

— Poate vom afla mâine. 

30. 


În sala de ședințe era o tavă cu sandviciuri, câteva sticle de 
apă minerală, un termos cu cafea și cești. 

Probabil Christine Thiis le comandase. Wisting șterpeli o chiflă 
cu friptură de vită și reașeză restul chiflelor astfel încât ceilalți 
să nu observe că deja mâncase din ele. 

Mâncă în timp ce răsfoia notițele pregătite. Sublinie cele mai 
importante puncte și încercui cuvintele-cheie, astfel încât să se 
poată ghida după ele. 

Criminaliștii din echipa lui ocupară locurile de pe o latură a 
mesei. În afară de el și de Christine Thiis, la întâlnirea aceea 
trebuiau să mai participe Nils Hammer și Torunn Borg. 
Mortensen urma să anunţe descoperirile de natură tehnică și să 
prezinte materialul fotografic pe proiector. Nils Hammer și 
Torunn Borg participau în primul rând ca să asigure o prezenţă 
numerică egală. 

Când sosiră musafirii, Wisting se ridică de la locul lui, din 
capul mesei. Christine Thiis le ieși în întâmpinare, făcând un pas 
într-o parte ca să-i invite înăuntru. Apoi urmară prezentările și 
strângerile de mână. 

Unul dintre agenţii FBI era o femeie. Se numea Maggie Griffin 
și avea în jur de 40 de ani. Era îmbrăcată formal într-un costum 
negru, era brunetă, cu părul tuns scurt și avea o strângere 
fermă de mână. Unul dintre colegii ei era cu vreo zece ani mai în 
vârstă și se numea Donald Baker, un bărbat cu o mină gravă și 
cu riduri adânci în fiecare colț al gurii, în vreme ce celălalt coleg 
era mai tânăr și se numea John Bantam. 

Era slab și musculos, cu păr negru tuns scurt, și s-a prezentat 
drept analist. 

— Mă bucur să vă revăd, spuse Leif Malm și-l prezentă pe 
Wisting. Aceasta este Anne Finstad, inspector de poliţie în cadrul 
Departamentului International de Operaţiuni. 

Era singura care purta uniformă. Haina îi atârna la umeri. Era 
trasă la faţă și palidă. 

Wisting luă cuvântul și vorbi în engleză. Îi rugă să se așeze, le 
multumi pentru prezenţă și-i îndemnă să ia chifle sau cafea. 

Agenţii FBI confereau sălii o formă de autoritate neobișnuită 
pentru el. Își drese glasul, dar așteptă până ce toată lumea 
primi cafea. 

— În urmă cu trei zile, la o gospodărie mică, a fost găsit 
cadavrul neidentificat al unui bărbat, la aproximativ zece 
kilometri distanţă de centrul orașului, începu el prezentarea și-i 
făcu un semn lui Mortensen. 

Fotografia cu cadavrul aflat sub un brad, lângă Halle, fu 
proiectată pe ecran. 

— Medicii legiști estimează că trupul neînsufleţit a stat acolo 
în jur de patru luni, continuă Wisting. 

Agenţii speciali FBI dădură din cap și priviră fotografiile. 
Cunoșteau deja detaliile cazului din rezumatul pe care-l 
primiseră, dar fotografiile reprezentau o noutate. 

Wisting le explică urmele de lovituri care au zdrobit craniul și 
le aduse la cunoștință înălţimea și greutatea bărbatului și 
mărcile hainelor pe care le purta. 

— În buzunarul interior al jachetei avea o pungă de plastic 
închisă etanș, continuă Wisting, așteptând ca Mortensen să 
găsească fotografia. Aceasta conţinea o broșură care a fost 
distribuită în Stavern pe 9 și 10 august. Pe broșură am găsit 
amprentele lui Robert Godwin. 

Wisting tăcu, dându-le ocazia agenţilor FBI să adauge ceva 
dacă doreau. 

Cel mai în vârstă dintre ei își drese glasul. 

— Ei bine, acesta nu este trupul lui, spuse el, deschizându-și 
mapa cu documente cu mișcări domoale. Am comparat profilul 
ADN-ului său cu probele de referinţă prelevate de pe cadavru, 
continuă el și scoase un document. Nu există nicio potrivire. 

Wisting luă hârtiile, nervos că americanii nu-i trimiseseră 
rezultatele probelor înainte de sosirea delegației. 

— Nici noi nu ne-am așteptat la asta, adăugă el scurt și-i dădu 
cuvântul lui Torunn Borg. 

— Cadavrul este cel mai probabil un văduv în vârstă de 67 de 
ani, din Minneapolis, le spuse ea și le prezentă motivul pentru 
care îl suspectaseră. 

Espen Mortensen proiectă fotografiile cu tăieturile din ziare 
legate de cazul Godwin și care fuseseră găsite în geamantanul 
lui Bob Crabb. 

— Am luat legătura cu criminaliștii de la Secţia 3 a Poliţiei din 

Minneapolis și i-am îndemnat să meargă la apartamentul lui și 
să-l cerceteze, conchise Torunn Borg. 

Donald Baker avu un schimb de priviri cu tânărul de la secţia 
de poliţie din Minneapolis. 

— Au intrat în apartament în urmă cu trei ore, îi informă 
agentul. Apartamentul prezintă semne că a fost mult timp 
nelocuit. Oamenii noștri cercetează documentele și tot restul. 
Așteptăm să găsească material din care să extragem ADN-ul, 
pentru a finaliza identificarea cadavrului. 

— Partea interesantă este că și Robert Godwin, și Bob Crabb 
au predat la aceeași universitate, sublinie Torunn Borg. Am dori 
să aflăm cât mai curând care a fost legătura concretă dintre cei 
doi. 

— Oamenii noștri se ocupă de caz, o asigură Donald Baker. 
Din primele mesaje pe care le-am primit reiese că Bob Crabb a 
manifestat un interes puternic pentru Robert Godwin. 

Agentul FBI arătă înspre proiector. 

— A avutun birou în care am găsit tăieturi similare din ziare. 

Wisting își umplu cana de cafea, apoi continuă: 

— Prin urmare, noi suntem înclinați să credem că Bob Crabb, 
prin investigaţiile pe care le-a făcut, a descoperit dovezi clare că 
Robert Godwin s-a mutat în Norvegia și că locuiește aici. Așa că 
el însuși a venit încoace, încercând să-l găsească. 

— Și multe indicii arată clar că a și reușit, adăugă inspectorul 
de poliție Anne Finstad. Că a reușit să-l găsească pe Godwin, 
asta vreau să spun, și că Godwin este cel care i-a curmat viața 
lui Bob Crabb. 

— Aceasta este cea mai plauzibilă teorie, spuse Wisting. 

— Dar există dovezi care o contrazic. 

Espen Mortensen prezentă o fotografie cu firele de păr prinse 
în mâna bărbatului decedat. 

— Acestea sunt firele de păr ale unei femei, spuse Wisting și 
observă cum lui Anne Finstad îi cad colţurile gurii în timp ce el 
expunea rezultatul cercetărilor medicilor legiști. 

— Aceste rezultate sunt corecte? întrebă agenta FBI. 

— Par să fie absolut certe, îi răspunse Mortensen. S-a efectuat 
analiza ADN-ului mitocondrial. Markerii de sex indică în mod cert 
o femeie, dar am cerut ca probele să fie analizate din nou. 

Leif Malm fusese tăcut până acum. Dar acum se îndreptă 
puţin de spate. 

— OK, rosti el. Altceva aveţi? 

Wisting făcu un rezumat al investigaţiilor tradiţionale pe care 
le întreprinseseră și le spuse că nu dispunea de probe 
electronice, întrucât cadavrul fusese găsit după un timp atât de 
îndelungat. 

Donald Baker își luă notițe, apoi lăsă pixul jos. 

— Putem spune cu certitudine că Robert Godwin a fost aici și 
că, indubitabil, a stat aici vreme îndelungată. Ce anume aţi 
făcut pentru a-l găsi? 

— Aceste informaţii sunt proaspete, obţinute în urmă cu 
câteva ore, spuse Wisting, dându-și seama că intrase în 
defensivă. Până la această ședință existase posibilitatea, 
teoretic vorbind, ca persoana găsită decedată să fie Robert 
Godwin. 

Își drese glasul și continuă: 

— Vom extrage liste din registrul populaţiei, pentru a 
identifica oamenii din această categorie de vârstă care s-au 
mutat în acest district. 

— Credeţi că s-a înregistrat în calitate de emigrant? întrebă 
Anne Finstad cu un zâmbet discret. N-ar fi mai probabil ca el să 
fi stat aici ilegal? 

— Oricum, acestea sunt lucruri care trebuie făcute, îi 
răspunse Wisting, știind că existau peste 25.000 de oameni în 
țară care nu se regăseau în niciun registru. Cea mai mare 
speranţă o avem ca poliţia din Minneapolis să găsească indiciul 
care l-a pus pe Bob Crabb pe urmele lui și l-a determinat să vină 
încoace, spuse el. 

— Listele de la evidența populaţiei sunt o idee bună, fu de 
părere Donald Baker. Pur teoretic este posibil ca el să se fi 
înregistrat aici, dar cu toate acestea ar putea fi greu de găsit. 

— Ce vreţi să spuneţi? 

— Va trebui să parcurgeți toate acele liste, om cu om, dar eu 
cred că se află printre ei. 

Investigatorul FBI mai experimentat se aplecă peste masă. 

— Am mai avut experienţe de acest gen, adăugă el. După 
cum se arată datele problemei, este foarte posibil ca Robert 
Godwin să fi devenit omul cavernelor. 

— Un om al cavernelor? repetă Nils Hammer. Ce înseamnă 
asta? Că s-a ascuns într-o peșteră pe undeva? 

— Așa le spunem noi, îl lămuri Donald Baker. Fugari care, într- 

un final, găsesc pe cineva cu o viaţă ternă, îi fură identitatea și 
preiau existenţa anonimă a unei persoane care nu va lipsi 
nimănui. Nu fac altceva decât să umple un spaţiu gol și să 
trăiască mai departe, la fel de izolaţi și de însinguraţi ca 
individul al cărui loc l-au luat. 

— Ce se întâmplă cu cealaltă persoană? întrebă Torunn Borg. 
A cărei viaţă o înlocuiesc? 

Donald Baker ridică din umeri, dar cu toţii știau răspunsul. 

Wisting se lăsă pe spătarul scaunului. Un om al cavernelor, 
reflectă el. O persoană care s-a strecurat în viaţa unei alte 
persoane. Asta căutau! Un demon care s-a mutat în viața altui 
om. 

31. 


Ceasul de pe peretele sufrageriei bătu de douăsprezece ori. 
Ceea ce o determinase pe Line să-și viziteze bunicul era un 
amestec de remușcare și de interes personal. Bunica din partea 
tatălui ei murise pe când ea avea 4 ani, iar bunicul patern a trăit 
singur în toţi anii care au urmat. În urmă cu 11 ani se 
pensionase - fusese medic la spitalul din oraș. Era membru de 
onoare în multe asociaţii și comitete, dar ea știa că petrece mult 
timp singur și că tatăl ei nu îl vizita prea des. 

Ea tăie felii prăjitura vieneză pe care o cumpărase și le puse 
pe o tavă, pe care o duse în camera de zi. 

Bunicul se uita la televizor. Un post străin de televiziune 
difuza un documentar despre închisoarea de pe insula Alcatraz. 
El se ridică, luă telecomanda și dădu sonorul mai încet. Marele 
fotoliu era complet tocit. Perna de la spatele lui era plată și 
catifeaua de pe braţele fotoliului era uzată. Ceva din această 
imagine o făcu pe Line să se oprească brusc în loc. Avea 
presimţirea că este pe cale de-a descoperi ceva important. 
Sentimentul nu dură mai mult de o fracțiune de secundă, apoi 
dispăru. Ca și cum ar fi făcut o descoperire importantă pe care 
ar fi voit s-o împărtășească, dar care a dispărut chiar înainte să 
fi apucat să o rostească. 

Se așeză pe celălalt fotoliu și încercă să-și dea seama ce 
simţise. Bunicul era adus de spate. De fapt, ar fi avut chef să-l 
întrebe dacă se simte singur, dar nu îndrăzni. Poate că se temea 
de ce ar fi putut să-i răspundă și de responsabilitatea care ar fi 
căzut asupra ei odată cu răspunsul lui. 

— Este frig afară, îi spuse ea în schimb. 

Bunicul se aplecă înspre pervazul ferestrei și-și miji ochii spre 
stația meteo electronică pe care o primise cadou de la Line în 
urmă cu câțiva ani. 

— Minus 16,3 grade Celsius, îi răspunse el. Azi-noapte a 
scăzut până la minus 18,7. E bine, dacă nu trebuie să ieși din 
casă. 

Line zâmbi și mușcă dintr-o felie de prăjitură vieneză. 

— Ce mai face fratele tău? se interesă el. 

— Cred că muncește mult, îi răspunse Line. N-am vorbit cu el 
de ceva timp. 

Pe vremea când ea și Thomas erau mici, nu fuseseră doar 
fraţi, ci adevăraţi prieteni care-și protejau reciproc secretele și 
care se apărau unul pe altul. Ea simţea în continuare o 
conexiune puternică cu el, dar cumva fiecare dintre ei o 
apucase pe drumul său și, treptat, au întrerupt legătura. 

Au pălăvrăgit despre una-alta, iar apoi Line îi povesti bunicului 
despre Viggo Hansen și despre articolul pe care-l scria despre el. 

— Tu i-ai cunoscut, bunicule? îl întrebă ea. 

— Părinţii lui se numeau Solveig și Gustav Hansen. Locuiau 
chiar lângă fosta fabrică de conserve de mazăre, înainte să se 
mute pe strada Herman Wildenvey. Fabrica de conserve de 
mazăre, zâmbi bunicul cu nostalgie. Acolo lucram eu pe timpul 
verilor după război. Sonny Hermetikk, conservele Sonny. Nu 
produceau doar conserve cu mazăre. Erau tot felul de conserve 
metalice cu fructe, carne, pește și legume. Inainte acolo fusese 
o fabrică de mașini. Se produceau mașini de transport care 
funcționau cu baterii, știai asta? 

Line dădu din cap că nu și apoi încercă să readucă 
conversaţia la cursul ei iniţial. 

— Ştii cine au fost părinţii lui? repetă ea. Solveig și Gustav 
Hansen. 

Bunicul clătină din cap. 

— Eu am crescut în cealaltă parte a orașului, în Fjerdingen, 
spuse el. Dar, dacă au locuit lângă fosta fabrică de conserve, 
trebuie să fi stat cu chirie la Carlsen. Țineau chiriași la etaj. Asta 
trebuie să fi fost casa de lângă locuinţa lui Herman Wildenvey. 
Chiar peste drum de casa lui Jonas Lie, unde locuiau pe vremea 
aceea nepoţii lui Colin Archer. 

El luă o foaie de hârtie și desenă strada principală care ducea 
spre Stavern. 

— În faţa fabricii nu era decât o livadă uriașă de meri care se 
întindea până la drumul principal, își aminti el în timp ce desena. 
Pe colț aici locuia un pilot maritim și în spatele casei lui locuia 
familia Rakke. Pe partea opusă a drumului locuia familia Nyhus 
și lângă ei era cabinetul doctorului Welgaard. 

Line urmărea liniile creionate de el. 

— Da, conchise bunicul. Dacă au locuit lângă fabrică, atunci 
sigur au stat în chirie la etaj în casa lui Carlsen. 

— Carlsen locuiește acolo în continuare? întrebă Line. 

— Nu, bătrânii au murit, evident. Cred că au avut doar o fată. 
Era de-o seamă cu mine și cred că s-a căsătorit și s-a mutat la 
Moss. 

— Ştii pe cineva de pe vremea ta care mai locuiește acolo? 

— Trebuie să mai fie Annie Nyhus, răspunse bunicul marcând 
printr-un X casa respectivă, chiar peste drum de locuinţa unde 
stătuse în chirie familia Hansen. S-a născut în timpul războiului 
și de atunci locuiește tot acolo. 

Mai stătură la taclale până când pendula bătu ora unu. Line se 
ridică. Ideea care îi venise o bântuise tot timpul cât stătuse 
acolo. Când bunicul se ridică de pe scaunul tocit ca s-o conducă, 
la plecare, ea simţi că premoniţia ei începea să prindă contur. 
Nu ca atunci când, în sfârșit, înţelegi ceva, ci ca o neliniște 
crescândă în corp. O vagă bănuială că nu toate detaliile legate 
de moartea lui Viggo Hansen se susțineau. Se puse rapid în 
mișcare. Se îndreptă în grabă către mașină, încercând s-o 
pornească, și, concomitent, își deschise laptopul. Porni 
încălzirea, uitându-se în dosarul despre Viggo Hansen și, mai 
departe, la fotografii. Apoi căută poza cu cele două scaune 
goale din fața televizorului. Scaunul din stânga era murdar și 
avea pete întunecate care rămăseseră de la trupul celui mort, 
dar scaunul din dreapta era cel tocit. Acela avea o pernă 
murdară și turtită pe spătar și, pe margine, stofa era uzată 
aproape de tot în locul în care pulpele se frecaseră de șezutul 
scaunului. Scaunul din dreapta fusese locul obișnuit al lui Viggo 
Hansen când se uita la televizor. 

Cu toate acestea, trupul lui fusese găsit pe celălalt scaun. 

32. 


Stratul subțire de gheață de pe parbriz se topea încet. Line își 
luă privirea de la ecranul laptopului, se uită afară și reduse 
căldura din mașină. 

După ce începuse să lucreze ca jurnalist pe cazurile de crimă, 
gândirea i se schimbase. Işi dăduse seama că în spatele 
suprafețelor frumos poleite puteau să se ascundă intenții 
criminale. Devenise sceptică și bănuitoare în privința majorităţii 
lucrurilor. Era posibil ca faptul că Viggo Hansen nu fusese găsit 
pe scaunul lui să nu aibă nicio relevanță. Se poate să se fi 
așezat acolo de bunăvoie, pentru că scaunul pe care-l folosea de 
obicei era tocit. Dar putea să însemne și că cineva îl mutase 
acolo pentru a da impresia că adormise liniștit în faţa 
televizorului. Era o idee care nu-i dădea pace și se simţea 
obligată să meargă înapoi în casa lui. Ultima dată când 
cercetase casă, căutase alte lucruri. Povestirile din viața lui, 
lucruri care să-i spună cine fusese el. Acum în sufletul ei 
încolțise o urmă de îndoială: oare moartea lui să nu fi avut totuși 
cauze naturale? 

În timp ce stătea în continuare cu laptopul în braţe, primi un 
e-mail de la departamentul de știri al ziarului. 

Unul dintre documentariști descoperise un fost coleg de 
școală de-ai lui Viggo Hansen. Odd Werner Ellefsen locuia pe 
strada Bugge, din Torstrand, fostul cartier muncitoresc din 
Larvik. Conform informaţiilor din registrul populaţiei, acesta 
locuia singur încă de când se mutase aici, în 1972. 

Ea se hotărî să-i facă mai întâi o vizită lui Annie Nyhus, femeia 
care locuia și în prezent acolo unde copilărise Viggo Hansen. 
Apoi putea să meargă cu mașina în oraș și să încerce să dea de 
Odd Werner Ellefsen. După aceea va merge puţin la 
cumpărături, ca să umple frigiderul, înainte de-a ajunge din nou 
la casa lui Viggo Hansen. 

Ar fi frumos să pregătească, într-o zi, o masă cum se cuvine și 
să-l invite pe bunicul, se gândi ea și porni mașina. O masă în 
Ajunul Crăciunului. Bunicul adora cotletele de oaie, dar în seara 
de Crăciun mâncau întotdeauna coaste. Dacă le va cumpăra 

după aceea, putea să lase carnea la înmuiat până a doua zi, să 
o servească atunci. 

Parcă mașina pe terenul viran cu pietriș de lângă drumul spre 
Larvik, acolo unde bunicul îi povestise că fusese o livadă de meri 
pe vremea când în acel loc exista fabrica de conserve de 
mazăre. Line își aminti că acolo fusese o benzinărie Esso. Acum 
era demolată și, în ultimii ani, locul fusese părăsit. 

Casa în care locuiseră părinţii lui Viggo Hansen în anii 1950 și 
la începutul anilor 1960 era modernizată. Era chiar la stradă, dar 
avea o grădină mare în spate. 

Luă cu ea harta schițată de bunicul, traversă strada și găsi o 
cutie poștală montată pe stâlpul gardului. Pe aceasta scria 
Nyhus. 

Casa era puţin mai ascunsă și se afla în spatele unor copaci 
de foioase cu ramurile răsfirate. Din aceștia căzură câteva 
bucăţi de zăpadă atunci când câteva ciori își luară zborul din 
vârful copacilor. 

Până în dreptul ușii cineva curăţase zăpada, formând o cărare 
îngustă. Pe trepte erau așternute crengi de molid, iar pe treapta 
superioară era o lădiță cu o plantă perenă verde, decorată cu 
fundițe roșii. 

Line sună la ușă și nu trebui să aștepte prea mult. O doamnă 
micuță și vârstnică deschise ușa și se uită la ea peste ochelari. 
Avea părul cărunt pieptănat strâns la spate și purta un șorț la 
mijloc. 

— Treci înăuntru, îi spuse ea Linei, înainte să se prezinte. Nu 
sta acolo, că îngheţi! 

Line își scutură zăpada de pe bocanci și se grăbi să intre, iar 
bătrâna închise ușa în urma ei. 

— Sunteţi Annie Nyhus? o întrebă ea. 

— Da, eu sunt, da, spuse ea. Cine o caută mai exact? 

Line se prezentă și-i explică de ce venise. 

— Am văzut anunţul în ziar și am citit că a murit, spuse ea, și 
o conduse pe Line în bucătărie. 

Mirosea a prăjituri de Crăciun. Pe bufet se aflau patru cercuri 
din prăjitura tradiţională de Crăciun, kransekake. 

— Dar eu nici măcar nu știam că mai trăiește, continuă Annie 
Nyhus. Cu atât mai puţin că locuia în continuare aici, în oraș. 
Nici nu-mi amintesc ultima dată când l-am văzut. 

— De fapt, pe mine mă interesează cel mai mult ce anume vă 

amintiţi din acele vremuri în care el și familia lui au locuit chiar 
peste drum, spuse Line și se așeză. 

— Prăjiturile sunt pentru loteria de Crăciun a Asociaţiei 
Medicale, îi explică Annie Nyhus, fără să asculte ce-i spuse Line. 
Dar mai am aici câteva fursecuri cu migdale. 

Scoase o farfurie cu fursecuri de migdale, minuţios ornate cu 
glazură de zahăr tos. Apoi reluă firul poveștii. 

— Viggo Hansen, mda, spuse ea așezând niște cești pe masă. 
Au locuit în casa familiei Carlsen, la etaj. Majoritatea timpului 
erau doar el și cu mama lui, Solveig. Tatăl lui călătorea în toată 
Norvegia pentru a construi centrale electrice. Gustav îl chema. 
Era mult timp plecat pe coasta de vest, cred. 

Luă un ștergar și șterse câteva firimituri imaginare de pe 
masă, apoi aduse termosul și turnă în cești fără să o fi întrebat 
pe Line dacă dorește. 

— Cred că s-au mutat de aici când avea 13-14 ani, într-o casă, 
sus, pe strada Herman Wildenvey. Nu înţeleg de unde au avut 
bani pentru asta, așa, dintr-odată. 

Annie Nyhus se aplecă în față peste masă și cobori tonul. 

— Gustav Hansen a fost închis, știi? Îl vedeam atât de rar. 
Construia centrale electrice, deci noi credeam că el e plecat în 
interes de serviciu, dar Erna a fost cea care ne-a povestit. Erna 
era căsătorită cu William Sverdrup, care era poliţist. 

— Pentru ce l-au închis? întrebă Line. 

— O spargere sau ceva, acolo în Vestlandet. A fost prins, dar, 
dacă banii au fost găsiţi sau nu, asta-i altă poveste. 

Line puse mai multe întrebări despre infracţiunea care dusese 
la încarcerarea lui Gustav Hansen, dar Annie Nyhus nu mai avea 
alte informaţii. 

— Se zvonea că mama lui Viggo Hansen a fost internată în 
spital cu probleme psihice, continuă Line și văzu cum în ochii 
bătrânei din faţa ei se aprinse un licăr. 

— Despre asta nu am auzit nimic, spuse ea aproape insultată. 
Dar nu m-ar fi mirat. Nu părea tocmai întreagă la minte. 

— Cum așa? 

— Păi, cum să-ţi spun? Nu avea legătură cu nicio altă femeie 
de pe strada noastră. Ducea o viaţă retrasă. Draperiile erau 
trase întotdeauna la ea acasă. Nu știu ce se petrecea în interior. 

— Aţi avut vreo legătură cu Viggo? 

— Era mai mic cu zece ani decât mine. Mi-l amintesc doar ca 

pe un băiat liniștit. 

— A avut legătură cu altcineva poate? Cu niște băieţi de-o 
seamă cu el, poate? 

Annie Nyhus luă un fursec, îl înmuie în cafea și supse din el 
cât timp se gândea. 

— Cred că a fost apropiat de Frank, spuse ea într-un final. Și 
poate cu Neamţul-Ole. 

Frank trebuie să fi fost expeditorul felicitărilor de Crăciun pe 
care le găsise acasă la Viggo Hansen, se gândi Fine. 

— Cine este Frank? întrebă ea. 

— Frank Iversen era fiul pilotului maritim. Era cam cu un an 
mai mare. Obișnuiau să-și petreacă un oarecare timp împreună. 
Poate pentru că au lucrat împreună la fabrica de creveţi. 

— Vreţi să spuneţi fabrica de conserve de mazăre? 

— Nu, nu. Fabrica de creveţi Reime. Familia Reime locuia la 
patru case depărtare de aici. Fabrica de creveţi se afla în 
grădina din spatele casei. Și eu am curățat creveţi acolo. 

— Cunoașteţi cumva pe cineva care se numește Irene, o 
cunoștință de-ale lui Viggo? întrebă Fine, gândindu-se la 
celelalte felicitări de Crăciun. 

Annie Nyhus își înmuie din nou fursecul în cafea, dar de data 
aceasta nu păru să-i fie de prea mare ajutor. 

— Ştii unde locuiește Frank acum? continuă Line cu 
întrebările. 

— ver Iversen primise o poziţie de controlor încărcare- 
descărcare marfă în Langesund, deci întreaga familie s-a mutat 
acolo în anii 1960. Imediat apoi am auzit că soţia lui a murit, dar 
după aceea n-am mai auzit nimic despre el. 

Se auzi ușa de afară și niște pași răsunară pe hol. 

— Acesta trebuie să fie Greger, spuse Annie. l-am promis o 
prăjitură dacă trece pe la mine. Este atât de drăguţ să-mi curețe 
zăpada și să mă ajute. 

Se ridică în picioare și-l întâmpină cu toată inima pe un bărbat 
de-o seamă cu ea, cu păr des și creţ și cu pumni masivi. 

— Ai musafiri? îi spuse el zâmbind. 

— Este fiica lui Wisting, îi zise Annie. Nepoata doctorului Roald 
Wisting, de la spital. 

Line zâmbi la auzul felului în care fusese prezentată și la 
renumele pe care-l avea bunicul de pe vremea când era doctor. 

Bărbatul cel impunător îi întinse mâna rece ca gheaţa și se 

prezentă drept Greger Eriksen. 

— Scrii la ziar, spuse el, și se așeză. 

Annie Nyhus îi oferi o ceașcă de cafea și împinse tava cu 
prăjiturele mai aproape de el. 

— Va scrie despre Viggo Hansen, îi explică ea. Cel care a 
locuit în casa familiei Carlsen în anii 1950 și 1960. 

Greger Eriksen luă o prăjitură. 

— Deja a scris despre el în ziar, menţionă el. Nu i-a scris 
numele, dar articolul despre el trebuie să fi fost. Patru luni au 
trecut până l-au găsit. 

Line îi povesti despre proiectul ei. Greger Eriksen o fixă cu 
privirea pe Annie Nyhus. 

— Nu este chiar atât de ușor să fii singur, decretă el. Trebuie 
să găsești pe cineva cu care să-ţi împarțţi viața. 

— Chiar adineaori vorbeam despre fiul pilotului maritim, 
adăugă Annie. El și Viggo Hansen erau destul de apropiaţi. Au 
lucrat la fabrica de creveţi, spuse Line. 

— Aţi menţionat și un alt nume, spuse Line. Neamţul-Ole? 

— Da, așa i se spunea, săracul de el. Porecla i-a rămas până 
în zi de azi. 

— Cine este Neamţul-Ole? 

— Este fiul Piei Linge. Era cu câţiva ani mai mare decât 
ceilalți, dar se ţinea de obicei după băieţii mai mici. Pia locuia în 
anexă, în spatele casei familiei Reime și lucra la fabrica de 
creveţi. 

— Și Ole a lucrat acolo? 

— Nu, el a lucrat puţin la groapa de gunoi din Bukta, dar nu 
mai știu ce s-a ales de el de atunci. 

— Locuiește în continuare în Stavern? 

— Habar nu am. N-am vorbit cu el de mult timp. Întotdeauna 
a dus o viaţă mai retrasă. 

Se întoarse către Greger Eriksen: 

— L-ai văzut? 

Bărbatul cel masiv scutură din cap. 

— Nici Ole și nici Pia nu o duceau prea bine, continuă Annie 
Nyhus. Ole era copil de neamț, știi? Pia s-a ţinut cu nemții în 
timpul războiului, până la eliberarea Norvegiei, și Ole s-a născut 
în luna ianuarie a anului următor. 

— Au fost mai mult zvonuri, zise Greger Eriksen, dregându-și 
vocea și luând o sorbitură de cafea. Nimeni nu știe cine a fost 

tatăl lui, de fapt. 

— Dar s-a întreţinut cu nemții în Rakke. 

— Poate că a făcut parte din ambele tabere, fu de părere 
Eriksen. Gura lumii zicea că a lucrat pentru frontul salvării și că 
a încercat să se infiltreze în rândurile nemților. 

— În orice caz, a trebuit să trăiască cu rușinea aceasta toată 
viaţa, declară ferm Annie Nyhus. Chiar dacă nu a suportat-o 
prea mult timp. Nu împlinise nici măcar 50 de ani când a murit. 

Discuţia alunecă înspre prăjiturile de Crăciun, păsărele, gerul 
de afară și vreme. După o jumătate de ceas, Line se ridică și 
mulțumi pentru trataţie. 

Înainte să ajungă la mașină aruncă o privire spre ferestrele de 
la etajul casei Carlsen, în care draperiile întotdeauna fuseseră 
trase. Era pe calea cea bună, simţea ea. Înaintă pe drumul plin 
de umbre și de negură, acolo unde locuise Viggo Hansen. 

33. 


Zăpada bătătorită făcea drumurile alunecoase și încetinea 
traficul. Line era nerăbdătoare să avanseze și sună la informaţii 
în timp ce traficul avansa în ritm de melc. Femeia care-i 
răspunse o ţinu mult la telefon, dar o informă până la urmă că 
un anume Ole Linge locuia pe Brunlanesveien, la numărul 550. 

Primi numărul prin SMS, apoi fu transferată spre altcineva. Un 
bărbat cu voce domoală îi răspunse chiar în momentul în care 
ea voia să închidă. 

— Sunteţi domnul Ole Linge? întrebă Line. 

— Cine îl caută? îi răspunse cel de capătul firului. 

Line se prezentă. 

— Vă sun în legătură cu Viggo Hansen, îi explică ea. Știţi că a 
murit? 

— Am citit anunțul. 

— Scriu un articol despre viaţa lui în VG și caut persoane care 
l-au cunoscut și care ar putea să-mi relateze câte ceva despre 
el. 

La capătul firului se așternu tăcerea și Line crezu o secundă 
că apelul s-a întrerupt. 

— Despre viaţa lui? se miră bărbatul care părea să fie Ole 
Linge. 

— De fapt scriu despre cum este să fii singur, îi explică ea. 
Cum este să treci prin viaţă fără să ai pe cineva cu care s-o 
împărtășești. În acest context aș dori să vorbesc cu oameni care 
l-au cunoscut. 

— Da, bine, fu el de acord. 

— Veţi merge mâine la înmormântarea lui? 

— Nu prea ies de obicei. 

— Aţi fi de acord ca mâine după-amiază să trec pe la 
dumneavoastră? 

— De ce? 

— Ca să vorbesc cu dumneavoastră despre Viggo Hansen. 
Încerc să descopăr ce fel de om a fost. 

La capătul celălalt se lăsă din nou tăcerea. Un șofer 
impacientat ieși din coloană și depăși două autoturisme, apoi se 

înghesui înapoi în coadă. 

— La ce oră? se interesă Ole Linge. 

— La ora trei? sugeră Line. 

El repetă ora, de parcă ar fi voit să se asigure că nu se 
suprapune cu vreo altă întâlnire. 

— Da, este bine, enunţă el. 

Încheiară apelul și Line avu senzaţia că și bărbatul cu care 
tocmai vorbise ducea o viață de pustnic, exact ca și Viggo 
Hansen. 

Pe Storgata traficul se târa în urma unui tractor care curăța 
mormanele uriașe de zăpadă. 

Orașul se vedea ca un amfiteatru în stânga ei. Se aplecă să 
vadă clădirea poliţiei și văzu chiar și etajele superioare, unde 
avea biroul tatăl ei. Se gândi la cordelina zdrenţuită care fusese 
înnodată într-un scul, jos în pivniţa lui Viggo Hansen. Îi venea 
greu să creadă că ar fi fost aceeași cordelină cu care se 
spânzurase tatăl lui în 1969. 

Își scoase telefonul și formă numărul tatălui ei. Era posibil să 
mai existe un raport despre acest incident, undeva, în arhiva 
poliţiei. Traficul reintrase în ritm normal. Telefonul sună, dar nu-i 
răspunse nimeni. 

După pasajul subteran de la gară, viră la dreapta pe strada 
Bugge, trecu de fosta fabrică de suc și merse cu mașina 
aproape până la capătul străzii, dincolo de zona de case, până la 
zona industrială îngrădită. 

Nu găsi numărul pe care-l căuta și îl deduse matematic, 
pornind de la numerele caselor învecinate. 

Era o căsuță pătrată, mai mică decât celelalte case de pe 
stradă. În jurul casei era un gard din lemn înalt, ale cărui 
scânduri erau atât de apropiate încât blocau complet 
posibilitatea de-a vedea înăuntru. 

Line parcă pe stradă și cobori din mașină. Aerul uscat aducea 
cu el mirosul mării. 

Gerul făcea ca izul acela să-i rămână în nări când inspira. 

Nici măcar cutia poștală nu fusese marcată, nici cu numele, 
nici cu numărul casei, dar casa era în mod cert locuită. Aleea 
care ducea către garaj era curățată de zăpadă și era făcută 
potecă și către ușă. 

Line se duse la ușă și bătu. Îi deschise un bătrân care rămase 
în pragul ușii, studiind-o. Avea pielea palidă precum ceara, de 

parcă rareori ar fi ieșit la aer curat. O barbă cenușie i se revărsa 
peste reverul cămâșii. Avea părul ţeapăn și ciufulit, tăiat 
alandala și neuniform, de parcă și l-ar fi tuns singur. 

— Dumneavoastră sunteţi Odd Werner Ellefsen? întreabă 
Line. 

Bătrânul dădu din cap. 

— Avem o cunoștință comună, continuă Line. Viggo Hansen 
îmi este vecin. 

El părea să înțeleagă despre ce vorbește Line. Ea își mută 
poșeta de pe un umăr pe altul. 

— Aţi fost în aceeași clasă la școala Stavern, îi explică ea. 
Înmormântarea lui va avea loc mâine. 

Un licăr se ivi în ochii bărbatului din faţa ei și înclină capul 
aprobator, dar precaut. 

— Mă întrebam dacă aș putea să vorbesc puţin cu 
dumneavoastră, insistă Line. 

— Despre ce? 

— Despre Viggo. Aș putea, vă rog, să intru? 

Ea își puse braţele unul peste altul, aproape de piept, ca să-i 
arate că era prea frig pentru a rămâne să-și poarte discuţia 
afară. 

Ellefsen aruncă o privire rapidă pe coridorul din spatele lui, de 
parcă ar fi voit să se asigure că toată casa era ordonată și 
prezentabilă. Apoi dădu scurt din cap. 

O conduse într-o bucătărie în care totul părea să-și aibă locul 
stabilit. Era curată și ordonată, cu o micuță decoraţiune de 
Crăciun așezată în mijlocul mesei. 

S-au așezat fată în faţă. Bătrânul era tăcut și nu o servi cu 
nimic. 

Line îi povesti despre locul ei de muncă de la VG și-i spuse că 
articolul la care lucra era motivul pentru care venise. 

— Dumneavoastră l-aţi cunoscut, zise ea. 

— Nu l-am cunoscut, o corectă el. 

— Dar aţi fost în aceeași școală, nu? 

— În urmă cu mulţi ani. 

Îi răspundea prin propoziţii scurte și stătea cu ochii pironiţi la 
masă. 

— Când l-aţi văzut ultima dată? se interesă Line. 

Odd Werner Ellefsen ridică din umeri. 

— Nu-mi amintesc. 

Vocea lui era atât de stinsă. Încât Line deslușea cu greu ce 
spune bătrânul. 

— Aţi păstrat legătura cu vreunul dintre colegii de atunci? 
întrebă Line. Cu Frank Iversen sau cu Neamţul-Ole? 

El dădu din cap că nu. 

— Când v-aţi mutat din Stavern? 

— Cu mult timp în urmă. 

Era ceva ciudat la bărbatul din faţa ei. Felul în care se 
exprima o făcea să se îndoiască de faptul că înțelesese despre 
ce vorbește. 

Scoase un aparat foto și-i arătă vechea fotografie cu clasa. 

— Acela sunteţi dumneavoastră, îi spuse ea arătându-l pe 
băiatul care stătea lângă Viggo Hansen. 

Odd Werner Ellefsen se aplecă în față, privi micul ecran și 
aprobă. 

— Eu sunt, da, spuse el, și își reluă poziţia. 

— Vă amintiţi când a fost făcută fotografia? întrebă ea, în 
speranţa că imaginea îl va ajuta să-și împrospăteze memoria. 

Drept răspuns, bărbatul își întoarse capul într-o parte apoi îl 
readuse la loc. 

Line îi mai adresă câteva întrebări, dar celălalt continuă să-i 
răspundă monosilabic. Nimic din ceea ce spunea nu ajuta la 
completarea imaginii lui Viggo Hansen. 

Închise coperţile agendei fără să fi scris multe cuvinte-cheie, 
dar înţelese mai bine din ce cauză cei doi băieţi nu fuseseră 
prea apropiaţi în copilărie. Amândoi erau rezervaţi și timizi și 
poate că, în realitate, nu fuseseră prieteni pe vremuri, ci 
fuseseră percepuți astfel deoarece amândoi erau retrași și 
asociali. 

34. 


Spre finalul ședinței, bariera de formalități dintre investigatorii 
locali și agenții FBI fu îndepărtată. Discuţiile continuară și le fu 
din ce în ce mai ușor să-și găsească cuvintele în engleză. 

— Un lucru nu înţeleg, spuse Nils Hammer. De ce a ales să 
vină încoace, taman în Norvegia? Există ţări mai puţin riguroase 
și unde vremea este mai blândă. 

— Eu cred că se simte aici ca acasă, fu de părere John 
Bantam. 

Privi afară pe geam la peisajul îngheţat. 

— Vremea asta îmi amintește de clima de acasă, din 
Minneapolis. lerni reci cu multă zăpadă, dar verile pot fi blânde 
și călduroase. În plus, eu cred că oamenii care locuiesc aici sunt 
ca și oamenii din Minnesota. Stau cu ușile ferecate și cu 
draperiile trase. Își ascund sentimentele și-și păstrează cu 
sfințenie secretele. 

Înainte ca Wisting să declare ședința încheiată, căzură cu toţii 
de acord să se reunească peste trei ore pentru noutăţi. 

Torunn Borg făcuse aranjamente pentru a le pune la dispoziţie 
agenţilor birouri separate. Le arătă locurile în care își puteau 
desfășura activitatea. Wisting se întoarse în propriul birou, își 
verifică mobilul și văzu că avea un apel nepreluat de la Line. 

O sună înapoi. 

— Ești pe drum? Conduci? o întrebă el. 

— Am fost la Torstrand și am vorbit cu cineva care a mers la 
școală cu Viggo Hansen, îi explică ea. 

— Ai reușit să avansezi cu cercetările? se interesă el. 

— Da, puţin, dar nu știu cât de mult pot să folosesc din ceea 
ce am, îi răspunse ea. Ştiai că tatăl lui Viggo Hansen s-a 
spânzurat în pivniţa casei? 

Wisting fu luat prin surprindere și admise că nu auzise 
vreodată despre asta. 

— Jarle Lunden mi-a povestit. 

— Preotul? Ai vorbit cu el? 

— Da. El a fost chemat la locul cu pricina când s-a întâmplat. 
Și poliţia a fost prezentă. Crezi că exista dosarul acela pe 

undeva? 

— Când s-a întâmplat asta? 

— În 1969. 

— Nu știu. Toate dosarele care nu trebuie arhivate conform 
legii, mai vechi de 25 de ani, au fost distruse când ne-am mutat 
în noul sediu al poliției, în 1995, dar am să cercetez. Știu că pe 
unele le-au păstrat. Printre ele se află și registrele ofițerilor de 
serviciu. 

— Super. Când ajungi acasă? 

— Încă nu știu, dar sigur voi veni târziu. Ce vrei să faci acum? 

— Mă întorc la casa lui Viggo Hansen. Vreau să verific niște 
detalii. 

— Ce fel de detalii? o întrebă el. 

— Ceva ce mi-a scăpat. Ceva la care nu mă gândisem ieri, 
când am fost acolo. 

Nu-l lăsă s-o mai descoasă cu întrebările. 

— În plus, mai există o încăpere din pivniţă în care nu a intrat 
nimeni când a fost găsit mort, continuă Line. Este o boxă 
ascunsă în spatele unor rafturi. 

— Ce era înăuntru? 

— Nu știu. Era încuiată. 

Wisting zâmbi. 

— Și asta ţi-a stat în cale? 

— Deocamdată, da. 

— Dacă poliţia a scăpat ceva din vedere, dă-mi de știre, o 
rugă el. 

— Apropo, am trecut pe la bunicul astăzi, continuă Line. 
Voiam să-l salut. 

— Ce mai face? 

— Bine, m-a ajutat să găsesc pe cineva care l-a cunoscut pe 
Viggo Hansen dinainte ca familia să se mute pe strada Herman 
Wildenvey. Printre altele, am vorbit cu o bătrână doamnă care 
mi-a povestit că tatăl lui Viggo a fost condamnat pentru jaf. 

— Jaf? În extrasul din registrul de condamnări scria furt 
calificat. 

— Se poate să fi fost doar niște zvonuri. Am trimis un e-mail 
către arhiva de stat din Bergen, dar încă n-am primit răspuns. 

După încheierea convorbirii, Wisting se duse la Bjorg Karin de 
la biroul pentru evidenţa condamnărilor. Aceasta nu răspundea 
doar de consemnarea în registre și de arhivare, ci avea și o 

capacitate extraordinară de a ţine minte unde se afla orice, fie 
că era vorba despre documentele din diverse dosare aflate în 
curs de cercetare, fie despre cărţi de drept, taxe sau amenzi. 
Wisting avea o foaie pe care scrisese data la care Gustav 
Hansen fusese declarat decedat, dar nu reuși să-și 
îndeplinească misiunea înainte să guste dintr-o prăjitură și să 
bea o jumătate de ceașcă de cafea. 

Dacă existau documente despre sinucidere în arhiva de jos 
din pivniţă, ele trebuiau să fie ușor de găsit după dată. 

Până când se întoarse în birou, Torunn Borg deja îi 
redirecționase un e-mail conţinând listele de la registrul 
populaţiei. Erau 2.127 bărbaţi în comună care îndeplineau 
criteriile de căutare. Robert Godwin avea 61 de ani, dar ei 
căutaseră după bărbaţi cu vârsta mai mică sau mai mare cu trei 
ani. Dacă Godwin se stabilise în acest district cu identitate falsă, 
atunci el ar fi putut să treacă drept o persoană care era de fapt 
cu doi-trei ani mai tânăr sau mai în vârstă decât în realitate. 

Trebuiau să găsească mai mulţi oameni, se gândi Wisting. 

Chiar cu zece oameni alocaţi cazului, va dura mai multe 
săptămâni până vor verifica dacă fiecare nume de pe listă 
corespundea cu cel care pretindea că este persoana respectivă. 

Deschise tabelul în Excel care fusese atașat. Sortă numele 
alfabetic, pe nume, vârstă și localitate. Era o coloană separată 
pentru cei care se declaraseră emigranţi sau care s-au stabilit 
aici după ce Robert Godwin s-a mutat din SUA. Lista se redusese 
acum la 123 de nume. Cu asta trebuiau să înceapă, dar avea să 
fie o muncă meticuloasă. 

35. 


La ora cinci se adunară din nou în sala de ședințe. Agentul 
special Donald Baker ceru cuvântul. 

— Am încheiat cercetările din apartamentul lui Bob Crabb, 
spuse el cu o voce pătrunzătoare, și am vorbit cu oameni care l- 
au cunoscut și care știau cu ce se îndeletnicește. 

Agentul FBI se uită pe foile din faţa lui, apoi continuă. 

— Nu am identificat nicio legătură directă între el și Robert 
Godwin. Amândoi au predat la universitate în anii 1980, dar la 
facultăți diferite. Crabb i-a fost profesor lui Lynn Adams. 

— Prima victimă, remarcă Torunn Borg. 

Donald Baker dădu din cap. 

— Ea a dispărut în 1983, continuă el. După șase luni a fost 
găsită într-o gură de canalizare. Doar după șase ani Godwin a 
fost dat în urmărire, după ce am reușit să facem legătura 
directă dintre el și omucidere. Rămășițele ei trupești erau 
strânse într-un sac de cânepă, de tipul celor folosite la livada de 
meri a familiei lui. 

— Omorul l-a răscolit pe profesorul Crabb, spuse John 
Bantam. In 1989, o altă studentă de-ale lui Crabb a fost atacată, 
dar a reușit să fugă. Ea a susţinut că Robert Godwin este 
făptașul, iar probele ADN au confirmat că el este Ucigașul 
Interstatal. 

— Asta trebuie să-l fi revoltat foarte tare pe Crabb, interveni 
Donald Baker. Robert Godwin a fost căutat, dar a dispărut fără 
urmă. Recompensa se stabilise la suma de un milion de dolari în 
schimbul oricărei informaţii care ducea la prinderea lui. Atunci 
Bob Crabb a început propria lui anchetă. 

El îi făcu un semn colegei lui ca să preia ștafeta. 

— Profesorul Crabb le-a spus vecinilor că pleacă în Norvegia 
ca să-și caute rudele, explică ea. Pare să fi fost doar o poveste 
ca să ascundă adevăratul motiv. În faţa colegilor de la facultate 
susținuse posibilitatea ca Robert Godwin să se fi mutat în 
Scandinavia. Godwin era foarte preocupat de străbunii lui 
norvegieni, studiase chiar și limba și era șeful unui program de 
studii nordice. 

— Stai puţin! îl rugă Wisting. Vreţi să spuneţi că Godwin are 
strămoși norvegieni? 

— 20 la sută din populaţia din Minnesota este de origine 
norvegiană, îl lămuri John Bantam. Stră-străbunicul meu a fost 
de loc din Kristiansand. 

— Spui că a studiat norvegiana? întrebă Nils Hammer. Asta 
înseamnă că el vorbește norvegiană? 

Maggie Griffin schimbă o privire cu Donald Baker. Amândoi 
păreau uluiţi că aceste informaţii ieșeau la iveală acum pentru 
prima dată, după 20 de ani de când Robert Godwin fusese dat în 
urmărire. 

— Are un doctorat în limbi scandinave, îi răspunse Baker. 

— Deţine titlul de doctor? 

Donald Baker aprobă din cap. 

— Din ce regiune erau bunicii lui Godwin? se interesă Wisting. 

Maggie Griffin scoase o foaie și o împinse către Wisting. 

— Acesta este străbunicul lui, le preciză ea. 

Wisting zâmbi. Angajatul unei fabrici de la Brunlanaes Bergs 
Sogn, pe numele lui Niels Gustavsen, a plecat spre New York cu 
vaporul cu aburi Norge, pe 26 aprilie 1889. 

— Fotografiile, spuse Wisting în norvegiană și se uită la colegii 
săi. Fostele mici gospodării pe care le fotografiase Bob Crabb. Ar 
putea fi situate acolo de unde proveneau bunicii lui. Poate 
aceasta a fost modalitatea de a-i găsi. 

Cei trei americani se uitară întrebător la el, iar Wisting le 
explică despre fotografiile pe care le găsiseră în aparatul foto al 
lui Crabb. Espen Mortensen porni proiectorul și deschise 
fotografiile. Construcţii vechi, aflate în paragină. 

Agenţii FBI schimbară câteva priviri. 

— Dă înapoi, îl rugă Donald Baker și-și lărgi puţin cravata. 

Mărul lui Adam i se mișca în sus și în jos, în spatele nasturilor 
cămâșii. 

Espen Mortensen se execută. Fotografia cu hambarul ars 
umplu ecranul. Buruienile și tufișurile crescuseră printre ruine. 

Donald Baker își trecu mâna peste bărbie, în timp ce colegii 
săi respirau întretăiat. Era evident că observaseră la fotografia 
aceea ceva ce nu văzuseră la prima vedere. 

— Unde este locul acesta? întrebă el. 

Vocea lui profundă devenise parcă și mai gravă. 

— Nu știm, îi răspunse Wisting. Acum mă gândesc că se poate 

să fi fost locul în care au trăit părinţii lui Godwin. Le vom arăta 
celor pasionaţi de istorie locală, pentru a încerca să descoperim 
coordonatele acestui loc. 

Donald Baker își umezi buzele. 

— Mai este ceva ce nu am discutat, rosti el. 

Wisting dădu din cap. Agentul special își ridică privirea înspre 
ecran, apoi îl privi drept în ochi. 

— Vom avea nevoie de o listă cu fetele care au dispărut fără 
urmă în Norvegia. 

36. 


Se întunecase deja puţin când Line descuie ușa casei lui Viggo 
Hansen. Nu se simţea confortabil acolo și aprinse toate luminile 
dinăuntru. După ce intră în cameră, rămase pe loc și ascultă. 
Totul era nemișcat, conchise ea, apoi se duse spre locul din fața 
televizorului, acolo unde fusese găsit trupul neînsufleţit al lui 
Viggo Hansen. Işi plimbă privirea de la un scaun la altul. 

Scaunul din stânga avea acele pete întunecate de umezeală, 
dar nu era tocit deloc. Pe scaunul din dreapta, în schimb, erau 
semne vizibile de uzură pe perna de la șezut și pe braţe. O altă 
pernă decorativă era lipită de spătar. Acela era scaunul în care 
obișnuia el să stea. _ 

Și podeaua din sufragerie avea povestea ei. Intre scaunul uzat 
și masă erau căzute firimituri de pâine și alte resturi mărunte de 
mâncare, iar pe porţiunea de podea dintre cameră și bucătărie 
era o potecă mai întunecată la culoare. Un amestec de mizerie 
și de uzură, o cărare formată după ce Viggo Hansen se ridicase 
de pe scaun, se dusese la bucătărie și se întorsese, de 
nenumărate ori. 

Urmări traseul și ajunse în mijlocul bucătăriei. Se uită împrejur 
prin încăpere. In afară de cana de pe masă, totul era ordonat și 
curat. Dădu să iasă din cameră din nou, când un mic detaliu o 
țintui locului. Cafetiera de pe bufet se afla chiar lângă frigider. 
Rezerva era plină pe jumătate cu apă. Se duse la ea și deschise 
capacul filtrului. 

In filtru se afla cafea măcinată uscată. 

Fusese pregătită, se gândi ea. Exact așa obișnuia și mama ei 
să facă când aștepta musafiri. Obișnuia să umple rezervorul de 
apă și să pună cafeaua în filtru, astfel că, atunci când soseau 
musafirii, nu trebuia decât să apese butonul aparatului. 

Line se dădu un pas în spate. 

Așteptase pe cineva în vizită? Pe cine oare? Și de ce chemase 
un lăcătuș să monteze o yală dublă la ușa de intrare? li era oare 
teamă de musafiri nepoftiți? 

Avea în geanta de pe umăr documentele din dosarul poliţiei. 
Se așeză la masa din bucătărie și scoase raportul poliţiei. 

Nimic din raport nu dădea de bănuit că Viggo Hansen ar fi fost 
ucis. Dar nici nu contrazicea această ipoteză. Concluzia era 
limpede. Nu era trecută nicio cauză a morţii, deoarece 
deteriorarea corpului era prea avansată. 

Ar fi voit să-l sune pe tatăl ei, dar se răzgândi. Poate că 
imaginaţia îi juca feste. Scaunul tocit și o cafetieră gata 
pregătită nu demonstrau nimic. 

Se întoarse în cameră și rămase locului, uitându-se la propria 
imagine reflectată în ferestrele întunecate. Apoi se întoarse și 
cercetă camera în același mod în care analizase și bucătăria. 
Nimic nu-i captă atenţia. Nimic din ce nu văzuse înainte. Cu 
toate acestea, avea în continuare senzaţia că scăpase ceva din 
vedere. 

Sentimentul o făcu să străbată casa din nou, încăpere cu 
încăpere. 

La final, rămase în capul scărilor de la pivniţă. Curentul rece 
din întuneric i se încolăci în jurul gleznelor. Nu avea nicio tragere 
de inimă să coboare, dar voia să vadă ce se află în spatele ușii 
ferecate. 

Își aminti dintr-odată că în holul de la intrarea în casă văzuse 
un dulăpior pentru chei. 

Poate cheia de la boxa din beci se afla acolo. 

Se duse pe verandă și deschise ușița dulapului de pe perete. 

Era gol. Erau patru cuiere goale. _ 

Închise la loc ușa dulăpiorului și cobori în pivniţă. În boxa 
neîncuiată observase data trecută o ladă de unelte. Lacătul s-ar 
fi putut deschide printr-o lovitură de ciocan. 

Și putea cumpăra un lacăt nou și să lase cheia în dulăpior. 

În lada de scule nu era niciun ciocan, dar ea cotrobăi și găsi o 
cheie fixă care-i putea fi de folos. Chiar dacă ar fi găsit cheia 
corectă, nu era sigur că lacătul s-ar fi deschis. Lacătul era 
ponosit și ruginit și părea să nu fi fost descuiat de mult timp. 

Îi veni o idee. 

Unde se aflau celelalte chei ale lui Viggo Hansen? Cheile lui 
de la casă. Cheile de la cele două încuietori noi ale ușii de la 
intrare. Poliţiștii le spărseseră când intraseră în casă. După 
aceea s-a montat o nouă yală, dar ea niciodată nu văzuse și nu 
citise nicăieri despre celelalte două chei. 

Lăsă jos cheia fixă, urcă din nou în bucătărie și se așeză la 
masă, în faţa raportului de poliție. Scoase documentul care 

arăta ce luaseră oamenii legii din casă. Majoritatea erau obiecte 
care ar fi putut să-i ajute la identificare, din câte înţelese ea, 
printre altele o periuţă de dinţi și un pieptăn care fuseseră 
trimise la analiză ADN. Despre chei însă nu scria nimic. 

Răsfoi hârtiile și scoase raportul medicilor legiști. Sub unul 
dintre. primele puncte era descrierea hainelor cu care fusese 
îmbrăcat. Jeanși, tricou, chiloţi și șosete. Un ceas de mână 
fusese dat jos de pe mâna stângă, trei coroane fuseseră găsite 
în buzunarul drept al pantalonilor, dar nicio cheie. 

Acasă Line obișnuia să-și lase cheile în sertarul unei comode 
din hol. Se ridică de la masă și ieși în hol. Deja cercetase 
sertarele comodei de acolo și-și aminti că într-unul dintre ele 
erau o mulțime de lucruri aruncate de-a valma. Il deschise și 
începu să caute printre pixuri, chitante, manuale de instrucțiuni 
și alte mărunţișuri, dar nu găsi nicio cheie. 

Apoi inspectă hainele atârnate pe hol, dar nu găsi nimic în 
buzunare. 

Își aminti că în dormitor văzuse o pereche de pantaloni pe 
speteaza unui scaun. Intră acolo și cercetă buzunarele, dar și 
acelea erau goale. Scotoci prin sertarele din bucătărie, în 
hainele agăţate în dulap și printre cele din coșul de rufe 
murdare și în toate celelalte locuri, dar nu găsi nici măcar o 
cheie. 

Într-un final, nu rămăsese decât o explicaţie. Cheile fuseseră 
luate din casă. Fie de poliţie, care uitase să treacă și asta în 
raport, fie de altcineva care, pur și simplu, închisese ușa și-l 
lăsase pe Viggo Hansen mort pe scaun, în faţa televizorului. 

37. 


În sala de ședințe se lăsă tăcerea. Cuvintele lui Donald Baker 
încă pluteau în aer și un fel de neliniște colectivă îi cuprinse pe 
toţi cei din încăpere. Un fel de tensiune pe care nimeni nu 
îndrăznea s-o întrerupă primul. 

Wisting simţi cum pielea de pe faţă i se răcește. Cazul la care 
lucrau începuse să atingă dimensiuni nebănuite. Nu înțelegea de 
ce nu se gândise la asta mai devreme, dar dacă ucigașul în serie 
care fugise din SUA se ascunsese în Norvegia vreme de mai 
mult de 20 de ani, nu exista niciun motiv care să-l împiedice să- 
și continue crimele aici. 

Gândul acesta îl făcu să i se umezească palmele și să 
transpire. Nu-i venea în minte nicio femeie dată dispărută în 
acest district, dar existase un caz de dispariţie în Porsgrunn, în 
urmă cu câţiva ani, care fusese puternic mediatizat, dar nu și 
rezolvat. Același lucru s-a întâmplat și cu un caz din 
Kristiansand, unde o tânără fusese văzută făcând autostopul 
lângă Grădina Zoologică. Apoi mai era cazul Diana, din 
Drammen, și câteva cazuri izolate în Oslo. Doar din câte își 
amintea el fotografiile din ziare, socoti cinci femei tinere. 

Işi drese glasul și se întoarse către agentul FBI îmbrăcat în 
costum negru. 

— Ce anume vezi în fotografii? îl întrebă el. Ce anume ai 
observat tu și nouă ne-a scăpat? 

— Fântâna, spuse Donald Baker. 

Wisting se uită din nou la proiector. În mijlocul imaginii se afla 
o construcție rotundă de piatră. 

— Mai multe dintre victimele lui Robert Godwin au fost găsite 
în astfel de ferme abandonate, îi explică agentul FBI. Pe fundul 
unor fântâni secate care nu mai sunt folosite. 

Wisting ridică teancul de hârtii xeroxate ale documentelor 
provenite de la americani. 

— Aici scrie că femeile au fost descoperite pe marginea 
drumului, spuse el. Și că el obișnuia să ia în mașină femei care 
făceau autostopul de pe marginea drumului principal, apoi le 
arunca trupurile neînsufleţite în șanț. 

— Acelea au fost printre primele cazuri, îi explică Baker. La 
care am găsit material genetic. Ulterior, ucigașul s-a 
perfecționat și și-a ascuns victimele. Au fost 17 femei pe care le- 
am găsit în fântâni și în genul acesta de locuri. Una dintre ele a 
fost găsită la câteva zile după deces. Tehnicienii noștri au găsit 
ADN-ul lui Godwin pe ele, dar restul de 16 victime nu au putut fi 
legate direct de el. Ele sunt doar posibile victime de-ale lui. 

— Arată-ne și celelalte două locuri, spuse Wisting și se uită 
spre proiector. 

Espen Mortensen apăsă pe primul rând de fotografii și 
proiectă imaginea în care nu exista nicio clădire, ci doar câteva 
pășuni și un drum forestier printre copaci. 

— Uitaţi-vă aici! spuse Nils Hammer, arătând înspre un 
element de beton rotunjit, care părea să răsară din iarba de la 
marginea ogorului. Este o cisternă pentru o reţea de irigație sau 
ceva de genul ăsta. 

Al treilea loc pe care Bob Crabb îl fotografiase era, de 
asemenea, o fermă mică și părăginită. O căsuță albă de ţară și 
un hambar cenușiu printre mestecenii zvelţi, în stânga 
hambarului se vedea acoperișul piramidal, de modă veche, al 
unei fântâni. 

— Bob Crabb trebuie să fi cartografiat fântânile din zonă, fu 
de părere Mortensen. 

— Oare cum credeţi că am putea găsi aceste locuri? întrebă 
Wisting. 

— Benjamin se ocupă de asta, îi zise Torunn Borg. El a vorbit 
toată ziua cu diverși oameni pasionaţi de istorie locală, dar eu 
nu cred că asta a dat roade. 

Leif Malm, de la Kripos, stătuse tăcut în timpul ședinței. 

— Eu pot alcătui diseară o listă cu femeile date dispărute, se 
oferi el. Întrebarea este ce categorie de vârstă și ce zone 
geografice să selectăm pentru victime. 

— La noi a acţionat în cinci state, îi zise John Bantam. O zonă 
mai întinsă de o rază de 550 de kilometri. 

— Adică de la Trondheim până aici, conchise Wisting. 

Christine Thiis își drese glasul. 

— Despre câte victime ar putea fi vorba? întrebă ea. 

Directorul Serviciului norvegian de Informaţii se uită pe geam, 
ia întunericul de afară. 

— Având în vedere că e o perioadă mai lungă de 20 de ani, 

spuse el gânditor, în jur de 500 în total în toată Norvegia. 
Majoritatea pe coasta de est și majoritatea au fost bărbați. Cred 
că mai rămâne o listă de aproximativ 100 de femei ale căror 
cazuri nu au fost elucidate. 

— 100? 

— Evident că vom mai tria dintre acestea. Unele au fost date 
dispărute pe mare, altele sus în munţi. Mai putem elimina 
persoanele cu probleme psihice care au dispărut din ospicii, mai 
ales că unele dintre ele au lăsat bilet de adio. Astfel vom ajunge 
undeva la 50 de femei care au dispărut fără urmă. 

Donald Baker își îndreptă spatele. 

— Urmaţi drumurile principale, spuse el. Robert Godwin își 
alegea victimele de pe autostrada dintre state. Trebuie să găsiţi 
acele femei tinere care au dispărut de pe marginea autostrăzilor 
sau în apropierea lor. 

Se întoarse către imaginea de pe proiector. 

— Cu cât veţi găsi mai repede aceste locuri, cu atât mai iute 
veţi găsi și cadavrele. 

38. 


Lacătul nu cedă după prima lovitură. Line ridică masiva cheie 
fixă din nou și lovi încă o dată. Lacătul se desfăcu, dar rămase 
atârnat de inele. 

Line îl îndepărtă și deschide ușa. Lumina se proiectă pe 
ciment și ea întrezări câteva cutii de carton pe jos. 

Dibui pe întuneric un întrerupător pe peretele din interior și 
aprinse singurul bec de pe tavan. Becul avea o lumină slabă și 
nu bătea până în colţurile încăperii. 

Locul era aproape gol. Pe lângă cele trei cutii de pe jos, mai 
era un cufăr vechi de carton cu încuietori de metal. In cuierele 
de pe unul dintre pereţi atârnau câteva haine. Totul era acoperit 
de un strat fin de praf. 

Line trase una dintre cutii la lumină și o deschise. Conţinea 
bibliorafturi cu numele Gustav Hansen scris pe cotor. Il scoase 
pe unul dintre ele și răsfoi hârtiile. Erau diverse scrisori și 
documente de la Bergenshalvøens Kommunale Kraftselskap, o 
rețea de energie electrică din Bergen, din anii 1950. Un alt 
dosar era denumit Bergsdalsvassdraget, Sistemul hidroenergetic 
de pe râul Bergdalen, și conţinea diverse specificaţii și desene 
tehnice. 

Acele documente trebuie să fi aparţinut tatălui său, se gândi 
Line și scoase o mapă prinsă cu elastic, care fusese lăsată pe 
fundul cutiei. Desprinse elasticul și deschise mapa. Găsi un 
teanc de articole decupate din ziare vechi. Primul articol era din 
Bergens Tidende și era datat 27 iunie 1960. Articolul se numea 
„Seiful de la Poșta din Bergen”. 

Line scoase de acolo fragmentul fragil de ziar și citi: 

Un spărgător se află în libertate, după ce pe la orele 3 
noaptea a reușit să jefuiască un seif de la Poșta de pe 
Smăstrandgaten din Bergen. 

Vecinii au fost treziti de o bubuitură puternică și un șofer de 
taxi l-a văzut pe făptaș fugind spre Rădstuplassen. Spărgătorul 
de seifuri a pătruns în incinta poștei cu ajutorul unei scări pe 
care o sprijinise de peretele clădirii, unde a fost spartă o 
fereastră de la etajul al doilea. Se zvonește că s-a furat o sumă 

consistentă de bani și că funcționarii băncii au așteptat cu 
nerăbdare ca inspectorii de poliție să termine investigația, ca să 
poată număra suma rămasă în seif. 

Următorul fragment era datat un an mai târziu: 

„Spărgătorul de seifuri a furat 175.000 de coroane”, era titlul 
scris cu majuscule. 

Bărbatul care în noaptea de luni spre marți a spart seiful de la 
oficiul poștal din Smăstrandgaten a dat lovitura într-un moment 
în care rezerva de bani era foarte mare, a declarat, pentru ziarul 
Bergens Tidende, dirigintele poștei, Kåre Palmer Holm. Suma- 
record pe care a furat-o se ridică la 175.000 de coroane. 

A doua zi, ziarul anunţa că spărgătorul de seifuri a fost prins. 

Poliția a arestat un bărbat de pe coasta de est, suspectat 
pentru spargerea seifului de la sediul central al poștei, în 
noaptea de luni. Suma furată se ridică la 175.000 de coroane. 
Bărbatul a fost arestat într-o colonie de muncitori din 
Masfjorden, acolo lucra la construcția hidrocentralei Matre. 

175.000 de coroane, reflectă Line. Oare cât ar însemna asta 
în zilele noastre? În jur de două milioane? 

Mai erau și alte tăieturi din ziare. 

„Spărgătorul de seifuri nu vrea să discute cu poliţia”, acesta 
era următorul titlu. Articolul relata cum cel arestat a refuzat să 
recunoască implicarea lui în acest caz și n-a acceptat să fie 
audiat de mai multe ori. 

Într-un alt fragment de ziar, inspectorul de poliţie Brinchmann 
relata despre dovezile pe care le aveau împotriva omului de pe 
coasta de est. Pe hainele lui se găsise pudră care provenea din 
izolația ignifugă a seifului și ar fi putut să fure dinamită de pe 
șantierul unde lucra. Martorii de la locul de muncă au putut 
confirma că fusese plecat de pe șantier cu permisie și că luase 
cu el o mașină de pe șantier în noaptea respectivă. „Banii au 
dispărut”, mai scria ziarul din ziua dinaintea procesului său de la 
Tribunalul din Bergen. 

Ultimul fragment de ziar prezenta un rezumat al ședinței de 
judecată, când Gustav Hansen a fost condamnat la trei ani și 
zece luni de închisoare: 

„În verdictul unanim s-au luat în considerare faptul că 
acuzatul a acționat cu intenţie la spargerea seifului, suma 
considerabilă de bani care a fost furată și faptul că acuzatul a 
refuzat să coopereze la returnarea sau la găsirea acesteia”. 

Line puse tăieturile de ziar înapoi în mapă, închise dosarul și 
așeză elasticul la loc. 

Acesta este secretul familiei, se gândi ea. Trebuie să le fi fost 
foarte greu să-l poarte cu ei. Acea zi în care tatăl lui fusese 
arestat trebuie să fi fost un moment fatidic din existenţa lui 
Viggo Hansen. Viaţa lui niciodată nu a mai fost ca înainte. 

Ea puse totul la loc și cercetă și celelalte cutii. Cămâăși, 
cravate, o pereche de pantaloni de costum, o haină și o pereche 
de pantofi lustruiţi într-una dintre cutii, iar în a doua cutie erau 
salopete de muncă. 

Cufărul avea întărituri metalice la colțuri, două încuietori și un 
mâner de piele. Deschise încuietorile și-i ridică capacul. Era pe 
jumătate plin de fotografii înrămate, câteva gramofoane, câteva 
cărţi, un plic gros maroniu și un teanc îngălbenit de scrisori, 
legate cu o sfoară destrămată. 

Peste toate acestea era o foaie împăturită în două. Line o 
despături. Era certificatul de deces al lui Gustav Hansen, născut 
pe 19 octombrie 1928. La rubrica pentru data și ora decesului 
scria 24 mai 1969, în jurul orei 05:00. La cauza decesului era 
trecut: „sinucidere prin spânzurare”. 

Line lăsă să-i cadă în poate mâna în care ţinea scrisoarea 
îngălbenită și se uită prin încăpere. Tot ce a rămas de pe urma 
lui Gustav Hansen era adunat aici, reflectă ea. Lucrurile lui nu 
ocupau mult loc, dar toate fuseseră așezate în această boxă, iar 
ușa fusese blocată. În faţa ușii fusese postat un dulap, ca și cum 
ceea ce se afla aici ar fi fost un lucru de care ceilalţi membri ai 
familiei n-ar fi voit să-și amintească. 

Line puse jos certificatul de deces, chiar lângă ea, și se uită la 
restul conținutului. 

Erau fotografii vechi. Într-una dintre ele, familia era adunată 
pe o canapea, dar în rest erau fotografii cu patru bărbaţi și două 
femei, toţi cu chipuri foarte serioase. După hainele pe care le 
purtau, s-ar fi spus că fotografiile ar fi fost făcute la începutul 
secolului XX. 

Line le întoarse și pe verso, dar nu scria nici anul și nici 
numele. 

Pe coperţile vechilor discuri de vinii, Gustav Hansen își 
scrisese numele jos, în colţul din dreapta. Erau artiști precum: 
Bill Haley and His Comets, Pat Boone, Nat King Cole și Elvis 
Presley. Muzicieni care fuseseră la apogeul carierei lor când 

Viggo Hansen era tânăr, în anii 1950, dar care erau în 
continuare difuzaţi la radio. 

Line luă una dintre cărţi. „Bufnitele către Atena” de Herman 
Wildenvey, publicată în 1953. Pe prima pagină, cea cu titlul, era 
o dedicație: „Pentru Gustav Hansen cu ocazia zilei de 19 
octombrie 1953” Mult noroc! Herman Wildenvey. De unde Line 
deduse că volumul fusese un cadou de ziua lui. 

Volumul conţinea o colecţie de poezii scrise de Andre Bjerke, 
Gunnar Reiss-Andersen și Tarjei Vesaas. Line le puse unele 
peste altele lângă cufăr și scoase teancul de scrisori. Fără să 
dea jos sfoara, își dădu seama că erau scrisori pe care Gustav 


Hansen i le trimisese din Bergen soţiei sale în timpul 
încarcerării. Line nu avea chef să le citească, așa că le lăsă 
deoparte. 


Plicul cenușiu conținea scrisori vechi și groase, precum și alte 
documente scrise cu litere gotice. O carte poștală decolorată era 
cu un vapor cu aburi, andocat în port. Pe partea ilustrată scria, 
cu litere mari și albe: DS Worge. Cartea poștală îi fusese 
expediată Annei Sofie Nielsen, Manvik, Brunlanaes și era datată 
26 aprilie 1889. Scrisul de mână întortocheat era greu de 
descifrat, dar începea cu „Dragă mamă”, apoi spunea cât de 
greu era să-și ia adio și că următoarea oprire era America. 
Cartea poștală era semnată cu „Al tău, Hans”. 

Urmau alte scrisori, în care emigrantul vorbea despre pășuni 
fertile, recolte bogate, străzi iluminate și plimbări în mașini 
luxoase. 

Hans Gustav Nielsen se stabilise în Vestul Mijlociu al Statelor 
Unite, întâlnise o femeie care emigrase din vestul Norvegiei, se 
căsătorise cu ea și avuseseră un copil împreună. 

Printre hârtii se afla și un certificat pentru atestarea arborelui 
genealogic care demonstra că Hans Gustav Nielsen era fratele 
străbunicului lui Viggo Hansen. In acest vechi document erau 
trecute toate rudele lui. 

Line rămase nemișcată în lumina slabă, ţinând în mână acest 
vechi certificat. Se deschidea o posibilitate în acest caz, deduse 
ea. Undeva în lume, se putea ca Viggo Hansen să aibă rude. 


VP - 148 


39. 


Când Wisting se întoarse la birou găsi o mapă de plastic, 
transparentă, cu un set de documente de poliție vechi. Pe un 
post-it galben Bjorg Karin scrisese că spera că acelea erau 
documentele de care avea nevoie Line. 

El scoase documentele din mapă. Prima hârtie era o foaie 
tipărită din registrul ofițerului de serviciu. Pe 24 mai 1969, la ora 
07:48, venise o notificare urgentă din partea serviciului de 
gardă al spitalului către poliție, trimisă pe strada Herman 
Wildenvey numărul 4. 

Solveig Hansen își găsise soțul spânzurat în beci. Patrula care 
se deplasase la locul faptei a raportat că doctorul Gravdahl îl 
declarase mort pe bărbatul în vârstă de 41 de ani, pe nume 
Gustav Hansen. Exista și o corectură în mesajul primit de la 
medicul de gardă. Fiul defunctului, în vârstă de 19 ani, Viggo 
Hansen, fusese cel care-l găsise spânzurat în boxa din beci. 
Raportul era semnat de agentul de poliţie Thorsen. 

La acel raport era anexată o copie a certificatului de deces și 
se întindea doar pe trei sferturi de pagină. Gustav Hansen se 
spânzurase în boxa din beci. Cordelina fusese prinsă de o ţeavă 
de evacuare de sub tavan. Era prinsă jos, pe tavan, astfel încât 
defunctul s-a sinucis aplecându-se în față, în poziţie de stat în 
genunchi. Intenţia fermă de a-și duce gestul până la capăt a fost 
susținută de declaraţia soției, conform-căreia bărbatul fusese 
foarte deprimat pentru că era șomer după ce fusese angajat o 
lungă perioadă la dezvoltarea reţelei de energie din Vestlandet. 

În mapă nu era nicio fotografie. În urmă cu 40 de ani nici nu 
se obișnuia să se facă fotografii în astfel de cazuri. 

Wisting adună documentele și le lăsă pe colţul biroului, ca să- 
și amintească să le ia acasă. 

Arhiva din beci găzduia tragedii mai mari, schiţate în rapoarte 
mai scurte decât în cazul sinuciderii lui Gustav Hansen. 

Rămase așezat la masă, cufundat în gânduri. 

— Evident, mormăi el nervos. 

Porni calculatorul și dădu clic pe fotografiile pe care Espen 
Mortensen le descărcase de pe cardul de memorie al lui Bob 

Crabb. Le răsfoi pe rând, până când dădu peste ceea ce căuta. 
Acea fotografie în care se vedea fântâna de pe pajiștea din faţa 
fermei ce stătea să se prăbușească. Acum, când știa ce ar putea 
să se ascundă pe fundul fântânii, detaliul care-i atrăgea atenţia 
era hambarul ars din fundalul fotografiei. Incendiul acela trebuie 
să fi fost atât de puternic, încât au fost chemaţi polițiștii și 
pompierii. Pe undeva, prin beciul poliţiei, trebuie să existe un 
raport cu descrierea incendiului, a daunelor produse de acesta 
și, probabil, cu cauza incendiului. 

Nu existau prea multe incendii de asemenea proporții în 
districtul lor, cel mult unul sau două. 

Wisting se uită din nou la fotografie. Probabil că locul fusese 
părăsit cu mult timp înaintea incendiului, dar vegetaţia părea să 
fi pus stăpânire pe locul pârjolit. Incendiul avusese loc cu cel 
puţin zece ani în urmă. 

Deschise jurnalul informatic cu toate cazurile de amendă. 
Sistemul nu era conceput doar pentru a căuta cu eficiență un 
caz înregistrat, ci și pentru a scoate rapid statistici și pentru a 
face analize. Dacă voia cineva să știe câte mașini s-au furat în 
raza unei secţii de poliție în anul precedent, nu trebuia decât să 
tasteze încălcarea respectivă a legii și perioada. Apoi rezultatele 
căutării puteau fi filtrate în funcţie de zona orașului, strada pe 
care au avut loc cele mai multe furturi, ziua sau ora la care s-au 
petrecut. Astfel numărul cazurilor devenea un instrument de 
management pe care poliția îl putea folosi ca să-și trimită 
resursele către un anumit caz. 

Wisting nu era un utilizator experimentat. Doar pentru a porni 
de undeva, introduse o perioadă din 1989, anul în care Robert 
Godwin a fugit din SUA, până în 2005. Problema era că 
incendiile erau trecute în statistică sub diverse categorii, în 
funcţie de cauze și de daunele produse. 

In plus de asta, unele incendii erau înregistrate la investigaţii, 
așa cum și decesele obișnuite puteau fi înregistrate, pentru a 
consemna suspiciunile de omucidere. 

Căutarea lui Wisting îi blocă sistemul. Când, în sfârșit, s-a 
afișat rezultatul, acesta conţinea 1.132 de cazuri. Totul, 
începând cu incendierea coșurilor de gunoi și a mașinilor, până 
la case și școli. 

Se lăsă pe spate și se hotărî să încerce o altă abordare. Finn 
Haber fusese tehnicianul criminalist al acelei secţii de poliţie 

până când a ieșit la pensie. Wisting avea numărul lui. Își scoase 
telefonul și-l sună. 

Vocea care-i răspunse era fermă și calmă, așa cum fusese 
întotdeauna, chiar și când Wisting îl chemase de urgență în 
nopţile în care avuseseră loc cele mai cumplite cazuri. 

— Am nevoie de ajutor, spuse Wisting după câteva replici de 
complezență. Și nu-ţi pot explica motivul acum. 

— Cu ce te pot ajuta? 

— Am o fotografie care a fost făcută cândva în vara aceasta. 
Trebuie să aflăm unde este locul din fotografie. 

— Nu l-aţi întrebat pe cel care a făcut poza? 

— E mort acum. 

Se așternu liniștea preţ de-o clipă, apoi Finn Haber continuă: 

— Ce te face să crezi că aș putea fi de ajutor? 

— În fotografie este o fermă mică foarte veche, îi explică 
Wisting. Hambarul este ars complet. M-am gândit că poate ai 
fost chemat la acest incendiu. 

— Trebuie să văd fotografia, îi răspunse Haber. Sau este atât 
de secretă încât nu poţi să mi-o trimiţi? 

— Pot să ţi-o trimit pe telefon, îi sugeră Wisting. 

— Trimite-mi-o! îi răspunse scurt Haber și închise fără alte 
comentarii. 

Wisting simplifică totul. Tinu mobilul în faţa ecranului și făcu o 
fotografie. 

Poza rezultată era surprinzător de bună. Dacă Haber ar ști 
unde era acel loc, l-ar găsi cu ușurință. 

Expedie fotografia ca atașament într-un SMS. După zece 
secunde primi un apel de la Haber. 

— Hagatun, îl informă scurt. A fost părăsită în anii 1970 și a 
rămas nelocuită de atunci. A ars în august 2000. Probabil o 
joacă de copii cu chibrituri. Casa nu mai era cuplată la energie și 
nu era nicio altă sursă care ar fi putut cauza incendiul. 

Wisting dădu din cap. Acum își reaminti și el cazul. Doi băieţi 
de la o fermă învecinată fuseseră audiaţi, dar refuzaseră să 
admită c-ar fi avut de-a face cu incendiul. 

— Un drum năpădit de buruieni merge într-acolo, chiar înainte 
de drumul de acces către fosta scoală din Tanum, continuă 
Haber. Poate fi destul de dificil să ajungi acolo, mai ales după 
ultimele ninsori. ă 

Wisting scoase o hartă din sertar și o despături. In acel loc 

erau marcate două construcţii mai mari și trei mai mici. Locul 
era înconjurat de pădure. 

— Drum bun și cale bătută într-acolo! îi ură Haber. Și Crăciun 
Fericit îţi doresc! 

— Mulţumesc, la fel și ţie! îi răspunse Wisting. Și mulțumesc 
pentru ajutor! 

Închise chiar în momentul în care Benjamin Fjeld intra în 
birou. După el venea Nils Hammer. 

— Cred că am identificat unul dintre locuri, spuse Fjeld și puse 
fotografia casei părăsite pe biroul lui Wisting. 

Wisting se uită la fotografia printată și la cea de pe monitor. 

— Hagatun, îl informă scurt. 

Tânărul anchetator deschise gura, dar rămăsese fără cuvinte. 
Hammer zâmbi cu gura până la urechi. 

— Și eu am aflat acum două minute, le explică Wisting și le 
relată despre conversaţia cu fostul specialist în incendii. 

— Ce dispui să facem acum? întrebă Fjeld. Să continuăm cu 
cercul pasionaţilor de istorie și chestii de genul acesta? 

Wisting reflectă. Informaţia inclusă în fotografiile digitale 
consemna că imaginile fuseseră obţinute în aceeași zi, la o 
distanţă de mai puţin de două ore. 

La ferma pe care o identificaseră era imposibil de ajuns fără 
mașină. Asta însemna că fotograful nu parcursese o distanţă 
prea mare între cele două locuri și celelalte locuri fotografiate 
trebuie să se afle prin apropiere. 

— Concentraţi-vă asupra proprietarilor din acea zonă, spuse 
el, încercuind zona mare din jurul cătunului Hagatun. 

Tânărul anchetator dădu din cap, de parcă ar fi voit să spună 
că înţelege raționamentul lui Wisting. Apoi făcu stânga împrejur 
și ieși din birou. 

— Ar fi meritat niște laude, comentă Hammer și se așeză. 

Wisting aprobă. Nu prea se pricepea să le spună cuvinte de 
laudă celorlalți anchetatori când aceștia făceau o treabă bună. 
În calitate de șef de investigaţii, avea sarcina de a păstra 
entuziasmul și implicarea la cote ridicate în rândul membrilor 
echipei sale. 

Hammer își scoase încet cutia de snus din buzunar. Wisting se 
lăsă pe spătarul scaunului. 

— Vrei să-ţi asumi tu răspunderea pentru asta? 

— Adică? 


VP - 152 


Wisting aşteptă până când Hammer își vâri pachețelul de snus 
sub buza superioară. 

— Vreau să alcătuiești un plan ca să ajungem la ferma aceea 
și să secăm fântâna. Fără să afle cineva că aceasta este o 
acţiune întreprinsă de poliţie. 

Era aproape ora șapte și jumătate când Line se ridică și-și 
dezmorţi picioarele. Apoi făcu câteva fotografii cu obiectele din 
camera închisă și aranjă lucrurile din cufăr așa cum fuseseră, 
dar mai întâi fotografie numele de pe arborele genealogic. Apoi 
închise ușa și prinse lacătul înapoi în inelele metalice. 

Afară începuse să bată vântul. Era un vânt rece, care-ţi 
îngheţa sângele și care-ţi biciuia faţa. Line porni, cu pași mici și 
rapizi, pe drum în sus. 

Fusese la magazin înainte de-a ajunge acasă și lăsase 
cumpărăturile în mașină. Acum le luă și le duse în bucătărie. 

Tatăl ei nu sosise acasă, așa că puse alimentele în frigider, își 
făcu o ceașcă de cafea și se duse în biroul de la etaj. 

Reușise să adune multe informaţii în ziua respectivă, se gândi 
și așeză laptopul pe birou. Nu era sigură cum va folosi toate 
acele informaţii, dar, în orice caz, era pe cale să-și contureze o 
imagine despre Viggo Hansen și despre viaţa acestuia. O viață 
petrecută în umbra greșelilor comise de părinţii săi. 

Luă o coală albă, scrise numele lui în mijlocul foii și-l încercui. 
Apoi scrise numele oamenilor care, într-un fel sau altul, 
avuseseră o legătură cu el. Trecu numele părinţilor lui chiar 
deasupra cercului interior, marcând printr-o cruce faptul că erau 
decedați. De partea cealaltă, trecu numele prietenilor și 
cunoscutilor lui. Artistul Tivind Aske și Odd Werner Ellefsen din 
scoală, Frank Iversen de la fabrica de creveţi, Neamţul-Ole și 
lrene, cu un semn de întrebare în dreptul ei. 

Separat, scrise numele vecinilor și, la final, notă ceea ce 
aflase de la persoane cu funcţie oficială. Cu preotul vorbise deja, 
dar ar trebui să vorbească și cu doctorul care, pe vremea lui, îl 
declarase inapt de muncă. Poate c-ar fi trebuit să vorbească și 
cu cineva care-l cunoscuse în perioada în care fusese internat la 
psihiatrie. Trebuie să fi existat un responsabil de caz la Forţele 
de Muncă Norvegiene, NAV, care să deţină acea informaţie. 

Işi scoase notițele obţinute în urma conversaţiei purtate cu 
Annie Nyhus din ziua respectivă. Frank Iversen se mutase cu 
părinţii în Langesund când tatăl lui se angajase pe post de 

controlor încărcare-descărcare marfă, în anii '60. 

Nu exista niciun Frank Iversen în Langesund, cel puţin nu în 
evidența datornicilor și în niciun alt registru la care ea să aibă 
acces. Trimise informaţiile pe care le deţinea la departamentul 
de verificări al ziarului, pentru că ei ar fi putut să-l identifice într- 
o altă regiune a ţării. 

Trebuia să se gândească la modul cel mai serios să înceapă 
să scrie sau cel puţin să structureze materialul. 

In loc să înceapă să schițeze materialul pe laptop, așa cum 
obișnuia, de data aceasta scoase la imprimantă fotografiile pe 
care le făcuse. Le prinse pe tabla de plută, pentru a putea 
recrea ordinea cronologică a vieţii lui Viggo Hansen. 

Adăugă și fotografiile cu casa cea întunecată și sinistră, cu 
ușa care fusese spartă, programul TV de pe măsuţă, fotografia 
din care se vedea ceafa cadavrului așezat pe scaunul din fața 
televizorului, felicitările de Crăciun, pozele de familie, lacătul de 
la boxa din beci, certificatul de deces al tatălui lui și tăieturile 
din ziare despre spargerea seifurilor din 1960. Tot cam așa 
proceda și un cineast când crea firul epic, reflectă ea și așeză 
vechea fotografie a clasei în acel șir de poze. 

La final, îi rămăseseră două fotografii despre care nu știa dacă 
fac parte din această poveste. Fotografia cu cele două scaune 
goale, în dreptul măsuţței din camera de zi, și cea cu cafetiera 
care fusese pregătită dinainte la bucătărie. Rămase cu ele în 
mână, gândindu-se ce șanse ar fi fost ca o persoană să fi intrat 
peste Viggo Hansen și să-l fi ucis. 

Acum, când avea această perspectivă de ansamblu, 
posibilitatea i se părea mult mai mică decât înainte. El niciodată 
nu primea vizite și atunci cine ar fi putut să vină să-l ucidă? 

Auzi o portieră trântindu-se și imediat auzi pașii tatălui ei jos, 
în hol. Lăsă din mână cele două foi imprimate și cobori în 
întâmpinarea lui. 

Vedea că era extrem de tulburat. Avea cearcăne și era palid. 
Pe chip avea adâncituri și riduri fine pe care înainte nu le 
observase și care-l făceau să semene cu un portret dintr-o 
pictură veche în ulei. 

— Am găsit dosarul despre sinucidere, spuse tatăl ei, înainte 
ca ea să apuce să spună ceva. Ai avut dreptate, spuse el și-i 
întinse câteva documente într-o folie transparentă. S-a sinucis în 
beci. 

Ea luă foile, surprinsă că el își amintise de rugămintea ei. 

— Mulţumesc, îi spuse ea, dar se decise să mai aștepte până 
să cerceteze documentele. 

În schimb, îl întrebă: 

— Ti-e foame? 

El îi zâmbi și dădu din cap, apoi porni pe urmele ei la 
bucătărie. Ea scoase tigaia, turnă puţin ulei în ea și o puse la 
încins, după care scoase din congelator o pungă de tocăniţă 
semipreparată, pytt i panne. 

— Asta-i tot ce am găsit, îl preveni ea, arătându-i punga. 

— Chiar nu contează ce este, îi spuse el cu un zâmbet. 

Ea răsturnă conţinutul pungii în tigaie și o lăsă să se 
dezgheţe. 

— Mergi mâine la înmormântare? întrebă ea, amestecând 
cubuleţele de legume și de carne în tigaie. 

Vedea pe chipul lui că e cu gândul în altă parte și că nu prea o 
asculta. 

— Mâine-dimineaţă este înmormântarea lui Viggo Hansen, îi 
veni ea în ajutor. Eu mă gândeam să merg. 

— Este foarte frumos din partea ta, spuse tatăl ei. Ai 
comandat și niște flori? 

— Am sunat la florărie, îi răspunse ea. Am comandat o 
coroană. Am scris pe panglică: „Un ultim omagiu din partea 
vecinilor de pe strada Wildenvey”. 

— Te-ai consultat și cu ceilalţi vecini? 

Line dădu din cap în semn că nu. 

— Mi-am asumat riscul. Bănuiesc că nimeni nu va veni oricum 
mâine-dimineaţă ca s-o vadă. 

— Cât îţi datorez? întrebă el, scoțând portofelul din buzunarul 
de la pantaloni. 

— Pentru mâncare sau pentru flori? Nu-mi datorezi nimic, 
spuse ea, întorcând mâncarea în tigaie. Ai apucat să-l întrebi pe 
Thomas dacă vine de Crăciun acasă? 

Tatăl ei se duse la bufet și scoase două farfurii. 

— İl pot suna mâine-dimineaţă, îi răspunse el și pregăti masa. 

Au mâncat în liniște. Line ar fi avut chef să-i povestească 
despre cum începea să prindă contur istoria vieţii lui Viggo 
Hansen, dar nu deschise subiectul. Tatăl ei avea alte lucruri pe 
cap. Cazul la care lucra acum îl preocupa într-un mod 
nemaivăzut până atunci de către ea. Era mai îngrijorată din 


VP - 156 


această cauză și nu se mai supără că o lăsase complet pe 
dinafară. 

Ştirea că identificaseră unul dintre locurile în care Robert 
Godwin ar fi putut să ascundă vreo victimă norvegiană se 
răspândise deja înainte de ședința de dimineaţă. 

— Benjamin Fjeld a identificat una dintre fermele din 
fotografii, începu Wisting, lăsându-l pe tânărul anchetator să 
culeagă laurii. Provocarea este aceea de a afla ce anume 
conţine fântâna, fără ca această mișcare să ajungă la buletinele 
de știri. 

Îi făcu un semn lui Nils Hammer, care se ridică și se duse la 
proiector, unde Mortensen arăta o fotografie din avion cu ferma 
părăsită. Pădurea pusese stăpânire pe acele clădiri, care 
deveniseră greu de întrezărit prin hăţișul de crengi înverzite. 

— Ferma se află la circa 300 de metri depărtare de drumul 
principal, îi explică Hammer, arătând cu degetul. L-am pus pe 
un amic de-ai mei care are tractor să curețe zăpada până cât 
mai aproape de casă. După aproximativ 200 de metri, pe 
drumul acela sunt pietre căzute de pe povârniș. Asta înseamnă 
că ultima porţiune de drum va trebui parcursă pe jos. 

Wisting aruncă un ochi pe fereastră. Pesemne că stratul de 
zăpadă ajunsese în medie la 70 de centimetri grosime pe 
alocuri, înainte de schimbarea vremii și instalarea gerului. 

— Pentru a nu atrage atenţia asupra noastră, ne vom sui cât 
mai mulţi și vom pune cât se poate de mult echipament într-o 
singură mașină, continuă Hammer. Am făcut rost de o mașină 
de transport cu tracţiune integrală, e în garaj. 

— Ai vorbit cu proprietarul terenului? se interesă Christine 
Thiis. 

Hammer îi făcu semn că nu. 

— Proprietatea a fost cumpărată de Bertram Nalum cândva 
prin anii '80. S-a ocupat mai mult de pădure și de terenul arabil, 
dar în 2000 a primit o despăgubire de la firma de asigurări, după 
ce i-a ars hambarul. 

Benjamin Fjeld ridică mâna. 

— De fapt, aici există o legătură, spuse el. Când l-am 
interogat pe Jonathan Wang, mi-a povestit că a muncit la ferma 

lui Bertram Nalum înainte de a-și cumpăra propria lui 
gospodărie. 

— Nu cumva venea din Austria? dori Wisting să știe. 

Tânărul investigator dădu din cap. 

— Când a venit în Norvegia? 

— La începutul anilor '90. 

Wisting își notă numele bărbatului cu cicatricea pe faţă, apoi îi 
făcu semn lui Nils Hammer să continue. 

— Am chemat patru bărbați de la trupele speciale care pot să 
coboare pe fundul fântânii, continuă Hammer. Aceștia se vor 
întâlni aici la ora zece. Nu știm care sunt condiţiile sau cât de 
complexă va fi operaţiunea despre care vorbim. Dacă în fântână 
este apă, atunci poate fi înghețată până la fund. 

— Ce vom face dacă găsim ceva? întrebă Torunn Borg. 

— Atunci cazul, va fi preluat de tehnicienii de la criminalistică. 

Espen Mortensen trase cana de cafea în dreptul lui. 

— Dacă vom găsi lucrul de care ne temem noi, va fi o muncă 
imensă, observă el. 

— Putem să vă susţinem și noi cu un echipaj, interveni prompt 
Leif Malm de la Kripos. Băieţii pot să se prezinte la apel în două 
ore, dacă este nevoie. 

Wisting dădu din cap, apoi întrebă: 

— Ai reușit să obţii o listă de nume? 

Leif Malm își drese glasul. 

— Da, răspunse el, scoțând un set de liste capsate din mapa 
lui. Este mai scurtă decât am estimat eu ieri. Mai exact, dacă 
limităm căutarea la femei cu vârsta cuprinsă între 18 și 25 de 
ani, vârsta victimelor lui Robert Godwin în SUA, ne rămân 14 
nume. Dar dacă presupunem că el a ales și victime mai în 
vârstă, deoarece el însuși a îmbătrânit, lista este de trei ori mai 
lungă. 

— Câte, mai exact? 

— 46 de dispariţii. Cazurile de posibile sinucideri și femei care 
au dispărut în expediţii în pădure sau în munţi au fost excluse. 
Am procedat similar și cu alte câteva cazuri în care soțul a fost 
pus sub acuzare, dar în care corpul n-a fost niciodată găsit. 

Donald Baker de la FBI stătuse în liniște și ascultase. 

— Cât de aproape sunt aceste cazuri de drumurile principale? 
Ai aflat ceva despre asta? 

Leif Malm dădu din cap. 


VP - 159 


— 12 dintre cele 14 femei au dispărut din marile orașe care 
sunt interconectate cu drumuri europene. 

— Ai mai găsit și alte asemănări între cazurile acestea din 
listă? se interesă Wisting. 

— Am putea spune că se observă o oarecare periodicitate, 
răspunse Malm. Primul caz din listă datează din 1991, apoi un 
alt caz a apărut aproximativ un an mai târziu, dar există câteva 
intervale de timp goale, ceea ce face ca aceste cazuri să nu 
constituie un tipar. 

— De când datează cel mai recent caz? întrebă Christine Thiis. 

— De acum doi ani și jumătate. 

— Cum rămâne cu celelalte liste? întrebă din nou Wisting. 
Listele cu bărbaţii din grupa corespunzătoare vârstei lui și care 
s-au stabilit în acest district? 

— Mă ocup de asta, îi explică Torunn Borg. 

— Poţi să fii mai explicită? 

— Incerc să-i localizez pe cei mai recent sosiți, după mesajele 
transmise de aceștia autorităţilor norvegiene, prin care anunţă 
că vor să locuiască aici, așa cum impune legea. Apoi m-am uitat 
la situaţia familială și alte relaţii, ca să pot alcătui o listă scurtă 
de la care să pornim căutările. De exemplu, există șanse reduse 
ca persoana pe care o căutăm să fie o persoană publică sau să 
deţină o poziţie de conducere în afaceri sau în industria 
Norvegiei. 

Donald Baker îl aprobă. 

— Cel pe care-l căutăm duce, mai mult ca sigur, o viaţă 
izolată, preciză el. 

— După ce obţinem rezultatele filtrate, vom putea face o 
comparaţie facială între vechea lui fotografie din anunţul de 
dare în urmărire și fotografia de pașaport sau poze din alte 
registre, continuă Torunn Borg. 

— Avem acces la pozele de pașaport? 

intrebarea era justificată. În urmă cu o jumătate de an, un nou 
regulament le interzisese polițiștilor să acceseze registrul de 
pașapoarte în cercetările lor de urmărire penală. 

— Fotografiile există acolo, constată Torunn Borg, fără să 
specifice cum avea de gând să fenteze regulamentul. Întrebarea 
este la ce fel de rezultate trebuie să ne așteptăm. Probabil că 
vârsta și-a pus amprenta asupra înfățișării lui, dar a și făcut 
ceva ca să-și schimbe aspectul fizic. 

— Ce ziceţi de un portret-robot? sugeră Espen Mortensen. O 
fotografie prelucrată pe calculator care să ne ofere o înfățișare 
aproximativă a lui Robert Godwin. 

— Oamenii noștri se ocupă de caz, o asigură Donald Baker. 
Astfel de programe nu sunt altceva decât niște presupuneri, dar 
ne-ar prinde bine în acest caz. 

Benjamin Fjeld ridică mâna. Wisting îi dădu cuvântul. 

— Nu-i așa că el folosea cloroform asupra victimelor sale? 
întrebă el. 

— Aşa este, spuse Donald Baker. În registre s-a consemnat 
dispariţia unei cantităţi destul de mari de cloroform din 
departamentul de chimie de la universitatea la care a lucrat el. 
Dacă și aici folosește aceeași metodă, trebuie să aibă acces la o 
resursă de cloroform. Cred că tiparul este similar. 

— De fapt, la ce se folosește cloroformul? întrebă Hammer. În 
afara sedării oamenilor din filme? 

— In industria chimică, răspunse Mortensen. Este un solvent. 

Torunn Borg dădu din cap și-și notă și acest parametru de 
căutare în listele cu nume. 

— Ce ne facem dacă presa începe să întrebe la ce anume 
lucrăm? făcu Christine Thiis. 

— Bună întrebare, comentă Leif Malm. Când se va afla, ziarele 
vor vui cum nu s-a mai văzut. CNN-ul va veni încoace ca să 
difuzeze știrile live. 

Wisting, la rândul lui, îi adresă o întrebare lui Nils Hammer. 
Acesta avea suficientă experienţă la departamentul de narcotice 
și știa să folosească metode de cercetare și măsurători 
neortodoxe. 

— Vom face cât mai puţine declaraţii, sugeră Hammer. Dacă 
se vor apropia prea mult, atunci le vom spune că lucrăm la un 
caz referitor la niște carteluri de droguri și căutăm un transport. 
Atunci jurnaliștii obișnuiesc să păstreze discreția. Nimănui nu-i 
arde să strice o anchetă antidrog în derulare. 

— Cum facem asta? 

— Cel mai simplu este să transferăm toate întrebările către 
departamentul antidrog și să-i lăsăm pe ei să le spună că nu 
doresc să comenteze o anchetă în plină desfășurare. 

Wisting aprobă. 

— Un plan bun! zise el, apoi recapitulă restul sarcinilor și 
lămuri chestiunile de ordin practic. 

Donald Baker rămase în sala de ședințe după ieșirea tuturor. 
Se ridică și se duse la fereastră. Afară, lumina dimineţii făcea 
zăpada să scânteieze. 

— Sper că toţi înțeleg cât este de important să păstreze 
secretă întreaga operaţiune, spuse el. Robert Godwin este pe 
undeva pe-aici, nu trebuie decât să-l încercuim. Dar, dacă se 
află că suntem pe urmele lui, îi vom pierde iarăși urma. 

Agentul FBI se răsuci către Wisting. 

— Are 61 de ani acum, dar este ca un pește prădător, spuse 
el. Uneori trebuie să iasă din adâncuri ca să tragă aer proaspăt. 
O dată la doi ani face o nouă victimă. Mai are încă vreo 
cincisprezece sau douăzeci de ani de trăit. De aici deducem că 
ar mai putea face opt sau zece victime dacă nu-l găsim. 

42. 


Chiar când parca în fața bisericii îi sună telefonul. Avea 
numărul salvat în agendă - era Knut A. Sandersen, șeful 
departamentului de știri. 

Îi răspunse prin a-și rosti numele. 

— Tocmai intru în biserică, merg la slujba de înmormântare, 
adăugă ea, ca șeful ei să nu se întindă prea mult cu vorba. 

— Cine a murit? 

— Viggo Hansen, bărbatul găsit în fața televizorului. Îţi 
amintești? 

— Mda, cum merge scrisul la articolul acela? 

— Bine, îi răspunse Line. Știu unde stătea și la ce se uita când 
a murit. 

În fundal auzi uruitul aparatului de cafea și și-l imagină pe 
șeful departamentului de știri ţinând telefonul între bărbie și 
umăr. 

— Sper că se uita la o emisiune cu audienţă mare sau ceva de 
genul ăsta, zise el. Poate vei fi invitată în studioul acelei 
emisiuni. 

— Se uita la Discovery Channel. Stătea singur acasă și de 
acolo urmărea mersul lumii. Este un unghi foarte bun din care 
să începi portretul unui om însingurat. Chiar atunci urmărea un 
program despre celebre cazuri de la FBI, continuă Line. 

— De unde știi asta? Că tocmai la asta se uita? 

— Işi planificase seara și bifase emisiunea în programul TV. 
Era deschis pe măsuţă, la ziua de joi, 11 august. Mai era bifată 
încă o emisiune, la o oră mai târzie, despre elanii din Alaska, pe 
postul naţional NRK 2, dar atunci când el a fost găsit, televizorul 
era în continuare pornit pe Discovery Channel. 

— Ce fel de fotografii ai? 

— Am câteva făcute în casă, îi răspunse Line. Dar am unele și 
de la locul crimei, care pot fi folosite în ziar. 

— Un portret ai? 

— Cea mai recentă poză cu Viggo Hansen datează de la o 
reuniune de clasă din 1964. 

— Nu-i suficient. 

— Eu cred că ar merge, ripostă Line. Este o fotografie care 
este grăitoare despre cât de puţin le-a păsat oamenilor de el. Și 
că nimeni n-a făcut o singură fotografie cu el în ultimii 47 de ani 
ai vieţii sale. 

Șeful departamentului îi dădu dreptate aici. 

— Mai ai mult până termini articolul? se interesă el. E posibil 
să am nevoie de tine la un alt material. 

Line se aplecă peste volanul mașinii și se uită la drapelele 
care erau coborâte pe jumătate, de fiecare parte a porții de 
acces în spre cimitir. 

— Ce fel de material? îl întrebă ea. 

— Vinerea trecută s-a găsit un alt cadavru, într-o zonă 
defrișată, chiar la marginea orașului. 

— Am auzit și eu ceva, aprobă Line. 

— Se bănuiește că ar fi ceva acolo. l-am pus deja pe Morten P 
și pe Harald Skoglund să se ocupe de asta, dar s-ar putea să am 
nevoie și de tine. Tu ești cea care are cunoștințe în partea 
locului. 

— Ce te face să crezi că ar fi ceva acolo? 

— Am prins de veste că probele ADN au fost trimise la 
Interpol. 

Line simţi cum o cuprinde curiozitatea. 

— Asta ar avea sens doar dacă individul ar fi străin, observă 
ea. 

— Eu cred că e mai mult de-atât. Au chemat un anatomo- 
patolog în afara programului și au făcut autopsia încă de 
sâmbătă. In mod normal amână autopsia până luni. Au chemat 
chiar și oameni în plus în laborator. Omul nostru din interior zice 
că li s-a ordonat să lase orice altceva deoparte. 

— Poliţia ce zice? 

— Încă nu i-am întrebat pe ei, mai întâi facem cercetări 
preliminare. Dar o echipă de tehnicieni de la Kripos așteaptă să 
se-ndrepte către Larvik. 

— De unde ați aflat toate astea? 

— Am aflat pe surse, din poliție. 

Line zâmbi în sinea ei. „Surse din poliţie” nu putea însemna 
altceva decât că unul dintre tehnicienii criminaliști a menţionat 
acasă că va lipsi câteva zile, iar soţia lui a spus mai departe, 
într-o conversaţie cu o prietenă, care la rândul ei a ciripit mai 
departe. Oricum, indiferent care ar fi fost sursa, informaţiile 

erau interesante și înțelegea acum de ce Sandersen era 
interesat de caz. 

La capătul firului se lăsă tăcerea. Îl auzi înghițind o gură de 
cafea. 

— Tu ai auzit ceva despre asta? întrebă el când ea nu mai zise 
nimic. 

Line ocoli întrebarea. 

— Am fost ocupată cu propriul meu articol, îi spuse ea. 

— Dar există vreun semn că ar fi ceva interesant la mijloc? 
insistă șeful departamentului. 

— N-ar fi mai bine ca Morten P să ia legătura direct cu poliţia? 
îi sugeră ea. Dacă ei nu pot să răspundă, și tăcerea lor este un 
răspuns. 

— Da, da, vom urma procedurile obișnuite, doar mă întrebam 
dacă nu ai prins tu ceva din zbor. 

— Înţeleg. 

— Rămâi cu antenele ridicate atunci și sună-mă dacă auzi 
ceva. Înainte de-a publica ceva, trebuie să avem identitatea 
bărbatului. Cred că așa vom obţine niște titluri suculente. 

43. 


Ramurile pline de zăpadă atârnau greu pe marginile drumului 
îngust. Wisting ţinea concentrat volanul, în timp ce mașina fără 
însemnele poliţiei înainta prin nămeți. Cauciucurile se învârtiră 
în gol pe ultima pantă înainte de terenul plat. În faţă, descoperi 
dubița care adusese oamenii și echipamentul până în locul în 
care se vedea mormanul de pietre prăvălite pe drum. 

— Mai departe nu putem merge, îi spuse el lui Donald Baker, 
oprind motorul. 

Donald Baker dădu din cap. 

Înainte de-a se da jos din mașină, își puse mănușile și căciula. 
Baker fusese nevoit să împrumute un costum de neopren din 
magazia unităţii de intervenţii. Era cu un număr prea mic și-l 
făcea să se miște greu. 

— E frig, constată americanul. 

Wisting dădu din cap. Pădurea din jurul lor îi mai apăra puţin 
de vânt, dar aerul îngheţat se simţea în nări. 

De fapt, nici n-ar fi trebuit să vină aici în acest tărâm stăpânit 
de iarnă, dar agentul FBI era croit din aceeași stofă ca și 
Wisting. Simţea nevoia de a-și găsi propria orientare pe teren. 
Doar mergând pe urmele adevărate ale făptașului, amândoi 
simțeau că fac progrese. 

Acolo unde se termina drumul, observară urmele oamenilor 
care cărau săniile grele cu echipament. Când Wisting porni pe 
acele urme, se afundă până la genunchi. Bocancii i se umplură 
de zăpadă într-o clipă. Când mergea, simţea cum zăpada se 
topea și-i uda picioarele. 

Când ajunseră acolo, era ud leoarcă și de-abia dacă mai 
simţea frigul. Din hambarul ars nu rămăsese decât un perete 
înnegrit care răsărea din zăpadă. 

Ferma părăginită părea încremenită în peisaj, pustie și 
îngheţată, cu geamurile pline de flori de gheaţă, care-i 
împiedicau să vadă în interior. 

— Un loc perfect pentru el, fu de părere Donald Baker. 

Cei de la trupele speciale deja instalaseră un cort și fântâna 
dezafectată fusese deszăpezită. 

Fântâna era o structură circulară de piatră, cu un braţ de 
lemn care atârna într-o parte. O piatră de pavaj fusese așezată 
fix în mijlocul capacului de la fântână, suficient de mare și de 
grea ca să împiedice copiii s-o ridice. Unul dintre ofiţeri o 
împinse la o parte și vâri marginea unei lopeţi sub capacul de 
lemn. Capacul înghețase pe pietre, deci până la urmă fu nevoit 
să rupă una dintre scânduri. 

În buzunarul lui Wisting începu să bâzâie telefonul, își dădu 
jos mănușa dreaptă și-l pescui din buzunar. Era un număr 
necunoscut. 

— Da? răspunse el. 

— Sunt Morten P de la ziarul VG, se prezentă interlocutorul. 

Wisting simţi că-i cade cerul în cap. 

— Sunt William Wisting, îi spuse el. 

Aburii respirației rămâneau în fața gurii asemenea unui nor 
alb, în timp ce vorbea. 

— Vă sun în legătură cu cazul de vinerea trecută, îi explică 
jurnalistul. Despre un bărbat care a fost găsit pe o zonă de 
defrișare unde oamenii își taie singuri pomul de Crăciun. 
Cunoașteți cazul? 

— Da, răspunse Wisting. 

— A fost identificat? 

Afară era prea frig ca să stea într-un loc. Wisting puse un 
picior într-o parte, se mută pe celălalt și apoi reveni. 

— Nu avem o identitate certă, îi răspunse el. Dar avem o 
bănuială despre cine ar putea fi. 

— |Ì s-a făcut autopsia? 

— Da. 

— Sâmbătă sau duminică? 

Jurnalistul avea o voce surprinsă, dar Wisting bănuia că 
insinua ceva prin acea întrebare. 

Înjură în gând. Jurnaliștii mai experimentați, specializaţi pe 
crime, știau că la institutul medico-legal nu este nimeni în 
timpul weekendului și că efectuarea unei expertize în afara 
orelor de lucru însemna că e un caz absolut special. 

— Da, răspunse el. 

— S-a descoperit cauza decesului? 

— Cadavrul prezenta semne că ar fi stat afară mult timp, îi 
răspunse Wisting, doar ca să evite răspunsul. După câte se 
pare, de prin vară. 

— S-a descoperit cauza decesului? 

Wisting se uită în jur, încercând să scape de această 
convorbire. Bărbatul cu lopata reușise să mai desprindă câteva 
bucăţi de lemn din capacul fântânii. Doi dintre cei mai robuști 
agenți ai trupelor speciale pregătiseră corzi și carabine de 
escaladă. In câteva minute urmau să coboare patru persoane în 
fântână. 

— Cauza morții nu s-a stabilit cu certitudine, îi răspunse el. 

— Ce înseamnă asta? 

— Că anatomo-patologul nu a transmis concluziile, îl lămuri 
Wisting. 

Acesta era adevărul. Încă nu primise raportul medico-legal. 

— Cum investigații acest caz? se interesă jurnalistul. 

Atunci dispărură și ultimele bucăţi de lemn din capacul 
fântânii. Donald Baker și alți câţiva bărbaţi se duseră către 
marginea fântânii și priviră în jos. 

— Evident că avem în vedere toate opţiunile, spuse Wisting. 
Asta nu înseamnă că acest caz merită să fie pus pe prima 
pagină a ziarelor. Dar cel mai probabil este vorba despre un 
accident. 

Jurnalistul nu se dădu bătut. 

— Ce fel de accident? 

— Investigația va scoate la iveală adevărul. 

— Vreţi să spuneţi că aţi pornit de la ideea că a murit acolo 
unde a fost găsit? 

Wisting înghiţi în sec, sperând ca acel sunet să nu se audă 
prin telefon. 

— In caz contrar, ar fi fost evident vorba despre omucidere, 
comentă Wisting. 

— Și nu este așa? 

Nils Hammer ieși din cort cu o lanternă puternică, o aprinse și 
o îndreptă către fundul fântânii. 

— Trebuie să închid acum, se scuză Wisting, încheind din 
scurt convorbirea, fapt care sigur urma să-l facă pe jurnalist și 
mai bănuitor ca până acum. Mă puteţi suna peste două ore, 
spuse el în timp ce mergea alunecând înspre fântână. 

— Peste două ore, confirmă jurnalistul. 

Wisting memoră numărul lui Morten P, VG, și puse telefonul 
înapoi în buzunar. Apoi se duse către fântână și se aplecă peste 
margine. Era mai adâncă decât crezuse; să tot fi avut 6-7 metri. 

Apa îngheţată zăcea asemenea unei oglinzi negre, jos, în 
adâncuri. 


VP - 169 


44. 


Ușa imensă a bisericii se închise în urma ei. Chiar dacă fusese 
reținută la telefon de șeful departamentului de știri, ajunsese 
oricum prea devreme. Bărbatul de la firma de pompe funebre 
era deja pregătit. El îi zâmbi cu blândeţe și-i întinse programul. 
Line îi răspunse printr-un zâmbet și luă foaia, o răsuci pe verso 
unde scria Multumim pentru participare. 

— Este în regulă dacă fac fotografii? întrebă ea. 

Bărbatul în costum negru întinse mâna calm înspre biserica 
pustie. 

Sicriul alb era așezat în fața altarului. De fiecare parte se 
aflau niște sfeșnice mari, cu trei braţe, care proiectau o lumină 
tremurândă pe pereţii albi. 

Line își scoase aparatul de fotografiat și făcu câteva poze. 
Coroana de flori pe care o comandase era postată lângă sicriu, 
în partea inferioară. Pe capac era un buchet simplu de trandafiri 
roșii, dar, în afară de acestea, nu erau alte flori. 

Ea încercă să găsească un unghi din care să nu se vadă 
panglica pe care scria mesajul din partea vecinilor. 

Când murise mama ei, se gândise foarte mult la felul în care 
este împachetată moartea, sub forma acestor ritualuri de 
înmormântare. Cei care ne-au părăsit, scrie în anunţuri, care par 
doar să fi plecat altundeva. „Odihnească-se în pace”, scrie pe 
panglici sau pe pietrele funerare, de parcă moartea n-ar fi 
altceva decât un somn mult-așteptat și comod între niște 
plăpumi moi. După aceea a scris un articol despre moarte 
pentru una dintre revistele care apăreau în weekend. Printre 
altele, intervievase chiar și un cercetător în lingvistică despre 
cum limbajul ascunde adevăratul sens al morții și despre cum 
încercăm să îndulcim adevărul necruţător care spune că acesta 
este sfârșitul. 

Nu venise nimeni altcineva și ea își alese un loc pe șirul din 
dreapta, rândul al treilea. Razele de lumină ale soarelui de iarnă 
pătrundeau prin vitralii spre spaţiul unde se afla corul și luminau 
particulele de praf care dansau în aer. 

Organistul începu să cânte. Era un preludiu pe tonuri domoale 

și ea îl recunoscu dintr-un psalm pe care-l auzise de multe ori 
înainte, dar ale cărui versuri nu și le amintea. 

Apoi ușa bisericii se deschise și Line auzi urme de pași. Apoi 
cineva se așeză. 

Acum îi părea rău că se așezase atât de în faţă. Asta însemna 
că nu vedea cine sosea după ea și cine se așeza în spatele ei. Se 
ridică din nou și porni pe culoarul din mijlocul naosului. 

Cel care venise era Eivind Aske. Artistul. Ea îl salută când 
trecu pe lângă el și se așeză pe ultimul rând. 

Se uită la ceas. Era ora unsprezece fără șapte minute. Deja 
făcuse multe lucruri în ziua aceea, reflectă ea. Chiar dacă nu 
toate dăduseră rezultate. Trecuse pe la cele mai apropiate 
magazine, vorbise cu angajaţii, dar nimeni nu și-l amintea pe 
Viggo Hansen. În orice caz, nu puteau spune nimic cert despre 
el, fără o poză de-ale lui în fața ochilor. Aceeași poveste la 
frizerie. La frizerie erau mulți clienţi vârstnici, dar niciunul dintre 
ei nu știa cine este Viggo Hansen. 

Apoi sunase la lăcătușerie și aflase numele și numărul de 
telefon al lui Roger Nicolaysen, care montase cele două yale pe 
ușa lui Viggo Hansen, și care, se pare, fusese ultima persoană 
care vorbise cu acesta. Încercase să-l sune înainte de 
înmormântare, dar nu-i răspunse nimeni. 

Ultimul lucru pe care-l făcuse înainte să plece fusese să-și 
verifice e-mailul. Ziarul descoperise un anume Frank Iversen 
care era cu un an mai în vârstă decât Viggo Hansen. Acela 
locuise în Stavern, iar ulterior se mutase în Langesund. Acum 
figura ca emigrant în Danemarca, dar reușiseră să-i afle adresa 
și numărul de telefon de-acolo. 

Începu să bată orologiul. În același moment se deschise ușa și 
Line auzi niște pași ușori. 

Femeia care trecu pe lângă ea era mică de statură și avea 
părul prins într-o împletitură complicată. Line o zări doar dintr-o 
parte. Avea în mână un singur fir de trandafir roșu, pe care-l 
depuse pe sicriu. Apoi se răsuci, se întoarse trei rânduri și se 
așeză acolo unde stătuse Line mai înainte. Părea să fie de-o 
seamă cu Viggo Hansen, părea să aibă în jur de 60 de ani. Era 
trasă la faţă și palidă. 

Irene din felicitările de Crăciun, se gândi Line și se hotărî să 
discute cu ea după ceremonie. 

Clopotele încetară să bată. Preotul ieși din sacristie, se postă 

lângă sicriu, făcu o plecăciune adâncă, apoi se așeză. 

Organistul începu să cânte. Bărbatul de la pompe funebre se 
așeză în poziţie similară cu a lui Line, dar pe șirul celălalt de 
bănci și începu să cânte: 

Rămâi cu mine, noaptea grea vine; 

E întuneric, rămâi cu mine! 

Line deschise programul și intonă și ea cântecul. 

Și când liniștea mă părăsește, Tu, care ne ajuţi, rămâi cu 
mine! 

Spre sfârșitul psalmului, preotul se ridică și se îndreptă către 
un amvon modest. 

— Ne-am adunat astăzi aici ca să ne luăm adio de la Viggo 
Hansen, spuse el când orga termină cântecul, împreună îl vom 
încredința Domnului. Nu avem prea multe cuvinte înspre 
amintirea lui. Stăm împreună în fața Domnului în tăcere. 

Line își înclină capul în timp ce preotul recită rugăciunea de 
început. Apoi urmă un alt psalm, O, ce prieten am în lisus, apoi 
preotul își drese glasul și începu discursul. 

— larna și-a făcut simțită prezenţa, rosti el. De parcă ar vrea 
să ascundă vederii noastre tot ce s-a întâmplat până acum. Aș 
dori să vă împărtășesc câteva gânduri legate de asta, acum, 
când ne luăm adio de la Viggo Hansen. 

Își plimbă privirea peste toţi cei prezenţi. De la Line până la 
femeia care venise cu un singur trandafir, de la bărbatul de la 
pompe funebre până la Eivind Aske. Apoi reveni la Line. 

— L-am cunoscut pe Viggo Hansen, continuă el. N-aș putea să 
vă spun concret ce fel de om a fost, cine a fost el, la ce anume a 
visat sau care au fost lucrurile care-l făceau să râdă sau să 
plângă. Dar e frumos să ne amintim de cei care au trecut în 
neființă și care au contribuit la cursul istoriei. Cu toţii avem un 
loc al nostru în cartea existentei. Nicio viaţă nu este trăită în 
van. 

Apoi continuă cu discursul pe care i-l prezentase lui Line în 
birou. Preotul rămase neclintit în timpul discursului, ţinându-se 
cu mâinile de-o parte și de alta a amvonului, de parcă s-ar fi 
temut să nu cadă. 

— Există alinare și libertate în amintirea pe care o are 
Dumnezeu despre noi toți, rosti el ridicându-și ochii în sus. 
Amintirea Domnului este veșnică. Niciunul dintre noi nu este 
pierdut în mâinile Lui. 

Apoi își lăsă privirea în jos și șopti molcom: 

— Amin! 

Chiar lângă sicriu se aflau o cutie din fier forjat și o lopăţică. 
Preotul luă lopăţica și o umplu cu pământ reavăn. 

— Din ţărână te-ai născut, în ţărână te vei întoarce, declamă 
el și puse pământul pe coșciug. Și din ţărână vei renaşte. 

Apoi slujba se încheie. Clopotele bisericii bătură de trei ori. 
Preotul străbătu încăperea, urmat de bărbatul de la firma de 
pompe funebre. Line se ridică, dar rămase pe loc până când 
femeia din al treilea rând trecu prin dreptul ei, apoi porni și ea. 

De obicei, sicriul era purtat pe braţe până la o mașină. Așa 
procedaseră cu sicriul mamei ei, se gândi ea. Dar acum nu erau 
îndeajuns de mulţi oameni prezenţi. Nu era nimeni care să-l 
care, de aceea fusese lăsat pe catafalc. 

Line oricum sunase la crematoriu și stabilise o întâlnire. Sicriul 
urma să fie incinerat vineri și ea îi rugase pe cei de la 
crematoriu s-o lase să facă o fotografie. O ultimă fotografie. 

Afară, gerul devenise mai năprasnic și Line își închise capsele 
jachetei. Un bărbat se oprise pe trotuar, în semn de respect 
pentru cei îndoliați. Zăbovi o clipă, aruncă o privire prin ușile 
deschise ale bisericii din spatele lui Line, apoi, când văzu că nu 
mai ieșea nimeni, își reluă drumul. 

Femeia minionă cu trandafirul rămase locului. Avea nasul roșu 
și Line deduse fie că era răcită, fie că tocmai plânsese. 

Căuta ceva în poșetă, dar își înălţă privirea când Line se 
apropie de ea și i se adresă: 

— lrene? 

Femeia clipi rapid de câteva ori, apoi dădu din cap. Line se 
prezentă drept o vecină de-ale lui Viggo Hansen. 

— Ai avea timp de o ceașcă de cafea? o întrebă ea. Femeia fu 
străbătută de un fior, de parcă gândul de a se așeza și de a 
vorbi cu Line ar fi înspăimântat-o. Deschise gura de parcă ar fi 
voit să spună ceva, apoi se răzgândi și dădu afirmativ din cap. 

45. 


În fântână nu putea intra decât o singură persoană. Unul 
dintre cei trei ofițeri de la trupele speciale sări pe perete, se 
postă cu spatele înspre puţul fântânii și trase de câteva ori de 
cordelină ca să verifice dacă e bine fixată. Apoi se lăsă pe spate 
și cobori în rapel, ţinând o lanternă fixată pe cască și cu un 
târnăcop de gheaţă prins la centură. 

Wisting îi urmări coborârea. Pereţii fântânii erau acoperiţi cu 
pietre care se erodaseră din cauza îngheţului. Polițistul își găsea 
puncte de sprijin în crăpături și mici colţuri de piatră. Când se 
apropie de suprafața îngheţată, își lăsă cu grijă un picior pe 
gheaţă. Era destul de rezistentă ca să-l ţină. 

Scoase târnăcopul de la brâu și rămase atârnat pe jumătate în 
ham. Dădu câteva lovituri, de încercare. Bucăţile de gheață 
săreau în toate părţile. Pereţii fântânii produceau un ecou și 
loviturile răsunau astfel până la cei care asistau la suprafaţă. 

— Ziarele au început să facă săpături, îi spuse Wisting 
agentului FBI aflat lângă el. 

— Legat de asta? întrebă Donald Baker, arătând înspre 
fântână. 

— Nu legat de asta, ci de Bob Crabb, îi zise Wisting. 

Bărbatul de lângă el se strâmbă. 

— Şi voi ce faceţi în privinţa asta? 

— Încercăm să-i ţinem la distanţă. 

Câteva bucăţi și mai mari de gheaţă se desprinseră. O găleată 
fu trimisă în adâncuri, pentru ca gheaţa să poată fi ridicată la 
suprafață. Wisting rămase aplecat deasupra marginii fântânii, 
gândindu-se la oamenii care defrișaseră zona, care construiseră 
casa și care săpaseră fântâna odinioară, în urmă cu peste o sută 
de ani. Cineva săpase mult și bine după apă, mai întâi în 
speranţa că sursa de apă visată era chiar acolo, apoi cu furie, 
când observase că nu o găsește. Până când, într-un final, 
dăduse de pânza freatică. 

Multe găleți pline cu pământ, lut și pietriș trebuie să fi fost 
scoase de acolo, pe măsură ce fântâna devenea tot mai adâncă. 
Când în sfârșit au dat de apă, jos, în adâncuri, pereţii au fost 

acoperiți cu ardezie, ca să menţină apa curată. 

— Am străpuns gheața! strigă bărbatul de jos, de pe fundul 
fântânii, curmând șirul ideilor lui Wisting. Gheaţa are o grosime 
de circa 20 de centimetri. 

Ofiţerul continuă să spargă gheața vreun sfert de ceas, apoi 
urcă și predă ștafeta unui coleg. Acesta cobori și începu să 
lucreze cu și mai mult entuziasm și spărgea fragmente tot mai 
mari de gheaţă, care, la rândul lor, fură aduse sus. 

— Poţi să verifici adâncimea apei? strigă Nils Hammer către 
el. 

Polițistul din fântână răspunse printr-un gest al mâinii și 
Hammer îi aruncă o sfoară cu un plumb în capăt. 

Ofițerul prinse sfoara și o băgă în apa rece ca gheaţa. Sfoara îi 
alunecă din mâini până când greutatea ajunse pe fundul apei. 
Sfoara aceea era marcată prin noduri, din 50 în 50 de 
centimetri, și când o scoase de acolo Wisting numără patru 
noduri. Doi metri adâncime. 

— Chiar dacă am găsi ceva aici, spuse Donald Baker făcând 
un semn spre fundul fântânii, și chiar dacă reușim să-l prindem 
pe Robert Godwin, ne va fi foarte greu să demonstrăm că el este 
autorul crimelor. 

Wisting dădu din cap, deoarece și el își dăduse seama de 
asta. Cel mai recent nume de pe lista de posibile victime data 
de acum doi ani și jumătate. Nu avea nicio speranţă că vor găsi 
urme tehnice sau biologice pentru a-l lega de acele cazuri. 
Simpla identificare a femeilor decedate urma să fie o mare 
provocare. 

— Îl vom putea pune sub acuzare, continuă Baker. Avem deja 
un mandat de arestare pe numele lui. Putem să-l transportăm 
acasă imediat ce l-am localizat și să ne asigurăm că nu va mai 
vedea lumina zilei. 

— Acestea sunt discuţii pe care trebuie să le purtaţi cu 
avocaţii și cu procurorii, fu de părere Wisting. În eventualitatea 
în care va fi găsit. Dar în momentul de faţă el va trebui să 
răspundă pentru faptele lui în Norvegia, înainte de a fi expatriat. 

Bărbatul din fântână sparse restul gheții, apoi urcă și el. 

— Vom vedea, spuse Donald Baker, dar pe chipul lui se ivi o 
expresie îndârjită. 

Din reacţia lui, Wisting deduse că agentul FBI avea și o altă 
sarcină, dincolo de a acorda sprijin poliţiei norvegiene. 

Băzâitul generatorului le întrerupse conversaţia. Nils Hammer 
pregătise un furtun și un hidrofor pe care le lăsă în puț. Se auzi 
un gâlgâit când aparatul atinse suprafaţa apei și, imediat după 
aceea, din furtun începu să se reverse apa mocirloasă. Espen 
Mortensen construise o cutie cu o sită fină prin care să se 
filtreze apa din fântână. 

Orice obiect absorbit de pompă ar fi rămas prins în sita 
metalică. 

— Va dura în jur de jumătate de oră să golim fântâna, spuse 
Hammer, ţinând un teanc de pahare de plastic într-o mână și un 
termos în cealaltă. 

Wisting îi mulțumi și-și scoase mănușa dreaptă ca să ia 
paharul. Rămase în picioare, sorbind din cafea în timp ce-și 
încălzea degetele lipite de pahar. 

Apa care se scurgea din furtun era de culoare maroniu- 
deschis, dar devenea tot mai întunecată la culoare. Câteva 
beţișoare și pietricele se opriseră în sită. Dintr-odată, furtunul se 
înecă, anunțând parcă un obiect mai mare ce fusese absorbit. 
Donald Baker prinse marginea lăzii și-și duse cana la gură. Un 
obiect ruginit și îndoit fu scos din pompă. Mortensen îl ridică și-l 
studie îndeaproape. Părea să fie mânerul unei găleți, iar el îi 
aruncă înapoi în grămada de resturi. 

Generatorul producea destul curent cât să alimenteze și un 
reflector. Nils Hammer îl fixă pe un stativ pe marginea fântânii și 
direcționă fasciculul puternic de lumină fix înspre fundul 
fântânii. 

Wisting se aplecă peste margine și se uită în jos. Simţi un iz 
de putred urcând dinspre apa stătută. 

Doi polițiști veniră și se postară lângă el. Apoi încă unul. În 
scurt timp toţi polițiștii se adunaseră în jurul fântânii. 

Niciunul dintre ei nu spuse nimic, privind tăcuţi cum apa 
dispare centimetru cu centimetru. La final, pompa rămase pe 
pământ, trăgând și ultimul rest de apă. 

Wisting răsuflă ușurat. Nu era nimic acolo. Fântâna era goală. 

46. 


Numele doamnei de la înmormântare era lrene Skisaker. Line 
o invită la cofetăria Jensens Conditori. Găsiră un loc chiar în 
capătul cafenelei, unde puteau vorbi nestingherite. Line se duse 
la bar și comandă pentru amândouă prăjitură Napoleon și cafea. 

— Nu a venit prea multă lume, zise Line și se așeză. 

— Am crezut că voi fi singura, spuse femeia și cuprinse 
ceașca de cafea în căușul palmelor. 

Pielea ridată și aproape transparentă a mâinilor stătea strâns 
pe încheieturile degetelor. 

— Bărbatul care a venit se numește Eivind Aske, o informă 
Line. Este un fost coleg de școală de-ai lui Viggo. 

Irene Schisaker îi zâmbi cu blândeţe și duse ceașca la gură. 

— Tu ai cumpărat florile? o întrebă ea și așeză ceașca pe 
farfurie. 

— În numele vecinilor, răspunse Line. 

— Dar numai tu ai putut să vii? 

Line dădu din cap. 

— Sunt jurnalistă la VG, îi mărturisi ea și-i povesti despre 
reportajul la care lucra. A fost foarte greu să găsesc pe cineva 
care l-a cunoscut, spuse ea la final. Cineva care să-mi poată 
povesti cum a fost el. 

Femeia din fața ei se lăsă puţin mai jos pe scaun, de parcă ar 
fi voit să devină invizibilă. 

— Dar, de fapt, din ce motiv faci reportajul? se interesă 
doamna. 

Line rămase puţin în cumpănă. 

— Pentru că nu mi se pare corect, răspunse ea după o 
secundă. 

— Ce anume? 

— Faptul că nimeni nu i-a observat prezenţa, replică Line. Mi 
se pare că el n-a reprezentat niciodată nimic și că n-a însemnat 
nimic pentru nimeni. De aceea m-am gândit că ar putea să 
dobândească o semnificaţie acum, într-un reportaj, astfel încât 
să ne reamintească nouă tuturor că trebuie să avem grijă unii 
de alţii, precum și de timpul pe care-l putem petrece împreună. 

— A însemnat ceva pentru mine, rosti femeia pe un ton blajin. 

— Cum l-ai cunoscut? 

— Am fost internaţi la același spital odinioară. Au trecut 20 de 
ani de atunci. 

Line păstră tăcerea ca s-o facă să continue, dar lrene nu mai 
spuse nimic altceva. 

— La ce spital mai exact? o întrebă Line. 

— Granti. 

Line dădu din cap. Spitalul din Granti, de lângă Tonsberg, era 
un spital de psihiatrie districtual cu tratamente de lungă durată 
pentru pacienţi cu diverse afecţiuni. 

— A existat o perioadă din viața mea în care am avut nevoie 
de ajutor, îi povesti femeia, uitându-se la Line, de parcă s-ar fi 
hotărât dintr-odată să fie puternică. Dar asta se întâmplase 
înainte ca noi să ne fi cunoscut. In astfel de locuri, oamenii 
formează legături puternice unii cu alţii. Oamenii par să 
pătrundă unul în sufletul celuilalt într-o clipită. Acolo se vede și 
latura negativă a oamenilor și asta înlesnește legarea de noi 
prietenii. Este bine să ai prieteni care au înfruntat aceleași 
greutăţi ca tine și care știu cum este viața. Atunci nu te mai 
simţi atât de singur. 

— Dar de ce a fost Viggo Hansen internat? se interesă Line. 

— Suferea de halucinaţii, dar el a fost externat mult mai 
repede decât mine. După aceea a venit să mă viziteze, mai întâi 
la spital, ulterior acasă, în Horten. 

— Aţi păstrat legătura? o întrebă Line, încercând să nu pară 
chiar atât de nerăbdătoare. 

lrene Schisaker își dădu părul de pe frunte într-o parte. 

— Da, cel puţin pentru o perioadă, îi răspunse aceasta. A fost 
ciudat. Când amândoi eram bolnavi, eram capabili parcă să 
vorbim despre orice, dar în afara spitalului ne-am înstrăinat tot 
mai mult unul de celălalt. Ne-am întâlnit din ce în ce mai rar, 
apoi am întrerupt relaţia. 

— Cum ai aflat de înmormântare? 

— Mama a citit ferparul. Ea locuiește într-un cămin pentru 
bătrâni din Sabakken, în curând împlinește 90 de ani, dar 
obișnuiește să citească anunţurile mortuare. M-am gândit 
adesea să-l vizitez pe Viggo atunci când veneam în vizită la 
mama. O dată chiar am trecut pe la el, dar nu era acasă. Sau nu 
mi-a deschis. 

— Dar acele halucinaţii de care suferea, spuse Line cu tact, în 
ce anume constau? 

— Nu mi-a vorbit despre asta. Și-a dat seama că va fi externat 
cu atât mai repede cu cât încetează să mai vorbească despre 
ele. Dar cred că susţinea că era posedat de spirite rele sau ceva 
de genul ăsta. 

— Spirite rele? 

— Nu, de fapt el nu le-a numit astfel, dar îi intrase în cap 
ideea că un om intrase în corpul altcuiva. În orice caz, era 
convins că un cunoscut de-ai lui nu mai era cel care pretindea 
că este. 

— Cine să fi fost oare? o întrebă Line. Pentru că nu avea prea 
mulţi cunoscuți. 

Femeia ridică din umeri. 

— După cum spuneam, nu prea vorbea despre asta. 

— De când n-ai mai vorbit cu el? 

— De foarte mult timp. De prin 1995, dar vara aceasta am 
primit o scrisoare de la el. 

Line își ridică puţin capul. 

— O scrisoare? Ce scria în ea? 

Femeia dădu din cap nedumerită. 

— Era cam dezlânată și scrisul era greu de descifrat, dar 
spunea că vrea să ne întâlnim. Mi-a scris că avusese dreptate 
atunci. Și că nu fusese niciodată bolnav, dar nu era supărat că 
fusese internat. Pentru că altfel nu m-ar fi cunoscut niciodată și 
acum voia din nou să ne întâlnim. 

— Și ce s-a întâmplat după aceea? 

— Nu m-a mai contactat. 

— Dar i-ai răspuns la scrisoare? 

— l-am răspuns, dar se pare că a fost prea târziu. Ferparul 
scria că a murit în august. In aceeași perioadă în care i-am scris. 

— Dar... începu Line. 

Ea cercetase casa fără să fi găsit vreo scrisoare de la lrene 
Skisaker. Într-unul dintre rapoartele poliţiei fusese notat și 
conţinutul cutiei poștale, dar nici acolo nu fusese găsită vreo 
scrisoare. 

— Dar ce s-a întâmplat? întrebă ea, încercând să redreseze 
conversaţia. Ce anume l-a determinat să ia brusc legătura cu 
tine după atâţia ani? 

— Faptul că nu a fost, de fapt, bolnav, îi răspunse Irene 

Skisaker. Faptul că nimic din lucrurile acelea petrecute cu 20 de 
ani înainte nu fusese o iluzie. Mie, din contră, mi-a făcut 
impresia că tocmai se îmbolnăvise din nou. Chiar mă gândisem 
să sun la spital și să-i anunţ pe doctori, dar, știi tu, oamenilor le 
este teamă să se bage în treburile altora, așa că am lăsat-o 
baltă. Și apoi a fost prea târziu. 

— Eu ajunsesem să cred că Viggo Hansen a fost un om foarte 
singuratic, spuse Line, privind-o în ochi pe Irene Skisaker. Dar tu 
mi-ai povestit despre relaţia dintre voi: oare asta înseamnă că a 
avut parte și de iubire? 

Femeia din fața ei se îmbujoră. Apoi îi răspunse printr-un 
zâmbet. 

47. 


Geamurile mașinii erau opace din cauza gheții. Wisting porni 
motorul rece și dădu încălzirea la maxim, apoi luă racleta. 
Gazele de eșapament învăluiau mașina în timp ce el lucra cu 
mișcări regulate și rapide. Florile de gheaţă decorau geamurile 
în straturi subțiri. 

Apoi se urcă la volan, își puse braţul pe speteaza scaunului 
din dreapta și dădu în marșarier pe drumul acoperit de zăpadă. 

— Ce facem acum? îl întrebă Donald Baker, care stătea pe 
locul din dreapta. 

— Trebuie să ne concentrăm pe localizarea lui Robert Godwin, 
îi răspunse Wisting. Nu trebuie să ne pierdem vremea căutându- 
i fantomele. 

Soarele strălucea printre copacii plini de promoroacă, 
amplasați de-o parte și de alta a drumului. 

— Bob Crabb l-a găsit, continuă Wisting, deci trebuie să existe 
un indiciu în apartamentul lui din Minneapolis care să ne 
conducă pe urmele criminalului. 

Donald Baker se înclină în faţă și privi cerul albastru. 

— Sau poate că a adus cu el acel indiciu. Oamenii noștri i-au 
cercetat apartamentul centimetru cu centimetru. Fiecare 
document a fost analizat și studiat. 

Acum se aflau pe artera principală. Lui Wisting îi sună 
telefonul. Morten P, VG. Wisting regreta acum că-l rugase pe 
jurnalist să revină cu un telefon mai târziu. Nu răspunse, chiar 
dacă asta ar fi stârnit și mai mult interesul acestuia. 

Puse telefonul pe raftul din mijlocul bordului, lăsă parasolarul 
în jos și porni spre sud-vest. 

Pe marginea drumului, un bărbat mergea cu viteză de melc 
pe un moped, care avea două portbagaje laterale. 

— Încotro ne îndreptăm? întrebă Baker. 

— Vom merge pe urmele familiei lui, îi răspunse Wisting. Stră- 
străbunicul lui Robert Godwin a emigrat în America în 1889. El 
se trăgea de prin aceste părţi, de la una dintre aceste ferme. 

Arătă înspre peisajul de iarnă, acolo unde zăpada era 
strălucitoare și vălurită. 

— Godwin a revenit pe urmele strămoșilor lui atunci când a 
emigrat din SUA, continuă el. Eu cred că și Bob Crabb a urmat 
aceleași urme. Așa cred că l-a găsit. 

— Ai pus pe cineva să cerceteze pista asta? 

Wisting dădu din cap. 

— Torunn Borg alcătuiește harta cu toţi descendenții 
muncitorului Niels Gustavsen, dar ferma de la care se trage el 
se află pe cealaltă parte a dealului. 

Lui Wisting îi sună iar telefonul. Wisting aruncă o privire spre 
el. Un număr de Oslo care nu era salvat în memorie. Il lăsă să 
sune în gol. Cine dorea să dea de el n-avea decât să-i lase un 
mesaj vocal. 

Merseră mai departe în tăcere. Trecură de câteva pogoane 
deșarte de pământ și de câteva ferme părăsite, apoi Wisting 
încetini și trase pe marginea drumului. 

Doi murgi se aflau într-un ţarc, nemișcaţi, cu capetele 
înclinate unul spre altul. 

— Acolo! exclamă Wisting arătând cu degetul o fermă de la 
liziera pădurii. 

Dintr-un horn ieșea un fir alb și subţire de fum. 

— Cine locuiește acum acolo? întrebă agentul FBI. 

— Un cuplu de tineri. 

Wisting își scoase agenda și citi din ea. 

— Ei nu sunt de prin părţile acestea, dar locuiesc aici de vreo 
doi ani. 

— Ar trebui să vorbim cu ei, fu de părere Donald Baker. 

Wisting aprobă. E posibil ca Bob Crabb să-i fi vizitat, în timp 
ce-l căuta pe Godwin. 

— Eu pot să aștept în mașină, sugeră agentul FBI. 

Unul dintre cai își dădu nervos capul pe spate și necheză, își 
înălță coada și scoase un sunet disperat, de parcă dintr-odată 
ceva l-ar fi enervat. Wisting lăsă mașina pornită, trase în curtea 
acelei ferme și intră pe pajiște. 

— Zece minute, spuse Wisting și ieși. 

O tânără de aproape 30 de ani se ivi la ușă când el ajunse la 
casă. O pisică se frecă de picioarele ei. Conform evidenţei, 
această femeie se numea Ada Alsaker. Avea părul închis la 
culoare prins într-o coadă de cal și o faţă îngustă și palidă. 

Wisting salută printr-un gest al capului. 

— Sunt de la poliţie, explică el și scoase legitimaţia din 

buzunar. Nu s-a întâmplat nimic grav, dar aș dori să vă adresez 
câteva întrebări despre un caz din vara aceasta. 

Femeia era subţire îmbrăcată, dar nu făcu niciun gest ca să-l 
invite în casă. 

— Aveţi câteva minute? întrebă Wisting, făcând un gest înspre 
holul din spatele ei. 

— Da, evident, rosti ea, aplecându-se și luând pisica în brațe. 
Intraţi! 

Se așezară la masa din bucătărie. 

— Sunteţi singură? întrebă Wisting. 

— Soțul meu este în oraș, îi răspunse tânăra doamnă. Care 
spuneaţi că este scopul vizitei? 

— E destul de simplu, zise el. Noi ne întrebam dacă ați fost 
vizitaţi de cineva în vara aceasta. De un american, mai exact. 

Femeia își lăsă încet capul în jos, apoi și-l ridică din nou, semn 
că se gândește. 

— Familia lui locuise la această fermă în secolul al XIX-lea, 
spuse ea. Apoi fiul lor a emigrat în America. 

Wisting deveni nerăbdător. 

— Vă amintiţi cum îl chema? 

El dădu din cap în semn că nu. Wisting scoase fotografia 
profesorului de la facultate. 

— El a fost? 

Ada Alsaker zâmbi larg când văzu chipul lui Bob Crabb. 

— Da, el a fost. 

Crabb s-a dat drept Godwin, deduse Wisting. 

— Când a fost aici? întrebă el. 

— Cu o zi înainte de ziua de naștere a lui Eirik, colocatarul 
meu. Pe 15 iulie. 

Asta însemna a doua zi după ce ajunsese în Norvegia, calculă 
Wisting. 

— Ce anume a dorit să afle? 

— Cred că voia doar să se uite. Și voia să știe dacă nu cumva 
cunoaștem ceva rude de-ale lui și dacă i-am cunoscut pe 
urmașii celor ce au locuit aici în secolul al XIX-lea. 

— Și știți ceva legat de asta? 

— N-am idee. Foștii proprietari au stat aici zece ani. Cred că a 
trecut foarte mult timp de când a locuit aici vreuna dintre rudele 
lui. 

— V-a mai spus și altceva? 

— Nu, dar a făcut o mulţime de fotografii. 

Wisting scoase fotografiile celor două fântâni nelocalizate și 
mai întâi i-a arătat-o pe cea cu acoperiș piramidal. 

— Știţi unde a fost făcută poza asta? 

Femeia se aplecă spre fotografie și o studie cu atenţie. Apoi 
scutură din cap. 

— Nu. 

— Dar aceasta? o întrebă Wisting și-i arătă ceva ce trebuie să 
fi fost bazinul unui sistem de irigaţii. 

Ea îi luă fotografia din mână și o ţinu astfel încât s-o vadă mai 
bine în lumină. 

— Pare să fie rezervorul din Skaret, îi răspunse ea. 

— Unde vine asta? 

Ea se ridică și se duse la fereastră. Wisting porni pe urmele ei. 
Donald Baker stătea în continuare în mașină, cu motorul pornit. 

— Pe partea opusă a drumului, îi explică femeia și arătă într- 
acolo. 

Wisting se uită în direcţia arătată de ea. Promoroaca se 
întindea ca un văl cenușiu peste întregul peisaj, dar vizavi văzu 
un petic de pământ neted. Acolo unde el se termina, la 
marginea pădurii, urca o potecă printre două culmi line. 

— Obișnuiesc să merg acolo când călăresc, spuse femeia, 
arătând înspre fotografie. Sunt aproape convinsă că acela este 
vechiul drum prin Skaret. 

Wisting îi mulțumi și luă fotografia. 

— Așa arată bazinul acela de beton? întrebă Wisting, 
încercând să pară cât mai dezinteresat, în timp ce-i arătă 
fotografia Adei Alsaker. 

— Da, sunt niște ruine rămase din fostul sistem de irigare, dar 
în prezent este dezafectat. 

48. 


După întâlnirea de la cafenea cu lrene Skisaker, Line porni cu 
mașina din Stavern și urmări drumul care trecea de biserica 
Tanum. Apoi ieși pe Brunlanesveien. Peisajul era neted de 
ambele părți ale drumului, cu terenuri acoperite de zăpadă și cu 
brazi încovoiaţi sub nămeți. Casele din acea regiune erau 
răsfirate și numerotate pe principiul distanţei. Altfel spus, 
numărul casei era determinat de distanţa casei faţă de drum, 
exprimat în sute de metri. Brunlanesveien 550 se afla, prin 
urmare, la 5,5 kilometri depărtare de centrul orașului Larvik. 

Numărul era scris cu cifre mari pe o plăcutță albă, fixată pe un 
stâlp de telefon. Line coti pe drumul acela îngust și căută 
numele Linge pe cutia poștală. 

Casa se afla la poalele unui deal învăluit în zăpadă, la câteva 
sute de metri depărtare de drum. Era o casă tipică cu două 
niveluri, din anii 1980, cu ferestre mari panoramice și cu intrare 
prin pivniţă. 

Când se apropie, observă că întreaga casă necesita reparații. 
Vopseaua și tencuiala se coșcoviseră și, în mai multe locuri, 
structura de lemn începuse să putrezească. Pe acoperiș erau 
trei antene parabolice orientate în direcţii diferite. Una dintre 
antene avea pete mari de rugină. 

Nu mai era nicio altă construcţie acolo în afara casei. Dar 
poate că preferai să locuiești acolo, când încă ţi se spunea Ole- 
Neamţul după mai mult de 60 de ani de la terminarea 
războiului. 

Parcă în spatele unui Mercedes vechi și se dădu jos din 
mașină. Pădurea de brazi crescuse până aproape de zidurile 
casei. Crengile erau lăsate din cauza zăpezii. 

Ole Linge o salută fără a-i da de înţeles ce crede despre acea 
vizită. 

Nu schiță niciun zâmbet, nicio privire primitoare, nici măcar 
nu dădu încet din cap în semn de salut, ci o întâmpină cu chipul 
lui sfrijit și împietrit, de parcă ar fi fost deja obișnuit să-și țină 
gândurile și părerile pentru el. 

— Intră! o îndemnă el. 

Ea se descălţă de bocanci în hol, apoi îl urmă pe scări în sus. 
Totul în casă i se părea vechi. Mobilă din prefabricat, covoare cu 
ciucuri lungi, covor de iută și abajururi cu franjuri. Un televizor 
își găsise locul într-o bibliotecă plină până la refuz de cărți. O 
invită să ia loc pe unul dintre scaunele de piele maronie, în 
dreptul mesei rotunde din dreptul ferestrei imense. Jos, pe 
strada principală, trecu o mașină cu remorcă. Ole Linge stătuse 
acolo și o așteptase și evident că o zărise. 

— Mulţumesc că mi-aţi acceptat vizita, îi spuse Line zâmbind. 

Ole Linge îi răspunse dând ușor din cap. 

— Annie Nyhus a fost cea care mi-a povestit că l-aţi cunoscut 
pe Viggo Hansen. 

— N-aș spune asta, îi răspunse Ole Linge și se așeză. N-am 
vorbit cu el de aproape 20 de ani. Poate chiar de mai mult. 

Luă telecomanda de pe masă și dădu mai încet volumul de la 
televizor. 

— Și dumneavoastră locuiți tot singur, observă Line, 
gândindu-se că și Ole Linge ar fi putut să zacă mort patru luni 
pe un scaun fără să observe cineva. 

— Da, așa este, răspunse el. 

Vorbea rar, de parcă ar fi savurat fiecare cuvânt. 

— Te-ai consultat și cu ceilalți vecini în afară de Annie? 

— Am vorbit cu Odd Werner Ellefsen și cu Eivind Aske. 

— Ei ce ţi-au povestit? 

— Nu prea multe. Nici ei nu vorbiseră cu el de foarte mult 
timp. 

— Ti-au spus ceva despre mine? 

— Nu. 

— Cu cine mai vrei să vorbești? 

— Încerc să dau de Frank Iversen. De el vă amintiţi? Ole Linge 
își mută privirea către fereastra mare, de parcă ar fi căutat un 
răspuns. 

— Era fiul pilotului, încercă Line să-i sară în ajutor. Nu știți ce 
s-a întâmplat cu el? 

— Nu, cred că s-a mutat. Nu l-am mai văzut de mult. Line 
scoase caietul lunguleţ, dar își dădu seama că bărbatul din fața 
ei nu va face prea multe completări. 

— Eu caut pe cineva care să-mi poată relata câteva istorioare 
cu Viggo. 

— Eu nu mă pricep la spus povești, o avertiză el. Nu vreau nici 

să apar în ziar. Asta nu este pentru mine. 

Line îl ignoră. 

— Chiar dacă sunteţi cu câţiva ani mai mare decât el, eu am 
înţeles că aţi petrecut mult timp împreună când erați copii, 
insistă ea. Vă amintiţi poate câteva episoade? 

Ole negă clătinând din cap. 

— Viggo era scump la vorbă, îi spuse el. Așa cum mi-l 
amintesc eu, în majoritatea timpului stătea și privea. 

Line își notă. 

— Și era foarte bun. Bun și săritor. Nu lua nimic în glumă, mai 
adăugă el. 

— Aţi fost vreodată acasă la el? 

— N-am intrat niciodată. 

— Aţi vorbit cu părinţii lui? 

— Nu prea multe. Și ei erau ca și Viggo. Scumpi la vorbă. 

Line mai rămase o jumătate de oră. Bărbatul cu greu scoase 
două vorbe în timpul interviului și, chiar dacă nu relată prea 
multe despre Viggo Hansen, povesti totuși niște lucruri care 
puteau fi folosite în ziar. Singurătatea nu însemnă să fii complet 
izolat, ci înseamnă să nu ai pe nimeni de care să-ţi fie dor, își 
notă pentru sine, și înțelese că el vorbește din experienţă. 

49. 


Line scoase ziarul local din cutia poștală, apoi intră în casă. 
Telefonul fix sună în timp ce ea se descălţa în hol. Fugi spre 
bucătărie și aruncă ziarul pe masă. 

— Am sunat acasă la William Wisting? 

— Cine întreabă? rosti Line, dându-și haina jos. 

— Henning Juul, de la postul de știri 123nyheter. Mă scuzați 
că vă deranjez, dar am încercat să dau de el și la birou și pe 
telefonul mobil, dar nu răspunde. 

Line îl cunoștea pe acel reporter. Lucraseră uneori pe aceleași 
cazuri și remarcase cât de dedicat era. 

— Nu este acasă, îi răspunse ea. 

— OK, rosti el și se scuză pentru deranjul creat apoi închise. 

Line puse telefonul pe masa din bucătărie, dar rămase cu 
privirea la el. Jurnalistul părea atât de disperat să ia legătura cu 
tatăl ei încât încercase să dea de el și pe numărul lui personal 
de telefon. Asta nu putea să însemne decât un singur lucru. 
Bărbatul mort descoperit în zona defrișată de la Halle. 

Ziarul local avea drept titlu principal valul de frig care 
cuprinsese ţara. Line îl răsfoi în timp ce se gândea dacă să-l 
sune pe Sandersen de la departamentul de știri. Trebuie să fi 
fost un articol important, și acum propriul ziar era în pericol să 
fie depășit de 123nyheter. 

Prognoza meteo la finalul săptămânii, citi ea în ziar și dădu 
paginile până ajunse la un articol despre structura anului școlar, 
apoi la un reportaj despre târgul de Crăciun și anunţuri 
imobiliare, până la ultimele pagini cu programul TV. 

Nimeni nu urmărește știrea despre omul găsit mort sub pomii 
de Crăciun din Halle, conchise ea. 

ÎI căută pe Sandersen pe telefonul mobil, dar nu știa sigur ce 
să facă. Nu putea contribui cu nimic altceva decât să le confirme 
că erau pe urmele unui caz important, dar și ei știau deja asta. 
Dacă ar suna, ar fi ruptă de reportajul la care lucra și ar fi pusă 
să descopere la ce caz lucra, de fapt, tatăl ei. Insă în momentul 
de faţă nu avea nicio tragere de inimă nici să-l lase baltă pe 
Viggo Hansen, nici să se amestece în treburile tatălui ei. 

Telefonul îi sună în mână, în timp ce încerca să ia o decizie. 
Numărul de pe ecran nu era salvat în memoria telefonului. 

— Alo, da? Line la telefon! răspunse ea. 

— Bună! rosti un tânăr de partea cealaltă a firului. Roger 
Nicolaysen la telefon. Am avut un apel pierdut de pe acest 
număr. 

Line încerca să-și amintească în ce context auzise numele. 
Era lăcătușul care fusese acasă la Viggo Hansen, își dădu ea 
seama. 

— Mulţumesc că m-ai sunat, îi spuse ea, adăugând că 
lucrează la VG și are câteva întrebări despre o comandă pe care 
el o executase în august. 

Bărbatul fluieră, ca și cum ar fi spus că luna august era o 
perioadă cam îndepărtată și că n-ar trebui să-și pună mari 
speranţe în el. 

— Ai fost chemat să montezi două yale la o casă din strada 
Herman Wildenvey. 

— Da, așa e! răspunse el neașteptat de repede. Îmi amintesc 
de asta. La casa celui care a murit. Am fost chemat la casă și 
săptămâna trecută, când a fost găsit de polițiști. A trebuit să 
sparg yalele și să montez altele. 

— De ce dorise bărbatul atunci o nouă yală? îl întrebă Line. 

— Era bătrân omul acela. 

— Dar ai montat două yale? 

— Da, așa e. Bătrânul era genul acela de om agitat. 

— Cum adică agitat? 

— Nu... Doar mi se părea agitat, de parcă s-ar fi temut de 
ceva. Îmi amintesc că mi-a deschis ușa cu multă precauţie. 

Line deveni nerăbdătoare. 

— De ce anume îi era frică? îl întrebă ea, fără mari speranțe 
să obţină vreun răspuns. 

— Asta nu știu, dar în ziare scrie mereu despre străini care 
dau spargere în casele oamenilor. Uneori chiar și când oamenii 
sunt acasă. 

— Altceva îți mai amintești? 

— Nu, nu prea. 

— Ţi-a mai spus și altceva? 

— Nu, doar mormăia când vorbea. Mi-a spus doar „da” și 
„mulțumesc” și asta a fost tot. De ce întrebi toate acestea? 

— Se pare că ai fost ultima persoană cu care a vorbit, îi 

explică Line și-i spuse că lucrează la un reportaj despre 
singurătate. Mă gândeam să-ţi fac și o fotografie, spuse ea, în 
salopetă de lucru și poate chiar și cu mașina de serviciu. 

| se părea că s-ar potrivi în colajul de fotografii. Printre 
fotografiile cu foștii colegi de școală care aparțineau trecutului 
s-ar potrivi foarte bine și o fotografie cu ultima persoană care a 
vorbit cu Viggo Hansen. Inclusiv faptul că era vorba despre un 
lăcătuș oarecare se potrivea foarte bine cu povestea vieții lui. 

Stabiliră că Line îl va suna a doua zi pentru o întâlnire. 

Frank Iversen era următorul pe agenda ei. Mâncă o felie de 
pâine în timp ce reciti e-mailul primit de la ziar. Colegii ei 
localizaseră un Frank Iversen cu un an mai mare decât Viggo 
Hansen, care locuise în Stavern și ulterior se mutase în 
Langesund. Acum apărea cu titlul de imigrant în Danemarca, cu 
o adresă din Hirtshals. 

Tastă numărul care era menţionat în e-mail. Telefonul sună 
îndelung înainte să-i răspundă cineva în daneză. 

— Frank, Aqua Consulting! 

— Frank Iversen? 

— Da, eu sunt. 

— Bună ziua! Mă numesc Line Wisting și vă sun din Stavern, 
Norvegia. Este adevărat că ați locuit aici în trecut? 

Bărbatul ezită. 

— Da, rosti el într-un final, de parcă ar fi chibzuit bine înainte 
să răspundă. Însă au trecut mulţi ani de atunci. 

— Vă sun în legătură cu Viggo Hansen, îi explică ea. Vă 
amintiţi de el? Aţi lucrat împreună la fabrica de creveţi 
odinioară. 

Din nou, bărbatul stătu mult pe gânduri până să-i răspundă. 

— Dar au trecut mulţi ani de atunci. 

Line se așeză la masa din bucătărie. 

— Nu știu dacă aţi aflat, dar Viggo Hansen a murit. 

— Îmi pare rău să aud. Când a murit? 

— Vara aceasta. 

— Și cine spuneaţi că sunteți? 

Line îi relată contextul morţii acestuia și-i spuse că era o fostă 
vecină de-ale lui și că acum intenţiona să scrie un articol despre 
Viggo Hansen în ziarul la care lucra. 

— Acum intervievez oameni care l-au cunoscut, mai adăugă 
ea. Încerc să descopăr ce fel de om a fost. 

— Aha! 

— Aţi fi disponibil pentru un interviu? 
El părea să se răzgândească: 

— Mda, aș fi. 

Line își scoase caietul de notițe. 


— De cât timp nu aţi mai fost în Stavern sau în Norvegia? 

De data aceasta, răspunsul veni mai rapid. 

— Sunt în Norvegia chiar acum, spuse el. Sunt în Larvik. 

— În Larvik? Dar locuiţi în Danemarca? 

— Da, dar sunt consilier la o firmă specializată în ferme 
piscicole și acvacultura. Tocmai acum supraveghez amenajarea 
unei ferme piscicole de scoici, lângă Stavern. 

— Ne putem întâlni? 

— Nu știu. 

— Unde staţi acum în Stavern? 

Cel de la capătul firului ezită din nou. 

— La Hotelul Farris Bad. 

— Am putea să ne întâlnim acolo? sugeră Line, uitându-se la 
ceas. La ora opt? 

— Mda, cred că e în regulă. 

Line își notă ora în agendă. 

— În regulă! Ne vedem atunci! spuse ea și încercui ora. 

Când făcu asta, îi veni o altă idee. Nu reuși să-și ducă ideea 
până la capăt, că aceasta dispăruse deja asemenea unei scântei 
în vânt, dar era ceva legat de programul de televizor de pe 
măsuţa din camera lui Viggo Hansen. 

Luă laptopul și deschise dosarul cu fotografii, ajunse la cea cu 
programul TV, apoi mări imaginea. 

La ora 20: 00 începea programul „Din arhivele FBl-ului”, pe 
Discovery Channel, „Fii alături de agenţii FBI în urmărirea 
criminalilor”, citi ea în descriere. Viggo Hansen pusese o bifă în 
dreptul programului. Mai jos, încercuise ora 22:50, când începea 
o emisiune despre elanii din Alaska, la NRK2. Deci mai întâi o 
bifă, apoi un cerc. Erau două moduri diferite de însemnare a 
emisiunilor. 

De ce le notase el în mod diferit? 

50. 


Nils Hammer desfășură o hartă mare pe birou. Wisting avu 
nevoie de puţin timp ca să se orienteze și ca să găsească 
drumul dintre cele două dealuri și locul pe care femeia cu părul 
prins în coadă de cal îl numise Skaret. 

— Acolo! exclamă el, indicând locul pe hartă. 

— Lucrurile par să se înrăutăţească! fu de părere Hammer. 
Fântâna este pe teren deschis, cu acces liber. 

Wisting se duse la fereastră și se uită în negura de afară. 
Zăpada alb-cenușie se aduna în vârtejuri la colțurile străzilor. 

— Dar am să găsesc eu o soluţie, promise Hammer și rulă 
harta la loc. Ne ocupăm de asta mâine la prima oră. 

Apoi Wisting observă că, într-un apartament peste drum, 
cineva tocmai aprinsese o lumânare de Advent. 

— Acum merg acasă, zise Hammer. Ne vedem mâine. 

Wisting se întoarse către biroul lui și-l salută pe Hammer, care 
se făcu nevăzut pe ușă. 

Lui Wisting îi sună telefonul. Era a treia oară când era sunat 
de pe același număr. Nici de data aceasta Wisting nu răspunse, 
dar când apelul se opri, se așeză la calculator și dădu căutare 
după acel număr. 

123nyheter. 

Reușise să-l ţină la distanţă pe jurnalistul de la VG când 
fusese sunat din nou de către acesta. Nu va ceda, deși a doua 
zi, cu siguranță, cazul va apărea în ziar. Nu putea însă să 
prevadă ce anume va scrie presa. 

Se aplecă peste masa de scris și trase înspre el teancul cu 
copiile dosarelor celor douăsprezece femei date dispărute. 

Numele de pe lista principală, așa cum o numise Leif Malm. 

Anchetatorii de la diverse unități de poliție lucraseră 
sistematic ca să dea de urma femeilor dispărute. In dosar 
fuseseră incluse tot felul de informații. Erau consemnate date 
despre personalitatea lor și despre situaţia lor financiară. 
Informaţiile electronice de pe telefonul mobil și de pe cardul 
bancar fuseseră și ele strânse laolaltă, dar cu toate acestea, 
cazurile rămăseseră nerezolvate. 

Anchetatorii nu reușiseră să vadă legătura dintre toate aceste 
cazuri. Nu te puteai aștepta ca un investigator dintr-o parte a 
țării să facă o conexiune cu un alt caz care se petrecuse într-un 
alt loc din ţară, într-o altă perioadă. Cuiva îi venise probabil 
această idee, dar ar fi fost o investigaţie prea complicată pentru 
un singur om. 

Primul caz din teanc era al lui Charlott Pedersen, în vârstă de 
21 de ani, din Porsgrunn. Ultima dată a fost văzută într-o 
benzinărie Statoil, de pe drumul E18, la Eidanger, chiar în afara 
orașului. Pe 19 iunie 2009, la ora 16:23 își cumpărase niște 
gumă de mestecat și un pachet de ţigări Prince Mild. Fotografiile 
surprinse de camera de supraveghere de la benzinărie erau 
atașate în dosar. Acolo se opreau toate dovezile. 

Al doilea dosar conţinea documente despre cazul Dianei din 
Drammen, petrecut în toamna lui 2007. Lucra la un fast-food de 
pe strada Tollbugata. Chioșcul se închisese la ora unsprezece 
noaptea, joi, pe 17 septembrie. Diana Bender, în vârstă de 19 
ani, depusese încasările zilei la banca de pe Strømsø. După 
aceea a fost văzută pe strada Konnerudgata, dar nu a mai ajuns 
acasă, pe Târnveien, situată la nici măcar un kilometru 
depărtare de locul ei de muncă. 

Apoi urma dosarul Hildei Jansen, 20 de ani, care în 2005 
făcuse autostopul de la Risør la Kristiansand pentru a ajunge la 
Quartfestival. A luat-o un șofer de tir care transporta marfă la 
Sarlandssenteret. El o lăsase fix la intersecţia cu drumul care 
ducea către grădina zoologică. Mai mulţi martori o văzuseră pe 
marginea drumului, încercând să prindă o ocazie până în oraș, 
dar nimeni n-a văzut-o urcându-se în vreo mașină. 

Wisting se duse în încăperea cu imprimanta. Pe ultimul raft 
din bibliotecă se aflau dosare goale, caiete, pixuri, piuneze și 
hârtie pentru imprimantă, dar și o hartă a Norvegiei, făcută sul. 

Luă harta, o cutie de piuneze și niște bolduri cu capete de 
plastic colorat. Dădu jos fotografiile de pe perete ca să facă loc, 
apoi agăță harta în locul lor. Incepu apoi să adauge femeile 
dispărute, în funcție de reședința lor. 

Mai întâi prinse fotografiile femeilor din cele trei cazuri cu 
care se familiarizase deja. Charlotte din Porsgrunn, Diana din 
Drammen și Hilde din Risør. Scrise numele lor direct pe hartă și 
notă data dispariţiei pe niște post-it-uri micuţe, pe care le 
amplasă lângă boldurile colorate, ce reprezentau orașele de 

reședință ale victimelor. Din dosarele de cercetare scoase 
fotografiile, pe care le decupa și le prinse de hartă. 

Apoi continuă să citească restul dosarelor din teanc. Urmau 
Anita din Stavanger, Karoline din Kristiansand, Silje din Vinstra, 
Malin din Halden, Thea și Nora din Oslo, Julie din Arendal, Maya 
din Hammar și Janne din Sarpsborg. 

Citi mărturiile părinţilor și fraţilor, ale profesorilor și colegilor 
de muncă, ale vecinilor și iubiţilor. Citi pe diagonală rapoartele 
despre căutările efectuate cu câini, despre sondaje și despre 
urmărirea telefonului. Nimic nu a dus la niciun rezultat. 

După trei ore, harta era plină cu douăsprezece nume. 
Douăsprezece chipuri. Zece dintre femeile dispărute erau 
blonde. Diana din Drammen era brunetă și avea și tenul închis 
la culoare. Și Nora din Oslo ieșea din tipar. Era grăsuţă și în 
fotografii avea părul negru cu șuviţe roșii. Avea un piercing în 
sprânceană și un inel în nas. Restul erau fete tinere, blonde. 

Se apropie mai mult de Charlotte din Porsgrunn. Fusese 
surprinsă de camerele de supraveghere de la benzinăria de 
unde dispăruse fără urmă. Işi amintea acel caz. Era cea mai 
recentă dispariţie de pe listă. Fotografia cu ea stând în fața 
tejghelei fusese folosită și când dăduseră anunţul în ziar. Avea 
un breton generos, ca Line. Și ochi mari, întrebători. 

La fel cum îi relatase și Donald Baker despre ucigașul de pe 
autostradă, boldurile de pe hartă erau de-a lungul drumului. 
Linia portocalie a autostrăzii E18 străbătea ţara de la Stavanger 
la Olso, iar E6 pornea din capitală înspre nord, trecând prin 
Hamar și ajungea până în Vinstra. 

inspre sud, drumul acela făcea legătura dintre Janne din 
Sarpsborg și Malin din Halden. 

Larvik era un punct de legătură, fix în mijlocul hărţii. De acolo 
era un drum de circa cinci ore cu mașina până la Stavanger și o 
distanţă aproximativ egală până la Vinstra, dar oarecum mai 
scurtă până la Halden. 

Wisting se dădu un pas în spate, își lăsă capul într-o parte și 
simţi cum îi crește tensiunea. Linia portocalie se continua 
dincolo de graniţa cu Suedia. Dacă urmăreai E6 înspre sud, pe o 
distanţă egală cu cea până în Vinstra, ajungeai până în 
Goteborg. 

Numele și fotografiile erau etalate unele lângă altele pe harta 
din faţa lui, iar el fu nevoit să se sprijine de birou. Dimensiunile 

acestui caz creșteau alarmant. Robert Godwin trecuse probabil 
dincolo de Halden de graniţa de la Svinesund. Acum se vedeau 
nevoiţi să ceară o listă de nume și Poliţiei suedeze. 

Gândul acesta începea să-l neliniștească din ce în ce mai tare. 
Se plimbă încolo și încoace prin birou, apoi se opri în dreptul 
ferestrei. Se sprijini cu fruntea de geamul rece, în încercarea de 
a-și pune ordine în gânduri. Privirea îi fu atrasă de nava care 
tocmai ieșea lin din fiord, pornind spre Danemarca. 

Era ceva înspăimântător la acel caz. Nu mai trăise o astfel de 
experiență niciodată și începu să se simtă ca un copil mic care 
nu vede ceva, dar care știe sigur că acel ceva există, dincolo de 
el. 

51. 


Hotelul era clădit chiar la malul mării, în fiordul Larvik. Câteva 
aripi ale hotelului erau înălțate pe niște piloni deasupra plajei și 
a apelor, ceea ce-i conferea clădirii un aspect de vapor de 
croazieră eșuat. 

Line nu mai fusese în acel hotel decât o singură dată înainte, 
dar și de data aceasta era fascinată de atmosfera liniștită a 
stabilimentului. Era modern, avea proporţii frumos armonizate, 
iar pardoseala, pereţii și interiorul aveau culori naturale. 

ÎI rugă pe tânărul de la recepţie să-l sune pe Frank Iversen și 
să-l anunţe de sosirea ei. 

— Vine imediat, spuse recepţionerul. 

Se folosi de acest răgaz ca să se uite la fotografiile de pe 
pereţi. Erau poze mari alb-negru cu Morten Krogvold și maestrul 
fotograf Robert Mapplethorpe. 

Frank Iversen era cărunt, dar, în ciuda vârstei, avea tenul 
neted. Se îndreptă direct către ea, fără niciun fel de ezitare, ca 
atunci când vorbise cu ea la telefon. 

— Line Wisting? întrebă el și-i întinse mâna. 

— Eu sunt, răspunse ea. 

Strângerea lui de mână era exagerat de puternică, o 
adevărată demonstraţie de forță. 

— Vreţi să luăm loc la bar? 

S-au așezat amândoi pe o canapea moale, la o măsuţă din 
dreptul ferestrei. În depărtare, în fiord, licăreau luminiţele de pe 
vaporul danez. La mal, apa se transformase în gheaţă. Valurile 
spărgeau pelicula subţire de gheaţă și măturau bucăţile rupte 
înspre mal. 

Un chelner veni la masa lor ca să ia comanda. 

— Un pahar de suc de mere, comandă Line și se întoarse 
către Frank Iversen. Ce doriţi? 

— Aș vrea o bere. 

Chelnerul dădu din cap, notă și se făcu nevăzut. 

— Veniţi adesea în Norvegia? îl întrebă Line și-și scoase 
caietul. 

— De câteva ori pe an. 

— Mai aveți vreun membru al familiei aici? 

— Nu. Doar relaţiile pe care le am în interes de serviciu. 

Chelnerul se întoarse cu sticle și pahare și turnă băuturile. 

— Cum vi-l amintiţi pe Viggo Hansen? întrebă Line după ce 
chelnerul plecă. 

Frank Iversen dădu din umeri. 

— De fapt, nu-mi amintesc de el, îi zise el. 

— Aţi copilărit împreună, la o distanţă de câteva sute de metri 
unul de altul, îi reaminti Line, și apoi aţi lucrat împreună la 
fabrica de creveţi. 

Frank Iversen își duse paharul la gură. 

— Asta a fost în urmă cu mai bine de 40 de ani, suspină el, 
ștergându-și spuma de bere de pe buza de sus. Aproape 
uitasem că am lucrat acolo. 

Line zâmbi. Bărbatul din fața ei vorbea într-un amestec de 
norvegiană și daneză, mai mult norvegiană acum, când discuta 
cu ea, dar avea ceva ciudat în pronunție și propoziţiile lui erau 
astfel extrem de greoaie. 

— l-aţi trimis și felicitări de Crăciun, îi reaminti Line. 

El luă o înghiţitură de bere. 

— Se prea poate, dar nu în ultimii 20 de ani în orice caz. 

— De ce nu în ultimii 20 de ani? 

— Așa s-a întâmplat. Nu mi-a trimis nicio scrisoare. 

Line luă paharul și se lăsă pe spătarul canapelei. Un bărbat 
îmbrăcat în costum negru, care stătea la bar, în spatele lui Frank 
Iversen, se uită la ea. Ea îi susținu privirea o clipă, apoi își lăsă 
ochii în jos. 

— Am vorbit cu Annie Nyhus ieri, continuă ea. Vă amintiţi de 
ea? 

— Numele îmi pare cunoscut, admise Frank Iversen. 

— Locuia aproximativ vizavi de casa în care aţi crescut, îi 
relată Line. Lângă casa doctorului Welgaard. 

Frank Iversen zâmbi nostalgic. 

— Bătrâna Annie, da. Ce mai face? 

— Mi-a povestit despre dumneavoastră și Viggo și mi-a relatat 
că eraţi prieteni. Speram să vă amintiţi de ea. 

— Îmi pare rău, dar asta e! Îmi amintesc cum ne-am mutat 
din Stavern, dar tot ceea ce s-a întâmplat înainte de acel 
moment este doar o senzaţie vagă. 

— Când v-aţi mutat în Danemarca? 

— În 1990. Mai întâi am cunoscut o femeie, apoi am găsit un 
loc de muncă acolo. Acum nu mi-a rămas decât munca. 

Line îi mai adresă câteva întrebări, dar nu primi niciun 
răspuns care s-o conducă mai aproape de Viggo Hansen. Frank 
Iversen băuse berea și ea nu îi mai oferi altceva când veni 
chelnerul și luă paharul. 

— Bun atunci, spuse el, și se ridică. Mi-a făcut plăcere să 
vorbesc cu dumneavoastră. Imi cer scuze că nu v-am putut fi de 
prea mare ajutor. 

Line se ridică și-i mulțumi pentru întrevedere. Apoi se așeză 
și-și revizui notițele. Dăduse de aproape toţi cei care, într-un 
moment sau altul, avuseseră legătură cu Viggo Hansen, dar 
peste acest om părea să se fi așternut vălul uitării. Frank 
Iversen nu-i povestise nimic din ce nu știa deja. Ba chiar 
dimpotrivă, ea fusese cea care-i povestise ceea ce cunoștea. 

Chelnerul reveni la masa ei și-i aduse o băutură cu bucăţi de 
gheaţă, cu o felie de lămâie și un pai. 

Line se uită la el. 

— N-am comandat nimic, spuse ea. 

— Este din partea acelui domn, spuse el, făcând semn cu 
capul înspre bărbatul în costum negru de la bar. 

Bărbatul care se uitase insistent la ea adineauri alunecă încet 
de pe scaunul de la bar și veni înspre ea. Era de-o vârstă cu ea. 
Un început de barbă conferea obrajilor lui o mască subțire și 
întunecată, iar restul fetei indica faptul că petrecea multe ore în 
aer liber. Mușchii gâtului și ai cefei erau încordați. 

Avea niște ochi căprui curioși, cu un licăr aparte. 

— Vă deranjează dacă iau loc lângă dumneavoastră? întrebă 
el cu un accent american și făcu semn cu mâna spre locul în 
care stătuse Frank Iversen. 

Line se uită nedumerită la el. Nu era îmbrăcată și nici aranjată 
ca pentru o ieșire în oraș, dar îi zâmbi și dădu din cap. 

Americanul îi întinse mâna și se prezentă înainte de a se 
așeza. 

— John Bantam. 

— Îmi pare bine de cunoștință, spuse Line în engleză și dădu 
mâna cu el. 

Nu purta verighetă. 

— Line. 

— Stai la acest hotel? o întrebă americanul. 

— Nu, locuiesc în Stavern, răspunse ea și-l informă că orășelul 
se afla la câţiva kilometri spre vest. Am venit aici la o întâlnire. 

Privirea lui o cerceta într-un mod plăcut. 

— Locuiești într-o ţară frumoasă, remarcă el. 

— Mulţumesc. Tu de unde ești de origine? 

— Din Minneapolis. 

Line localiză mental orașul pe harta Americii. Sus, în nord, în 
apropierea marilor lacuri, la graniţa cu Canada. 

— Te-ai simţi ca acasă acolo, spuse el. Zăpadă, viscol, căciuli 
și mănuși. 

— Cu ce gânduri ai venit în Norvegia? 

— Cu serviciul, răspunse el și înlătură întrebarea cu un gest al 
mâinii, de parcă ar fi fost ceva plictisitor. Sunt analist de date, 
adăugă el. 

Ea luă paharul de băutură pe care i-l comandase americanul. 
După gust, era gin tonic. Venise cu mașina, dar putea să bea 
câteva înghiţituri. 

El își luă paharul, îi zâmbi și duse conversaţia mai departe, 
întrebând despre Norvegia, autorii norvegieni, muzicieni, Thor 
Heyerdahl și temerarii expedițiilor la poli. 

— Stră-străbunicul meu a fost unul dintre primii exploratori 
care a ajuns la Polul Sud, îi povesti Line. 

John Bantam făcu ochii mari. 

— Serios? 

Ea îi povesti despre expediția lui Roald Amundsen la Polul 
Sud, care avusese loc în urmă cu o sută de ani, și că unul dintre 
strămoșii ei făcea parte din grupul de oameni care a ajuns la 
Polul Nord în 1911. 

— Stră-străbunicul meu era din Kristiansand, îi spuse 
americanul. Îl chema Daniel Larsen. Poate că ei doi s-au 
cunoscut. 

După o conversaţie de o jumătate de oră, ea băuse mai mult 
gin tonic decât își propusese și așeză pe masă paharul pe 
jumătate gol. 

— Trebuie să plec, din păcate, spuse ea, deși, de fapt, nu 
avea nimic de făcut. 

După asta tânjea în serile pe care le petrecea singură, în 
apartamentul ei din Oslo. După discuţiile libere și dezinteresate 
cu cineva. 

El își luă paharul. 

— Deja? 

— Am o întâlnire, îl minţi ea fără să-și dea seama de ce. 

Singurul plan pe care-l avea era să se așeze la calculator și să 
pună cap la cap informaţiile adunate peste zi. 

— Cât timp vei sta în Norvegia? îl întrebă ea. 

El se ridică deodată cu ea. 

— N-aș putea spune exact, îi spuse el. Mi-ar face plăcere dacă 
mi-ai ţine companie într-o altă seară. Aș putea îndrăzni să-ţi cer 
numărul de telefon? 

Ea se bucură când auzi întrebarea și scoase o carte de vizită 
din poșetă. El o luă și o studie. Nu vorbiseră despre ocupaţia ei 
și Line se pregăti să-i explice funcția pe care o avea la VG. 

— Wisting, spuse el, și bătu ușor cu cartea de vizită în palmă. 
Este un nume comun în zona aceasta? 

— Nu foarte. 

— Bine, Line, îi spuse el și puse cartea de vizită în buzunarul 
interior al costumului negru. Mi-a făcut plăcere să te cunosc. 

52. 


Aleea din fața casei era goală când se întoarse Line. Tatăl ei 
cu siguranţă era încă la muncă. 

Opri mașina și auzi câteva huruituri de la motor și un zgomot 
ciudat. Când sunetul se opri, își luă poșeta și ieși. O rafală de 
vânt îi aruncă zăpada tăioasă în faţă. Își trase gulerul hainei mai 
sus, în jurul gâtului și-și ascunse capul între umeri. O secundă 
rămase în întuneric și frig, apoi se hotărî. Scoase cheia casei lui 
Viggo Hansen, porni pe stradă în jos și deschise ușa. 

Inăuntru era o tăcere înfrigurată. Izul greu și înecăcios încă 
persista între pereții casei. Căută întrerupătorul și aprinse becul 
de pe hol, se duse în sufragerie și aprinse vechea lampă cu 
abajur și aplicele de pe perete. 

Telefonul ei mobil scoase un semnal, ea îl scoase și citi 
mesajul: „Mulţumesc pentru întâlnirea aceasta plăcută”, scria în 
engleză. „John”. 

Nu se aștepta să mai fie contactată de acel american, dar îi 
răspunse la mesaj, scriindu-i că și ei îi făcuse plăcere. 

Revista cu programul TV se afla tot pe măsuţă. Paginile 
fuseseră lucioase cândva, dar acum erau decolorate și îndoite la 
colțuri. 

Il luă de pe masă și-l răsfoi. Paginile vechi foșneau, în mai 
multe locuri, erau încercuite orele programelor pe care voia să 
le vadă, în alte locuri Hansen pusese o bifă. 

Se uită din nou la televizor și apoi la grila de programe. Nu-i 
luă mult timp și descifră codul. Bifele apăreau ori de câte ori se 
suprapuneau două programe pe care voia să le vadă. Pe raftul 
de sub televizor se afla un vechi player video. Viggo Hansen 
trebuie să fi notat cu o bifă programul pe care voia să-l 
înregistreze, astfel încât să-l poată vedea mai târziu. Cu toate 
acestea, nici asta nu se potrivea. În ultima zi pusese o bifă în 
dreptul emisiunii cu dosarele FBI, dar aceea nu se suprapunea 
cu niciun alt program din grilă. 

Puse revista la loc pe masă. Asta ar fi putut să însemne că 
programul era atât de interesant, încât voia să-l înregistreze, ca 
să-l vadă de mai multe ori, dar ar fi putut și să însemne că avea 

altceva de făcut în timpul difuzării emisiunii, și astfel fusese 
nevoit s-o înregistreze. Mai putea să însemne că aștepta pe 
cineva în vizită. 

În bucătărie, frigiderul se cuplă și începu să huruie monoton în 
liniștea casei. 

Detaliul acesta se potrivea cu cafeaua care fusese pregătită în 
cafetieră, se gândi ea. 

Se duse în celălalt capăt al încăperii, unde era o pasienţă 
etalată pe masă. Cărţile pe care le avusese Viggo Hansen în 
mână fuseseră lăsate în partea stângă a jocului. Ea ridică 
evantaiul de patru cărți. Patru de treflă, zece de inimă roșie, 
optar de inimă roșie și doiarul de romb. 

Decarul ar fi putut fi etalat imediat în joc. În cinci mutări a 
rezolvat pasienţa. 

Viggo Hansen reușise să-i dea de capăt jocului, dar nu-l 
terminase; altul trebuie să fi fost motivul pentru care a lăsat jos 
cărţile în mijlocul jocului. 

Vântul se întețise. O rafală de vânt se lovea de peretele 
dinspre nord, iar pe sub marginea acoperișului răsună un șuierat 
prelung. 

Line își încrucișă brațele pe piept. 

Cine fusese aici în ultima zi a vieţii lui? Cercetase viaţa lui 
Viggo Hansen, dar cea mai apropiată persoană de el era o 
prietenă de pe vremea în care el fusese internat la spitalul de 
psihiatrie, în urmă cu 20 de ani, și un lăcătuș, care era și ultima 
persoană care vorbise cu el. 

Se duse încet înspre ușă și stinse luminile din casă. Cu fiecare 
pas pe care-l făcea, simţea un fior neplăcut pe șira spinării. 
Presentimentul că un lucru absolut nebănuit se întâmplase în 
ultimele zile din viaţa lui Viggo Hansen. 

Wisting stătea lângă John Bantam și studiau împreună harta 
agăţată în birou. Afară, clădirile din împrejurimi nu se mai 
distingeau din cauza luminii cenușii. 

— Vom pleca spre cealaltă fântână imediat ce va crăpa de 
ziuă, spuse el. 

Tânărul agent FBI își duse cana de cafea la gură și dădu din 
cap. 

— Ce intenţionezi să faci cu cazurile femeilor de dincolo de 
graniţa cu Suedia? întrebă el, privind fix înspre hartă. 

Wisting se duse la birou și-și strânse toate notițele pentru a se 
putea pregăti pentru ședința de dimineață. 

— Suntem precauţi, spuse el. 

Leif Malm și Anne Finstad, de la Departamentul de Cooperare 
Internaţională din cadrul Kripos, se întorseseră la Oslo, dar el 
deja discutase cu ei la telefon. Conveniseră să-i abordeze discret 
pe colegii de la Departamentul de Investigaţii din Stockholm. 

John Bantam dădu din nou din cap, luă încă o sorbitură de 
cafea și-l urmă pe Wisting în sala de ședințe. 

Acolo era frig. Se duse la fereastră și puse mâna pe calorifer. 
Era rece. 

— Am vorbit cu administratorul, spuse Torunn Borg, care deja 
se afla la locul ei. 

Wisting se așeză în capul mesei și se uită peste agenda 
întâlnirii. Sala se umplu încet. 

Hammer adusese ziarul VG, ediţia de dimineaţă. 

— Ce frigul naibii e aici! înjură el. 

— Administratorul se va ocupa de asta. 

— Uite! zise Hammer și-i aruncă ziarul pe masă. 

Wisting îl trase mai aproape. Un misterios accident fatal, 
acesta era titlul de pe prima pagină. 

„Inspectorul-șef William Wisting a recunoscut că bărbatul 
găsit mort săptămâna trecută, într-o pepinieră de brazi, 
constituie un caz misterios pentru poliția norvegiană. Nu se 
cunoaște identitatea bărbatului, de unde era, cum a murit și nici 
ce căuta în locul în care i s-a găsit cadavrul”. 

Donald Baker și Maggie Griffin se așezară lângă John Bantam, 
pe locurile lor obișnuite. Wisting le traduse și celorlalţi articolul. 

— Trebuie să acţionăm cu precauţie, fu de părere Baker. Ceea 
ce scrie aici nu este deocamdată periculos, dar dacă fac 
săpături mai adânci, cazul ar putea să explodeze. 

— Haideţi să începem, îi rugă Christine Thiis, iar Wisting fu de 
acord. 

— Am localizat o nouă fântână. Hammer, ne poţi detalia? 

— Sigur! Nu este o fântână, ci un rezervor de apă al unui 
sistem de irigaţii privat, folosit de fermieri. Unghiul de cădere al 
apei a făcut ca acel rezervor să nu poată fi folosit niciodată. 

— Cum l-am putea verifica fără să trezim suspiciuni? întrebă 
Wisting. Bazinul se vede dinspre drumul principal. 

— Am împrumutat costume speciale și o mașină de la 
autorităţile locale, îi informă Hammer. Deci totul va părea o 
verificare de rutină. Oricum, nicio autoritate locală nu știe ce fac 
celelalte autorități. 

— Cum rămâne cu cea de-a treia fântână? întrebă Wisting și 
se întoarse către Benjamin Fjeld. 

— Nimic nou, dar toată această tevatură cu fântânile nu este 
altceva decât o muncă în zadar. Cum vom ști noi dacă vreuna 
dintre fântânile descoperite de Bob Crabb este aceeași cu cea 
folosită de Godwin? Dacă într-adevăr a folosit vreuna dintre ele. 
Nu ar trebui să abordăm problema în mod mai sistematic și să 
cartografiem fântânile mai vechi? 

— Probabil că există o fântână la fiecare casă din această 
regiune, îi aprobă Mortensen. 

Și Wisting era de acord. 

— Fă-o! îl rugă el. Dar Bob Crabb trebuie că avut acces la 
niște informaţii pe care noi nu le deţinem. Torunn, ai ceva de 
adăugat? 

— Vom primi ajutorul Arhivelor Naţionale din Kongsberg ca să 
citim vechile registre parohiale, vechile recensăminte și alte 
documente din secolul al XIX-lea. Știm că cel care le-a condus 
pe neamurile lui Robert Godwin în SUA a fost Niels Gustavsen, 
care a emigrat în 1889. Arhivarii de acolo s-au dus mai în urmă 
cu două generații și acum lucrează la descoperirea eventualelor 
rude rămase în Norvegia. Asta ne-ar putea oferi câteva detalii, 
dar la fel de bine ar putea fi o fundătură care ne-ar costa și mult 
timp. 

— Ce se mai știe despre lista cu posibilele aliasuri ale lui 
Godwin? 

— E în coadă de pește. N-am găsit nicio potrivire după 
căutarea cu software-ul de recunoaștere facială, dar am reușit 
să excludem câteva persoane care ieșeau din calcul din start, 
din cauza etniei. Până la finalul zilei vom reduce lista la 
aproximativ 50 de bărbați, care să fie cercetaţi mai amănunțit. 
Intrebarea este cum să facem asta fără să ne demascăm 
adevăratele intenții. 

— Ce spui de o fotografie procesată cu software-ul care 
aproximează trăsăturile în funcţie de vârstă? întrebă Espen 
Mortensen, întorcându-se către Donald Baker. 

— Le-am spus oamenilor noștri să prelucreze fotografia luând 
în calcul procesul de îmbătrânire, spuse agentul FBI și scoase 
câteva fotografii din dosarul său. 

Erau trei fotografii distincte în care trăsăturile lui Robert 
Godwin, din fotografia de la anunţ de dare în urmărire, erau încă 
ușor de recunoscut. Una dintre aceste fotografii îl arăta cu niște 
riduri și alte semne ale îmbătrânirii. În celelalte două estimări, 
programul îl echipase cu barbă și ochelari. Elementul comun al 
tuturor celor trei versiuni era acela că linia părului se retrăsese 
și părul i se rărise din ce în ce mai mult. 

Au petrecut o jumătate oră cu întrebări practice pentru 
alocarea sarcinilor de lucru. După terminarea ședinței, 
cercetările lor păreau să nu fi înregistrat progrese prea mari. 


VP - 205 


54. 


Torunn Borg îi trimisese lista provizorie a numelor false pe 
care și le-ar fi putut însuși Robert Godwin. Imprimanta scoase în 
total 13 pagini. O listă ordonată alfabetic, cu 123 de bărbaţi, cu 
datele lor de naștere și adresele lor. 

Lista aceasta fusese obţinută dintr-o listă extinsă de 2.127 de 
nume. Unele dintre ele puteau fi șterse, deoarece fuseseră 
incluse doar în statistică. Aske Eivind, scria pe prima pagină. 
Artistul pe care-l intervievase Line, legat de Viggo Hansen. 

In plus, lista conţinea persoane care n-au atras niciodată 
atenția asupra lor în vreun mod special. Oameni care trăiseră o 
viață întreagă în anonimat. Oameni ai cavernelor. 

Căutarea criminalilor în serie nu făcuse parte din bibliografia 
sau educaţia de la Academia de Poliţie. Wisting citise 
considerabil de mult despre criminalii în serie, dar nu era la 
curent cu cele mai recente instrumente de cercetare din 
domeniu. Pur și simplu, acele instrumente erau mult prea 
îndepărtate de munca lui de zi cu zi. 

Internetul era arhiplin de articole despre criminali nebuni 
care-și mâncau victimele, care le lăsau bilețele anchetatorilor și 
care adunau trofee cu fiecare victimă lăsată în urmă. Pe pagina 
de internet a CEPOL, Colegiul European de Poliţie, găsi un articol 
care oferea o listă a criminalilor în serie din Australia. Un 
criminal în serie de obicei omora persoane pe care nu le 
cunoștea. De cele mai multe ori crimele sale aveau motivație 
sexuală. Intervalul dintre crime varia de la câteva ore la câteva 
zile, săptămâni, luni sau chiar câţiva ani. Mulţi criminali în serie 
erau psihopaţi sau sufereau de o altă tulburare de personalitate, 
dar puteau părea perfect normali și adeseori erau fermecători 
cu semenii lor. 

Un criminal în serie era de obicei un bărbat alb, necăsătorit, 
cu o inteligenţă normală sau peste medie. 

Circa șaizeci la sută dintre ei fuseseră copii care făcuseră în 
pat până la vârsta de 12 ani. Rareori avuseseră locuri de muncă 
stabile pentru perioade lungi. Manifestaseră de timpuriu o 
fascinaţie pentru piromanie, cruzime faţă de animale și alte 

activităţi sadice. De regulă, fuseseră crescuţi de mame singure 
și avuseseră prea puţin contact cu taţii lor. Nu era neobișnuit ca 
aceștia să aibă studii superioare și locuri de muncă de prestigiu. 

Criminalii în serie își aleg adesea același tip de victimă și au 
aproximativ același modus operandi, atât pentru ademenirea, 
cât și pentru curmarea vieţii acestora, se spunea în articolul 
respectiv. 

Nimic nu-l putea ajuta să se apropie mai mult, se gândi 
Wisting și luă cu el lista cu nume. Ridică teancul de foi și le lovi 
ușurel de birou ca să le alinieze, apoi le prinse într-o agrafă în 
colţul de sus, din stânga. Apoi se lăsă pe spătarul scaunului și 
citi fiecare nume în parte. 

De abia pe ultima pagină dădu peste un nume pe care-l mai 
văzuse înainte. WANG, Jonathan. Bărbatul cu cicatricea de pe 
față care administra ferma din Halle pe vremea când Bob, Crabb 
a fost ucis. 

Se ridică de la masă, luă hârtiile și se duse la biroul lui Torunn 
Borg. Biroul ei era atipic de dezordonat. Documente de la 
diverse cazuri, puse în mai multe teancuri și diverse foi scoase 
la imprimantă erau împrăștiate pe masă, împreună cu post-it-uri 
de diverse culori. 

— La câte nume ai ajuns? o întrebă Wisting și se așeză. 

— La 58. 

— Jonathan Wang este în continuare pe listă? 

Torunn Borg își miji ochii în faţa monitorului și căută în jos. 

— Da, confirmă ea. Este singurul nume la care am mai ajuns 
și pe altă cale. 

— Muncitorul cu ziua de la ferma principală din Halle, zise ea. 

Trase lângă ea unul dintre teancurile de documente și răsfoi 
până dădu peste audierea lui de către Benjamin Fjeld. 

— Avem o înregistrare video cu această audiere, îi explică 
Wisting. Eu am vorbit cu el când a fost la secție, dar nu mi s-a 
părut că seamănă cu Godwin. 

— Am să verific fotografia lui cu ajutorul programului de 
recunoaștere facială, spuse ea. Programul nu recunoaște 
trăsăturile feţei așa, ca noi, ci face măsurători între punctele- 
cheie ale feţei, de exemplu distanţa dintre ochi și lăţimea buzei 
superioare. Orice chip conţine diverse caracteristici geometrice 
care laolaltă formează cheia de identificare a unei persoane. Dar 
eu nu cred c-ar trebui să ne bazăm prea mult pe asta. Forma 

feței lui trebuie să se fi schimbat în ultimii 20 de ani. Ochelarii și 
barba dau peste cap sistemul, iar cel pe care-l căutăm se poate 
să fi făcut operaţii estetice ca să nu poată fi recunoscut. 

Wisting își trecu mâna prin păr. Nu avansaseră prea mult. Cel 
mai important aspect al cercetării era să menţină un ritm 
susținut. Însă ei stagnau. 

Lui Wisting îi sună telefonul. Era Nils Hammer. Preluă apelul în 
speranţa că Hammer avea noutăţi care ar fi putut să 
impulsioneze întreaga anchetă. 

— E gol, spuse vocea de la capătul firului. 

— Rezervorul de apă? 

— Ne-a luat ceva timp să-l găsim pe sub zăpadă, dar când am 
reușit să dăm la o parte capacul de beton, am văzut că era 
uscat și gol. Nu erau decât niște ţevi rămase din sistemul de 
irigație. 

Benjamin Fjeld se ivi în pragul ușii. 

— Am localizat cea de-a treia fântână, spuse el, și flutură 
fotografia de pe aparatul foto al lui Bob Crabb. 

— Stai puţin! îl rugă Wisting. 

Lăsă telefonul pe masă și-l comută pe difuzor. 

— Benjamin a descoperit ceva. 

— A treia fântână se află la doar câţiva kilometri depărtare 
față de locul în care sunteţi acum, îi explică Benjamin Fjeld, 
stând aplecat peste biroul lui Wisting. Este o fermă mică închisă, 
aproximativ ca locul în care ați fost voi ieri. 

— Oamenii tăi sunt încă acolo? întrebă Wisting. 

— Da. 

— Atunci pornim și noi într-acolo. 

55. 


Patologul care-i făcuse autopsia lui Viggo Hansen se numea 
Mogens Poulsen. Avea cam același accent ca și Frank Iversen. 
Folosea cuvinte norvegiene, dar avea accent danez. 

— Am obținut raportul autopsiei de la poliţie, îi explică Line, 
după ce se prezentă și-i povesti despre articolul la care lucra. Vă 
amintiţi de Viggo Hansen? 

— Evident, spuse vocea de la capătul firului. A fost un caz 
absolut deosebit. De obicei, cadavrele care au stat atât de mult 
timp sunt descompuse și putrezite, dar acesta a fost aproape 
mumificat. 

— Cum credeți că a fost posibil așa ceva? 

— În primul rând, pentru că nu a fost expus la diverse 
organisme vii care pot produce enzime ce descompun țesuturile 
umane. În acest caz, cadavrul s-a aflat într-o casă aproape 
etanșă, ale cărei ferestre, uși, guri de ventilaţie erau închise. 
Umiditatea plus temperatura scăzute au făcut ca el să se usuce 
și să se transforme într-o mumie, în loc să putrezească și să se 
descompună. 

Se opri cu intenţia de a adăuga ceva. 

— Dar acestea sunt niște idei generale. Nu pot vorbi despre 
acest caz în particular. 

— De fapt, eu aș avea o întrebare și mai generală, spuse Line. 
Mai mult ca sigur că nu voi scrie nimic despre asta, dar mă 
întreb care a fost cauza morții lui. 

— Singurătatea, veni răspunsul rapid. 

— Singurătatea? repetă Line, sperând să obţină un citat, chiar 
dacă se îndoia că ar fi existat vreun astfel de diagnostic 
medical. 

— Sau de inimă rea, îi explică doctorul. Poate că această 
expresie e mai sugestivă. Trebuie să fi fost îngrozitor de singur, 
dacă a stat patru luni mort fără ca cineva să-l fi descoperit. 

Doctorul suspină. 

— La ce bun sunt toate bogăţiile lumii dacă nu ne mai pasă de 
ceilalți oameni? Din punct de vedere sufletesc, suntem destul de 
înapoiaţi în această ţară. Nu suntem decât niște căpăţâni goale, 

preocupate doar de satisfacerea propriilor nevoi. 

— Chiar credeţi asta? întrebă Line. Că se poate muri de 
singurătate? 

— Asta este o certitudine. Relaţiile sociale, prietenia și 
legăturile de familie sunt importante pentru sănătate, sunt mai 
importante și decât tensiunea, și decât colesterolul. Cercetările 
au demonstrat că oamenii singuri sunt mai predispuși la 
aproape toate tipurile de boli și suferințe, începând de la 
tristeţe, anxietate și depresie, până la bolile fizice, cum ar fi 
problemele de inimă și cele vasculare. 

Line își notă. 

— Multe cupluri căsătorite se menţin în viaţă, ca să poată 
avea zile bune împreună cu cel pe care-l iubesc, continuă 
patologul, pentru a se ajuta și sprijini reciproc. Când unul dintre 
ei moare, adesea cel care rămâne în urma sa moare după 
câteva luni. ` 

Line nu se putu abține să nu zâmbească. In mod cert găsise o 
temă care-l preocupa pe doctorul legist. 

— Una este să trăieşti fără relații sociale, continuă el. Și alta 
este să nu ai pe nimeni care să sune la 112 când te înțeapă 
inima sau dacă ai căzut de pe o scară. Să nu ai pe nimeni care 
să se asigure că nu te-ai înecat cu ceva și care să facă 
manevrele de resuscitare până când sosește ambulanta. 

— Credeţi că Viggo Hansen a murit de infarct sau stop 
cardiac? 

— Acelea sunt cele mai frecvente cauze, dar ar fi imposibil să 
dăm un răspuns cert la această întrebare. 

— Ce altă cauză ar fi putut fi? 

— Din câte știu, s-ar fi putut îneca cu ceva și s-ar fi putut 
sufoca. Deși corpul era bine conservat, totuși n-a rămas prea 
mult de cercetat din el. Ceea ce pot să vă spun este că nu a fost 
împușcat, nici înjunghiat și nici n-a primit vreo lovitură fatală cu 
vreun obiect contondent. 

— Deci înclinați să credeţi că Viggo Hansen a murit din cauze 
naturale? 

— Moartea este ceva natural, îi răspunse doctorul. Uneori, ea 
pur și simplu vine mai repede și într-un mod mai violent și mai 
brutal decât în alte cazuri. 

Line aruncă o privire peste notițe. Scrisese „sufocat” urmat de 
un semn de întrebare. 

— Ziceaţi că ar fi putut să fie sufocat? întrebă ea. 

— Era doar un exemplu. Nu există nicio dovadă că moartea lui 
nu s-ar fi produs în mod natural. Nu au existat indicii, precum 
mobilier răsturnat sau alte semne de încăierare. Corpul nu era 
așezat într-o postură nefirească, ba din contră. Adormise frumos 
și liniștit pe scaun, în faţa televizorului. 

— Dar cineva ar fi putut să-i pună o pernă pe față și l-ar fi 
putut sufoca, fără să lase vreo urmă vizibilă? 

— Spun doar că nu vom putea ajunge la niciun răspuns 
despre cum a murit Viggo Hansen, în orice caz, nu din 
perspectiva medicinei legale. 

Line îi mulţumi pentru conversație și se duse la fereastră. 
Afară, vântul viscolea zăpada pudrată și o mătura de-a lungul 
străzii. Citise îndeajuns de multe rapoarte de poliţie și post- 
mortem, dar și declarații publice, ca să știe că ceea ce era 
tipărit erau doar informaţii absolut certe. A lăsa loc de îndoială și 
de interpretare ducea doar la probleme. Lucrurile incluse în 
astfel de rapoarte, erau prin urmare, de regulă, doar un cumul 
de fapte. Informaţii pe care le puteai dovedi în procent de sută 
la sută. Conversaţia ei cu medicul legist deschidea totuși alte 
câteva posibilităţi. 

56. 


Nils Hammer se asigurase că drumul până acolo fusese 
curățat de zăpadă până la cea de-a treia fântână. Pe partea 
stângă a drumului îngust era o pădure deasă, în timp ce pe 
partea dreaptă un zid de piatră separa drumul de un ogor. 
Vântul măturase stratul superior de zăpadă și, din loc în loc, 
pietrele se ițeau ca niște piscuri muntoase. 

In fața vechii case de la fermă, viscolul adunase niște nămeți 
și mai înalți. In curte se aflau un tractor cu un plug de zăpadă și 
același automobil anonim de transport pe care-l folosiseră și în 
ziua dinainte. Mai mulţi agenţi de poliție erau îmbrăcaţi în 
costume termoizolante care aveau însemnele autorităţilor locale 
din Larvik. Unii dintre ei se adunaseră în jurul unui mic aparat cu 
propan, pe care clocotea un ibric de cafea. 

Wisting ieși din mașină și trebui să strângă tare din ochi, ca să 
se apere de zăpada care îi bătea drept în faţă. 

— Incă cinci minute și suntem gata, spuse Hammer și făcu un 
semn cu capul înspre hambarul în care doi bărbaţi deja 
curăţaseră capacul cu formă de piramidă și care erau pe punctul 
de a ridica capacul, în vreme ce un alt bărbat își pregătea 
frânghia de căţărări. 

Wisting se postă cu spatele la vânt. 

— Este apă în fântână? întrebă Wisting. 

— Da, dar nu este prea mult de coborât până la nivelul apei. 

Bărbaţii de lângă fântână semnalizară că erau pregătiţi. Un 
generator electric fu pornit și un reflector își trimise razele prin 
gura fântânii. 

Primul poliţist fixă cordelina pe echipamentul său, se lăsă pe 
spate și cobori în fântână. 

Wisting se aplecă peste margine și se uită în jos. Era un put 
pătrat betonat pe o porţiune de un metru și jumătate. 

Se mai vedeau amprentele scândurilor de lemn care ţinuseră 
cimentul. Mai jos, pereţii fântânii erau construiți din piatră. 

Stratul de gheaţă din fântână era aproximativ la fel de gros ca 
acela din ziua precedentă, de la cealaltă fântână. Bărbatul 
munci aproximativ cinci minute până reuși să spargă gheața. 

Apoi începu să scoată de-acolo bucăţi de gheaţă din ce în ce mai 
mari. 

Wisting dădu din umeri și rămase cu mâinile îndesate în 
buzunare în timp ce urmărea lucrările. Frigul îi pătrundea pe sub 
haine. 

Imediat ce gheața fu îndepărtată, fu coborâtă pompa. Espen 
Mortensen amplasă furtunul în lada pe care o construise ca să 
adune resturile mărunte. Apa care era pompată imediat se 
transforma în gheaţă, iar el era nevoit să spargă în permanenţă 
pelicula îngheţată, ca să nu blocheze sita. Sub această 
construcție, apa se transforma oricum în gheaţă. 

Wisting se uită cum scădea nivelul apei, centimetru cu 
centimetru. 

Apoi întrezări ceva în apa întunecată. Era ceva ce se mișca 
foarte rapid, acolo jos. 

Wisting se aplecă peste margine și-și miji ochii. Mortensen și 
Hammer se postară lângă el și se holbară în același punct. Un 
obiect fu aspirat prin furtun. Acesta se smuci și se încolăci, 
scuipând o bucată de lemn în cutia lui Mortensen. 

Apoi se întrezări din nou mișcare pe fundul apei. Iniţial părea 
să fie curentul creat de pompa de apă, dar era ceva care se 
mișca fix sub suprafață. 

— La naiba! înjură Hammer. E un tipar. 

— Un ţipar? se miră Mortensen. 

— Pe vremuri, oamenii băgau ţipari în fântâni ca să le țină 
curate și ferite de viermi și târâtoare. 

Wisting mormăi. Citise că ţiparii puteau atinge și vârste de 
peste 80 de ani. Acest ţipar ar fi putut să se hrănească acolo jos 
ani de-a rândul cu melci, brotaci, larve de insecte și Dumnezeu 
știe ce altceva. 

— Sunt doi, spuse Mortensen și-i arătă cu degetul. 

Avea dreptate. Două corpuri strălucitoare se încolăceau pe 
sub suprafaţa apei. După aceea, pe măsură ce rămânea tot mai 
puţină apă pe fundul fântânii, se înlănţuiau unul cu altul. 

Apoi se auzi, brusc, un alt zgomot din pompă. Hurulitul 
constant al motorului se transformă într-un urlet și furtunul se 
goli de apă. 

Hammer deconectă curentul și ridică pompa. Un ghemotoc de 
tesut bloca gura pompei. Îl lăsă pe Espen Mortensen să-l scoată 
de acolo. Era aproximativ de dimensiunea unei pagini de ziar, 

dar avea marginile inegale, de parcă ar fi fost sfâșiat. Bucata de 
țesut era plină de mâzgă maronie, care făcea culoarea 
nedefinită, dar se putea totuși distinge un model cu dungi, ca la 
un obiect vestimentar. 

Wisting se lăsă din nou peste marginea fântânii. Țiparii se 
calmaseră, acum, că pompa fusese scoasă. Restul apei era plin 
de noroi, astfel încât era greu de distins ce era acolo jos, chiar 
cu ajutorul reflectorului. 

Hammer cobori din nou pompa și apa maronie și murdară 
începu să gâlgâie prin furtun. Un fragment mai mic fu ridicat, și 
acela cu model cu dungi. 

După cinci minute pompa începu să bolborosească. Fântâna 
se golise de apă. Țiparii se zvârcoleau, se băteau și se răsuceau 
în noroi. Dar mai era și altceva pe fundul fântânii. Ceva se 
profila în noroiul de jos. Iniţial îi făcu impresia că era un ciot de 
lemn, maroniu, rotund și lucios, dar nu era asta. Acolo jos era 
ceea ce căutau! De asta veniseră aici. Corpurile ţiparilor se 
încolăceau peste oasele unui om. 

57. 


O jumătate de oră mai târziu, deasupra fântânii fusese montat 
un cort, iar lângă el apăruse un spaţiu de lucru. Prelata cortului 
oferea adăpost de vântul rece, iar un radiator industrial încălzea 
spațiul interior, astfel că renunţaseră la mănuși și fulare. 

In fântână coborâseră o scară. Țiparii fuseseră scoși și așezați 
afară, lângă cort, îngheţaţi bocnă. 

Espen Mortensen cobori pe scară pentru a recupera un 
fragment de os ce ieșea din noroi. Osul se desprinse cu un 
pleoscăit. Espen se afla pe ultima treaptă a scării și îl analiză 
puţin înainte de a urca cu el. Era negru-maroniu și arăta ca o 
bucată noduroasă de lemn. 

— Om sau animal? întrebă Wisting. 

Mortensen nu-i răspunse. Așeză fragmentul osos în mijlocul 
unei mese și scoase o carte voluminoasă din rucsacul pe care îl 
pregătise pentru misiune. Henry Gray: Anatomia corpului uman. 

Răsfoi cartea până când găsi ceea ce căuta. O ilustrație în 
care un os uman era desenat și din față, și din spate. 

— Humerus, citi el în limba latină, punând degetul arătător în 
dreptul unei schiţe în care osul pe care-l găsiseră era așezat în 
partea superioară a brațului unui schelet. 

Wisting își puse o mănușă din latex și-l ridică cu grijă. Mirosul 
apei stătute din fântână i se impregnă în nări. 

Suprapuse osul cu imaginea din carte și-l compară segment 
cu segment. Nu era nicio îndoială. Osul pe care-l găsiseră 
provenea din braţul unui om. 

Mortensen cobori din nou scara. La fel cum un arheolog 
scoate la lumină relicvele trecutului, el folosea mici unelte 
pentru a săpa în masa maronie și moale de pe fundul fântânii. 
Nu peste mult timp se iviră alte oase. Fiecare nouă descoperire 
era fotografiată înainte de-a fi pusă într-o cutie și ridicată. Erau 
fragmente de vertebre, o bucată de șold și oase din scheletul 
mâinii. Fiecare descoperire era consemnată într-un registru și 
introdusă în pungi de hârtie care erau stocate în cutii. 

Apărură și mai multe bucăţi de haine degradate. Pe unul 
dintre segmentele de țesătură rămăsese prins un fermoar. O 

curea neagră cu cataramă ruginită fu adusă la suprafaţă, apoi 
înregistrată și împachetată. 

— Avem ceva aici! strigă Mortensen, descoperind un obiect 
sferic. 

Cu fiecare strat de noroi pe care-l îndepărta devenea tot mai 
evident că era partea superioară a unui craniu. 

El înlătură mai departe noroiul, după care cuprinse craniul cu 
mâinile și-l trase la suprafaţă. Când ieși din nămol, se auzi un 
zgomot surd. Mortensen îl răsuci și două orbite goale se 
întoarseră goale înspre cer. 

— Cred că doar acesta este, spuse el, în timp ce urmărea cu 
privirea coșul ce ridica craniul la suprafaţă. Sunt doar circa 30 
de centimetri de nămol deasupra rocii, explică el. Nu cred că 
aici este loc de mai multe schelete. 

Criminalistul își continuă munca anevoioasă, înlătură un nou 
strat de nămol urât mirositor și descoperi talpa unui pantof. 
Așeză lângă ea o riglă și o fotografie. 

— 25,5 centimetri! strigă el. 

Măsura 41, se gândi Wisting, fără să știe dacă vreuna dintre 
femeile de pe lista cu persoane dispărute avea piciorul atât de 
mare. 

Jos, în fântână, Mortensen scoase pantoful din noroi și-l 
întoarse. Era o sanda. Wisting citise în unele descrieri că una 
dintre femeile date dispărute purta sandale, dar nu reţinuse 
care anume. În orice caz, însemna că oricine ar fi fost acolo jos 
în fântână ajunsese acolo în timpul verii. 

Obţinuseră deja rezultate semnificative. În timpul după- 
amiezii urmau să-și formeze o idee în privinţa identităţii 
persoanei decedate. 

Wisting rămase la faţa locului încă vreo oră și urmări cum 
Mortensen își croia meticulos drum spre baza fântânii. Mai 
apărură câteva oase, însă în cantitatea și numărul prevăzute de 
Mortensen. Acolo era un singur cadavru. 

Mai erau necesare câteva ore de muncă acolo jos, în fântână, 
dar Wisting văzuse ceea ce trebuia să vadă. 

Vântul năprasnic îi ciupi obrajii când înlătură prelata și ieși din 
cort. Se simţea încordat și agitat. Acum începe, își spuse el. De- 
abia acum începe. 

58. 


Line nu era sigură. Dacă ar fi fost, ar fi sesizat poliţia, însă 
proiectul ei era pe cale să ia o altă întorsătură. Nu mai însemna 
doar să stabilească cine a fost Viggo Hansen, ci ce anume se 
întâmplase în ultimele ore din viaţa acestuia. 

Pe computerul ei încropise deja o ciornă cu peste 5.000 de 
caractere în care-l descria pe Viggo Hansen drept un om 
singuratic, dar cândva spre finalul vieţii această solitudine a fost 
întreruptă. Era sigură de asta. Dar cine-l contactase și de ce? Și 
care fusese motivul, dacă era vorba de o întâlnire care a avut 
drept consecinţă moartea lui? 

Ea se uită la ceas. Era aproape ora două după-amiază. Avea o 
întâlnire cu Jonas Utklev, președintele comitetului care 
organizase reuniunea de aniversare a 40 de ani de la absolvirea 
liceului Stavern a generaţiei 1964. Găsise invitația printre 
hârtiile din casa lui Viggo Hansen, dar, potrivit spuselor lui 
Utklev, Viggo nici măcar nu răspunsese. Utklev acceptase totuși 
să vorbească cu ea. 

Jonas Utklev locuia într-un apartament dintr-un bloc cu terase, 
situat în capătul străzii Ohlselia. Dacă mergea pe alee, ajungea 
mai repede pe jos decât cu mașina. Lăsă mașina, dar regretă 
după nicio sută de metri. Era la fel de frig. Din cauza vântului 
care-i răvășea părul peste față, avea senzaţia că frigul e și mai 
intens. 

Jonas Utklev era chel și avea o mustață rigidă sub nas. 
Deschizând ușa, el o invită înăuntru, ca și când se grăbea să se 
adăpostească de vremea rea. 

— Ai venit pe jos? întrebă el, întinzându-și gâtul să vadă unde 
parcase mașina. 

— Da, răspunse ea, făcând semn din cap înspre versantul din 
spatele lor. Stau chiar pe cealaltă parte. 

— Da, da. Ești fiica lui William Wisting de la poliţie, spuse el, 
conducând-o într-o sufragerie excesiv mobilată. Locuiești pe 
strada Herman Wildenvey. Desigur. 

Camera mirosea a piele, tutun de pipă și aer îmbâcsit. 

Line aruncă o privire în jur înainte să se așeze. Mobilă de pin, 

un covor ce acoperea întreaga podea, fotografii de familie pe 
pereţi, plante cu frunze mari așezate pe podea, în ghivece. Un 
balansoar într-un colț al camerei și, lângă el, pe podea, un set 
de tricotat. 

— Soţia a plecat cu treabă, explică Utklev, observând la ce 
anume se uita Line. 

Cafeaua era gata și îi aștepta pe masă. Un termos și cești mici 
din porțelan fin. El umplu una și o împinse spre Line fără ca mai 
înainte să întrebe. 

— Ai fost la aceeași școală cu Viggo Hansen, începu ea. 

— Da, da, confirmă Utklev, făcând semn din cap și turnând 
cafea și în ceașca sa. 

— Ce-ţi amintești din acea perioadă? 

— Nu făcea cine știe ce. Stătea în spatele clasei, îmi amintesc. 
Întotdeauna în spate. Nu cred să fi ridicat vreodată mâna să 
spună ceva sau să răspundă la întrebările învăţătoarei. Doar 
stătea acolo, dar nu cred că vreunul dintre noi i-ar fi observat 
lipsa. 

— Petrecea mai mult timp cu cineva anume din clasă? 

— Ei bine, erau doi băieţi foarte tăcuţi. Viggo Hansen și Odd 
Werner Ellefsen. 

Line făcu semn din cap. Vorbise deja cu colegul de clasă 
taciturn și nu foarte isteț, dar nu spuse nimic. 

— Dar nu știu dacă chiar erau prieteni, continuă bărbatul din 
faţa ei. Mai curând, erau foarte rezervaţi, dacă înţelegi ce vreau 
să spun. Când formam echipele de fotbal, ei erau lăsați pe 
dinafară, și alte chestii de genul ăsta. Poate că de aceea mi-i 
imaginez laolaltă, pentru că erau foarte retrași. 

— Când l-ai văzut sau ai vorbit ultima dată cu Viggo Hansen? 

— O, a trecut mult timp de atunci. Nici nu sunt sigur că l-aș 
mai recunoaște. Am avut acea petrecere cu clasa în 2004, 
aniversarea de 40 de ani de la terminarea liceului, dar el n-a 
participat. Nici măcar n-a răspuns la invitaţie. Nici el, nici Odd 
Werner Ellefsen. Doar ei doi au lipsit. Și Eivind Aske. Dar el a 
devenit foarte înfumurat de când este artist. Nici măcar nu mă 
salută când ne întâlnim pe stradă. Trebuie să-l salut eu primul. 

Line se lăsă pe spătarul scaunului. 

— Dacă s-ar fi întâmplat ca Viggo Hansen să fie vizitat de 
cineva... spuse ea, invitându-l pe Jonas Utklev să i se alăture în 
timp ce ea gândea cu voce tare, cine ar fi putut fi? 

— Cine să fie? Nimeni din trecut, în orice caz. 

La ușa de la intrare se auzi zgomot. În cameră intră cea care 
trebuia să fie doamna Utklev, purtând încă haina pe ea. Frigul îi 
îmbujorase obrajii. 

Jonas Utklev se ridică și făcu prezentările. 

— Stăm și vorbim despre Viggo Hansen, spuse el. 

Soţia lui strânse din buze. 

— Ar trebui să-i povestești cele întâmplate vara trecută, când 
v-aţi întâlnit, o îndemnă el, după care-i explică lui Line: Maren 
lucrează la bibliotecă. 

— Ai vorbit cu el vara trecută? o întrebă Line. 

Maren Utklev își descheie nasturii hainei. 

— A venit la bibliotecă, confirmă ea. Nici nu l-am recunoscut. 

Bărbatul interveni cu o explicaţie. 

— Maren era cu un an mai mică decât noi. 

Ea ieși iar pe hol și-și agăţă haina în cuier, reveni în camera 
de zi și se opri în ușa bucătăriei. 

— Nici el nu cred că m-a recunoscut, începu Maren Utklev. Era 
prima dată când a venit și nu avea legitimatie. 

— Nu a împrumutat nimic, interveni din nou soțul ei. Doar a 
stat acolo și a răsfoit niște cărți. 

— Ce cărţi? întrebă Line. 

— A stat acolo câteva ore frunzărind diverse cărți din colecţia 
privind istoria locală, explică Maren Utklev. Stavernsminner, 
Memorii din Stavern, printre altele. 

— Este o carte cu colecţii de fotografii și texte scurte despre 
Stavern, publicată în urmă cu 10-15 ani, zise Jonas Utklev. În 
fosta noastră casă am avut un exemplar din această carte în 
bibliotecă, dar, când ne-am mutat, n-am putut lua toate 
volumele cu noi. Nu aveam spaţiu de stocare și, oricum, le 
citiserăm pe toate. Pe unele chiar de mai multe ori, așa că le-am 
dat la un anticariat. 

— Ce a căutat în acele cărți? 

— Nu putem ști, răspunse Maren Utklev, încreţindu-și iar 
buzele. 

— A rupt câteva pagini din carte, spuse soţul ei. Le-a rupt pur 
și simplu și a plecat cu ele. 

— Am descoperit abia după ce a plecat, menţiona soţia lui. 
Cartea fusese pusă în locul greșit și am descoperit că lipsesc 
pagini când am așezat-o la loc. 

— Ce pagini a rupt? 

Maren Uktalev ridică din umeri. 

— Probabil că în ele era ceva ce-l interesa pe el, spuse ea. 
Poate o fotografie în care apărea el. 

— Dar putem afla? întrebă Line. Ce pagini lipsesc? 

Femeia clătină din cap. 

— Nu mai avem acea carte, răspunse ea. La urma urmei, 
trebuia să scăpăm de ea. Din fericire, erau mai multe exemplare 
la biblioteca centrală și astfel am putut s-o înlocuim. 

— Nu l-aţi luat la întrebări? se interesă Linde. Să-i cereți 
despăgubiri sau ceva de genul acesta? 

— Nu eram sigură că el le-a rupt, recunoscu Maren Utklev. E 
posibil să mai fi luat altcineva cartea înaintea lui. Nici nu eram 
foarte sigură că el era Viggo Hansen. Gunvar, de la bancă, mi-a 
spus că el a fost. 

Line își arătă nedumerirea. 

— Vezi tu, și Gunvar era atunci la bibliotecă. Când Viggo 
Hansen a plecat și am descoperit lipsa paginilor din carte, am 
întrebat-o dacă știe cine era cel care a plecat. Ea îl știa de la 
bancă. Eu nu-l mai văzusem de la terminarea școlii. 

Undeva, în casă, un ceas bătu ora trei. 

— Până la ce oră este deschisă biblioteca? întrebă Line. 

— Astăzi e miercuri, răspunse Jonas Utklev. Este deschisă 
până la ora 4. 

59. 


Line uitase că nu venise cu mașina. Trebuia să ajungă mai 
întâi acasă, să ia mașina și să meargă la librăria aflată chiar în 
centrul orașului Stavern. 

Înaintă cu capul plecat pentru a se feri de vânt și se uita la 
propriii pași. Zăpada era viscolită și-i înțepa faţa ca niște ace. Nu 
putea fi o coincidenţă faptul că Viggo Hansen trecuse pe la 
bibliotecă. Trebuie să fi căutat și să fi găsit ceva anume. 

Motorul mașinii era rece și greu de pornit. De-abia la a treia 
încercare prinse viaţă. Line îl lăsă la ralanti cât timp curăță 
stratul subţire de gheață de pe parbriz. 

Nu-și dădu mănușile jos nici când se așeză la volan. Respirația 
ei se transforma într-un norișor străveziu care forma picături de 
condens pe interiorul parbrizului. 

În faţa bibliotecii era un loc liber de parcare. Opri mașina și 
urcă treptele vechi ce duceau la o mică secţie de la etajul al 
doilea al bibliotecii. 

Femeia de la recepție îi zâmbi și o privi pe deasupra 
ochelarilor. 

— Bună ziua, o salută Line. Caut o carte cu titlul 
„Stavernsminner, Amintiri din Stavern”. 

— Sunt trei cărţi, răspunse de îndată bibliotecara. Această 
carte are trei volume. 

Line oftă. Acest aspect îngreuna identificarea celor căutate de 
Viggo Hansen. 

— Atunci aș dori să le împrumut pe toate trei. 

— Nu pot fi împrumutate, zise femeia din spatele tejghelei. 
Aparţin comunităţii locale și nu pot fi luate acasă. 

— Bine. Pot să le studiez? 

Bibliotecara dădu din cap, se retrase și reveni cu trei cărți cu 
coperte multicolore. 

„Fotografii făcute de locuitori”, acesta era subtitlul. 

Line se duse cu ele la o masă de lectură și începu să le 
răsfoiască. Multe erau imagini din timpul războiului. Unele erau 
dintr-o perioadă mai veche și surprindeau cum arătau orașul și 
litoralul cu sute de ani în urmă, dar erau și fotografii mai noi, 

făcute la sărbătoarea naţională din 17 mai sau la petreceri de 
vară. Evenimente dansante, târguri de vechituri, meciuri de 
fotbal și concursuri de gimnastică. Ea nu știa exact ce căuta, dar 
spera să-și dea seama când amănuntul respectiv i s-ar fi ivit în 
faţa ochilor. 

Gasi fotografii cu fabrica de creveţi, fabrica de conserve și 
școala din Stavern, dar fără vreo menţiune care să-i spună ceva 
interesant. 

Telefonul mobil vibră și scoase un sunet scurt de notificare. 

„Diseară?”, scria în limba engleză. „Același loc? Aceeași oră? 
John”. 

Era americanul cu care se întâlnise cu o seară înainte. 

Privi scurta invitaţie fără să schițeze niciun gest. Nu-l 
cunoștea, tocmai de aceea îi era mai ușor să accepte o nouă 
întâlnire. O întâlnire fără obligaţii și fără complicaţii. 

„OK”, tastă, dar șterse imediat. „Mi-ar face plăcere”, scrise ea 
și transmise mesajul. 

Bibliotecara se apropie de ea. 

— Vom închide peste cinci minute, spuse ea. 

Line continuă să răsfoiască, se opri și merse câteva pagini 
înapoi. O fotografie color din 1967 surprindea patru adolescenţi 
în faţa unei clădiri familiare. 

„Eforturile ingenioase depuse de patru băieți ce treceau prin 
zonă au salvat fabrica de creveti Reimes de la incendiu, scria 
acolo. „De la stânga la dreapta: Frank Iversen, Odd Werner 
Ellefsen, Cato Tangen și Viggo Hansen”. 

În spatele lor era o mașină de pompieri și un bărbat în 
uniformă strângea un furtun. 

Al treilea băiat de la stânga părea puţin mai în vârstă decât 
ceilalți. Cato Tangen se sprijinea de ghidonul unei motociclete. 
Avea faţa îngustă și părul lung. 

La recepţie, bibliotecara zornăia cheile. Line scoase camera și 
fotografie pagina, după care becurile se stinseră. Nu știa dacă 
aceasta era una dintre fotografiile pe care le rupsese Viggo 
Hansen, dar era singurul lucru palpabil pe care-l găsise până 
acum. 

60. 


Când Line plecă de la bibliotecă, afară se întunecase deja. În 
conul de lumină proiectat de o lampă stradală stăteau un bărbat 
și câinele său, în rest nu mai era nimeni pe stradă. 

Intrând pe strada Herman Wildenvey fu nevoită să meargă în 
spatele unei mașini break gri, ce avea o cutie-portbagaj pe 
plafon. Mașina se chinuia să urce mica rampă înainte de 
porțiunea plată de drum din dreptul vechiului rezervor de apă. 
Line mări distanţa faţă de mașina din faţă și o privi cum virează 
spre casa familiei Brunvall, peste stradă de casa lui Viggo 
Hansen. Ea trecu de propria ieșire și-l văzu pe Steinar Brunvall 
coborând din mașină. 

Amânase să-i contacteze. Nu știa exact de ce. Poate pentru că 
era căsătorit și avea copii, în timp ce ea nu găsise pe cineva 
potrivit cu care să-și împartă viaţa. 

Potrivit rapoartelor poliţiei, nici el, nici soţia lui nu avuseseră 
de-a face cu Viggo Hansen și Line hotărâse că nu era nevoie să 
discute cu ei. Însă acum situaţia era diferită. Nu mai era 
interesată să scrie doar despre o viaţă solitară, ci căuta ceva 
care să susţină ipoteza căreia voia să-i dea contur. 

Întoarse și parcă în spatele mașinii break. Steinar Brunvall se 
uită la ea prin parbriz, dar îl orbeau farurile. Chiar și după ce ea 
opri motorul, el își dădu cu greu seama cine era în mașina care 
parcase în spatele său. 

Ea cobori și-l strigă pe nume. 

— Line? spuse el zâmbind. A trecut ceva timp. Ai venit acasă 
de Crăciun? 

Ea începu să-i explice de ce venise acasă. La jumătatea 
poveștii, el o întrerupse și o invită înăuntru. 

În casă mirosea a mâncare gătită. Ea îl urmă în bucătărie, 
unde i-o prezentă pe lda, care stătea în fața aragazului și 
învârtea într-o oală. Din camera de zi se auzeau vocile copiilor. 

— Nu voi sta mult, spuse Line, explicând până la capăt de ce 
venise. 

Ida își puse mâna în șold. 

— Niciun om nu merită o astfel de moarte, spuse ea, și scoase 

lingura din oală. Este rușinos că oamenii din jurul său au putut fi 
atât de indiferenți. Și aceasta este valabil în egală măsură și 
pentru noi. 

— Nouă și tuturor celorlalţi din cartier ar fi trebuit să ne pese 
mai mult, zise soțul ei. 

— Dar așa a devenit societatea noastră, continuă soția lui. Nu 
avem timp decât pentru noi. Aici, într-un oraș mic ca Stavern, s- 
ar crede că toată lumea știe pe toată lumea, dar Viggo Hansen 
n-a făcut niciodată ceva care să atragă atenţia asupra lui. 

Steinar Brunvall dădu din cap. 

— Nu a avut niciodată vreun musafir, nici măcar unul. lar 
când venea la ușă vreun vânzător ambulant sau altcineva, nu 
deschidea. 

— A avut un vizitator vara trecută totuși, îi aminti soţia lui. 

— Da, așa este. A fost un tip. El era în grădină și a fost puţin 
surprins că era o mașină acolo pe stradă, parcată în faţa casei. 

— Aici nu vine niciodată vreo mașină, știi? interveni Ida 
Brunvall. 

— Era o mașină închiriată, continuă bărbatul. Un Audi gri. 
Avea un abţibild de la Avis pe lunetă. Am fost atât de surprins să 
văd o mașină acolo, încât m-am dus la gard să arunc o privire. 
Apoi din casă a ieșit un bărbat. 

— Ce a făcut acolo? întrebă Line, fără să spere că va primi un 
răspuns. 

Steinar Brunvall ridică din umeri. 

— Avea la el un plic voluminos când a plecat. L-a pus pe 
bancheta din spate înainte să plece cu mașina. 

— Când s-a întâmplat asta? 

— Probabil la finalul lui iulie. Este singura persoană pe care 
am văzut-o acolo după mulţi ani. 

— Cum arăta? 

— Era puţin mai bătrân și mai robust decât Viggo Hansen. 
Avea barbă și purta ochelari. 

Descrierea nu se potrivea niciuneia dintre persoanele cu care 
vorbise Line. 

— Copii! strigă Ida Brunvall. Mâncăm în cinci minute! 

Apoi își îndreptă din nou atenţia spre Line. 

— Nu vom ști niciodată de ce a murit, spuse ea. Poate vreo 
afecțiune cardiacă? La urma urmei, avea o vârstă. Și chiar dacă 
noi avem conștiința încărcată că a stat acolo, mort, timp de 

patru luni, asta nu schimbă cu nimic lucrurile. Acum e mort. 

61. 


În loc ca toate fragmentele de oase să fie transportate la 
Institutul de Anatomie al Universităţii din Oslo, un profesor 
specializat în biologie antropologică a fost desemnat să se 
deplaseze la sediul poliţiei din Larvik pentru a sistematiza cele 
descoperite și pentru a face o evaluare preliminară a situaţiei. 

Mortensen acoperise cu hârtie de ambalaj bancul de lucru din 
laboratorul criminalistic aflat la etajul al doilea al sediului 
poliției. Oasele scoase din fundul fântânii erau răsfirate spre 
exterior, aranjate astfel încât să formeze un schelet. 

Din câte vedea Wisting, nu lipsea nimic. Pe o masă alăturată, 
hainele zdrenţuite erau așezate astfel ca materialul cu dungi să 
formeze o cămașă, iar resturile dintr-un material mai gros să 
alcătuiască o pereche de pantaloni scurţi. La capătul mesei 
stăteau rămășițele unei perechi de sandale. 

Julie din Arendal era menţionată purtând sandale, dar 
mărimea 38, în timp ce Janne din Sarpsborg avea pantofi de 
vară mărimea 41 în momentul dispariţiei. În principiu, putea fi o 
pereche de sandale. 

Toate celelalte obiecte găsite în fântână erau așezate pe o 
masă din inox, amplasată lângă bancul de lucru. Mâlul fusese 
adus în cutii mari de plastic și filtrat, pentru ca tot pământul să 
fie îndepărtat, iar obiectele mai mari să rămână în sită, așa cum 
se spală aurul. 

Cel mai interesant obiect era o monedă de 5 coroane bătută 
în anul 1985. În afară de asta, mai erau niște șuruburi și cuie 
ruginite, rămase probabil de la construirea fântânii, un buton și 
un pix. 

Numele profesorului era Mons Holgersen și avea un păr 
cărunt și bogat, un nas proeminent, niște sprâncene stufoase și 
o pereche de ochelari ce atârnau de o sfoară legată de gât. 

— Aici avem un el, da, spuse profesorul, punându-și ochelarii 
înainte de a se apleca deasupra oaselor. 

— El? întrebă Wisting. 

— O, da. Acesta este un bărbat. 

Holgersen luă un pix din buzunarul de la piept și indică spre 

oasele din zona abdominală. 

— Pelvisul este un indicator cert al genului. Pelvisul femeilor 
este mai lat decât al bărbaţilor. Pereţii laterali de aici au formă 
de pâlnie, în timp ce la o femeie canalul pelvian este aproape 
cilindric. Orificiul este mai larg și mai rotund, iar unghiul este 
astfel adaptat ca bebelușul să treacă cât mai ușor posibil în 
timpul nașterii. 

În jurul bancului de lucru erau trei anchetatori. Wisting, Nils 
Hammer și Espen Mortensen. Toţi priveau cu o oarecare 
neîncredere siguranţa manifestată de profesor. 

— Atât marea tuberozitate ischiatică, cât și mica tuberozitate 
ischiatică sunt mai largi la femei, continuă el, desenând un cerc 
cu pixul în jurul orificiilor din osul pelvian. Osul iliac este mai 
puţin adânc, articulaţia șoldului este mai mare. Osul sacral este 
puţin mai larg, mai scurt și mai puţin curbat. 

— Deci sunteți sigur? insistă Wisting. 

— Absolut, răspunse profesorul, avansând spre zona pieptului. 
Diferenţele dintre sexe sunt vizibile și în cazul cutiei toracice, 
explică el. Femeile au o formă mai rotundă și segmentele de 
cartilaj moale din partea anterioară a sternului rămân intacte 
până la vârste înaintate. În cazul bărbaţilor, procesul de 
osificare debutează devreme. 

ÎI lăsară pe profesorul grizonant să examineze scheletul fără 
să-i mai pună alte întrebări. Acesta ridică unele oase la lumina 
becului, după care le așeză la loc, mută câteva vertebre și miji 
ochii peste ochelari în timp ce studie craniul din diferite 
unghiuri. 

— Ne puteţi spune ce vârstă avea? întrebă Wisting după un 
timp. Sau când a murit? 

Mons Holgersen făcu un pas înapoi, își scoase ochelarii și 
analiză atent colecţia de oase. 

— În orice caz, este un bărbat adult, conchise el. Un bărbat 
trecut de prima tinereţe. 

— 40 de ani? 

— Plus sau minus zece ani. Trebuie să fac câteva radiografii 
înainte să mă pronunţ asupra vârstei scheletului. 

— Data morții se poate stabili? 

— Aceasta este și mai greu de stabilit. O testare cronometrică 
nu va oferi un răspuns cert. Aveţi acele monede. Dacă au fost în 
buzunarul victimei, este un indiciu că a ajuns acolo undeva după 

1985. În același timp, gradul de deteriorare al oaselor ne spune 
că a stat acolo cel puţin 15 ani, deci între 1985 și probabil 
înainte de... să spunem anul 2000. 

— Ne mai puteţi spune și altceva? Ceva despre greutate și 
înălțime? 


Profesorul ridică ochelarii ce-i atârnau de gât și începu să 
ronţăie unul dintre braţele acestora. 

— Doar că era normal. Înălţime normală. Greutatea este mai 
dificil de estimat. 

Espen Mortensen rezumă: 

— Așadar, avem un bărbat de circa 180 de centimetri 
înălţime, cu vârsta cuprinsă între 30 și 50 de ani când a ajuns în 
fântână și a stat acolo între 15 și 25 de ani? 

— Sunt niște parametri destul de largi, recunoscu profesorul, 
dar pentru moment știința doar atât ne poate oferi. 

Profesorul păcăni de două ori din pixul pe care-l folosise pe 
post de indicator și îl băgă înapoi în buzunarul cămășii. 

— Cauza morţii este mai ușor de explicat, spuse el. 

— Ce anume i-a provocat moartea? ` 

Profesorul grizonant își puse iar ochelarii și luă craniul. Il 
răsuci și le arătă o fractură în formă de pânză de păianjen în 
zona cefei. 

— Este o fractură fără depunere de masă osoasă, preciză el. 
Nu sunt semne de reparare a osului. Aceasta înseamnă că 
leziunea a survenit în momentul morții. 

— Poate când a fost aruncat în fântână? întrebă Hammer. 
Profesorul lăsă craniul jos, cu faţa spre bancul de lucru. 

— Dacă era secată, răspunse el, scoțând o pereche de mănuși 
din latex. Însă liniile groase ale fracturii indică utilizarea unei 
forțe mari cu un obiect contondent greu. Poate o bară de fier 
sau ceva similar. 

Îi privi pe rând pe detectivi. 

— Aveţi vreo idee cu privire la identitatea lui? întrebă el. 

Wisting clătină din cap. Profesorul luă iar pixul. 

— Aici este ceva ce prezintă interes din perspectiva 
identificării, spuse el, indicând de-a lungul oaselor antebraţului 
stâng. Aceasta este probabil o fractură mai veche. Radiografia 
va putea confirma. 

Wisting își trecu mâinile prin păr. 

— Bine, spuse el. Mulţumim. 

Profesorul îl privi atent pe deasupra ochelarilor. 

— Ceva îmi spune că tot ceea ce v-am explicat nu sunt deloc 
lucrurile pe care vă așteptați să le auziţi. 

62. 


După ce scheletul fu împachetat în cutii și expediat pentru 
investigaţii suplimentare, detectivii se adunară în sala de 
ședințe. Maggie Griffin se întorsese în Statele Unite, rămăseseră 
doar ceilalţi doi agenți. 

John Bantam își scoase sacoul costumului negru și-și suflecă 
mânecile cămășii. 

— Un bărbat? întrebă el, ridicând una dintre fotografiile cu 
oasele găsite la fântână. 

— Un bărbat, confirmă Wisting. 

Ridicând capacul unei cutii de pizza, se servi cu o felie rece, 
cu bacon pe ea. 

— Poate ar trebui să regândim situaţia în totalitate, continuă 
el. Avem o listă cu femei dispărute, dar, strict vorbind, ele nu au 
legătură cu cazul nostru. Il avem pe Bob Crabb, care avea în 
buzunarul interior al hainei amprenta unui criminal american în 
serie și în mâna sa, fire de păr provenind de la o femeie. Acum 
mai avem și cadavrul unui bărbat în vârstă de 40 de ani, ucis în 
urmă cu aproximativ 20 de ani. 

— L-aţi găsit pe omul cavernelor, spuse Donald Baker. Sau cel 
puţin pe cel a cărui identitate o folosește acum. 

Wisting îl lăsă pe agentul FBI să explice. 

— Aceasta este probabil prima victimă din Norvegia a lui 
Robert Godwin. O victimă atent aleasă, fără familie, prieteni, 
colegi, de muncă sau orice fel de cerc relațional care să-i simtă 
lipsa ori să observe că altcineva i-a luat locul și duce aceeași 
viaţă solitară. 

— Un om al cavernelor, spuse Wisting. Cu alte cuvinte, dacă 
reușim să identificăm cadavrul din fântână, atunci înseamnă că 
l-am găsit pe Robert Godwin? 

— Cum este posibil așa ceva? protestă Hammer. Ca nimeni să 
nu observe că o persoană ia locul alteia. Există cineva care să 
fie atât de șters? 

— Este posibil, afirmă Wisting, gândindu-se la Viggo Hansen 
din propriul său cartier. 

E departe de a fi singurul care trăia atât de izolat, fără un loc 

de muncă și rude apropiate. Fără prieteni sau orice fel de 
interacţiune socială cu vecinii. Fără să-l viziteze cineva. 

— Lista la care am lucrat s-a redus la 46 de nume, spuse 
Torunn Borg, punând mâna pe un teanc de hârtii din faţa ei. 
Niciuna dintre aceste persoane nu este înregistrată la Direcţia 
Pașapoarte. În toate aceste cazuri, în curând va veni vremea să 
începem să batem pe la uși. 

— Are vreuna dintre cele 46 de persoane acces la cloroform? 
întrebă Mortensen. 

— Din câte știm, nu, răspunse Torunn Borg. Majoritatea celor 
de pe listă nu lucrează. 

Christine Thiis lăsă din mână fotografia craniului fracturat. 

— Putem afla cine este? 

— Identificarea presupune, de obicei, confirmarea unei teorii, 
explică Wisting. În funcţie de persoanele date dispărute într-un 
anume interval de timp, putem căuta identitatea lui, prin 
compararea fișelor dentare sau a ADN-ului ori cu ajutorul 
semnelor distinctive, cum ar fi tatuajele, cicatricile sau semnele 
din naștere, dacă trupul este intact. Aici însă nu avem niciun 
punct de plecare. 

— Avem fractura braţului, îi aminti Mortensen. Bărbatul din 
fântână avea o fractură la antebraţul stâng. 

— De unde începem? întrebă Hammer. Întrucât și-a rupt 
mâna cândva după ce a ajuns la maturitate, trebuie să găsim 
toate cazurile de fractură dintre 1970 și 1990. Chiar dacă am 
avea acces la dosarele medicale, nu cred că spitalul deţine o 
arhivă ușor accesibilă. 

Wisting dădu din cap. 

— Deocamdată lăsăm lucrurile așa cum sunt, spuse el și oftă. 

— Cu stabilirea genealogiei cum stăm? se interesă Christine 
Thiis. Am găsit vreun descendent al stră-străbunicilor lui Robert 
Godwin? 

— Nu e atât de simplu, răspunse Torunn Borg, care primise și 
această sarcină. Dar aștept niște răspunsuri mâine. 

— Nu-l chema Gustavsen pe cel care a emigrat în America? 
întrebă Hammer, trăgând spre el listele cu nume, aflate pe masă 
în fața lui Torunn Borg. Nu este niciun Gustavsen printre 
sufletele astea singuratice? 

— Niciun Gustav și niciun Gustavsen, zâmbi Torunn Borg. 
Numele de familie dispare la generaţiile care i-au urmat. 

Şedinţa informală luă sfârșit. Wisting reveni în biroul său. Găsi 
raportul preliminar al autopsiei lui Bob Crabb. În unele fotografii 
anexate, părul îi fusese ras, pielea de la ceafă era dată într-o 
parte și rana curățată. Se observa același model de fractură al 
craniului ca în cazul celui scos de pe fundul fântânii. 

Puse documentele deoparte și se hotărî să facă un pas înapoi, 
să mediteze asupra cazului și să lase toate detaliile să se 
sedimenteze. 

De obicei, când își lăsa gândurile să rătăcească nestingherite, 
căuta un amănunt pe care-l trecuseră cu vederea. Acum căuta 
ceva care să facă ancheta să avanseze. 

Cel mai derutant indiciu dintre toate erau firele de păr găsite 
în mâna încleștată a lui Bob Crabb. Venea în contradicţie cu tot 
ce aflaseră în acest caz, dar, în același timp, trebuia să existe o 
legătură. Cel mai probabil, legătura era logică și evidentă, dar 
chiar acum n-o putea găsi. 

Reflecta de o jumătate de oră când îi sună telefonul. Morten 
P, VG. 

Iniţial intenţionă să nu răspundă, dar, într-un final, se 
răzgândi. 

— Aveţi noutăţi în privinţa cazului? se interesă jurnalistul. 

— Ce caz? întrebă Wisting pe un ton teatral. 

— Cazul cadavrului găsit în pădurea de pini. A fost identificat? 

— Nu. 

— De ce durează atât de mult? 

— Aceasta este o întrebare pe care trebuie să le-o adresezi 
criminaliștilor. 

— Am încercat. Nu spun nimic. 

— Mă bucur. 

— Chiar nu aveți niciun fel de noutăți? 

— La drept vorbind, chiar nu. 

Wisting auzi la celălalt capăt al firului cum jurnalistul răsfoia 
niște hârtii. 

— Avem un pont cum că ar fi vorba despre un cetățean 
american pe nume Bob Crabb, spuse el. Se presupune că a 
închiriat un apartament în Stavern vara trecută, unde și-a lăsat 
lucrurile personale. 

Wisting înjură în gând. Else Britt Gustand trebuie să le fi dat 
informaţia. 

— Poţi confirma? continuă reporterul. 

— Avem cunoștință de șederea lui în Norvegia. 

— Ce făcea aici? 

— Din câte știm, își cerceta genealogia, răspunse Wisting, 
folosind chiar legenda lui Bob Crabb. Strămoșii lui au emigrat în 
America la sfârșitul anilor 1800. 

— Avea rude la ferma unde a fost găsit? 

— Nu știu. 

— Familia lui din Statele Unite nu l-a declarat dispărut? 

— Nu avea familie. 

Wisting auzi din nou niște hârtii răsfoite. 

— Alte detalii cu privire la cauza morții? 

— Este încă prea devreme să știm ceva cu certitudine. 

Jurnalistul mai adresă câteva întrebări, reformulându-le pe 
cele anterioare, dar Wisting reuși să iasă din situaţie fără să 
mintă nonșalant și fără să declare ceva ce risca să ajungă pe 
prima pagină a ziarelor. 

Tocmai terminase convorbirea, când telefonul sună iar. Leif 
Malm, Kripos. _ 

— Suedezii au cinci nume, spuse el scurt. In Strömstad, 
Uddevalla, Trollhättan și două în Göteborg. Deja au analizat 
problema în context. Unul dintre detectivii din cadrul Rikskrim, 
Poliția Naţională Suedeză, este în drum spre Norvegia. 


VP - 233 


63. 


Line făcu un duș și-și alese o ţinută adecvată pentru barul 
hotelului Farris Bad. De fapt, era o rochie pe care intenţiona s-o 
poarte în Ajunul Crăciunului. 

Înainte de a se îmbrăca, se așeză în faţa laptopului, doar în 
lenjerie intimă. Încărcă noile poze din aparatul foto și printă 
imaginea pe care o găsise la bibliotecă, cu cei patru băieţi care 
în 1967 preveniseră un incendiu grav la fabrica de creveţi 
Reime. Apoi luă vechile registre financiare pe care le folosise 
când demarase proiectul, în care fuseseră consemnate toate 
persoanele din aceeași circumscripție financiară care aveau 
aceeași vârstă cu Viggo Hansen. Nu exista numele Cato Tangen. 

Pe internet regăsi câteva persoane purtând acest nume, dar 
pe nimeni care să aibă aceeași vârstă cu bărbatul care ţine 
vechea motocicletă de ghidon. A 

Tatăl ei nu revenise acasă înainte ca ea să plece. li lăsă un 
bileţel pe masa din bucătărie, în care-i spunea că era posibil să 
întârzie. 

Nu avea alte așteptări de la întâlnire, în afară de faptul că 
avea să fie lipsită de complicaţii. Era ceva sexy în a ieși cu un 
bărbat de care nu avea să se ciocnească a doua zi la cantină 
sau pe care să-l întâlnească întâmplător într-o cafenea o 
săptămână mai târziu. Uneori îi lipsea o relaţie de lungă durată, 
stabilitatea și siguranţa acesteia. Dar acum se simţea grozav să 
renunţe la seriozitate și să se lase purtată de valul unei aventuri 
lipsite de obligaţii. 

Nu avusese prea mulți iubiți. Cea mai îndelungată relație o 
avusese cu Tommy Kvanter. Unul dintre lucrurile care o atrăsese 
la el era energia lui. Nu avea niciodată stare și avea o forță și o 
charismă incredibile. În momentele în care entuziasmul lui era 
îndreptat spre ea, așa cum fusese la începutul relaţiei, se simţea 
absolut minunat. Se detașa de toate problemele cotidiene și 
trăia într-o continuă fericire. Totuși, după câteva luni, Tommy 
începuse să-și dedice energiile altor activităţi. Işi petrecea 
weekendurile făcând rafting, escaladări și alte sporturi extreme. 
Mereu crezuse că se simţea atrasă de Tommy pentru că el trăia 


VP - 234 


momentul prezent. Sporturile extreme solicitau o capacitate de 
concentrare care-l împiedica să se gândească la trecut sau la 
viitor. Așa îi plăcea lui să decurgă lucrurile. 

Line plecă devreme, dar își propusese să-l viziteze din nou pe 
Odd Werner Ellefsen din Torstand, înainte să meargă la hotel. 

Când parcă mașina, fostul coleg de clasă al lui Viggo Hansen 
se afla în faţa ușii deschise a garajului. Tocmai scotea din 
portbagaj două sacoșe de la un centru comercial suedez. 

— Bună ziua din nou, îl salută Line. Aţi călătorit? 

— În Suedia, spuse el, făcând semn din cap. 

Lăsă sacoșele jos și închise portbagajul. 

Line își dădu seama că nu era îmbrăcată pentru a sta de 
vorbă afară. 

— Am o fotografie pe care aș dori să v-o arăt, spuse ea, 
trecând direct la subiect. 

Odd Werner Ellefsen își înălță capul. 

— Încerc să-l găsesc pe Cato Tangen, spuse ea, arătându-i 
fotografia cu incendiul de la fabrica de creveţi. 

— Nu te pot ajuta, răspunse el rapid, închizând ușa garajului. 

— Nu știți unde locuiește acum? 

El făcu semn din cap spre fotografia pe care Line o avea în 
mână. 

— A trecut mult timp de atunci, spuse el, ridicând sacoșele, 
câte una în fiecare mână. Este frig, adăugă, îndreptându-se spre 
ușa de la intrare. 

Line îl privi cum intră în casă și închide ușa în urma lui. Apoi 
se urcă în mașină, porni motorul și direcţionă sistemul de 
încălzire spre picioare. 

Lăsă mașina în parcarea hotelului. Era 8:45. Nu stabilise o 
anumită oră de întâlnire cu cetăţeanul american, dar avea 
impresia că ajunsese cam devreme. Rămase în mașină cu 
motorul pornit și căută numărul de telefon al lui Annie Nyhus. Ea 
îi povestise despre fabrica de creveţi și despre Frank Iversen. 
Părea să-și amintească bine ce se întâmpla în anii 1950 și 1960, 
în cartierul în care crescuse Viggo Hansen. 

Bătrâna răspunse după al doilea apel. 

— Pot să te mai ajut cu ceva? întrebă ea politicoasă, după ce 
Line se prezentă. 

— Încerc să găsesc pe cineva numit Cato Tangen, răspunse 
Line. Am găsit o veche fotografie cu el și Viggo Hansen din 

timpul incendiului de la fabrica de creveţi din 1967. 

— Draga mea, Cato Tangen a murit. A murit într-un accident 
de motocicletă în vara lui 1968. 

Line se încruntă și ridică fotografia de pe bancheta din 
dreapta sa. Era ciudat că Odd Werner Ellefsen nu aflase despre 
asta. 

— Mai este un băiat în fotografie, spuse ea. Știţi pe cineva din 
acea perioadă numit Odd Werner Ellefsen? 

— Băiatul Ellefsen, da. Nora și Peter l-au luat în grijă cândva, 
pe la mijlocul anilor 1950. Lucrau la fabrica de chibrituri din 
Agnes și nu aveau copii. 

— Deci era orfan? 

— Da, mama lui a murit la câteva luni după ce l-a născut, 
continuă povestea Annie Nyhus. Tatăl său a fost fratele lui Peter. 
Sigurd era numele său. Săpa fântâni, dar din cauza băuturii a 
pierdut și locul de muncă, și copilul. Nu putea să aibă grijă de el, 
așa că Nora și Peter l-au adoptat. Era un băiat ciudat, în toate 
privinţele. Dar poate că nu a avut cel mai bun start în viață. La 
urma urmei, el a fost cel care a dat foc fabricii de creveţi. N-a 
recunoscut niciodată. 

— El a fost de vină? _ 

— Neamţul Ole a fost învinovăţit, dar nu el a fost. In orice caz, 
n-a fost nimeni rănit grav, dar multă lume a devenit suspicioasă 
când tatăl lui Odd Werner, Sigurd, a ars în casă patru ani mai 
târziu. 

— Ce s-a întâmplat? 

— Nimeni nu știe exact. Locuia într-una dintre casele pentru 
muncitori din Agnes și într-o noapte a ars. Asta s-a întâmplat în 
1917. Odd Werner avea 21 de ani. N-a mai ţinut legătura cu 
tatăl său după ce a fost adoptat, dar cu o seară înainte de 
incendiu a fost acolo. Vecinii i-au auzit certându-se. 

Line lăsă iar din mână fotografia cu cei patru tineri. Poate că 
nu era atât de ciudat că Odd Werner Ellefsen nu dorea să 
vorbească, dacă el a fost cel care a provocat incendiul de la 
fabrica de creveţi, se gândi ea. 

— Nora și Peter mai trăiesc? 

— Nu, tot o tragedie s-a întâmplat și în cazul lor. Peter s-a 
înecat pescuind la copcă în același an în care a decedat fratele 
său. Nora s-a îmbolnăvit și a murit în vara următoare. 

— Așadar, Odd Werner Ellefsen a rămas singur? 

— Atunci era deja matur, dar nu cred că a avut vreodată o 
iubită sau așa ceva. Cel puţin nu cât timp a stat aici, în Stavern. 
Mai târziu s-a mutat în Larvik. Dar, așa cum am spus, era un 
băiat ciudat. 

Line îi mulțumi pentru informaţii, opri motorul mașinii și se 
îndreptă spre aparatul de taxat. Introduse 30 de coroane, 
suficient cât să stea în parcare până la ora 00:53. In loc să 
apese pe buton și să printeze biletul, se întoarse la mașină și 
strânse toate monedele din consola centrală. După ce le 
introduse în aparat, acesta îi arăta că poate rămâne parcată 
acolo până la ora 9: 55. 

64. 


John Bantam stătea în același loc ca data trecută. Când ea 
intră, el se ridică, o luă de mână și o privi îndelung înainte s-o 
îmbrățișeze. Un miros vag de parfum bărbătesc rămase în urma 
lui. 

— Ai mâncat? întrebă el. 

Line făcu semn din cap că nu și, dacă se gândea mai bine, 
simţea că era foarte înfometată. 

Șeful de sală le găsi un loc lângă fereastră. John Bantam îi 
trase scaunul, așteptă ca ea să se așeze, după care luă și el loc 
la masă. Line nu-și mai amintea când ieșise ultima oară cu 
cineva care să facă acest gest. 

John Bantam deschise meniul. 

— Mă bucur că ai acceptat, spuse el. Este plăcut să-ţi poți 
petrece timpul și cu altceva în afară de muncă. 

— Cu ce te ocupi? îl întrebă ea. 

— Sunt analist, îi preciză el. 

— Ce anume analizezi? 

— Informaţii. În principal, mă ocup cu colectarea de date și 
informaţii pentru autorităţile publice și încerc să plasez aceste 
lucruri într-un anumit context. 

El zâmbi. 

— Dar acum sunt în timpul liber. 

Line zâmbi la rândul ei. Nici ea nu voia să vorbească despre 
munca ei. Pentru o primă întâlnire, ar fi fost o conversaţie lipsită 
de substanţă. Ca și cum ar fi vorbit despre vreme. 

El o sfătui să comande la apetitiv cambulă prăjită, iar la felul 
principal, piept de rață. 

— Astăzi nu ești cu mașina? întrebă el, studiind lista de vinuri. 

Ea clătină din cap. 

— Perfect, spuse el, și comandă o sticlă de vin din Argentina. 
A călătorit aproape la fel de departe ca și mine. 

Era amuzant. Vorbea despre orice, de la muzică și filme la 
politica americană. Spunea povești distractive despre oamenii 
cu care se întâlnise și despre locurile pe care le vizitase. 

După servirea felului principal, el comandă pentru amândoi 

mousse de ciocolată și încă o sticlă de vin. 

Două ore mai târziu, erau în camera lui. Era la ultimul etaj și 
avea vedere spre mare. Afară era frig și răsărise luna. La orizont 
se zărea conturul unei linii neregulate, semn că se adunau norii. 

— Vremea se va schimba, spuse el. Va fi mai blândă. 

Se simţea o oarecare ezitare în vocea lui, ca și cum nu era 
foarte sigur pe el în astfel de situații. 

Se apropie de ea și o sărută pe gât. Ea îl îmbrăţișă și-l trase și 
mai aproape. Apoi el se îndepărtă de ea și o privi. Lumina lunii 
strălucea în ochii lui. 

— Mai aduc ceva de băut, spuse el. 

Nu era necesar, dar Line nu protestă și, cât aștepta, merse 
până la baie. Işi scoase telefonul și-i scrise un mesaj scurt tatălui 
ei. Sunt reținută cu ceva. Vin mâine acasă. Nu era obligată să-i 
spună, dar îi plăcea să procedeze astfel atunci când stătea la el. 
Știa că el își va face griji dacă nu-l anunţa că nu ajungea acasă. 
Și avea deja destule griji. 

În timp ce Wisting parca mașina în faţa casei, telefonul îi 
bipăi. Opri motorul și bâjbâi după mobil prin buzunar. Era un 
mesaj de la Line în care-i spunea că nu avea să vină acasă decât 
a doua zi, răspunse OK, după care deschise portiera și cobori. În 
cartier era liniște totală. Cerul era presărat cu stele și era lună 
plină. Copacii încărcaţi de zăpadă aruncau palide umbre pe 
pământul îngheţat. 

Incuie casa goală, își dădu haina jos, se descălţă și se duse în 
bucătărie. Deschise frigiderul și căută ceva simplu care să-i 
potolească foamea fără să fie nevoie să gătească. Scoase un 
iaurt cu fulgi de grâu și mere. _ 

Apoi intră în baie, se dezbrăcă și se spălă pe dinţi. Işi analiză 
corpul gol reflectat în oglinda din faţa lui. Işi trase stomacul 
pentru o clipă, ca să vadă dacă mai regăsea vreo urmă a 
versiunii sale mai tinere și mai atletice, dar expiră și-și lăsă 
stomacul să-și redobândească liniile naturale. Oftă, stinse 
lumina și se strecură sub pilota de pe pat. Aproape că adormise 
când sună telefonul. i 

Era conectat la un încărcător și așezat pe noptieră. Il luă și 
răspunse înainte să vadă afișat scris pe ecran Morten P, VG. 

— Regret că sun atât de târziu, se scuză jurnalistul. 

Wisting mormăi drept răspuns. 

— Peste o oră vom publica un articol, continuă reporterul, și a 
apărut ceva despre care doresc să vorbesc mai întâi cu tine. Am 
contactat poliţia din Minneapolis, de unde a venit Bob Crabb, și 
au confirmat că el este cel găsit și că i-au percheziţionat 
locuinţa la solicitarea poliţiei norvegiene. 

— Înţeleg, spuse scurt Wisting. 

— Ce se ascunde în spatele acestei povești, Wisting? 
Informațiile pe care le avem indică faptul că acestui caz i s-a dat 
prioritate maximă la toate nivelurile. Poliţia locală, Kripos, 
Interpol și Secţia a treia de poliţie din Minneapolis. Dar, conform 
celor aflate de noi, acest Bob Crabb a fost doar un lector al 
Universităţii din Minnesota, ieșit la pensie. 

— Profesor, îl corectă Wisting și se bucură că jurnalistul nu 

menţionase implicarea FBl-ului. 

— Vreau să subliniez că s-au pus în mișcare niște roți 
importante din aceste sisteme. Aș fi înțeles dacă era vorba de 
un oficial de rang înalt, sau așa ceva, ori o celebritate de la 
Hollywood, dar pentru un pensionar aflat în vacanţă în 
Norvegia? 

Wisting se concentra cu greu. Primise multe astfel de 
telefoane de la jurnaliști care-l luau la întrebări cu privire la 
informaţii pe care nu le putea divulga din raţiuni tactice. Era 
obișnuit să improvizeze și să răspundă întrebărilor adresate 
oferind comentarii aflate la limita dintre adevăr și minciună. 
Acum, creierul refuza să proceseze și nu scoase niciun cuvânt. 

Era năucit de câte documente citise peste zi. 

— După reportajul din ziarul de astăzi, am luat legătura cu un 
profesor de liceu, Endre Jacobsen. El și fiul său au descoperit 
cadavrul, în timp ce tăiau un brad de Crăciun. Este foarte sigur 
că trupul era ascuns bine sub ramuri, că nu avea cum să ajungă 
singur în acea poziţie sau să fi suferit un accident. 

— Inţeleg, spuse Wisting din nou. 

— Sunt conștient că nu-mi poţi da detalii din caz, continuă 
jurnalistul, dar anchetați o crimă, nu? 

Wisting își drese vocea și deschise gura, intenţionând să-i 
ofere ziaristului răspunsul standard, cum că nu exclud nicio 
ipoteză. Apoi creierul începu să se pună în mișcare. Jurnalistul 
vorbise cu poliţia din Statele Unite. Urmau să scrie oricum un 
articol cu privire la caz. Acum avea oportunitatea să manipuleze 
informaţia. 

— Am demarat o anchetă de omucidere, confirmă el, 
apreciind că astfel investigația putea avansa. 

Tot ce știau despre vizita lui Bob Crabb în Norvegia era doar 
ceea ce aflaseră de la femeia care-l găzduise. Aveau nevoie de 
mai multe informaţii. Undeva exista o legătură între profesorul 
american și Robert Godwin. 

— Ultima dată a fost văzut miercuri, 10 august, la 
restaurantul Skipperstua, în centrul orașului Stavern, continuă 
el. Incercăm să stabilim ce anume a făcut după ce a intrat pe 
teritoriul norvegian. 

— Aveţi vreo ipoteză cu privire la ce s-a întâmplat? 

Se simţea entuziasmul din vocea jurnalistului, care-și dăduse 
seama de schimbarea abordării. 

— Nimic concret. 

— De ce aţi așteptat atât de mult pentru a face publice aceste 
detalii? 

— Voiam să ne asigurăm că avem un caz real. 

— Așadar, mai aveţi și alte informaţii pe care le protejaţi? 

— Într-o astfel de anchetă, întotdeauna protejăm anumite 
date, dar faptul că s-au scurs patru luni de la data săvârșirii 
faptei ne îngreunează munca. Acest aspect a ridicat dificultăți 
medicilor legiști și criminaliștilor în a trage concluzii. Acum 
sperăm să poată contribui cineva cu informaţii care să ne ofere 
răspunsuri cu privire la ce s-a întâmplat. 

Jurnalistul mai avea câteva întrebări, dar părea nerăbdător să 
încheie convorbirea, ca să-și scrie mai repede articolul. 

După ce închise telefonul, Wisting se întinse pe spate, privind 
umbrele aruncate de lumina lunii, ce alunecau încet pe zid, în 
sus, spre tavan. Cazul prinsese anvergură, se gândi el. Apoi 
camera se întunecă. Un nor albastru-petrol învălui luna. 

Pe timpul nopții, condiţiile meteo se schimbaseră. Vremea 
devenise mai blândă și, când Wisting parcă în curtea interioară 
a sediului poliției, începură să cadă primii fulgi de zăpadă. 

O întâlni pe Christine Thiis în timp ce se îndrepta spre clădire. 
Avea la ea un exemplar al ziarului VG. 

— N-ar fi trebuit să discutăm despre asta? întrebă ea pe un 
cam aspru, ridicând ziarul împăturit. 

Responsabilitatea anchetei cădea în sarcina procurorului. 
Conform regulilor, toate comunicatele de presă trebuiau să fie 
avizate de ea. El îi dădu dreptate, dar, în același timp, îi explică 
faptul că nu avusese timp. 

— Urmau să publice articolul oricum, spuse el, ţinând ușa 
deschisă pentru ea. Intr-un fel sau altul. M-am gândit că ar 
trebui să-i determinăm să-l scrie așa cum dorim noi. 

Christine Thiis fu de acord. Intrase în Poliție doar de câţiva ani 
și încă era precaută când venea vorba să-i critice pe detectivii 
cu experienţă. In plus, nu punea accentul pe principii și 
formalităţi. 

Leif Malm îi anunţase că va veni la ora 10:00, însoțit de un 
detectiv din cadrul Rikskrim, Poliţia Naţională Suedeză. Prin 
urmare, Wisting scurtă ședința de dimineață. Mai întâi le 
prezentă ultimele informaţii primite din Suedia și-i rugă pe Nils 
Hammer și pe Espen Mortensen să rămână la ședința cu 
suedezul. Apoi le rezumă contextul apariţiei articolului din VG, 
care publicase o fotografie cu Bob Crabb și-l citase pe Wisting cu 
privire la ancheta de omucidere aflată în derulare. 

Cel mai tânăr dintre agenţii FBI nu sosise încă, dar Wisting 
citea pe faţa lui Donald Baker că nu-i făcea plăcere ceea ce 
auzea. 

— Riscăm să-l punem pe fugă, îi aminti Baker, fără să-l critice 
direct pe colegul său norvegian. 

— Poliţia din Minneapolis confirmase deja mare parte din 
informaţii, explică Wisting. Așa am încercat să transformăm 
povestea într-un lucru de pe urma căruia putem profita. 

Hammer ridică articolul cu fotografia lui Bob Crabb. 

— Sunt puţine șanse să și-l poată aminti cineva dintr-o zi 
aglomerată de vară, din urmă cu patru luni. 

Christine Thiis puse capăt oricărei alte discuţii cu privire la 
acest subiect. 

— Sunt de acord cu decizia luată, spuse ea. Nu putem ţine 
presa la distanță la nesfârșit. Problema a fost abordată 
corespunzător și putem obţine ceva util din asta. 

Wisting era recunoscător pentru sprijin, dar ar fi preferat să 
nu fi existat articolul de presă. Alte trusturi media și jurnaliști 
independenţi urmau să preia subiectul. Probabil era o chestiune 
de timp până să se afle de implicarea FBl-ului și ceea ce 
investigau de fapt agenţii federali. 

— ÎI voi chema aici pe consilierul pentru relaţii cu publicul, 
continuă Christine Thiis. Va putea să gestioneze relaţia cu presa 
și fluxul de informații. 

— Bine, spuse Wisting. Avem multe de făcut. Torunn a 
întocmit o listă de 46 de nume relevante. Este timpul s-o folosim 
ofensiv. Sugerez să luăm o fotografie de-ale lui Bob Crabb, să 
batem din ușă în ușă și să întrebăm dacă l-a văzut cineva vara 
trecută. Faceţi să pară că este o operaţiune de rutină, o 
investigaţie plauzibilă. Așadar trebuie să vedem dacă există 
persoane pe care le putem verifica ori dacă trebuie să ne 
apropiem mai mult. 

Wisting se ridică, dând semnalul că ședința s-a încheiat, și 
lăsă punerea în practică a planului în seama lui Torunn Borg. 

— Nu uitaţi! spuse el. Mergeţi câte doi. Oricare dintre 
persoanele pe care le veţi întâlni poate fi omul nostru. 

După scurta ședință, Wisting merse în birou. Petrecuse multe 
seri târzii acolo, după ce toţi colegii lui plecau acasă, citind 
documentele din cele douăsprezece cazuri de dispariţie. Nu se 
mulțumi cu rapoartele de anchetă, ci răsfoi teancurile de 
înscrisuri în căutarea unor detalii ce puteau indica un tipar. Dacă 
fusese observat același tip de mașină sau dacă se repetau 
descrierile cu privire la anumite persoane. 

Ceea ce i-a făcut pe detectivii americani să observe existența 
unui tipar când l-au arestat pe faimosul criminal în serie Ted 
Bundy a fost faptul că martorii de la diverse locuri ale crimelor 
văzuseră un bărbat tânăr care avea o orteză la mână. Așa intra 
ucigașul în contact cu victimele sale. Sub pretextul că avea 
brațul rănit, solicita ajutor pentru lucruri practice, ca ridicarea 

unor lucruri în mașină. În același timp, suportul de fixare pentru 
braţ îl făcea să pară inofensiv. 

Wisting se lăsă pe spătar. Aceasta era o muncă de poliţie care 
nu putea fi lăsată pe seama unui computer. Asimilarea fiecărui 
detaliu pentru a-l găsi pe cel căutat cu adevărat. Problema era 
că nu știa ce anume caută. Nu era sigur că exista un astfel de 
detaliu, iar dacă exista, era posibil să nu-l observe de prima 
dată. Toate informaţiile erau însă stocate în mintea sa, în stare 
latentă, și, brusc, o frază dintr-un raport sau altul putea să-l facă 
să vadă lucrurile mai clar. 

Totuși singurul lucru pe care-l găsise în tot teancul de 
documente era diversitatea copleșitoare. Toate femeile 
dispăruseră în timpul verii, dar în weekenduri, la ore și din locuri 
diferite. Unele se întorceau acasă de la muncă, altele mergeau 
la școală sau la întâlniri cu prietenii. Singurul element comun 
era că se aflau în apropierea unei autostrăzi cu trafic intens. 

Se uită la harta pe care erau prinse chipurile femeilor. 
Scosese poza fetei brunete din Oslo, cu piercing în sprânceană, 
și a Dianei din Drammen, rămânând astfel zece femei blonde. 

Lângă lista presupuselor victime era o hartă a districtelor de 
poliţie. La vest, se învecinau cu Telemark, la nord cu Lardal și cu 
partea continentală a regiunii Vestfold, iar în est cu Andebu și 
Sandefjord. Nu mai mult de circa 500 de kilometri pătrați. 
Aproximativ 43.000 de locuitori. 

Se ridică și se apropie de hartă. Luă un pix și trasă o linie spre 
ferma unde găsiseră scheletul pe fundul unei fântâni. Incercui 
zona. Apoi însemnă cu o cruce locurile unde găsiseră două 
fântâni goale. 

Ceva din subconștient încerca să iasă la suprafaţă. Toate 
fermele au o fântână, spusese Espen Mortensen, înainte să 
identifice cele trei locuri pe care le fotografiase Bob Crabb. 
Acum, acea propoziţie făcu lucrurile să se așeze. Precum o 
lampă care se aprinde într-un ungher al minții. 

Se apropie iar de birou și scoase declaraţia dată de Per Halle, 
proprietarul plantaţiei de brazi de Crăciun unde găsiseră 
cadavrul. Găsi numărul de telefon printre informaţiile personale 
din partea de sus a formularului. 

— O întrebare scurtă, spuse el după ce se prezentă. Pe 
proprietatea dumneavoastră există vreo fântână? 

Bărbatul de la celălalt capăt al firului ezită, după care 

răspunse. 
— Există, dar este dezafectată. 

Line se trezi la auzul dușului. Se ridică puţin, sprijinindu-se pe 
coate, se legănă puţin pe salteaua care nu-i era familiară, după 
care-și lăsă capul să se prăbușească pe pernă. Să se trezească 
într-o cameră de hotel străină era o experienţă nouă, dar nu i se 
părea ceva greșit și nici ceva de care să se simtă rușinată. 

Sunetul din baie încetă. Auzi alte sunete nedeslușite, după 
care John ieși înfășurat în prosop. Apa îi picura din păr. 

— Te-ai trezit? o întrebă el zâmbind. 

Line se ridică și se înveli cu plapuma, sfioasă, dar era prea 
târziu să mai aibă astfel de gesturi după noaptea trecută. El veni 
lângă ea, se aplecă deasupra patului și o sărută. 

— Îmi pare rău, dar trebuie să merg la o ședință. Te superi? 

În loc de răspuns, ea îi zâmbi. Nu o deranja deloc că el pleca. 
Nu avea alte haine în afară de cele cu care venise și prefera să 
fie singură cât se îmbrăca. 

— S-ar putea să fie o zi lungă, continuă el, dar sper să ne 
vedem diseară. Poate ai vrea să-mi arăţi mai multe locuri 
interesante din orașul tău? 

— Și eu am de lucru, din păcate, îi răspunse ea, dar dă-mi un 
mesaj mai târziu. 

— Așa voi face, o asigură el, dispărând iar în baie. 

Cinci minute mai târziu, apăru îmbrăcat în cămașă albă, 
cravată și costum negru. Se apropie din nou de ea și o mai 
sărută o dată. De această dată avea gust de pastă de dinţi. Apoi 
el se îndreptă spre ușă și atârnă semnul cu Un deranjati! pe 
exteriorul ușii. 

— Odihnește-te cât dorești, spuse el, și plecă. 

Line dădu pilota la o parte și se așeză pe marginea patului 
imediat după ce el închise ușa. Nu trăseseră draperiile înainte să 
se bage în pat. Afară începuse să ningă iar. Fulgii de nea se 
roteau prin aer, acoperind cerul ca un văl străveziu. 

Își luă chiloţii de pe podea, se duse în baie și intră la duș. Apa 
era exact cum trebuia. Se săpuni, închise ochii și-și ridică fața 
spre jetul de apă caldă. Lăsă apa s-o spele, sprijinindu-se cu 
spatele de plăcile fine de faianţă de pe zid. Rămase așa mult 

timp, gândindu-se la seara trecută. Nu regreta nimic. Apoi îi 
reveniră în gând Viggo Hansen și articolul la care lucra. 

Opri apa, găsi un prosop și începu să se usuce. |și luă lenjeria, 
după care se aplecă deasupra chiuvetei și șterse aburii de 
oglindă cu mâna. lnainta ca aburii să se așeze iar, își zări 
zâmbetul evident. 

Lângă chiuvetă era trusa de toaletă a lui John Bantam. 
Privirea i se opri pe actul de identitate pus între pasta de dinţi și 
deodorant. Pe card văzu fotografia bărbatului cu care-și 
petrecuse noaptea, dar nu asta îi atrase atenţia, ci acronimul: 
FBI. 

Îl ridică și îl analiză cu atenţie. 

Agent special John Bantam din cadrul Biroului Federal de 
Investigații, Departamentul de Justiţie al Statelor Unite ale 
Americii. 

Făcu un pas în spate, dar nu lăsă legitimația din mână. Simţi 
că începe să i se facă frig. 

li spusese că era analist și că munca lui consta în colectarea 
de informaţii pentru autorităţile publice și plasarea lor în 
contextul corect. 

Rotițele minţii începură să i se învârtă. John Bantam lucra 
pentru FBI. Ce făcea aici, în Norvegia? Ce fel de misiune avea? 

Multe detalii mărunte începură să se lege și să creeze un 
tablou uriaș. Cazul despre care nu voia să vorbească tatăl său. 
Sandersen care sunase din redacţie cu privire la medicul legist 
căruia i se solicitase să lucreze peste program. Echipa de 
criminaliști din cadrul Kripos, care era în stare de alertă. Totul 
avea legătură cu bărbatul găsit mort printre brazii de Crăciun de 
la ferma Halle. Nu-și dădea seama exact ce se petrecea, dar 
trebuia să fie ceva important. 

Era un caz care necesita prezenţa unui agent special al FBI în 
Norvegia. Asta era! 

Line simţi un junghi în inimă. Era ameţită și confuză. 

leși din baie, își găsi poșeta și scoase telefonul. Se descărnase 
în timpul nopţii. Oricum, nu știa pe cine să sune, pe tatăl ei sau 
pe Sandersen, la redacţie. Evident că intuia că este rost deo 
știre de senzaţie. Una extrem de importantă. Nu-și amintea 
când se mai întâmplase ca FBl-ul să coopereze cu poliţia 
norvegiană. Capodoperele lui Munch, „Țipătul” și „Madonna”, 
ajunseseră pe lista primelor zece cele mai căutate lucrări de 

artă furate din Muzeul Munch, dar nu-și putea aminti de vreo 
situaţie în care FBl-ul să fi fost implicat într-o anchetă din 
Norvegia. 

Se îmbrăcă, dar avea părul încă ud când ieși pe ușa hotelului. 
Mașina era acoperită de un strat proaspăt de zăpadă. Curăţă 
parbrizul, își aruncă poșeta pe scaunul pasagerului și urcă în 
mașină. 

De sub capotă se auzi un șuierat și un zumzet, după care 
motorul porni. Sistemul de ventilaţie împingea aer rece în 
habitaclu și Line se aplecă să privească prin fanta formată prin 
îndepărtarea condensului din partea de jos a parbrizului. 

După câteva sute de metri, motorul începu să dea rateuri. Se 
zgâlțâia și tușea mai rău ca niciodată. Acul vitezometrului pică 
de la 60 la 50 de kilometri pe oră. Incercă vechiul truc cu 
acceleraţia progresivă și, pentru o clipă, motorul merse normal. 
Acul vitezometrului urcă încet de la 40 la 45. Insă apoi mașina 
începu iar să se zgâlțâie. Apăsă din nou acceleraţia la podea, 
dar de această dată nu mai funcţionă. In schimb, motorul începu 
să se oprească, smucind-o înspre înainte. Martorii din bord se 
aprinseră. Mașina se târa pe asfalt, iar în spatele ei se formase o 
coloană de mașini. Se folosi de inerție ca să intre într-o alveolă 
de autobuz. Când ridică piciorul de pe acceleraţie ca să 
încetinească, mașina zvâcni încă o dată, după care se opri 
complet. Întoarse cheia în contact. Demarorul se învârti încet, 
dar motorul doar huruia în gol. 

Roti cheia, o scoase și o introduse la loc în timp ce apăsa 
pedala de ambreiaj. Nu se întâmplă nimic, în afara faptului că 
ștergătoarele alunecară până la jumătatea parbrizului și se 
opriră. 

Simţi că-i transpira fruntea. 

— Haide! spuse ea cu voce tare, învârtind cheia iar și iar, în 
timp ce apăsa pe acceleraţie, dar în zadar. 

Rămase cu mâinile pe volan, privind fix în depărtare. Fulgi 
mari și cenușii cădeau din cer și începuseră deja să acopere 
parbrizul. 

Nu avea haine potrivite ca să meargă pe jos și scotoci prin 
torpedou și în consola centrală în căutarea unui încărcător 
pentru telefonul mobil. In buzunarul portierei șoferului găsi o 
vestă galbenă reflectorizantă, încă ambalată. Se simţea ridicol, 
dar o îmbrăcă și se avântă în zăpadă. Dacă avea noroc, nu avea 

să treacă mult timp până să treacă pe-acolo cineva cunoscut 
care s-o ia și pe ea. 

Merse în spatele mașinii, deschise portbagajul și luă triunghiul 
reflectorizant. Nu mai avusese nevoie de el până acum și se 
chinui să-l monteze. Când dori să-l așeze pe asfalt, în alveola 
autobuzului intră o mașină. Se apropie foarte mult de ea înainte 
să oprească și șoferul să coboare. 

— Ai nevoie de ajutor? întrebă el. 

La început, se bucură să vadă o faţă cunoscută. Apoi observă 
bezna din ochii lui și-și dădu seama că ceva nu era deloc în 
regulă. 

68. 


Numele detectivului din cadrul Poliţiei Naţionale Suedeze, 
Rikskriminalpolisen, era Ingemar Bergquist. Deţinea funcţia de 
inspector principal de poliţie, unul dintre cele mai mari grade ce 
puteau fi obţinute în ierarhia poliției suedeze neavând studii de 
drept. Era un tip serios, în jur de 50 de ani, avea părul negru- 
negru, ceea ce-l făcea pe Wisting să creadă că purta, de fapt, 
perucă. Avea la el cinci dosare voluminoase așezate în teanc în 
faţa sa. 

Pe lângă Wisting, în jurul mesei erau alte șase persoane. Leif 
Malm de la Kripos era așezat lângă colegul său din Suedia. Mai 
erau prezenți Christine Thiis, Espen Mortensen, Donald Baker și 
John Bantam, care tocmai intraseră pe ușă. 

Wisting ar fi preferat să participe și Nils Hammer, dar îl 
trimisese la ferma Halle să localizeze fântâna situată la 50 de 
metri de locul în care găsiseră cadavrul lui Bob Crabb. 

Pentru început, îl rugă pe Donald Baker să facă o prezentare a 
investigaţiei derulate de FBI pe parcursul a 20 de ani. Apoi trecu 
în revistă propriul lor caz. Cum a fost găsit cadavrul în pâlcul de 
brazi de Crăciun, broșura cu amprentele lui Robert Godwin, 
firele de păr aparținând unei femei prinse în mâna cadavrului și 
lista femeilor dispărute. 

— Firele de păr ale unei femei? întrebă polițistul suedez. 
Sunteţi siguri? 

— Am făcut două teste separate, explică Espen Mortensen. 
Rezultatul este foarte sigur. 

Ingemar Bergquist clătină din cap, neîncrezător. Firele de păr 
rigide din peruca sa se mișcară într-un mod nenatural. 

— Cum vă explicaţi asta? ceru el clarificări. 

— Perucă, spuse Wisting. 

Rosti cuvintele chiar în momentul în care ideea i se înfiripă în 
minte. 

— Foarte probabil, Robert Godwin și-a schimbat înfățișarea, 
explică el repede. Asta implică inclusiv părul. Este posibil să 
folosească extensii de păr. O perucă sau o meșă. Sunt făcute din 
păr natural. Femeile sărace din Europa de Est și din India își 

vând părul pentru fabricarea de peruci. 

Espen Mortensen îl privea fix, cu gura căscată, dar o închise 
imediat și dădu aprobator din cap. 

— Asta ar fi o explicaţie, spuse el. 

Wisting îi dădu din nou cuvântul lui Donald Baker. El explică 
originile lui Robert Godwin, ipoteza pe care o aveau ei cu privire 
la motivul pentru care acesta plecase în Scandinavia și cum își 
luase acum o altă identitate. 

— Un om al cavernelor, spuse polițistul suedez, ca și cum ar fi 
savurat cuvintele. Interesant. 

— Încercăm să ne apropiem de el pe două căi, continuă 
Wisting. Mai întâi, încercând să găsim aliasul pe care-l folosește 
acum. În al doilea rând, credem că a ales să se ascundă pe 
teritoriul nostru pentru că de aici provine familia lui. Este 
aceeași urmă pe care Bob Crabb a cercetat-o ani la rând și care 
l-a adus aici în vara trecută. Suntem de părere că Robert 
Godwin s-a întors la rădăcini și, prin urmare, își caută rudele 
rămase în Norvegia ale strămoșilor imigraţi în America. 

În tot acest timp, polițistul suedez își luase notițe. Venise 
momentul să prezinte datele pe care le aveau ei. 

— În 27 iulie 1996 a dispărut Agneta Gunnarson, spuse el, 
prezentând fotografia unei tinere. 

Părul blond era strâns în coadă cu o bandă elastică de catifea. 

— Dimineaţa, a urcat în autobuzul care mergea la centrul 
comercial Torp Köpcentrum, aflat la o distanţă de șapte 
kilometri de centrul orașului Uddevalla. Toate indiciile se opresc 
la o imagine surprinsă la ora 15:23 de camerele de 
supraveghere ale magazinului Hennes & Mauritz. 

Scoase încă o fotografie. O altă tânără cu părul blond. 

— Sonia Thuv, spuse el. A fost văzută ultima dată în 
campingul Dafto, la ieșirea din Strömstad. A lucrat pe timpul 
verii la un chioșc din zonă, dar n-a mai ajuns acasă după ora 
închiderii, în seara de 4 august 1999. 

A treia femeie se numea Lisbeth Larsson, din Göteborg. 

— Intenţiona să facă autostopul până la Kungsbacka, în seara 
de 11 iunie 2002. A fost văzută ultima dată la o intersecţie în 
Mölndal, la sud față de orașul Goteborg. 

— Și noi avem o autostopistă, interveni Espen Mortensen. 

— Și la noi în America au existat mai multe victime din 
Minnesota, adăugă Donald Baker. 

— Și Anja Lundgren a încercat să ia o ocazie, explică Berquist, 
prezentându-le o fotografie făcută de o cameră de supraveghere 
și datată 28 iunie 2008. Martorii au văzut-o ultima dată într-o 
benzinărie Q8 din Hisings Back, la nord de Göteborg. 

Detectivul suedez împinse într-o parte cele patru fotografii 
care erau deja pe masă și scoase un afiș pe care era imaginea 
unei fete tunse scurt, abia trecută de vârsta adolescenţei, cu 
ochi albaștri expresivi și pistrui pe nas. 

— lar vara trecută a dispărut Kikki Linden, explică el. Bicicleta 
ei a fost găsită în spatele refugiului unei staţii de autobuz, la 
ieșirea spre nord din orașul Trollhättan. 

Wisting luă fotografia. 

— Când, mai exact, vara trecută? întrebă el. 

— Pe 18 iulie. 

— La patru zile după ce Bob Crabb a venit în Norvegia, calculă 
Mortensen. 

— Ce te-a determinat să crezi că aceste cazuri au o legătură? 
întrebă Wisting. 

— Un poliţist încăpățânat, răspunse detectivul suedez. 
Anchetatorul poliţiei din Trollhättan căruia i se repartizase cazul 
lui Kikki Linden nu a renunţat. Când nu au mai avut indicii în 
propriul caz, a început să caute cazuri asemănătoare. A găsit 
elemente comune în aceste cinci cazuri. Victimele sunt femei 
tinere, blonde, care au dispărut într-o zonă restrânsă. Nu era 
vorba despre femei cu afecțiuni mintale sau tendinţe suicidale și 
nu avem niciun motiv să credem că au suferit vreun accident 
sau că au dispărut de bunăvoie. 

Făcu o scurtă pauză, apoi continuă: 

— În plus, ies în evidenţă și din alt punct de vedere. Nu fac 
parte din categoria de femei despre care primim uneori sesizări. 
Nu sunt măritate cu soţi violenţi, nu au legătură cu lumea 
prostituţiei sau traficului de droguri și nu au infractori în cercul 
lor relaţional. S-a întâmplat doar să fie la locul nepotrivit, în 
momentul nepotrivit. 

Wisting aprobă printr-o mișcare a capului. Rezumatul descria 
și femeile de pe lista lor. 

— Aveţi vreun indiciu? se interesă Christine Thiis. 

— Nu avem nimic, răspunse Ingemar Bergquist. Cinci cazuri 
fără nicio urmă clară. Detectivul suedez strânse fotografiile de 
pe masă. Voi ce aveţi? 

Christine Thiis îl lăsă pe Wisting să răspundă. 

— Noi avem zece cazuri, oftă el. Cel puţin zece cazuri fără 
niciun indiciu. 

Apoi explică cum își fixaseră două ipoteze de cercetare. Una 
presupunea să strângă cercul în jurul lui Robert Godwin, iar 
cealaltă, să caute cadavrele pe care le-ar fi putut lăsa acesta în 
urma sa. 

— Și în ce stadiu sunteţi acum? întrebă Bergquist. 

Wisting aruncă o privire la telefonul mobil aflat în faţa lui, pe 
masă. 

— Suntem pe cale să deschidem a patra fântână, răspunse el. 

— Și acest criminal în serie american? 

— Nu știm dacă ne apropiem de el și, desigur, există riscul să 
nu obținem nimic altceva decât să-l facem să dispară definitiv. 

— Aceasta poate fi o metodă de urmărire eficientă, spuse 
suedezul, dând din cap. Să sperii prada și s-o prinzi când este pe 
fugă. 

— Să-l găsim este una, spuse Wisting. Abia atunci va începe 
cu adevărat misiunea noastră. Va trebui să-l putem asocia cu 
fiecare dintre victime. 

— Răspândirea geografică ne conferă un avantaj, se gândi 
suedezul. Trebuie să-i trasăm deplasările, să le comparăm cu 
cele ale victimelor și să vedem dacă se suprapun în timp și 
spațiu. 

Wisting aprobă din cap. Colegul lui din Suedia avea aceeași 
abordare tactică ca el. Dar să-l asocieze pe Robert Godwin cu 
locuri ale unor crime întinse pe mai multe decenii putea fi o 
misiune imposibilă. 

Totuși ultimul caz din Suedia, cel al fetei din Trollhättan, le 
dădea speranţe. Perioada de patru luni îl făcea să fie un caz 
proaspăt, raportat la intervalul temporal cu care se confruntau. 
Dacă reușeau să-l lege de un alt caz, modul de operare avea să- 
| așeze în conexiune și cu celelalte cazuri, care aveau să cadă ca 
niște de piese domino. 

— Dacă avem noroc, și-a pus toate ouăle într-un singur coș, 
continuă suedezul. Să mergem să vedem ce este în cea de-a 
patra fântână. 

69. 


Donald Baker și detectivul suedez plecară împreună cu 
Wisting spre ferma Halle. În urma lor, Espen Mortensen, Leif 
Malm de la Kripos și John Bantam veneau cu o altă mașină. 

Zăpada crea din nou haos pe străzi. Un autobuz opri pe 
mijlocul străzii, în faţa lui Wisting, și-i permise unui pasager să 
coboare. În alveola staţiei de autobuz, era înzăpezită o mașină 
al cărei contur abia se întrezărea, având deasupra ei un triunghi 
reflectorizant. 

Le luă de două ori mai mult timp decât în mod obișnuit să 
ajungă la destinaţie. Vânzarea brazilor de Crăciun era permisă 
din nou, dar pentru public urma să se deschidă abia peste patru 
ore. 

Wisting parcă în spaţiul deschis din faţa tarabei. Printre copaci 
se formase un nou drum. La capătul lui era un tractor cu 
luminile portocalii de avertizare pornite. Câţiva bărbaţi erau 
ocupați cu manipularea unui lanţ. 

— La Stockholm e soare, se plânse Ingemar Bergquist și 
deschise portiera. 

Wisting își puse o căciulă pe cap înainte să iasă din mașină. 

— Bob Crabb a fost găsit acolo, spuse el, arătând cu degetul 
spre pădurea deasă de pini. 

— De ce n-a fost aruncat în fântână, dacă tot este una aici? 
întrebă suedezul. 

Wisting nu-i răspunse. Își strânse haina în jurul trupului și 
porni pe drumul curățat. Ceilalţi anchetatori îl urmară în liniște. 
Nils Hammer îi întâmpină. Părul îi era nins. 

— Fântâna este veche și adâncă, explică el, făcându-și mâna 
streașină la ochi în timp ce vorbea, ca să se ferească de fulgii de 
nea. N-a mai fost utilizată din anii 1960. Înainte a fost acoperită 
cu un capac, dar primăvara trecută proprietarul a așezat o 
lespede peste gura fântânii, încercăm s-o dăm la o parte. 

— Aha, spuse suedezul, ca răspuns la propria întrebare 
referitoare la motivul pentru care trupul nu fusese aruncat în 
fântână. 

Probabil că acolo își adusese Robert Godwin victima, se 

gândeau cu toţii. Dar, între timp, capacul vechii fântâni fusese 
înlocuit cu o lespede grea. 

Lanţul fu legat și unul dintre oameni îi semnaliză lui Per Halle, 
care era la volanul unui tractor, că putea să pornească. Când 
utilajul se puse în mișcare, prin ţeava de eșapament amplasată 
pe lateral ieși un fum dens și negru. Lespedea sparse marginea 
fântânii, după care fu târâtă câţiva metri prin zăpadă. Hammer Îi 
făcu semn să oprească. 

Wisting și ceilalți detectivi merseră până la buza fântânii și 
priviră înăuntru. La aproape o jumătate de metru în interiorul 
puţului era o mașină de spălat veche. Sub ea, se vedeau o 
bicicletă și alte deșeuri metalice. 

Per Halle sări din cabina tractorului și li se alătură. 

— Am umplut-o cu niște lucruri pe care le depozitasem în 
șopron, spuse el umil. 

— Ce este sub toate aceste deșeuri? se interesă Wisting. 

— Apă, de ce? Tot nu înțeleg ce vreţi... 

— Vrem să ajungem la fundul fântânii, spuse Hammer. 

— Ei bine, am o macara pe camion, se oferi proprietarul 
terenului. Pot s-o pregătesc într-un sfert de oră. 

Per Halle nu așteptă răspuns, ci urcă în tractor și plecă. 

Înainte de întoarcerea lui, echipa lui Hammer instală corturi 
de lucru și agăță mai multe prelate, ca să ferească întreaga 
scenă de privirile curioșilor. Terenul acoperit de zăpadă se 
transformă într-un centru de comandă care fremăta de 
activitate. Echipa porni generatoarele și instală reflectoarele. 

Per Halle se întoarse și opri camionul în poziţie. Manevră 
braţul macaralei deasupra fântânii, în timp ce unul dintre 
polițiști cobori înăuntru cu niște chingi, pe care le prinse de 
mașina de spălat. Aceasta fu ridicată încet și așezată pe 
pământ. Bicicleta și alte obiecte mai mici fură preluate de 
polițiștii aplecaţi peste buza fântânii. Obiectele mai mari, 
precum cadrul unui scuter și un cuptor din fontă, fură ridicate cu 
macaraua. Curând, toate acele obiecte din metal fură depuse 
într-un morman, iar ei ajunseră la stratul de gheaţă, din care 
ieșea o porţiune din osia unei mașini. Legară chingile în jurul ei 
și o ridicară, iar gheaţa se desprinse ca un capac. 

Pompa de santină fu coborâtă în puț și, pe măsură ce nivelul 
apei scădea, se iviră mai multe resturi metalice. Unul dintre 
oamenii antrenați din cadrul trupelor speciale coborâse cu 

ajutorul unui ham și prinse diversele obiecte în chingi. După un 
timp, coborâseră atât de adânc în fântână, încât braţul 
macaralei nu mai putea ridica obiectele. Atunci instalară un 
scripete cu care începură să scoată obiectele la suprafață. 

Wisting, Leif Malm, detectivul suedez și cei doi agenţi FBI erau 
în cort. Latura dinspre fântână era descoperită, ca să poată 
urmări progresul activităţilor. Wisting aduse un termos și împărți 
pahare de unică folosinţă în care turnă cafea. 

Nils Hammer veni la ei. 

— Au sosit primii ziariști, spuse el. Doi tipi de la VG. Am blocat 
zona împădurită din spatele nostru, așa că nu pot intra pe acolo. 

Wisting dădu din cap. Cât timp ziariștii nu aveau acces direct 
la acţiunea lor, puteau pretinde că extinseseră cercetările la 
locul unde Bob Crabb fusese găsit mort, în urmă cu o 
săptămână. 

Mușcă din marginea paharului de unică folosinţă și ridică 
privirea spre cerul plumburiu. Dacă n-ar fi nins, pe timpul zilei 
elicopterele ar fi putut survola zona. 

Dacă în fântână era ceea ce credeau ei că este, Robert 
Godwin ar fi înțeles ce făceau. Probabil că aveau la dispoziţie 
doar o zi până ce criminalul își lua tălpășița. 

Cineva strigă de la marginea fântânii. Wisting aruncă paharul 
și se îndreptă într-acolo. Din fântână tocmai se ridica un sul de 
sârmă ghimpată ruginită. De el atârna un obiect. O poșetă. Sulul 
fu tras dincolo de marginea fântânii, atârnând de braţul 
macaralei, cu apa picurând de pe el. Mortensen se apropie. Era 
o poșetă mică, maronie, cu curea pentru umăr. O desprinse din 
sârma ghimpată și o duse în cort. 

Părea o poșetă din piele, dar era din plastic. 

Am ajuns și în acest punct, se gândi Wisting. La locul potrivit. 
Și-o imagină pe Charlotte Pedersen, dispărută în 2009. 
Fotografia fusese făcută cu camera de supraveghere de la o 
benzinărie Statoil, la periferia oraşului  Porsgrumm. și 
cumpărase ţigări și gumă de mestecat, pe care le pusese într-o 
poșetă mică maronie. 

Mortensen așeză poșeta pe o masă. Era acoperită de un strat 
de nămol alunecos, ca de ceară. O deschise. Mare parte din 
conţinut se transformase în noroi, dar puteau fi distinse un ruj și 
o mică sticlă de parfum. Vâri poșeta într-un lighean de plastic, o 
etichetă și consemnă descoperirea într-un jurnal. 

Apa maronie pompată din puț săpa brazde în stratul de 
zăpadă proaspăt depus. Odată cu apa urca și un iz greu, 
pestilenţial, de mucegai. 

— Stop! strigă persoana care supraveghea pompa. 

Motorul pompei fu oprit, iar fluxul apei - întrerupt. Wisting se 
duse la marginea puțului. La lumina reflectorului se putea 
distinge o proeminentă nedefinită care apăruse la suprafaţa 
apei întunecate. Unul dintre membrii echipei cobori și prinse 
chinga în jurul obiectului cu pricina. 

Incet, din fântână ridicară un sac îmbibat cu apă. Sunetul apei 
ce se scurgea din el era amplificat de ecoul pereţilor fântânii. 
Când trecuse de marginea puţului, Wisting observă că era un 
sac de dormit. In zona capului, unde fusese prinsă chinga, era 
legat cu o bucată de sfoară sfâșiată. 

Sacul atârna și se balansa dintr-o parte în alta, în timp ce apa 
se scurgea din el. Espen Mortensen așeză pe jos o prelată. Nils 
Hammer prinse sacul, îl trase într-o parte și făcu semn să fie 
lăsat jos. 

Bărbaţii formară un cerc în jurul lui. 

Hilde Jansen, se gândi Wisting. Fata luase o mașină de ocazie 
din Risør, în vara lui 2005, avusese cu ea un rucsac și un sac de 
dormit și destinaţia ei era festivalul Quart din Kristiansand. 

Hammer desfăcu chinga și-l lăsă pe Espen Mortensen să se 
ocupe de restul. Espen Mortensen îi rugă pe doi dintre colegi să 
întindă materialul sacului de dormit, iar el îl despică cu bisturiul, 
făcând o tăietură lungă de un metru. 

Cu toții fură izbiţi de un miros de putregai. Cei care erau cel 
mai aproape se dădură cu un pas în spate. Wisting își acoperi 
nasul și gura cu braţul și făcu un pas înainte. 

Dintre fragmentele de haine din interiorul sacului se ițeau 
niște falange subțiri. 

Mortensen continuă să taie și dădu materialul jilav într-o 
parte. Rămășițele erau așezate cu capul acolo unde trebuia să 
fie picioarele. Văzură un chip schimonosit, cu gura deschisă. 
Alături de corp erau niște pietre, cel mai probabil folosite pentru 
ca sacul de dormit să se scufunde. 

In tăcere, Mortensen acoperi tăietura pe care o făcuse în sacul 
de dormit și primi ajutor să-l introducă într-un sac alb pentru 
cadavre. Zăpada cădea în liniște, așternându-se peste acesta. 

Pompa de apă fu repornită, dar, după câteva minute, fu oprită 

la loc. 

Un alt ghemotoc apăruse în adâncul fântânii. Părea să fie 
acolo de mai mult timp și, dată fiind starea în care se găsea, nu 
riscară să-l ridice la suprafaţă. In schimb, coborâră o targă pe 
care o împinseră pe sub ghemotoc, scoţțându-l ca și cum ar fi 
salvat un alpinist de pe versantului unui munte. 

Era o pătură din lână, legată de jur-împrejur cu o sfoară, la 
rândul ei legată de o piatră mare și plată. Pătura aproape se 
dezintegrase, aidoma fâșiilor de pânză cu care sunt învelite 
mumiile. 

Mortensen fu ajutat să introducă ghemotocul direct într-un alt 
sac de cadavre, fără să-l examineze. 

Pompa extrase și mai multă mâăzgă vâscoasă de pe fundul 
fântânii. Cei responsabili cu securizarea obiectelor ridicate 
puseră oasele mici, maronii, în pungi transparente. Probabil că 
erau oase desprinse dintr-o mână. 

Wisting se întoarse la marginea fântânii. Aproape că nu mai 
era deloc apă înăuntru. Avea cam șapte metri adâncime. 
Bărbatul prins în ham se uită în sus la ei. De la transpiraţie avea 
mici dâre de murdărie pe obraji. Sub el erau împrăștiate oase și 
fragmente de falange. Frunţile a doua cranii îngălbenite se 
sprijineau una de alta, ca și când ar fi fost prinse într-o discuţie 
intimă. 

Wisting se întoarse către Leif Malm. 

— Cred că ar trebui să-ţi chemi echipa, spuse el. 

— E deja pe drum, spuse acesta. 

Mașina lui Wisting deveni neîncăpătoare după ce Leif Malm, 
Ingemar Bergquist și cei doi agenţi FBI se urcară în ea pentru a 
se întoarce la sediul poliției. Văzuseră ceea ce fusese de văzut și 
nu mai era nevoie să rămână și ei la locul descoperirii. 

In afara perimetrului stabilit, sosiseră și mai mulți reporteri. 
Ziariștii experimentați stăteau în vehiculele lor, de-a lungul 
drumului principal. Portierele se deschiseră și ei coborâră când 
observară că se apropie mașina de poliţie. Încă nu aflaseră ce se 
petrece, se gândi Wisting. Insă când cazul avea să devină 
public, numărul jurnaliștilor avea să crească de la un minut la 
altul, ca un virus ce se răspândește cu o viteză-record. 

— O să ne scape, spuse Donald Baker, întorcându-și privirea 
ca să nu fie surprins de obiectivul unui aparat foto. În câteva ore 
va pleca din ţară. 

Telefonul lui Wisting începu să sune de îndată ce trecură de 
pâlcul de ziariști. Se uită la ce scria pe ecran. Morten P, VG. 

— Oricum, acum suntem mult mai aproape decât în ultimii 20 
de ani, îi aminti Wisting. 

Când intră pe drumul principal, acceleră. Un camion ce venea 
din sens opus stârni fuioare de zăpadă, care blocau vizibilitatea. 

— Avem lista de nume, spuse el, încetinind. Îi putem da în 
consemn la frontieră. Și dacă oricare dintre aceste nume apare 
pe vreun bilet de avion sau feribot, vom putea reţine persoana 
imediat. 

— Problema este că nu știm dacă este și el pe acea listă, 
obiectă Leif Malm. 

Wisting o suna deja pe Torunn Borg, ca să-i spună să 
transmită lista numelor pe care le aveau poliţiei de frontieră. 

La sediu, Wisting fu întâmpinat de consilierul pentru relaţii cu 
publicul din cadrul inspectoratului districtual de poliţie. Era ora 
13:00. Organizară o scurtă ședință în biroul lui Christine Thiis, 
unde Wisting le prezentă repede situaţia. 

— Trebuie să dăm un comunicat și să organizăm o conferinţă 
de presă, propuse imediat consilierul. 

— Când ne putem întâlni cu ziariștii? 

Wisting se îndrepta deja spre ușa biroului. 

— Ne putem întâlni cu presa după ce-l vom aresta pe Robert 
Godwin, răspunse el. Până atunci avem alte griji. 

În ora următoare, cu toţii simțeau că totul era în zadar. 
Eforturile și acţiunile lor nu duceau nicăieri. Trebuiau să rămână 
la suprafaţă și să se lase purtaţi de val. 

După ce VG publicase fotografia lui Bob Crabb, primiseră o 
mulţime de informații de la populaţie. Pe biroul său fuseseră 
lăsate copii de pe indiciile primite. Doi vecini din Stavern 
contactaseră poliţia fără să aibă informaţii noi de oferit, iar un 
cuplu de pensionari credeau că l-au văzut la bordul feribotului 
pentru Danemarca, vara, în timp ce erau în concediu. Un 
pasager care călătorise cu același avion se gândise să 
vorbească, dar nu-l observase pe Bob Crabb la bordul aparatului 
de zbor. Alte trei persoane credeau că văzuseră vara trecută în 
Stavern un bărbat ce semăna cu cel din fotografie, dar nu 
puteau oferi informaţii concrete și nu observaseră nimic altceva 
în legătură cu el. 

Așadar acest caz nu se deosebea prin nimic de altele. 
Ancheta avea o mulţime de fundături și mult timp și eforturi 
irosite. 

Prima mașină care transporta rămășițele cadavrelor sosi la 
ora 13:45. Poligonul de la subsolul sediului poliţie se transformă 
în zonă de depozitare. Wisting cobori să vadă cum își organizau 
activitatea criminaliștii de la Kripos. 

Izul metalic al apei stătute din fântână acoperea mirosul de 
praf de pușcă și plumb impregnat în pereţi. Poligonul era locul 
cel mai potrivit datorită suprafeţei sale mari, dar și faptului că 
avea un puternic sistem de ventilaţie, ce împiedica acumularea 
de gaze periculoase. 

Podeaua era acoperită cu folii din plastic rezistent. Oameni în 
salopete albe făceau consemnări și organizau documentele în 
mape. Fotografiau, triau și înregistrau. Unul dintre ei era Jon 
Berge, criminalistul care participase la autopsia transmisă prin 
videoconferinţă. Îl salută pe Wisting dând din cap, după care-și 
îndreptă din nou atenţia la însemnările sale. 

Cadavrul înfășurat într-o pătură din lână era cel mai apropiat 
de ușă, sub conul de lumină proiectat de plafonieră. Un 
criminalist făcu o poză cu nodul strâns înainte ca sfoara să fie 
tăiată. Pătura jerpelită fu desfășurată. In faţa lor era întinsă o 

formă ca de ceară, conturul unui trup uman. Wisting mai văzuse 
astfel de transformări la cadavrele recuperate din mare și la 
corpurile care stătuseră mult timp în medii umede. Țesutul 
adipos al corpului devenise o masă albă, casantă și tumefiată, 
care semăna cu stearina solidificată. 

Spre deosebire de situaţia în care din toate acele victime ar fi 
rămas doar oasele, în cazul de față macabrele rămășițe aveau 
să ușureze identificarea cadavrelor. Eșantioanele de ţesut 
permiteau extragerea profilului ADN, dar cureaua din piele de 
un roșu estompat și cu cataramă ruginită oferea deja un indiciu 
clar în privinţa identităţii victimei. Silk din Vinstra. Fusese 
transportată mai mult de 400 de kilometri cu mașina, după care 
fusese aruncată în fântână. 

Wisting încercă să-și imagineze prin ce trecuse fata înainte să 
fie înfășurată și strâns legată în pătura de lână. Înainte ca 
Robert Godwin să-și ascundă urmele în Statele Unite, victimele 
sale erau abandonate în șanțuri de-a lungul autostrăzii 
interstatale. Criminaliștii și medicii legiști au avut mai mult 
material de studiu, iar rapoartele arătau că unele dintre victime 
fuseseră ținute în viaţă până la 72 de ore înainte să fie ucise. În 
acel interval de timp fuseseră violate în mod repetat. 

— Trupurile se află în diverse stadii de descompunere, spuse 
Jon Berge. În funcţie de cât timp au stat în fântână și cu ce 
anume au fost acoperite. Din cele mai vechi rămășițe, aflate în 
fundul fântânii, nu ne putem aștepta să găsim altceva în afară 
de niște oase. 

Wisting îl urmă până în dreptul cadavrului din sacul de dormit. 
Printre hainele descompuse erau înșirate mai multe oase 
înnegrite, pe care mai erau încă urme de materie organică. 

— Este incredibil că a putut face asta în continuare, spuse 
criminalistul. Timp de peste 20 de ani, nimeni nu a observat 
vreun tipar și nici n-a suspectat ceva, orice. 

Wisting nu răspunse. 

— Dar se poate întâmpla, desigur, insistă criminalistul. Dacă 
procedezi cum trebuie și nu devii prea nechibzuit. Câte o fată 
dispare o dată pe an, una în regiunea Vestlandet, alta în 
Østlandet, iar o alta în Sørlandet. Îmi amintește de cel care a 
inventat primul sistem computerizat pentru bănci. Respectivul a 
inserat în programul computerizat o comandă prin care toate 
sumele de bani transferate să fie rotunjite. Cele câteva sute de 

coroane obţinute prin rotunjire erau transferate în propriul său 
cont. Nimeni nu observa lipsa câtorva sute de coroane ici și 
colo, dar per total strângea o mulţime de bani. 

Wisting se pregătea să-i spună că respectivul fusese prins și 
condamnat la trei ani de închisoare pentru fraudă, dar îl 
întrerupse telefonul său mobil. Se prezentă, dar auzi doar niște 
zgomote de fond. Pereţii din beton armat ai poligonului 
împiedicau recepționarea semnalului, așa că Wisting se îndreptă 
spre ușă. 

— Alo? încercă el din nou după ce ieși pe hol. 

— Alo? i se răspunse la celălalt capăt al firului. 

— Regret, nu prea am semnal, spuse Wisting. Cine sunteţi? 

— Steinar Brunvall, preciză cealaltă persoană. Practic suntem 
vecini. 

— Eşti fiul lui Tor și al lui Marianne, confirmă Wisting în timp 
ce urca pe scări. S-a întâmplat ceva? 

— Nu. De fapt, încercam s-o contactez pe Line. Ne-a vizitat 
ieri în legătură cu un articol pe care-l scrie despre Viggo Hansen. 
l-am povestit atunci despre un bărbat care l-a vizitat în această 
vară. 

— Un bărbat? întrebă Wisting, mai mult ca să-i dea celuilalt de 
înţeles că era atent. 

— Da, și astăzi a fost publicată în ziar o fotografie cu el. 

Wisting se opri. 

— Ce vrei să spui? 

— Am încercat de mai multe ori s-o sun pe Line, dar nu 
răspunde la telefon. Atunci Ida mi-a sugerat să te sun mai bine 
pe tine. La urma urmei, voi, cei din poliţie, căutaţi informații 
despre el. 

— Ce dorești să-mi spui, mai exact? îl întrebă Wisting cu un 
nod în gât. 

— Line se întreba cine era cel care l-a vizitat pe Viggo Hansen 
vara trecută. Nu obișnuia să-l viziteze nimeni, dar eu am văzut 
fotografia acelui bărbat în ziarul de astăzi. Se potrivește și 
detaliul că avea o mașină închiriată. Bob Crabb, din Statele 
Unite. Profesorul care a fost găsit mort săptămâna trecută lângă 
brazii de Crăciun. 

Wisting rămase nemișcat, asimilând ceea ce tocmai auzise. 
Era ca și cum cineva îi dezvăluise o ușă închisă și tainică. 

Line se trezi pentru că-i era frig. Avea o durere îngrozitoare de 
cap și nu știa cât timp fusese inconștientă. Totul în jurul său era 
întunecat și spaţiul era strâmt. Era ghemuită și abia dacă putea 
să se miște. Mâinile și picioarele îi erau legate unele de altele la 
spate. 

Peste gură avea o bucată de bandă adezivă și era acoperită 
cu o pătură de lână sau ceva de genul acesta. Își dădu capul pe 
spate și reuși să și-o îndepărteze de pe faţă, dar asta nu o ajută 
să se orienteze. 

Era întinsă, respirând cu dificultate pe nas. Aerul din camera 
închisă era îmbâcsit și ei îi era greață. Dacă ar fi vomitat, 
consecinţele i-ar fi putut fi fatale. 

Întorcându-se, simţi că suprafaţa de sub ea era capitonată și 
deduse că se afla probabil în portbagajul unei mașini. 

Se întinse la loc și ascultă, își ţinu respiraţia și se chinui să 
audă ceva, dar în jur era o liniște mormântală. Prin urmare, 
mașina trebuie să fi fost parcată într-o zonă părăsită. lar în 
mașină nu era nimeni, altminteri ar fi observat ceva. O mișcare 
sau un sunet. 

Se întrebă dacă era un lucru bun să atragă atenţia, dar, cu 
mâinile și picioarele legate la spate, nu putea să lovească în 
capacul portbagajului. 

Neputându-se mișca prea mult, începu să pipăie în spatele 
său. Podeaua părea a fi de pâslă. Degetele prinseră ceva, o 
sticlă goală de plastic. Lângă ea erau un ziar și ceva asemănător 
unor pensule de zugrăvit. Apoi găsi altceva. O placă metalică 
subțire, cu mâner. Un șpaclu, se gândi ea. Folosise așa ceva 
când renovase apartamentul, umplând cu el crăpăturile din zid 
înainte de a tapeta pereţii. Poate că unealta avea marginile 
suficient de ascuţite ca să poată tăia sfoara. 

Il trase spre ea, bâjbâi încercând să-l prindă bine și-l așeză 
într-o poziție care-i permitea să taie frânghia care îi lega strâns 
la spate mâinile și picioare. 

Pe buza de sus i se scurgeau picături de sudoare. Le 
îndepărtă expirând și continuă să miște șpaclul înainte și înapoi. 

Închise ochii și, cu fiecare secundă care trecea, se temea că 
portbagajul se va deschide. 

În timp ce dădea din mâini, se tot gândea la felul în care 
ajunsese în această situaţie. Își amintea că mașina se stricase și 
cât de mult se bucurase când o altă mașină oprise, iar ea 
recunoscuse chipul persoanei care se oferise s-o ajute. Apoi își 
aminti mirosul. Mirosul respingător al cârpei umezite apăsate 
peste nasul și gura ei. Era un miros de adeziv sau de lac. li 
arsese nările și buzele, după care nu-și mai amintea nimic. Nu 
știa cât timp se scursese de atunci, dar se întreba dacă ar fi 
putut să prevadă cele întâmplate, dacă ar fi putut să-și dea 
seama că se apropiase prea mult de o enigmă, de adevărul 
despre Viggo Hansen. 

Sfoara cedă brusc. Picioarele se avântară în față și loviră 
partea laterală a portbagajului, iar șpaclul îi scăpă din mână. 

Stătea întinsă, gândindu-se la pasul următor. Se întrebă dacă 
era bine să încerce să atragă atenţia și, în acest caz, dacă avea 
să fie auzită de altcineva în afara persoanei care o imobilizase. 

Se hotărî să încerce. Avea mâinile și picioarele încă legate, 
dar se roti ca să poată lovi cu picioarele în capacul 
portbagajului. În mod reflex, încercă să tipe de sub banda 
adezivă, dar scoase doar niște sunete firave. Apoi se întinse la 
loc și ascultă cu atenţie. Nimic. Nu se auzea niciun pas. Nicio 
mașină în depărtare. i 

Avea să îngheţe dacă rămânea pe loc, se gândi ea. In orice 
caz, trebuia să încerce să scape înainte să vină s-o ia de acolo. 
Se întoarse și-și lipi picioarele de spătarul banchetei ce separa 
portbagajul de habitaclu. Simţi că cedează. Işi trase picioarele la 
piept și lovi. Mașina se clătină și spătarul banchetei se rupse. 
Lovi din nou și înăuntru pătrunse o rază de lumină cenușie. Deci 
încă era ziuă. 

Se lipi cu spatele de marginea portbagajului și apăsă cu 
picioarele în spătarul banchetei, până când aproape că leșină. 
Inspiră și simţi o senzaţie de usturime în nări. Lumina care 
devenea din ce în ce mai intensă o făcea să spere, iar spătarul 
banchetei se prăbuși cu o bubuitură. 


VP - 265 


72. 


Telefonul lui Line era închis sau într-o zonă fără acoperire. 

Wisting încercă de trei ori s-o contacteze în timp ce urca spre 
birou, atât pe telefonul mobil, cât și pe telefonul fix de acasă, 
însă fără succes. 

Exista o conexiune între proiectul la care lucra ea și cazul pe 
care-l investiga el. Conexiunea era Viggo Hansen. Trecuseră 
deja patru luni de atunci, dar, pentru ei, urma era nouă. lțele se 
împleteau, iar el trebuia să știe ce aflase Line. 

Prezenţa agenţilor FBI fusese crucială pentru investigația 
celor de la VG în privinţa lui Bob Crabb. Acum, chiar apăruse un 
martor care știa ceva ce i-ar fi putut ajuta să ajungă la o 
concluzie. Îi chemase pe ambii agenţi și pe ceilalţi anchetatori în 
sala de ședințe și le prezentă, pe scurt, evoluţia evenimentelor. 

— Du-te acasă la martor, spuse el, arătând cu pixul către 
Benjamin Fjeld. Fă-l să-ţi spună tot ce-și amintește despre vizita 
aceea din vara trecută. 

Tânărul anchetator dispăru pe ușă. 

— Cine este acest Viggo Hansen? se interesă Donald Baker. 

— A locuit în același cartier cu mine, răspunse Wisting, 
explicându-i cum bărbatul stătuse mort în propria sufragerie, 
fără să fie descoperit, încă din august, fiind găsit de-abia în 
urmă cu două săptămâni. 

— Și acest domn a fost vizitat de Bob Crabb în luna iulie? 
întrebă agentul FBI. 

— Așa susţine martorul cel nou, spuse Wisting, dând din cap. 

— Îi cunoașteţi istoricul? 

Wisting prezentă din memorie ce-și amintea din documentele 
din dosar. În timp ce vorbea, își dădu seama că Viggo Hansen 
era avatarul perfect în spatele căruia s-ar fi putut ascunde 
Robert Godwin. La același lucru se gândeau și ceilalți prezenţi în 
sală. 

— Aveţi amprentele lui? întrebă Donald Baker. 

Wisting clătină din cap. Amprentele nu fuseseră luate din 
cauza gradului ridicat de deshidratare a corpului. 

— Doar ADN, răspunse el. 

— Când îl putem primi? 

Leif Malm își scoase telefonul. 

— Voi ruga pe cineva de la arhivă să trimită datele în același 
loc unde am trimis profilul lui Bob Crabb, spuse el. Cât de 
repede le puteţi compara? 

— Imediat ce primim probele ADN, răspunse agentul FBI, 
ridicând propriul telefon. 

Christine Thiis răsfoi documentele. 

— De ce nu este acest Viggo Hansen pe lista posibililor 
suspecți? 

Torunn Borg se lăsă pe spătar. 

— Căutam doar persoane în viață, oftă ea. 

Procurorul dădu din cap în timp ce luă un pix și notă ceva. 

Wisting își trecu mâinile prin păr. Nu se puteau opri doar la 
această supoziţie. 

— Altfel, cum stăm? întrebă el. 

— A fost dat consemnul la frontieră, preciză Torunn Borg. Am 
făcut câteva vizite la domiciliu și am eliminat unele nume de pe 
listă. Câţiva dintre polițiștii aduși din districtele învecinate sunt 
încă pe teren. 

— Ai vorbit cu Line? întrebă Christine Thiis. 

— Nu încă. Aseară nu a venit acasă. 

— Ştii unde este? 

El scutură din cap. Nu-și putea aminti ultima dată când Line 
nu răspunsese la telefon. 

— Merg până acasă, spuse el. Probabil că este prinsă cu 
munca. 

Își luă haina și cobori la mașina parcată în curte, mai îngrijorat 
decât avea chef să recunoască. Line era o jurnalistă neînfricată. 
Nu doar că mergea contra curentului sau că scria despre 
subiecte controversate, dar era vorba și despre modul ei de 
lucru. Îi plăcea să procedeze doar cum voia ea, dar acum 
Wisting se temea că fiica sa descoperise o pistă periculoasă. 

Ningea abundent. Din cerul cenușiu fulgii mari coborau în 
spirale. Ștergătoarele mergeau la turație maximă, iar străzile 
erau alunecoase. 

Noul strat de zăpadă se așternea peste urmele lăsate mai 
devreme de rotile mașinii sale. Line nu avea cum să fi venit 
acasă între timp. Totuși se hotărî să intre. Sus, în fostul birou al 
lui Ingrid, observă notițele și fragmente decupate de Line din 

ziare. Nu-i surâdea ideea de a cotrobăi prin hârtiile ei, dar poate 
că avea ceva acolo despre Bob Crabb. 

Când cobori din mașină, îi sună telefonul. Era Leif Malm. 

— Cum merg lucrurile? întrebă el. 

Wisting căută cheile de la casă. 

— Nu e acasă, răspunse el, pășind înăuntru. 

— Cred că trebuie să afli ceva, spuse ofițerul Kripos. 

— Ce? 

— Fiica ta a stat în portbagaj la hotelul Farris Bad. 

Wisting se opri pe hol, fără să se descalţe de pantofi. 

— La hotel? Ce vrei să spui? 

— Niciunul dintre noi nu are vreo legătură cu asta, explică Leif 
Malm. Însă a stat în camera lui John Bantam. 

— Nu înţeleg... îngăimă Wisting. 

— Donald Baker m-a informat despre asta. S-au întâlnit la bar 
cu vreo două nopţi în urmă. Noaptea trecută a rămas la el. 

— La dracu'! Cum a îndrăznit?... E ziaristă, pentru numele lui 
Dumnezeu! 

— Până la ultima noastră ședință, Bantam n-a știut că este 
fiica ta. 

— Nu contează a cui fiică este. E o chestie total lipsită de 
profesionalism. 

— Acum, mai presus de toate, ea a devenit un martor-cheie, 
spuse Malm. Trebuie să aflăm ce știe despre legătura dintre Bob 
Crabb și acest Viggo Hansen. 

Wisting se uită la ceas. Era aproape trei și jumătate. 

— E posibil să fie încă în cameră? întrebă el, intrând încălțat în 
casă. 

— Verific acum, spuse Malm. Nu răspunde nimeni la telefonul 
din cameră, dar Bantam s-a dus acolo să vadă ce se întâmplă. 

Wisting urca la etaj. 

— Anunţă-mă dacă este acolo, zise el, fără să-și facă însă 
prea mari speranţe. 

Cel mai probabil, îi fusese trasată o altă sarcină sau poate că-i 
fusese repartizat chiar cazul la care lucra el. 

Deschise ușa camerei în care soţia lui, Ingrid, avusese biroul. 
Totul era ordonat, calculatorul închis. Documentele și hărtiile 
printate erau așezate în mai multe teancuri. Fiica lui semăna cu 
el, se gândi, îi plăcea să lucreze cu hârtiile în faţă, nu să 
scotocească prin documente electronice. 

Pe panoul din plută de pe perete Line prinsese fotografii și 
notițe, formând un rezumat cronologic al existenţei lui Viggo 
Hansen. Era oarecum impresionant cum reușise să facă un fel 
de portret al acelui bărbat singuratic. Părea să fi avut o viaţă 
tristă. Un tată care lucrase pe șantier și fusese absent aproape 
toată copilăria fiului său, după care petrecuse aproape patru ani 
la închisoare. Mama lui Viggo Hansen fusese internată la 
psihiatrie. 

1969, citi el, urmărind axul temporal cu degetul. Tatăl se 
spânzură în subsol. Viggo este cel care-l găsește. 

1974 - Moare mama sa. 

1989 - Internat la secția de psihiatrie. 

Ea realizase și un fel de hartă relaţională. Într-un cerc din 
mijlocul unei coli mari de hârtie scrisese numele Viggo Hansen. 
In jurul său înșirase numele persoanelor care se aflaseră, 
cumva, în apropierea sa. Câteva dintre ele îi erau cunoscute. 
Erau vecinii și părinţii săi și pictorul Eivind Aske, care fusese 
coleg de școală cu Viggo Hansen, își aminti Wisting din cele 
spuse de fiica lui. Recunoscu încă unul dintre celelalte nume, 
fără să-și amintească unde anume îl mai întâlnise. 

Odd Werner Ellefsen. 

Rosti numele cu voce tare, sperând să trezească o informație 
pe care o auzise la un moment dat, dar pe care nu o procesase 
corespunzător. Parcurse cu privirea celelalte notițe, oprindu-se 
la o veche fotografie de școală unde numele respectiv reapăru. 
Odd Werner Ellefsen era băiatul din partea dreaptă a lui Viggo 
Hansen. Nu regăsea nimic familiar în trăsăturile chipului 
acestuia din urmă cu aproximativ 50 de ani. 

Luă harta relațională de pe panou și o împături. 

Atunci își aminti. Odd Werner Ellefsen era unul dintre cei 46. 
Era unul dintre numele de pe lista posibililor oameni ai 
cavernelor, întocmită de Torunn Borg. 

73. 


În timp ce cobora scările, Wisting formă numărul de telefon al 
lui Torunn Borg. Zăpada pe care o adusese cu sine înăuntru se 
topise și formase mici băltoace pe hol. 

— Odd Werner Ellefsen, spuse el. Am trimis pe cineva la el 
acasă? 

— Lasă-mă să verific. 

Afară nu mai ningea. 

Wisting închise ușa de la intrare și întoarse cheia în broască. 

— De ce întrebi? se interesă ea. 

El îi povesti cum ajunsese la un punct comun între subiectul la 
care lucra Line și materialul pe care-l obţinuseră ei. Auzea cum 
Torunn Borg răsfoia documentele în timp ce-l asculta. 

— Există o legătură aici, conchise el. 

— Locuiește în Torstrand, spuse Torunn Borg. Am fost acolo la 
ora 13:45. Nu era acasă. 

Wisting trase o înjurătură. 

— Avem o fotografie cu el? 

— Nu. 

— Mai avem oameni în zonă? 

— Da. 

— Pune casa sub supraveghere, o rugă Wisting. Și află cât 
mai multe informaţii despre el. 

Apoi el închise telefonul și urcă în mașină, după care-l sună pe 
Nils Hammer. Îi povesti cum se legau personajele din cele două 
cazuri. Bob Crabb avea o legătură cu Viggo Hansen, care era în 
cercul relaţional al lui Odd Werner Ellefsen. 

— El este unul dintre cei puţini rămași pe lista lui Torunn 
Borg, posibilii oameni ai cavernelor, spuse el, ieșind cu mașina 
din curtea sediului. Îl punem sub supraveghere, dar vreau să-i 
contactezi pe cei de la trupele speciale, să se pregătească de 
intervenţie. 

Hammer răspunse scurt și afirmativ, punând capăt discuţiei 
fără să pună alte întrebări. 

Wisting ieși pe strada principală și acceleră. Ştia că este la 
limita legii și trebuia să se gândească cum să-i prezinte situaţia 

lui Christine Thiis. Ea era cea care, în calitate de procuror, 
trebuia să dispună arestarea lui Odd Werner Ellefsen și 
percheziţionarea locuinţei acestuia. Codul de procedură penală 
impunea existenţa unei suspiciuni rezonabile privind comiterea 
unei infracţiuni pentru a putea fi luate măsuri legale. Trebuia să 
aducă probe că Odd Werner Ellefsen era cel pe care-l căutau. 
Deocamdată, ceea ce rezulta din datele pe care le aveau puteau 
fi o pură coincidență. Știa că acţionează pe baza propriului 
instinct, dar, chiar dacă în instanţă contau doar faptele concrete 
și probele, adesea tocmai acest instinct conducea la progresul 
anchetei. 

Îi formă numărul de telefon și-i prezentă faptele. 

— Avem nevoie de mai mult, spuse ea. 

— Ne ocupăm de asta, preciză Wisting. L-am pus sub 
supraveghere și strângem informații. 

Işi dădu seama prea târziu că avea viteză prea mare chiar 
când se apropia de o curbă. Apăsă frâna. Sistemul ABS intră în 
funcțiune, făcând ca pedala de frână să-i vibreze sub talpa 
piciorului. Mașina derapă pe asfaltul umed, alunecă puţin în 
lateral și fu cât pe ce să se răsucească. Un nor de zăpadă 
purtată de vânt îi blocă vizibilitatea. Wisting suci volanul în 
direcția opusă și se redresă. Roţile prinseră aderenţă și bărbatul 
reuși să păstreze controlul mașinii. 

— Anunţă-mă de îndată ce ai ceva, îl rugă Christine Thiis. 
Momentan nu avem suficient pentru o arestare. Dacă este de 
acord, îl poţi aduce la interogatoriu și îi poţi lua amprentele, dar 
nimic mai mult. 

Nu se aștepta la un alt răspuns, dar era important s-o ţină 
constant la curent, pentru ca ea să ia o decizie rapidă în 
momentul în care piesele puzzle-ului aveau să se aranjeze. 

Pe traseul său către oraș trecu de hotelul Farris Bad. Hotelul 
era ca un castel măreț și impunător pe malul mării, învăluit în 
zăpadă, radiind lumină prin geamurile ferestrelor. 

Line nu mai avusese o relaţie stabilă de peste un an. 

El nu știa prea multe despre viața ei în Oslo, dar fusese 
surprins că-și petrecuse o noapte la hotel, împreună cu un 
bărbat complet străin. 

Îl contactă pe Leif Malm. 

— Ceva noutăţi? se interesă el. 

— Nu este la hotel. Camera a fost curățată la ora 12:30. 

Line trebuie să fi plecat mai devreme. 

— Bine, răspunse Wisting îngândurat. Dar chestiunea cu 
camera de la hotel rămâne între noi, de acord? 

— De aceea Donald Baker mi s-a adresat mie. Niciunul dintre 
oamenii tăi nu știe nimic despre asta. 

— Mulţumesc. 

Pentru moment, la celălalt capăt al firului se așternu liniștea. 

— Ar trebui să mai întreprindem ceva? întrebă Malm. Să-i 
localizăm telefonul sau ceva de genul ăsta? 

— Nu încă, răspunse Wisting. Am o idee unde ar putea fi. 

Încheie convorbirea și intră la benzinăria Statoil din Torstrand. 
Casa lui Odd Werner Ellefsen era la câteva străzi distantă. 

Derulă lista de contacte de pe telefon până când găsi numărul 
lui Morten P, de la VG. Ziaristul răspunse imediat. 

Wisting se privi în oglinda retrovizoare. 

— William Wisting sunt, spuse el. 

— Știu, răspunse celălalt. Îmi apare numele. 

— Ești încă în Larvik? întrebă Wisting, admirând cerul prin 
parbriz. 

Se înseninase puţin și, curând, redactorii celor mai mari ziare 
urmau să trimită elicopterele în aer. 

— Sunt la Halle, spuse Morten P. Ai noutăţi? 

Wisting nu răspunse. 

— Mă întrebam dacă fiica mea este cu tine, spuse el. Line. 

— Nu, de ce? 

— Nu reușesc să dau de ea. 

— De fapt, și eu am încercat s-o sun. Cred că i s-a descărcat 
bateria telefonului sau ceva de genul acesta. 

— Mulţumesc. ` 

— Dacă tot te-am prins la telefon, spuse ziaristul... Imi poți 
spune ce se petrece în realitate? S-a interzis accesul pe o mare 
suprafață de pădure și poliția a trimis acolo un număr mare de 
agenți. Mașinile vin și pleacă mereu și nu putem afla nimic. 

— Va trebui să te adresezi ofițerului de presă, răspunse 
Wisting. Se va ţine o conferință de presă în cursul serii. 

— Situaţia a evoluat, așadar? 

— Îți pot da chiar eu numărul de telefon. 

— Am vorbit cu el, dar nu ne spune nimic nou. Ai fost mereu 
deschis și cinstit. Spune-mi câteva detalii cu privire la ce se 
petrece. 

— Regret, spuse Wisting. Primesc un alt apel. Întrerupse 
conversaţia cu ziaristul și preluă apelul de la Torunn Borg. 

— Odd Werner Ellefsen, spuse ea făcând o pauză, ca și când 
citea un text și se oprise în dreptul unui rând. A fost crescut de 
unchiul și mătușa sa. Au decedat când el avea 22 de ani. De 
atunci n-a mai avut familie și la adresă nu au mai fost 
înregistrate alte persoane. 

— Nicio iubită deci, spuse Wisting. 

— În anii 1990 a lucrat scurt timp la una dintre fabricile de 
vopsea Jocun, dar din 1998 beneficiază de pensie de 
invaliditate. 

— Solvenţi, spuse Wisting, întrerupând-o. Știi dacă foloseau 
cloroform la fabrică? 

Dacă Odd Werner Ellefsen avusese acces la substanța cu 
pricina, atunci începeau să găsească dovezi împotriva lui. 

— Putem afla, răspunse Torunn Borg. 

— Ce altceva ai mai aflat? 

— Deţine o Toyota Camry argintie, model 1998. 

— Cazier are? 

— O amendă din partea Poliţiei de Frontieră în această vară. 
Pentru că a adus patru litri de lichior din Suedia. Altceva nimic. 

— Suedia? spuse Wisting. In această vară, când? 

Auzea cum Torunn Borg răsfoia documentele. 

— 19 iulie. 

— La dracu’! înjură Wisting. Kikki Linden a dispărut din 
Trollhăttan în data de 18. Cine s-a ocupat de caz? 

— Nils Hammer. 

Wisting puse capăt discuţiei cu Torunn Borg și-l sună pe 
Hammer. 

— Ce-mi poţi spune? întrebă el. 

— Că nu este acasă, răspunse Hammer. Probabil că este 
plecat cu mașina. Garajul este gol. judecând după urmele de pe 
alee, se pare că a plecat chiar după ce a început să ningă. 

— Ai un post sigur de supraveghere? 

— Avem câte o mașină la fiecare capăt al străzii și, în plus, 
suntem și în casa de vizavi. Unul dintre polițiști este în comitetul 
de părinţi cu femeia care locuiește acolo. Chiar acum le 
pregătește vafe. 

— Ea ne poate spune ceva despre el? 

— Nu ţin legătura cu el. N-au văzut niciodată pe cineva la el 

acasă, dar au văzut-o pe Line trecând pe la el, sau cel puţin pe 
cineva care semăna cu Line. Aproximativ 30 de ani, într-un Golf 
gri. Luni a fost prima dată aici. Atunci a intrat în casă și a revenit 
aseară. 

— Aseară? 

— Da. Ai vorbit cu ea despre ce a aflat? 

Wisting clătină din cap, ca și când Hammer l-ar fi putut vedea. 

— Sună-mă de îndată ce obţineţi ceva, îl rugă el și închise. 

Apoi îl sună din nou pe Leif Malm. 

— Wisting sunt, spuse el, dregându-și vocea. Cât de repede îi 
poţi localiza telefonul? 

Line se zvârcolea în portbagajul îngust. Avea încă mâinile 
legate la spate. Frânghia îi sfâșia încheieturile. 

Pipăi în jurul ei și găsi șpaclul, îl apucă și își croi drum prin 
bancheta defectă. Inaintă ajutându-se de coate și se împinse în 
picioare până când intră în habitaclu suficient de mult cât să-și 
poată înălță capul ca să arunce o privire în jur. Mașina era 
captivă în mijlocul zăpezii imaculate, pe alocuri întinsă ca în 
palmă, în alte părți viscolită. 

Mașina era oprită în capătul unei alei mărginite de pini 
bătrâni. În capătul aleii putea zări o casă roșie. Drumul de acces 
nu fusese deszăpezit, iar ea vedea urme de pași prin zăpadă, 
dar nici ţipenie de om în jur. 

Cred că s-a împotmolit, se gândi ea. Vehiculul se îndrepta 
spre casa din capătul aleii, dar se înţepenise în zăpadă. 

Lipi șpaclul de sfoara din jurul încheieturilor de la mâini și 
începu să frece. Înainte și înapoi. Simti că sfoara începe să 
cedeze. Apoi șpaclul îi alunecă din mâini. Il prinse înainte să 
atingă podeaua, dar pierdu ceva timp căutând crestătura pe 
care o făcuse deja, ca să poată continua tăietura în același loc. 

Tot corpul îi era încordat, iar respiraţia îi vibra în nări. Aplică 
mai multă presiune pe șpaclu și simţi că tăia mai mult din piele 
decât din sfoară. Doar banda adezivă de pe gură o împiedica să 
urle din toate puterile. Lăcrima de durere și disperare, dar 
continuă să lucreze constant, încercând să se gândească la ce 
anume avea de făcut după ce se va elibera. Se uită la contactul 
mașinii. Cheile nu erau acolo. Imprejurimile păreau pustii, ca și 
când ar fi fost undeva, într-o zonă rurală. Totuși trebuia să 
încerce să fugă. Evadarea era singura opţiune, dar urmele 
lăsate în zăpadă aveau să dezvăluie cu ușurință direcţia în care 
se îndrepta. 

Când sfoara se rupse brusc, nu apucă să se mai gândească la 
altceva. 

Işi dezlipi banda adezivă de pe gură și inspiră adânc, își frecă 
încheieturile, după care-și ridică picioarele și trase cu colţul 
șpaclului de nodul strâns. Inaintă în mașină târându-se, își înălţă 

capul și privi afară. Totul părea să fie părăsit. Cu grijă, deschise 
portiera. Aerul era rece, cu un ușor iz de sare de mare. Probabil 
că se afla undeva în apropierea țărmului, se gândi ea. 

Când cobori din mașină, piciorul i se afundă în zăpadă. Pentru 
o vreme, rămase nemișcată, după care se aplecă să ia șpaclul 
din mașină și se lăsă pe vine lângă roata din spate. Infipse 
șpaclul în anvelopă până când auzi șuieratul aerului ce răsufla. 
Apoi, mergând aplecată, ocoli mașina și procedă la fel cu alte 
două roţi, după care se îndepărtă. 

Nu era îmbrăcată corespunzător pentru a merge prea mult. 
Rochia pe care o alesese cu o seară înainte îi venea până la 
genunchi. Cizmele înalte o protejau puţin, dar deasupra lor avea 
doar niște dresuri subţiri, deja găurite. 

Distanţa dintre ea și mașină se mărea și începu să alerge. 
Peste tot în jurul ei nu vedea decât peisajul alb de iarnă. 

Wisting conduse mașina până la sediul poliţiei. În vestiar, 
merse la toaletă, deschise robinetul, se aplecă și-și clăti fața cu 
apă rece. Apoi se șterse cu un prosop de hârtie, privindu-se în 
oglindă și se văzu așa cum îl vedeau ceilalţi. Avea o mimică 
serioasă și calmă, dar numai în aparenţă. Fiinţa sa era 
străbătută de un val de frământări. Situaţia actuală îi provoca 
ameţeală și se simţea rău. 

Îi sună telefonul mobil. 

ÎI scoase din buzunar și văzu că era colegul lui Line, Morten P. 

— Da? spuse el, cu sufletul la gură. 

— Aveţi ceva de declarat? 

— Despre ce? 

— Despre fotografia pe care v-am trimis-o? 

— Ce fotografie? 

— Tocmai v-am trimis-o pe telefonul mobil. Nu aţi primit-o? 

Wisting îndepărtă telefonul de ureche și se uită la ecran. 
Primise un mesaj. Probabil că-l recepționase fără să-l audă, în 
timp ce curgea apa în chiuvetă. 

ÎI deschise și se uită la fotografie, mijindu-și ochii. Chiar și pe 
micul ecran putea vedea sacii albi pentru cadavre. Unul era pus 
într-o mașină, două erau întinse pe pământ. 

Wisting stătea nemișcat cu telefonul în mână. Apoi, aproape 
brusc, i se tăie respiraţia. 

— Pregătim un articol în care spunem că au fost descoperite 
mai multe cadavre. Doriţi să comentaţi? 

Wisting își drese vocea. 

— Nu am niciun comentariu cu privire la asta, spuse el, 
îndreptându-se spre trepte. Nu acum. 

Ziaristul încercă să continue polemica, dar Wisting încheie 
discuţia. 

Probabil că fotograful se strecurase dincolo de zona 
împrejmuită. După publicarea fotografiei, cazul avea să 
explodeze. Presa urma să scrie despre acest subiect săptămâni 
întregi. 

Fotografia trebuie să fi declanșat o activitate intensă în 

redacţia VG. Ofiţerul de presă ieși din biroul lui Christine Thiis. 
Faţa și gâtul îi erau roșii. 

— S-a aflat, spuse el înainte ca Wisting să ajungă lângă el. VG 
este în posesia unor fotografii cu cadavrele de la locul 
descoperirii. 

— Știu, răspunse Wisting, dând din cap. 

Fusese doar o chestiune de timp. Cu toate acestea, nu erau 
bine pregătiţi. 

— Trebuie să dăm un comunicat de presă, spuse ofițerul de 
presă, având carneţelul de notițe pregătit. Nu mai putem 
amâna. 

Wisting se întoarse, merse spre biroul său și-l strigă pe 
Benjamin Fjeld. Biroul său erau la capătul coridorului, dar sigur îl 
auzise. 

Ofițerul de presă îl urmă în birou. 

— Am așteptat deja prea mult, spuse el. 

Benjamin Fjeld apăru în spatele lor, în cadrul ușii. Wisting 
frunzări documentele de pe birou și găsi o listă cu cele zece 
femei dispărute. 

— Găsește-i pe ofiţerii de caz, spuse el, dând lista lui 
Benjamin Fjeld. Informează-i despre acest dosar și roagă-i să le 
contacteze familia și rudele. 

In dreptul ușii se ivi și Christine Thiis, care dădu aprobator din 
cap. 

— Părinţii trebuie să afle că este posibil să le fi găsit fiicele, 
înainte ca ziarele să înceapă să facă speculaţii, continuă 
Wisting. 

Benjamin Fjeld luă lista și răspunse printr-un gest scurt din 
cap. 

Wisting se întoarse către ofițerul responsabil de relaţia cu 
presa. 

— Asta vei scrie, spuse el. Politia a continuat cercetările în 
zona în care cetățeanul american Bob Crabb, în vârstă de 67 de 
ani, a fost găsit mort vineri, 9 decembrie. La locul faptei au fost 
făcute o serie de descoperiri în privința cărora vă vom oferi 
detalii în cadrul unei conferințe de presă... 

Privi la ceas. Era aproape trei și un sfert. Acum, evenimentele 
se derulau cu rapiditate. 

— ... la ora 18:00, sugeră el, solicitând din priviri acordul lui 
Christine Thiis. 

Ea dădu din cap. 

— Presa nu va primi răspunsuri înainte de această oră. 

Consultantul în comunicare își notă și părăsi biroul fără alte 
comentarii. Wisting se așeză. 

— Voi avea nevoie de tine acolo, spuse Christine Thiis. 

— Va trebui să stăm acolo cu toţii, ca la expoziţie, spuse 
Wisting. Vei sta de vorbă cu Donald Baker? 

Ea confirmă, ieși pe ușă și se ciocni de Espen Mortensen. 

— Vreo noutate? întrebă Wisting. 

— Când am intrat, fuseseră găsite opt cadavre, răspunse 
criminalistul. Dar nu am ajuns încă la fund. Pot fi mai multe 
acolo, jos. 

Se opri în faţa hărții cu cele zece chipuri. 

— Am fost informat că Odd Werner Ellefsen ar putea fi cel pe 
care-l căutăm, spuse el. Ai vorbit cu Line? 

Wisting clătină din cap și încercă să nu pară îngrijorat. 

— Nu pot da de ea, spuse el, scoțând o staţie mobilă de 
emisie-recepţie din sertar. 

O porni și o setă pe frecvenţa polițiștilor sub acoperire. 

Mortensen se așeză pe scaunul de oaspeţi. 

— Știm pe unde este? întrebă el. 

— Urmele lăsate de roţile mașinii după ce a ieșit din garaj au 
fost acoperite de zăpadă, zise Wisting. Asta înseamnă că a 
plecat de acasă cândva la orele dimineţii. Se prea poate să fi 
parcurs o distanţă considerabilă. 

— De când te gândești la faza cu peruca? întrebă Mortensen. 
Că firele de păr din mâna lui Bob Crabb ar putea proveni de la o 
perucă? 

— A fost o inspiraţie de moment, spuse Wisting. Poate fi 
adevărat? Din punct de vedere strict criminalistic? 

— Absolut. 

În staţie se auziră niște bârâituri. 

— Se apropie un bărbat care merge pe jos, anunţă unul dintre 
polițiștii sub acoperire. Trece de intersecția cu Huitfeldts. 

Wisting dădu mai tare volumul staţiei radio. Cei aflaţi la postul 
de observație din casa de vizavi de locuinţa lui Ellefsen 
confirmară: 

— Continuă pe Bugge, raportă unul dintre polițiștii sub 
acoperire. Pășește grăbit, se uită peste umăr. 

Wisting luă staţia și se identifică. 

— El este? întrebă el, știind că, dacă l-ar fi identificat, polițiștii 
sub acoperire i-ar fi pronunţat numele. 

— Problema este că nu știm cum arată, i se răspunse. Nu 
există fotografii cu el. 

— Nu avem o descriere a lui? 

— 60 de ani, aproximativ 1,80 metri înălțime, fizic obișnuit, 
potrivit celor spuse de vecin, interveni Hammer. Barbă căruntă, 
păr blond-închis, neîngrijit. 

— Înălțimea și statura s-ar potrivi, raportă anchetatorul sub 
acoperire. La fel și vârsta, judecând după mers, dar merge cu 
capul vârât între reverele hainei. 

— Sunteţi siguri că mașina nu este în garaj? întrebă Wisting. 

— Da, veni răspunsul scurt. 

Comunicaţiile radio încetară până când Hammer anunţă că-l 
vedeau apropiindu-se. Casa lui Odd Werner Ellefsen era 
antepenultima de pe strada în al cărei capăt se afla o zonă 
industrială. Cu cât străbătea mai mult din stradă, cu atât mai 
mari erau șansele să fie el. 

— Fox 0-5, spuse el, apelându-l pe liderul echipei operative. A; 
oameni care-l pot opri înainte să intre în casă? 

— Negativ. Am strâns echipamentele și acum ieșim pe poartă. 

Wisting se ridică, merse în dreptul ferestrei și văzu mașina 
trupelor de intervenție plecând. 

— EI este, raportă Hammer. Chiar acum intră în casă. 

Wisting era prea agitat ca să rămână în birou. 

— Vii și tu? întrebă el și luă staţia de emisie-recepţie. 
Mortensen clătină din cap. 

— Voi sta aici și voi pregăti verificarea amprentelor, spuse el. 
Dacă-l aduceţi, va dura doar câteva minute să aflu dacă este 
cine spune că este. 

76. 


Wisting opri mașina la distanță de un cvartal în spatele 
vehiculului trupelor speciale. Incertitudinea cu privire la Line îl 
neliniștea. Se simţea de parcă mâncase ceva rânced. Teama și 
premonițiile își dăduseră întâlnire în stomacul său. Avea gura 
uscată, înghiţea cu greutate și avea palmele transpirate. 

Donald Baker i se alăturase. De pe scaun, se aplecă înainte și 
fixă cu privirea casa din capătul străzii. Membrii trupelor 
speciale se postară pe diagonală faţă de casă, astfel încât să-i 
poată observa toate laturile. 

— Unde le ţinea? întrebă Wisting. 

— Ce vrei să spui? zise agentul FBI. 

— In unele rapoarte se spunea că primele femei pe care le-aţi 
găsit rămăseseră în viaţă timp de 72 de ore înainte să fie ucise, 
preciză Wisting. Unde le ţinea? 

— Este posibil să fi utilizat o baracă de la marginea livezii de 
meri a unchiului său, răspunse Baker. A fost cercetată la câţiva 
ani după aceea, dar fără să fie descoperite urme materiale, era 
surprinzător de curată. 

— 3-0 Alpha pe poziții, se auzi prin staţia radio. Toate 
draperiile sunt trase. 

— Recepționat, raspunse comandantul. Asteptati. Portiera de 
pe partea  pasagerului celeilalte maşini se deschise. 
Comandantul trupelor speciale coborî din maşină, merse pe 
lângă autovehicul și urcă pe bancheta din spate a mașinii lui 
Wisting. 

— Ce facem? întrebă el. 

— Merg și sun la ușă, răspunse Wisting. 

Comandantul îl fixă cu privirea. 

— OK, presupun că e un plan la fel de bun ca oricare altul. Am 
aici zece oameni înarmați. 

— Nu avem niciun temei legal să facem arestări, explică 
Wisting. Problema este că nu știm dacă el este bărbatul pe care- 
| căutăm. Dacă va trebui să-l verificăm, cea mai simplă metodă 
este să nu facem prea multă zarvă. 

Ofiţerul aflat la comanda trupelor speciale se lăsă pe spate. 

— Bine, spuse el. Este spectacolul tău, dar nu poţi merge 
singur. 

— ÎI voi lua pe Hammer cu mine. 

— Atunci îi informez pe băieți. 

Cinci minute mai târziu, Wisting stătea în faţa ușii alături de 
Nils Hammer, ciocănind în fereastra șubredă a ușii. 

În spatele geamului apăru o umbră și un bărbat palid deschise 
ușa. 

— Mister Godwin? încercă Wisting. 

Bărbatul din faţa sa ridică sprâncenele, dar expresia sa nu 
indica altceva decât confuzie. Avea o barbă care-i acoperea 
aproape toată faţa, dar Wisting nu observă nicio asemănare 
evidentă cu Robert Godwin, dat în urmărire de mai bine de 20 
de ani. Părul părea real. Era ciufulit și părea să se fi tuns singur. 

— Mister Robert Godwin? mai încercă Wisting o dată. 

— Ellefsen, spuse bărbatul care stătea în pragul ușii. Aţi greșit 
adresa. Numele meu este Ellefsen. Odd Werner Ellefsen. 

Dădu să închidă ușa, dar Wisting îl opri. 

— Suntem de la poliţie, explică Wisting, identificându-se. 
Unde este mașina dumneavoastră? 

— Mașina? 

— Unde este? 

— La service-ul Viking. Am derapat. Ei m-au tractat. 

— Ascultaţi, spuse Hammer. Facem niște investigaţii și 
trebuie să vă verificăm amprentele ca să vă excludem de pe 
lista suspecţilor. 

— Bine. 

Odd Werner Ellefsen părea a fi o persoană care nu era 
obișnuită să-și exprime propriile opinii, ci prefera să-i urmeze pe 
alţii. Dacă în spatele acestor aparenţe era ascuns un criminal în 
serie, putea reacţiona în două moduri: să atace sau să fugă. 
Trebuie să se fi așteptat să vină și această zi, iar pasivitatea cu 
siguranţă nu era o soluţie. Dar, și dacă trecutul avea să-l ajungă 
din urmă, n-ar fi crezut probabil că va veni sub forma unui 
poliţist mai vârstnic, îmbrăcat în civil. 

— Dorim să ne însoţiţi la sediu, continuă Wisting, lăsându-l pe 
cel din faţa lor să înțeleagă că nu avea de ales. 

— Acum? 

— Da, nu durează mult. 

Odd Werner Ellefsen dădu din cap și-și luă haina din cuier. 

Odd Werner Ellefsen era un bărbat care nu era obișnuit să pună 
întrebări. 

— Ai fost vizitat de o jurnalistă, spuse Wisting în timp ce erau 
în mașină. Ce dorea? 

— Să vorbim despre zilele de odinioară. 

— Cum ar fi? 

— Despre persoane pe care nu le mai cunosc. 

— Cine? 

— Viggo Hansen. Și Cato Tangen. Au murit amândoi. Nu este 
nimic de spus. Nimic de scris. 

— Te-a vizitat de mai multe ori? insistă Wisting. 

— A revenit ieri, spuse Ellefsen, făcând semn din cap. 

— De ce? 

— Să-mi pună alte întrebări, pe același subiect. 

Mașina se opri pentru ca niște copii care trăgeau săniile după 
ei să traverseze strada. 

— Dar Bob Crabb? întrebă Wisting, punându-se din nou în 
mișcare. Cunoști acest nume? 

— A fost ceva despre el în ziare, răspunse celălalt, la fel de 
laconic ca și până atunci. 

Parcurseră în liniște restul drumului până la sediul poliţiei. 
Acolo îl lăsară pe Odd Werner Ellefsen în grija lui Espen 
Mortensen, care era pregătit să-i ia amprentele. 

În drum spre biroul său trecu prin dreptul ușii lui Torunn Borg. 
Ea puse receptorul telefonului în furcă și ridică privirea spre el. 

— La Jotun nu folosesc cloroform, spuse ea. 

— Oricum, nu cred că el este cel pe care-l căutăm, spuse 
Wisting, sprijinindu-se de tocul ușii. L-am adus aici, dar bărbatul 
de care se ocupă Mortensen acum nu cred că a făcut rău cuiva. 

— Chestiunea cu cloroformul nu ne oferă prea multe date, 
este doar un clișeu din filme, continuă Torunn Borg. Mai există și 
alte anestezice pe care le putea folosi, cam orice solvent. Dacă 
inhalezi gaz din diluanţi sau terebentină, de exemplu, poți 
leșina. Tinerii inhalează lipici și gaz de brichetă până obțin acest 
efect, ca să se distreze. 

— Diluanţi și terebentină. Cine le folosește? 

— Zugravii, printre alţii. Le folosesc să amestece vopselele și 
să-și curețe periile și alte unelte. 

— Ce alte noutăți avem? 

— Istoria familiei nu pare să ne fi dus undeva. 

— Trebuie să aibă un anume deznodământ? 

— Cei de la Arhivele Naţionale au reușit să găsească o rudă 
de-ale lui Robert Godwin în viață. Trăiește în Danemarca. Au în 
comun un stră-străbunic. 

Leif Malm apăru pe hol, făcând semn din cap spre ușa 
biroului. Wisting îi făcu semn lui Torunn Borg, dându-i de înțeles 
că avea să asculte restul informaţiilor mai târziu. Îl urmă pe Leif 
Malm în biroul său și luă loc. 

— Localizarea telefonului nu a condus la niciun rezultat. 
Ultima activitate a fost azi-noapte, târziu. La acel moment, 
telefonul se afla la hotelul Farris Bad. Probabil că s-a descărcat 
în timpul nopţii. 

— Așadar, ultima localizare este la hotel? 

Șeful departamentului de informaţii din cadrul Kripos dădu din 
cap. 

— Avem imaginile de pe camerele de supraveghere de acolo. 
Ea a plecat de la hotel la ora 9:33, în această dimineaţă. 

— Mai putem face altceva? întrebă Wisting. 

— Am făcut deja mai multe, explică Malm. Nu și-a folosit 
laptopul azi, sau cel puţin nu a fost conectat la internet. Nu și-a 
verificat nici e-mailurile, nici de pe laptop, nici de pe telefonul 
mobil și nici de la un alt terminal. Își verifică e-mailurile 
frecvent, la intervale regulate, însă ultima dată a fost aseară, la 
ora 21:15. 

Wisting ridică sprâncenele. 

— l-aţi verificat e-mailurile? Puteţi face asta? 

— Nu putem citi conţinutul, dar vedem când se conectează IP- 
ul ei la server. 

— Dar punctele de taxare de pe autostrăzi sau radarele? 
sugeră Wisting. Puteţi găsi ceva în aceste evidențe? 

— Am stabilit o rețea de supraveghere, explică Malm. lar în 
urmă cu cinci minute a apărut asta. 

Malm îi înmână un document imprimat. Era un raport din 
jurnalul de operaţiuni al poliţiei, unde se consemnau toate 
sesizările. O mașină parcată într-o stație de autobuz pe 
Staversveien fusese ridicată la solicitarea companiei de 
transport urban. Proprietarul o putea recupera după achitarea 
unei taxe. Erau afișate numărul de înmatriculare și numele 
proprietarului mașinii. Mașina lui Line. 

— Am luat legătura cu compania de ridicări auto, continuă 

Malm. Mașina nu era închisă și pe scaunul pasagerului este o 
poșetă. Telefonul ei este înăuntru. 

Făcu o mică pauză, după care continuă: 

— Am trimis în staţia de autobuz doi dintre criminaliștii care 
se ocupă în prezent cu sortarea scheletelor din subsol, să vadă 
dacă găsesc ceva acolo. 

Mai făcu o pauză, apoi adăugă: 

— Având în vedere toate celelalte date pe care le avem deja, 
mă tem că această situaţie reprezintă un motiv de îngrijorare. 

Wisting clipi necontrolat de mai multe ori. Încercă să 
găsească o explicaţie logică despre ceea ce s-ar fi putut 
întâmpla. Un amănunt care să dea evenimentelor o tentă 
inofensivă, dar raţiunea îi spunea cu totul altceva. 

77. 


Lui Line îi era frig. Aerul expirat se cristaliza în aer, în faţa ei. 
Gerul îi ardea coapsele, dar degetele îi erau într-o stare și mai 
rea. Își vârâse mâinile în buzunarele hainei, însă îngheţul tot 
reușea să i se strecoare în tot corpul, pornind din vârful 
degetelor. Începuse să-i fie cu adevărat frig și la picioare. 

Peisajul rural din jurul ei, cu pini înalţi de o parte și de alta 
drumului, îi era străin. Habar nu avea unde era, dar urma 
drumul curățat de zăpadă. Probabil că nu circulau prea multe 
mașini. Pe drum se așternuse un nou strat subțire de omăt și se 
vedea un singur set de urme de roţi. Privind peste umăr, văzu 
că pașii ei nu lăsau nicio îndoială cu privire la direcţia din care 
venea. 

Drumul îngust șerpuia prin pădure. Se întreba dacă ar fi 
trebuit să aleagă celălalt drum de acolo de unde lăsase mașina, 
dar își dădu seama că făcuse alegerea cea bună. Din această 
direcţie venise, iar undeva, în față, ar trebui să dea de o 
intersecţie și de mai multe vehicule. Dar nu știa dacă putea să 
riște și să meargă în continuare până când avea să întâlnească 
o mașină. Poate că ar trebui să caute un loc unde să se 
adăpostească, atât de frig, cât și de cel care o urmărea. 

Pe culmea unui deal, pe marginea drumului, era o baracă. 
Vremmen scria pe un panou, fără ca Line să știe ce voia să 
însemne. Era un vechi adăpost. O parte a acoperișului se 
prăbușise, iar printre scândurile cenușii răsăriseră niște vlăstare 
viguroase. 

Lângă adăpost vedea un drum îngust, necurăţat de zăpadă, 
iar printre copaci, la aproximativ 50 de metri în faţă, câteva 
clădiri răsfirate. Un cablu de curent stătea suspendat între 
câţiva stâlpi bătuţi de vânt. Probabil că locul era folosit doar pe 
timp de vară, dar, dacă avea noroc, poate încă era curent 
electric. 

Se decise repede. Nu mai conta că avea să lase urme în 
zăpadă. În curând avea să nu-și mai simtă picioarele. 

Se avântă în nămeţi și se afundă până la pulpe. Chiar după 
primii pași, cizmele îi erau pline de zăpadă, în timp ce se chinuia 

să înainteze, începu s-o cuprindă deznădejdea. Ferma era 
incendiată. Ușile, ferestrele și pereţii dispăruseră. Rămăseseră 
doar un perete de cărămidă, șemineul și coșul de fum. 

Hambarul era intact, dar purta semnele scurgerii timpului. Era 
cenușiu de la soare și vânt și era înclinat în faţă, întrucât câteva 
porţiuni din structura frontonului se prăbușiseră. _ 

Ușa de la intrare era închisă și ferecată cu un zăvor. Íl ridică și 
trase de ușă spre ea. Zăpada se compactă în faţa ei, dar reuși s- 
o deschidă cât să încapă și să se strecoare înăuntru. 

Podeaua făcută din scânduri scârțâi sub greutatea ei. Mirosea 
a lemn vechi și uscat, îmbâcsit de praf. Nu avea vreun plan sau 
vreo idee cu privire la ce avea de făcut, în afară de faptul că 
trebuia să se încălzească. Putea să se odihnească aici până 
când se mai întuneca și era mai sigur să circule pe afară. 

Prin acoperiș și printre crăpăturile pereţilor pătrundeau câteva 
raze de lumină, dar ochii i se obișnuiră greu cu trecerea de la 
lumina strălucitoare a zilei de iarnă la întunericul din hambar. 
Înăuntru era o căruţă și, în spatele ei, niște fân uscat ce se 
revărsa peste marginea peretelui de lemn care separa hambarul 
de baloţii de fân. În faţa ei, la mijlocul podelei, erau nişte lăzi 
vechi și cufere afectate de trecerea timpului. Câteva unelte 
fuseseră lăsate în urmă, prinse de pereți: o furcă, un levier și 
câteva sape. 

Mai în față era un perete prevăzut cu o ușă. Păși înainte, o 
deschise și intră în încăpere. În aer plutea un iz de mucegai și 
de aer neventilat. O fereastră amplasată în partea de sus a 
peretelui permitea luminii să intre. Pereţii fuseseră văruiţi, însă 
pe podea erau câteva pete negre de umezeală. Un poster 
ponosit, tipic anilor 1960, înfățișând o femeie, era prins într-un 
cui. 

Mai erau două scaune și o masă și un banc de lucru pe care 
erau răsfirate diverse piese de mașină. Pe un raft erau mici cutii 
de carton, de plastic și borcane de dulceaţă, pline cu şuruburi și 
cuie. Pe marginea unei scrumiere era așezată o pipă. 

În cel mai îndepărtat colţ era un teanc de saci de rafie. Line 
merse într-acolo și luă câţiva. Biluţe de excremente lăsate de 
rozătoare se rostogoliră de pe aceștia și ea observă că erau roși, 
dar erau groși și-i puteau ţine de cald. Mai puse câţiva deoparte, 
se așeză și se acoperi cu vreo alţi cinci-șase saci. Nu era un loc 
în care să rămână prea mult timp, dar trebuia să se încălzească 

și să se gândească la ce urma să facă în continuare. 

78. 


— Ea se potrivește profilului victimelor, spuse Leif Malm. 

Wisting clătină din cap, dar știa că este prea confuz și 
îngrijorat pentru a gândi clar. 

— Line este prea bătrână, spuse el. Are 28 de ani. 

— Dar s-a pus singură într-o situaţie periculoasă, spuse Malm. 
La un moment dat, făcând cercetări pentru articolul său, trebuie 
să se fi intersectat cu Robert Godwin. 

Cineva ciocăni la ușa biroului. Nu se întâmpla des ca Wisting 
să închidă ușa, iar ceea ce aflase despre Line chiar era ceva ce 
nu voia să împărtășească cu alţii. Însă curând trebuia să-i 
informeze pe toţi că era posibil ca ea să fie implicată direct în 
cazul la care lucrau. 

— Intră! strigă el. 

Era Mortensen. 

— L-am verificat, spuse el. Nici pe departe. Amprentele lui 
Odd Werner Ellefsen au un model spiralat, iar cele ale lui Robert 
Godwin au o formă circulară. 

Criminalistul se așeza pe scaunul pentru vizitatori, care era 
liber, și se uită la ei cu aerul cuiva care, simțind atmosfera 
tensionată, știe că s-a întâmplat ceva. 

— Să auzim, spuse el, văzând că tac amândoi. 

Wisting îi povesti pe scurt, timp în care observă că 

Mortensen se gândea și trăgea concluzii. In calitate de 
anchetatori, erau cu toții obișnuiți să se gândească la cel mai 
rău scenariu posibil. 

— Poate a descoperit ceva, spuse criminalistul, lăsându-și 
capul pe spate. 

— Poate l-a găsit pe omul cavernelor, răspunse Wisting, dând 
din cap. 

Mortensen îi aprobă. 

— Poate că a intrat în contact cu el în timp ce intervieva 
oamenii cu privire la Viggo Hansen, aprecie el. Asta poate 
însemna că moartea lui Viggo Hansen nu a avut o cauză 
naturală. 

— Ai cercetat locul faptei, îi aminti Wisting. 

— Locul descoperirii, îl corectă Mortensen. Nu era nimic care 
să sugereze că a fost comis un act criminal, dar poate că am 
fost părtinitori. Orbiţi de faptul că nu exista niciun motiv și nici 
oameni în jurul său care să dorească să-i facă rău. Dar acum 
știm că Bob Crabb l-a vizitat în această vară. Poate că a deranjat 
niște ape. 

Criminalistul se aplecă iar în faţă, sprijinindu-și mâinile pe 
genunchi. 

— Unde este calculatorul ei? întrebă el. 

— Acasă, răspunse Wisting. 

Bănuia că este parolat, dar regreta că nu-l luase la birou. 
Aveau specialiști care puteau eluda măsurile de securitate. Nici 
notițele ei nu le studiase cu atenţie. Nu adusese decât harta 
relațională. 

— Ce anume ne scapă? se întrebă Leif Malm. Bob Crabb a 
descoperit ceva care l-a adus aici. Acum, probabil Line a găsit 
ceva similar. 

— Bob Crabb a urmărit firul genealogic, comentă Wisting. Noi 
credem că tocmai originile norvegiene ale lui Robert Godwin l-au 
determinat să aleagă Larvik atunci când s-a refugiat aici. 
Strămoșii săi erau localnici. Crabb doar i-a luat urma. 

Un gând se înfiripă în mintea lui Wisting în clipa când rosti 
aceste cuvinte. Căută prin documentele de pe birou și găsi o 
listă cu ponturi primite după mediatizarea fotografiei lui Bob 
Crabb. Apoi o sună pe Torunn Borg. 

— Ai spus că Robert Godwin nu are rude în viaţă în Norvegia? 
întrebă el. 

— Da. Ultima persoană care a locuit aici se numea Iversen și 
s-a mutat mai întâi în Langesund, în anii 1960, iar mai târziu în 
Danemarca. 

Wisting le arătă și celor doi colegi declaraţia pensionarilor 
care credeau că-l văzuseră pe Bob Crabb la bordul unui feribot 
danez și simţi cum îi creștea pulsul. Apoi luă harta relaţională pe 
care o făcuse Line. 

— Numele său era cumva Frank Iversen? întrebă el, auzind 
neliniștea din propria sa voce. 

— Da, locuiește în Hirtshals, s-a mutat acolo în anul 1990. Nu 
mai are alte rude. 

Wisting se întoarse către Leif Malm. 

— Avem nevoie de orice poţi afla despre el, îi spuse. Și cât 

mai repede posibil. 

79. 


Lăsară deoparte orice altceva. Parcurseră toate datele pe care 
le aveau la dispoziţie și, după câteva minute, începură să 
creioneze imaginea lui Frank Iversen. 

— Locuiește la adresa Fyrrevaenget numărul 16, raportă 
Torunn Borg. Este un apartament într-un imobil cu etaj. Potrivit 
Registrului danez al Evidenţei Populaţiei, locuiește singur. Nu a 
fost niciodată căsătorit. Nu are copii. 

— În evidențele din Norvegia nu apare cu antecedente 
penale, spuse Espen Mortensen. 

— Nici în cele din Danemarca, adăugă Leif Malm. 

El primea informaţiile direct de la Kripos. 

— Potrivit evidențelor oficiale, ar trebui să fie angajat al 
companiei Aqua Consulting, continuă el. 

Wisting căută denumirea companiei pe internet. Avea propriul 
site unde scria că acordă servicii de consultanță în domeniul 
acvaculturii. Îl găsi pe Frank Iversen în lista angajaţilor firmei. 
Nu exista o fotografie cu el, ci doar un număr de telefon mobil. 

Întoarse ecranul către Leif Malm. 

— Poţi să faci ceva cu el? îl întrebă. 

— Ne ocupăm deja de asta, spuse el, dând scurt din cap. 

Wisting întoarse ecranul spre el și accesă și alte linkuri. 

— Avem ceva aici, spuse el, îndreptând din nou ecranul spre 
ceilalţi. 

Unul dintre proiectele de referinţă derulat de firma la care 
lucra Frank Iversen era o instalaţie de creștere a midiilor, la 
periferia orașului Stavern. 

Wisting ridică receptorul telefonului de pe birou. Era setat ca 
să afișeze numărul de pe care suna. Formă numărul de telefon 
din Danemarca al companiei Aqua Consulting, comută pe 
difuzor și, când răspunse o femeie, ceru să i se facă legătura cu 
Frank Iversen. A 

— Este în deplasare, i se spuse de la celălalt capăt al firului. Il 
puteți contacta pe telefonul mobil. 

— Este în Norvegia? întrebă Wisting. 

— Da, aşa este. 

— La crescătoria de midii din Stavern? 

— Da, va reveni luni. Doriţi să vă dau numărul său de mobil? 

— Da, vă rog. 

Wisting îl notă, constatând că era același cu cel afișat pe 
pagina de internet. 

— Este aici, spuse el, în timp ce puse receptorul jos. 
Mortensen întoarse ecranul laptopului său spre Wisting și-i arătă 
rezultatul unei căutări pe internet. Cuvintele-cheie midi; și 
cloroform produseseră aproape 200 de linkuri. Unul dintre 
acestea era legat de compania Aqua Consulting și conţinea 
informaţii despre verificarea toxicității cochiliilor. 

— Se pare că folosesc cloroform pentru a controla toxinele 
algelor din midii, spuse el, citind cu voce tare: Toxinele din miaii 
sunt extrase cu ajutorul  cloroformului şi analizate în 
laboratoarele noastre performante. 

Wisting nu mai putea să stea locului. Se ridică și se duse la 
fereastră. Vremea se îmbunătăţise oarecum, iar peste fiord 
trecea în zbor un elicopter, îndreptându-se spre locul 
descoperirii de lângă Halle. Probabil că zona era înțesată de 
jurnaliști. 

— Sunt ai noștri, explică Malm. Le-am solicitat să fie pregătiţi. 
Ne pot fi de folos. 

Wisting dădu din cap, dar rămase lângă fereastră, ascultându- 
i pe colegii săi care lucrau în spatele său. Biroul său se 
transformase într-un centru de comandă. Tastaturile se auzeau 
zgomotoase şi conversațiile se ridicau ca un zumzet. 
Anchetatorii erau într-un permanent du-te-vino. 

— A fost cazat până astăzi la hotelul Farris Bad, spuse 
Mortensen. A plecat la ora 08:53. 

— Au curăţat camera? 

— Da, dar nu a fost utilizată ulterior. l-am rugat să o închidă. 

Wisting se întoarse iar către ceilalți. Donald Baker se sprijinea 
cu spatele de perete, urmărind în liniște ce se petrecea în jurul 
său. Acum conversațiile se purtau în norvegiană, dar, chiar dacă 
nu înțelegea limba, nu era dificil să priceapă faptul că ancheta 
avea să ia o nouă turnură. Majoritatea cazurilor presupunea 
găsirea vinovatului. În acest caz știuseră aproape din start cine 
era făptuitorul, dar nu reușiseră să-l găsească. Bâjbâiseră în 
beznă. Acum, când găsiseră, în sfârșit, ceva palpabil, piesele se 
așezaseră la locul lor într-o succesiune rapidă. 


VP - 293 


Torunn Borg apăru din nou în cadrul ușii. 

— Potrivit listei de pasageri a feribotului Color Line, a sosit aici 
luni și are bilet de întoarcere pentru feribotul care pleacă astăzi 
la ora 17:30, spuse Torunn Borg. Pe lista de îmbarcare este 
menţionat un Opel Vectra, înmatriculat cu numărul XM43251. 
Probabil că este deja la coadă, așteptând să urce pe navă. 

Ceilalţi ieșiră din birou. Rămaseră doar Leif Malm și Torunn 
Borg. Poliţiștii care așteptaseră ordin să intervină împotriva lui 
Odd Werner Ellefsen primiră dispoziţie să acționeze. 

— Pe listele lor de pasageri au un istoric în privinţa lui? se 
interesă Malm. Când a fost ultima dată în Norvegia? 

— Verific acum, zise Torunn Borg. 

Prima echipă de supraveghere raportă că Opelul lui Frank 
Iversen se afla pe cel de-al patrulea culoar, așteptând 
îmbarcarea. 

Wisting era încă în dreptul ferestrei. Afară se lăsa amurgul gri- 
albăstrui al iernii. Elicopterul intră în fiord, încercând să 
aterizeze la punct fix. Auzi prin staţie cum echipei de intervenţie 
i se ordonă să întrerupă comunicațiile radio. 

Atmosfera din birou devenise sufocantă din cauza 
aglomerației de mai devreme și Wisting simțea că nu mai putea 
să respire. Secundele se scurgeau rapid. Se transformau în 
minute. Simți tensiunea din răsuflarea lui Leif Malm și încercă să 
se lupte cu propria neliniște. 

În acel moment reveni Torunn Borg. 

— Frank Iversen a fost de două ori în Norvegia în această 
vară, spuse ea, ridicând privirea din niște documente cu logoul 
companiei de feriboturi. Mai întâi, timp de o săptămână, de pe 
14 până pe 21 iulie, apoi încă o săptămână, începând de luni, 8 
august, până duminică, 14 august. 

— Săptămâna în care a fost ucis Bob Crabb, conchise Malm. 

— Și Kikki Linden a dispărut din Trollhättan pe 18 iulie, le 
reaminti Wisting. 

În staţia radio se auziră niște interferenţe. 

— A fost reținut un bărbat. 

Urmă confirmarea că mesajul a fost primit, după care se lăsă 
iar liniștea. Asta a fost tot. 

Wisting își încleștă mâinile și simţi un soi de pornire furioasă. 
Se îndreptă spre peretele pe care era prinsă fotografia lui Robert 
Godwin, alături de cea a femeii dispărute. Pentru o vreme, se 

uită fix la ochii aceia întunecați și i se păru că vede în ei flacăra 
tăcută, firavă, a unei forme de nebunie. Apoi se întoarse și făcu 
câţiva pași înainte și înapoi prin faţa biroului. Era prea simplu, se 
gândi el. Lucrurile se așezaseră mult prea ușor și ei reușiseră să- 
| ridice în timp ce aștepta la coadă să urce pe feribot. 

Nils Hammer se ivi în cadrul ușii. 

— L-au prins. 

Wisting făcu semn cu capul spre staţia radio de pe birou, 
lăsând să se înțeleagă că aflaseră deja despre reţinere. 

— Era singur, preciză Hammer, intrând în birou. Il aduc la 
sediu, să-l interogăm cât mai curând posibil. 

— Bine. 

— Dar am găsit asta, continuă Hammer, punând o fotografie 
pe birou. 

Wisting se aplecă deasupra ei. Un bărbat cărunt, cu nasul 
puţin coroiat și niște ochi adânciţi în orbite. 

— Cine este? întrebă Leif Malm. 

— Este fotografia din pașaportul lui Frank Iversen. 

Wisting se îndreptă de spate și făcu un pas înapoi. Bărbatul 
din fotografie nu avea nicio trăsătură comună cu criminalul în 
serie pe care-l căutau. 

Wisting se așeză în fața monitorului din încăperea în care se 
transmiteau imaginile din camera de interogatoriu. Nils Hammer 
stătea pe un scaun, în fața lui Frank Iversen. Nimeni nu mai 
credea că el este Robert Godwin și era o chestiune de timp până 
când amprentele aveau să confirme că nu el era bărbatul pe 
care-l căutau. Doar din raţiuni practice construiseră o acuzație 
de fals material în documente oficiale și uz de documente de 
identitate falsificate. Probele care susțineau acuzaţiile nu aveau 
o bază solidă, dar le permiteau să-l reţină și să-l interogheze. 

Hammer îndeplini formalităţile și apoi celălalt explică că se 
născuse în Norvegia, în 1949, copilărise în Stavern, dar se 
mutase în Langesund când tatăl său fusese angajat ca șef al 
ghildei piloților de nave din districtul învecinat. Ambii săi părinţi 
muriseră când erau încă tineri. El studiase biologia marină și, în 
timpul unor cercetări efectuate în Danemarca, întâlnise o femeie 
care l-a determinat să se mute acolo. Relaţia nu a rezistat, dar 
el a primit un loc de muncă la Aqua Consulting și a devenit 
rezident în Danemarca. 

— Despre ce este vorba, de fapt? întrebă el. 

Hammer scoase din dosarul aflat în faţa sa o fotografie cu Bob 
Crabb și o împinse spre bărbatul ce stătea de cealaltă parte a 
mesei. 

— Despre acest bărbat, spuse el. 

— Americanul? întrebă Frank Iversen, ridicând fotografia. 

— Îl cunoști? 

— Nu-l cunosc, dar m-a vizitat în această vară. 

Wisting se apropie puţin de ecranul monitorului și-l văzu pe 
Hammer îndreptându-se de spate. 

— A fost la tine acasă? întrebă Hammer. În Danemarca? 

— Da, a fost cam straniu, de fapt. A făcut ceva rău? 

Hammer nu răspunse. 

— Ce dorea? 

— Voia să povestim despre vremurile de odinioară, petrecute 
în Stavern. 

— De ce? 

— Căuta un vechi prieten cu care pierduse legătura, spuse el. 
Am răspuns pe cât de bine am putut, dar copilăria este o 
perioadă din care nu am prea multe amintiri. 

— Era interesat de ceva sau de cineva anume? 

Frank Iversen se gândi bine înainte să încuviințeze. 

— A devenit foarte interesat de Ole Linge. 

— Cine este Ole Linge? 

— Un tip pe care l-am cunoscut când am locuit în Stavern. A 
întrebat, pe un ton tăios, și am răspuns cât de exact am putut. 

Wisting ieși din cameră. Se întoarse repede în biroul său și luă 
cu sine harta relaţională pe care o făcuse Line. Apoi reveni și 
deschise ușa camerei de interogatoriu. 

Cei doi care erau așezați la masă în fața camerei de luat 
vederi își întoarseră privirile spre el. 

— Ole Linge, spuse Wisting. | se spunea Neamţul-Ole? 

Frank Iversen se uită nedumerit la Hammer. Nils Hammer îi 
făcu semn cu capul să răspundă. 

— Se zvonea că tatăl său era german, explică Frank Iversen. 
Era cu câţiva ani mai mare decât noi, născut imediat după 
terminarea războiului. 

Wisting se uită la conturul unde Line îi folosise porecla și 
reveni la bărbatul așezat pe scaun. 

— Ce știi despre el? 

— Mai nimic, de fapt. Am încercat să-i explic și americanului 
asta. Voia să știe despre familia lui și toate cele, dar erau doar 
Ole și mama lui. 

Wisting îi mulțumi făcând semn cu capul și ieși din camera de 
interogatoriu. 

Torunn Borg era deja în faţa calculatorului din camera de 
înregistrări video. 

— Ole Linge, începu ea să citească de pe ecran? Născut în 
1946. Mama sa a murit în 1972, fără să aibă înregistrate alte 
rude. Ultimul loc de muncă datează din 1984. În prezent, 
beneficiază de pensie de invaliditate. Are reședința în 
Brunlanesveien 550. 

— Este la doar câţiva kilometri de ferma Halle, interveni 
Espen Mortensen. Să fi ascuns cadavrele în propria curte? 

— De ce nu apare pe niciuna din liste? întrebă Leif Malm. 

— Este prea bătrân, explică Torunn Borg. 

— Este cu patru ani mai în vârstă decât Robert Godwin, iar noi 

am selectat bărbaţii cu trei ani mai tineri sau mai bătrâni decât 
el. 

Ofiţerul de presă intră în încăpere. 

— Conferinţa de presă începe în 15 minute, le reaminti el. 

Wisting nu-l băgă în seamă. 

— Avem o fotografie cu el? se interesă el. 

Torunn Borg își îndreptă iar atenţia spre ecran. După câteva 
căutări, pe ecran apăru fotografia din pașaportul lui Ole Linge. 
Nu aveau nevoie de vreun software ca să vadă asemănarea 
fizică evidentă cu Robert Godwin. 

— El este! spuse Donald Baker. L-am găsit. 

Chipul ascuţit strălucea pe ecranul computerului. Ochii 
întunecaţi erau ascunși în spatele unei perechi de ochelari cu 
ramă groasă, dar nu încăpea nicio îndoială. El era. 

Wisting începu să asude prin toţi porii. Gura îi era uscată ca 
iasca și simţi un spasm nervos în mușchii feței. 

— Să mergem! ordonă el. 

Poliţiştii din cadrul trupelor speciale ieșiră din garajul Poliţiei 
pentru cea de-a treia oară. De această dată, Wisting stătea pe 
scaunul pasagerului. 

Din perspectivă tactică, ţinta lor ocupa o poziţie dificilă, 
situată sub un povârniș stâncos și având în față un câmp 
deschis. Bărbatul îi putea vedea apropiindu-se. In mod normal, 
într-o acţiune planificată, trupele s-ar fi apropiat din spatele 
clădirii, treptat, beneficiind de camuflajul vegetației, însă 
comandantul hotărâse un atac-fulger. Urmau să se apropie de 
casă în viteză, cu mașina, astfel încât polițiștii să intre rapid în 
clădire. Concomitent, elicopterul poliţiei avea să lumineze casa 
de sus și să supravegheze zona, ca să nu scape cineva prin 
spatele casei. 

— Suspectul are un Mercedes E220 gri, an de fabricatie 1993, 
înmatriculat cu numărul AX81212, raportă cineva pe staţia radio 
în timp ce se îndreptau cu mașina spre adresă. 

Ofițerul aflat la comandă se aplecă înainte și ridică 
microfonul. 

— Recepţionat! răspunse el. Sosim cam într-un minut. 
Acționaţi imediat! 

La scurt timp, șoferul încetini. leșiră de pe drumul principal, 
intrând pe un drum secundar, plin de hopuri. Wisting se prinse 
de mânerul de deasupra portierei. La ferestrele de la etaj se 
vedea lumină, dar nu era nimeni în dreptul ferestrelor 
panoramice. 

În curte nu era nicio mașină, iar pe proprietate nu era 
construit niciun garaj. Era doar o copertină sub care stătea 
stivuit, la adăpost de stihiile iernii, mobilierul de exterior. 

Duba se opri la câţiva metri de ușa casei. Portiera laterală se 
deschise și polițiștii înarmaţi aproape că se rostogoliră afară, 
urmând o manevră atent exersată. Doi dintre ei cărau un levier, 
iar un al treilea - un baros. Levierul fu plasat între ușă și toc. 
Lovitura de baros făcu să sară așchii în toate părţile, iar ușa se 
deschise forţat. 

În timp ce polițiștii intrară în casă în șir indian, ordinele 

începură să răsune din toate părţile. Wisting știa că primele 
rânduri ale forțelor de intervenţie aveau să rupă rândurile spre 
dreapta și stânga, pe măsură ce găseau uși și încăperi, iar cei 
care veneau din spate urmau să înainteze în casă. Prin ferestre, 
vedea razele lanternelor și luminile roșii ale laserelor de pe 
armele de asalt. Deasupra lor, elicopterul poliţiei zbura la punct 
fix și, cu ajutorul unui reflector puternic, lumina zona în cercuri 
largi. 

— Liber! anunţă cineva. 

Mesajul nu era deloc surprinzător. Casa era goală. 

Din spatele lor se apropiară două mașini. Dintr-una cobori Nils 
Hammer împreună cu anchetatorul suedez, în timp ce Leif Malm 
și cei doi agenţi FBI se dădură jos din cealaltă. 

— İn mai puţin de zece minute vom avea datele despre el, 
spuse Malm. 

Wisting făcu semn cu capul și se întoarse spre casă. Voia să 
vadă cum trăia criminalul în serie. Când intră într-o încăpere de 
la subsol, ce părea renovată, simţi un miros ca de vopsea. Altfel 
nu se prea lucrase nimic în casa construită cândva, prin anii 
1970. Era plină cu scaune din plastic turnat și mobilă din lemn 
de trandafir. Rezistentă și ușor de întreţinut. Tapetul și 
covoarele erau cafenii. 

Membrii trupelor de intervenţie efectuară o cercetare 
minuțioasă. Verificară sub paturi, prin dulapuri și boxe. 

Wisting stătea în picioare în mijlocul livingului și privea în jurul 
său. Mobila era lipită de pereţi, ceea ce făcea ca încăperea să 
pară mai mare. 

O bibliotecă era ticsită cu cărți. Anii de experienţă îl 
învățaseră pe Wisting că o colecţie de cărţi putea fi expresia 
naturii interioare a unei persoane. Titlurile și autorii din 
bibliotecă îi puteau dezvălui caracterul și personalitatea. 

Se apropie de bibliotecă și observă că predominau autorii 
nord-americani: Ernest Hemingway, F. Scott Fitzgerald, Sinclair 
Lewis, Eugene O'Neill și William Faulkner. Unele cărți erau în 
mai multe ediţii, atât în original, cât și traduse în limba 
norvegiană. 

Exceptând cărţile, casei îi lipsea cu desăvârșire nota 
personală. Niciun ornament, nicio pictură. 

Sună telefonul mobil. Era Torunn Borg. 

— Da, răspunse el, mergând în bucătărie. 

— Am vorbit încă odată cu Odd Werner Ellefsen, preciză ea. 
Se pare că Bob Crabb l-a vizitat și pe el în această vară. Voia să 
vorbească despre Ole Linge. 

Wisting dădu din cap. Bob Crabb procedase ca un anchetator. 
Vorbise cu oamenii și strânsese probe, precum pliantul de pe MS 
Elida, pe care erau amprentele lui Robert Godwin. Făcuse 
fotografii și documentase. Probabil că, atunci când Robert 
Godwin a înţeles ce se petrece, rămăsese doar o chestiune de 
timp până când ar fi contactat autorităţile. 

Leif Malm strigă la el dintr-o încăpere din mijlocul casei. 
Wisting încheie convorbirea cu Torunn Borg și se duse la el. Era 
o cameră amenajată ca un birou, pe rafturi fiind așezate câteva 
cărţi, bibliorafturi și colecţii de reviste. Pe birou era un laptop. 
Lângă el, un aparat foto cu obiectiv puternic. Malm ţinea în 
mâini un pașaport albastru. Statele Unite ale Americii. Îl ridică în 
dreptul ochilor lui Wisting. Bob Crabb. Erau pașaportul și 
bunurile profesorului universitar american. 

— Trebuie să se fi simţit în deplină siguranţă aici, spuse Malm. 
Sau poate se gândea că le putea folosi cumva. 

Wisting încercă să pornească aparatul foto, dar nu se 
întâmplă nimic. Probabil că i se descărcase acumulatorul. 

Il puse deoparte, gândindu-se la faptul că bărbatul care trăise 
cândva aici, adevăratul Ole Linge, probabil că era de 20 de ani 
în fundul unei fântâni, în compania ţiparilor. Robert Godwin 
trăise în locul său până când Bob Crabb îi luase urma. Profesorul 
ieșit la pensie vorbise cu aceiași oameni cu care vorbise Line ca 
să-l cunoască pe Viggo Hansen. Bob Crabb plătise cu viaţa. 

Telefonul mobil al lui Leif Malm îi întrerupse șirul gândurilor. 
Anchetatorul de la Kripos răspunse monosilabic și apoi închise. 

— Telefonul lui Ole Linge este în Suedia, spuse el. Poliția 
suedeză colaborează cu compania de comunicaţii Telia ca să-l 
localizeze. 

— Suedia? spuse Wisting. Ce face acolo? 

— Poate că fuge, spuse Malm. Probabil va încerca să plece 
mai departe. Peste Podul Øresund, în Danemarca, sau să 
traverseze Marea Baltică cu feribotul. 

Ingemar Bergquist urcă pe scări, sărind câte două trepte. Era 
urmat de Nils Hammer. 

— Este în Suedia, explică Malm. 

— Știu, spuse anchetatorul suedez. Am verificat numele în 

baza noastră de date și se pare că norvegianul Ole Linge deţine 
o mică fermă în municipalitatea Tanum. A moștenit-o la moartea 
tatălui său, în 1982. 

— Tatăl său era german, sublinie Wisting. Cel puţin așa se 
zvonea. 

— Conform registrelor noastre, tatăl său a fost Olle 
Fredriksson și se trăgea dintr-un mic loc numit Vremmen. 

— Unde anume în Suedia este acesta? 

— În Västra Götaland. 

Wisting își imagină acea regiune suedeză și autostrada E6 ce 
se întindea de la graniţă până în Göteborg. Apoi se uită pe 
fereastra panoramică și la elicopterul care era încă deasupra lor. 

— Îi poţi spune să aterizeze? întrebă el, întorcându-și privirea 
spre Hammer. 

82. 


Line adormise. Se învelise în câteva straturi de saci de rafie și 
reușise să se oprească din tremurat. Aţipise și, într-un final, se 
cufundase în somn. Când deschise ochii din nou, în încăpere era 
întuneric. Prin firida din partea de sus a zidului se strecura 
lumina lunii și astfel putea să distingă conturul camerei în care 
se afla. 

Rămase nemișcată și-și analiză situaţia. Era udă și înfrigurată 
și habar nu avea unde se afla, în afară de faptul că era într-o 
zonă părăsită. Și undeva, acolo, era un bărbat care-l omorâse pe 
Viggo Hansen. Nu știa de ce, dar așa trebuie să fi stat lucrurile. 
Nu înțelegea nici ce făcuse, nici ce întrebări pusese de ajunsese 
în această situaţie. 

Se ridică și conștientiză că se trezise din cauza unui zgomot. 
Acum îl auzi din nou. Era sunetul făcut de motorul unei mașini 
care trecea pe drumul principal. La scurt timp trecu încă o 
mașină. 

Dădu sacii într-o parte și se grăbi la ușă. Mai întâi încercă s-o 
împingă, dar, când nu reuși, încercă s-o tragă. Fără niciun 
rezultat. 

Mișcă de câteva ori în sus și în jos clanţa ușii, apoi se sprijini 
cu umărul de ușă și încercă s-o ridice, dar fără succes. Apoi făcu 
câţiva pași în spate și se izbi de ea. Mai încercă o dată și încă o 
dată. Balamalele ușii se clătinară puţin, dar nu cedară. 

Probabil că o găsise, deduse ea. Urmele făcute de ea în 
zăpadă nu erau dificil de urmat. Trebuie să fi venit după ea, 
găsind-o în timp ce ea dormea. Apoi blocase ușa din exterior și o 
închisese înăuntru. 

Fereastra era îngustă și poziționată în partea de sus a 
peretelui, dar, dacă reușea să urce până acolo, s-ar fi putut 
strecura afară. 

Se căţără pe masa de lucru și se aplecă să arunce o privire 
afară, dar împietri. El era chiar acolo. La doar câţiva metri de 
zidul hambarului, Ole Linge curăța zăpada. 

Așezase o lanternă puternică în zăpadă și curăţase o 
suprafață de circa patru metri pătraţi. Mai înlătură câteva lopeţi 

de zăpadă, după care se îndreptă de spate și înfipse lopata într- 
un morman de nea. Apoi luă lanterna și o îndreptă spre pământ. 
În locul în care stătea el, era un mic dâmb, iar acum ea reuși să 
vadă ce curățase. Sub zăpadă era un chepeng. 

Bărbatul de afară se chinui cu zăvorul și rabată chepengul 
într-o parte. Atunci înțelese și Line ce era acolo: o fântână 
veche. 

83. 


Elicopterul era manevrat de un pilot și un navigator. În 
spatele lor, Wisting și Nils Hammer se înghesuiau laolaltă cu 
Ingemar Bergquist. Wisting ar fi preferat să vină Leif Malm, însă, 
pe lângă echipaj, în elicopter mai era loc doar pentru trei 
persoane și, din moment ce urmau să traverseze teritoriul 
suedez, îl alesese pe Bergquist. 

Zburară până de cealaltă parte a fiordului Oslo și pătrunseră 
în spaţiul aerian al Suediei, chiar la sud de Strömstad. Apoi 
urmară linia sudică de coastă. Admirară luminile zonelor foarte 
populate ce se perindau pe sub ei, după care elicopterul 
schimbă brusc direcţia și Wisting își dădu seama că se apropiau 
de destinaţie. Călătoria nu durase mai mult de 30 de minute. 
Robert Godwin ar fi făcut trei ore și jumătate cu mașina. 

— Acolo jos, spuse pilotul, făcând semn cu degetul, în căști, 
cuvintele păreau să vină de undeva din depărtare, cu toate că 
cel care vorbea era chiar în faţa lor. 

Elicopterul survolă o dată zona înainte să zboare deasupra 
micii ferme pe care Ole Linge o moștenise de la tatăl său. Pe 
marginea drumului erau parcate câteva mașini ale poliţiei 
suedeze și puteau vedea că mai mulţi polițiști mișunau prin 
zăpadă. Stăteau în faţa unei case vopsite în roșu. Mai mulţi 
dintre ei priviră în sus, la elicopterul zgomotos. 

Operatorul schimbă frecvența comunicațiilor și solicită întăriri 
de la sol. Se schimbară câteva mesaje scurte fără ca Wisting să 
audă ce se spunea. Apoi auzi respiraţia pilotului în intercom. 

— Au verificat înăuntru, preciză el. Nu este nimeni. 

Pilotul survolă zona, îndreptând reflectorul spre șosea. Pe 
marginea drumului, chiar acolo unde cotea drumul spre casă, 
era parcată o mașină. Zburară în semicerc în jurul ei și coborâră. 
Atunci văzură că era un Mercedes mai vechi, împotmolit în 
zăpadă. 

Wisting apăsă pe butonul intercomului. 

— Trebuie să fie pe aici, pe undeva, spuse el. Mașina lui este 
aici. 

Pilotul întinse mâna spre ecranul camerei cu infraroșii. 

Poliţiștii de la sol se transformară în niște siluete înflăcărate. 

Elicopterul se învârti în cercuri din ce în ce mai largi, timp în 
care cameră de sub fuzelaj analiza terenul în căutarea unor 
variaţii de temperatură. 

Tot ce se vedea pe ecran erau doar niște nuanţe de gri. 

— Mai putem rămâne în aer doar 40 de minute, spuse pilotul 
prin intercom. Curând va trebui să mergem să alimentăm. Vrei 
să aterizez aici, să poţi cobori, sau te întorci cu mine? 

Wisting privea fix în beznă, la silueta cenușie a nemărginitei 
păduri în straie de iarnă. 

— Să aterizăm, zise el. 

84. 


Bărbatul din curte îndreptă lanterna în fântână. Rămase 
nemișcat un timp, holbându-se înăuntru. Apoi stinse lanterna, se 
întoarse și se îndreptă spre intrarea hambarului. 

Line simţea cum starea de panică i se amplifica. | se lipea de 
gât ca un terci gros. Înghiţi ca s-o ţină la distanţă. Trebuia să 
rămână lucidă. Dacă nu putea gândi, orice șansă de scăpare 
dispărea. 

Pipăi rama ferestrei cu degetele, găsind încuietoarea, dar își 
dădu seama că geamul nu avea balamale sau încuietoare. 
Fereastra nu se deschidea. 

Se sprijini cu o mână de tavan, căutând pe policioare ceva cu 
care să spargă fereastra. Atunci observă că panourile din tavan 
erau desprinse. 

Ajutându-se de ambele mâini, împinse unul dintre panouri, 
ridicându-l fără dificultate, și-l dădu într-o parte. Un aer rece îi 
mângâie chipul. 

Folosi policioarele pe post de trepte. Urcă prin deschizătura 
întunecată din tavan, lovind cu picioarele diverse obiecte care 
cădeau cu zgomot pe podea, fără să-i pese de zarva pe care o 
făcea. În același timp, căuta cu privirea ceva cu care să se 
apere. O bară de fier, un cuţit, un lanţ sau orice altceva. Pe unul 
dintre rafturile de sus erau un topor și o cutie de chibrituri. Lăsă 
toporul, luă cutia de chibrituri și se ridică pe ultima policioară. In 
spatele ei auzi ușa hambarului trântindu-se iar, dar și un alt 
sunet. Un sunet distant, pe care nu-l putea localiza sau 
identifica. 

Se ridică în genunchi, așeză la loc panoul din tavan și încercă 
să privească în jur prin întuneric. Era la mijlocul hambarului. 

Sub ea era încăperea mare prin care intrase. Ușa hambarului 
era larg deschisă și lăsa să intre lumina lunii. Pe podea era 
zăpadă troienită de vântul de-afară. La doar câţiva metri 
distanţă, îl putea auzi pe Ole Linge cum dă la o parte lucrurile cu 
care blocase ușa. Raza lanternei se plimba încoace și încolo. Pe 
podea era împinsă o ladă sau ceva asemănător. Apoi păru că el 
se oprește în toiul acțiunii. Raza de lumină rămase nemișcată și 

fu îndreptată brusc în sus, spre tavan, ca și cum bărbatul stătea 
pe loc și asculta. 

Sunetul distant pe care-l auzise mai devreme se intensifică, 
iar acum Line îl recunoscu. Era zgomotul sacadat al palelor unui 
elicopter. 

Se ridică în picioare și se retrase spre interiorul hambarului, 
spre baloţii de fân. Chiar sub acoperiș, de-a lungul zidului, erau 
mai multe scobituri. Line se echilibră pe o grindă de lângă zid și 
merse la cea mai apropiată dintre acestea. Era suficient de 
mare ca Line să se strecoare prin ea. 

Işi vâri capul prin deschizătură și privi în jos. Erau cam trei 
metri, dar stratul de zăpadă era gros și avea să-i amortizeze 
impactul. 

Privi din nou în direcția din care venise. Auzi deschizându-se 
ușa încăperii, iar raza iscoditoare de lumină dispăru. 

Greșise că nu luase toporul, se gândi ea. Ar fi putut lăsa dat la 
o parte panoul din tavan, ca bărbatul să-și dea seama pe unde 
ieșise. Apoi l-ar fi putut lovi când el ar fi urcat s-o caute. Dar 
acum era prea târziu. De altfel, ea avea deja alt plan. 

Vâri un picior prin deschizătură și scoase cutia cu chibrituri. O 
deschise, luă un chibrit și-l frecă de partea rugoasă a cutiei. 
Acesta scoase câteva scântei, dar nu se aprinse. Încercă iar, dar 
gămălia se fărâmiţa. 

Chibriturile erau vechi și abia la a patra încercare reuși să 
aprindă unul. Protejă flacăra firavă cu ajutorul mâinii, după care 
o întinse în fața ei și o aruncă în fân. 

Nu se întâmplă nimic. Chibritul se stinsese, probabil. 

Planul era să dea foc hambarului ca să semnalizeze după 
ajutor. Intre timp, tot ce avea de făcut era să se ascundă în 
pădure. Poate că prezenţa elicopterului în apropiere era doar o 
coincidenţă, dar putea să însemne și că o căuta cineva. 

Scoase încă un chibrit, dar nici acesta nu se aprinse. Apoi, 
brusc, o rază de lumină străpunse întunericul. Ole Linge trebuie 
să fi găsit singura modalitate de ieșire din cameră. 

Lumina o lovi în faţă și o orbi. Panica puse iar stăpânire pe ea 
și în spatele ochilor simțea cum îi pulsează sângele. Luă alt 
chibrit, care se rupse când îl apăsă pe suprafaţa rugoasă a 
cutiei. 

Ole Linge era pe cale să se ridice prin gaura din tavan. Line 
scoase încă un chibrit și, cu degetele, simţi că în cutie mai 

rămăseseră doar două sau trei bețe. De data aceasta însă se 
aprinse imediat, arzând cu o flacără vioaie. 

Il aruncă cu mare atenţie, spre cel mai apropiat balot. Trecură 
câteva secunde înainte ca flăcările să izbucnească și iarba 
uscată începu să pocnească. Focul se extinse rapid și fumul 
începu să se ridice în spirale spre acoperișul hambarului. 

Line își scoase și celălalt picior pe deschizătură și se lăsă în 
jos, ţinându-se doar în mâini. Apoi plonjă în gol. 

85. 


Mai era timp pentru un ultim survol. Pilotul ridică elicopterul 
de la sol, cu botul aparatului de zbor îndreptat spre est. 
Reflectorul urma drumul care continua să pătrundă și mai adânc 
în regiunea forestieră a Suediei. Coroanele copacilor se unduiau 
dedesubtul lor, iar zăpada se scutura de pe ramuri. 

Pe ecranul camerei cu infraroșii se iviră două puncte roșii. 
Amândouă erau staţionare până când, brusc, se puseră în 
mișcare la unison. 

— Elani, preciză operatorul. 

Wisting îi urmări dispărând de pe ecranul monitorului, după 
care se uită din nou la reflectorul care urmărea drumul îngust. 
După câteva sute de metri, pe partea stângă apărură câteva 
clădiri. Un hambar, o fermă și dependinţele obișnuite. Pe ecran 
puteau observa căldura ce se propaga din dreptul ferestrelor și 
ușilor sub forma unor mici pătrate galbene, cu margini verzi. 

Pe treptele scării apăru o persoană, urmată de o alta aflată în 
pragul ușii. Wisting aruncă o privire în jos, mijind ochii. Un 
bărbat își dusese mâna în dreptul frunţii ca să nu fie orbit de 
lumina puternică. În spatele lui era o femeie îmbrăcată în fustă 
scurtă. Printre ei ţâșni un câine ce se opri în mijlocul curții, 
lătrând. 

Pilotul înclină elicopterul, după care îl întoarse. Trecură de 
cabana roșie unde polițiștii suedezi încă lucrau. Apoi luară 
altitudine ca să depășească în siguranţă niște linii de tensiune, 
după care își continuară căutările. 

Navigatorul văzu primul flăcările. 

— La ora unu, strigă el în intercom, făcând semn în direcţia la 
care se referea. 

Puțin mai în față, printre copaci, vedeau o lumină portocalie. 
Pilotul împinse manșa, cobori botul elicopterului și mări viteza. 

Printre copaci ardea un hambar. Flăcările erau roșietice, 
portocalii și galbene, chiar și albe. Intoarseră pe deasupra 
acoperișului. Un fum negru se înălța în vârtejuri. 

Operatorul luă legătura cu echipa de la sol, comunicându-le 
coordonatele. Pilotul îndreptă reflectorul spre zona din faţa 

clădirii incendiate. În zăpadă se vedeau urme de pași ce duceau 
spre ușa hambarului. 

— Jos! solicită Wisting, desfăcându-și centura de siguranţă. 
Aterizează! 

Pilotul ridică elicopterul, întoarse și survolă drumul până găsi 
un loc drept. Apoi aprinse farurile de aterizare și cobori 
elicopterul până la o înălţime de 15 de metri. Pinii se ridicau de- 
o parte și de alta a aparatului de zbor. Coloana de aer produsă 
de palele elicei viscoli zăpada, înainte de aterizarea bruscă. 
Ușile hambarului erau deschise. Wisting se aruncă în furtuna de 
zăpadă, aplecându-se pentru a nu fi lovit de elice și alergă spre 
hambarul în flăcări. 

86. 


Line nu ateriză bine. O durere sfâșietoare îi seceră piciorul 
stâng când atinse pământul. Probabil căzuse pe o piatră sau pe 
un alt obiect dur acoperit de zăpadă. 

Se întinse pe spate și se retrase încet, târându-și piciorul. De 
cealaltă parte a peretelui hambarului auzea cum focul prinde 
putere și se extinde. 

Apropiindu-se de lizieră, se ridică în picioare și încercă să 
șchiopăteze printre copaci, dar zăpada era prea mare. Se 
împiedică și căzu. Se ridică iar și continuă să meargă. Durerea Îi 
dădea fiori în tot corpul de fiecare dată când își lăsa greutatea 
pe piciorul rănit. 

Se sprijini de primul trunchi de copac care-i ieși în cale și privi 
înapoi. Flăcările se prelingeau în jurul ferestrelor din pereţii 
hambarului. Urmele pe care le lăsase erau ușor de urmărit și, 
când era pe punctul să-și continue drumul prin pădure, îl văzu 
apropiindu-se. 

Bărbatul mergea cu greutate prin zăpadă, ţinând într-una 
dintre mâini o lanternă. Conul de lumină se opri asupra urmelor 
lăsate de ea. În spatele lui, flăcările devorau acoperișul 
hambarului. 

Teama îi ascuţi simţurile. Auzea iar sunetul unui elicopter. Era 
și mai aproape. Focul avea să atragă atenţia pilotului. Singura 
întrebare care se punea era dacă elicopterul avea să ajungă la 
timp. 

Bărbatul veni direct spre ea. Privirile li se întâlniră. Avea mai 
mult de 60 de ani, dar era încă masiv și mai puternic decât ea. 

Line făcu câţiva pași înapoi prin zăpada adâncă, căzu pe 
spate, dar reuși să se ridice din nou. Teroarea o copleși, întinse 
o mână în față. Incepu să vorbească fără noimă. 

— Nu! strigă ea. Nu! 

El o lovi cu lanterna în cap. Impactul năucitor o făcu să 
îngenuncheze. Simti cum i se umple gura cu sânge și încercă să 
se ridice, dar el era deja deasupra ei. Cu o mână o strângea cu 
toată forța de gât, iar cu cealaltă încerca să-i imobilizeze 
picioarele. 

Dând din mâini, Line îl lovi peste picior. Îl prinse de picior și-l 
smuci. El se dezechilibră, se prăbuși și se rostogoliră împreună 
în zăpadă. 

Ea încercă să-l lovească în vintre, însă durerea cruntă din 
picior o împiedică. El o prinse de încheietură, iar cu cealaltă 
mână o apucă de păr. Începu s-o tragă după el. Durerea 
resimţită la rădăcina firelor de păr era insuportabilă și Line 
încercă să se târască în urma lui. 

Cu coada ochiului, ea observă cum flăcările înaintau de-a 
lungul pereţilor hambarului și se strecurau pe sub acoperiș. 

O forţă să meargă spre fântâna pe care o săpase el, iar Line 
își dădu seama ce avea de gând să facă. Ea se zvârcoli și simţi 
cum i se rup firele de păr și, în același timp, cum căldura 
degajată de flăcări se înteţea. 

Când aproape că ajunseră la marginea fântânii, Line își înfipse 
brusc dinţii în mâna lui. El îi dădu drumul. Ea se întinse, 
încercând să pună mâna pe lopata de zăpadă rămasă în troiene, 
dar Ole Linge se aruncă asupra ei și se rostogoliră împreună la 
pământ. Line își vâri degetele în faţa lui. Ajutându-se de 
degetele mari, îi împinse ochii în orbite. Ole Linge urlă și se 
eliberă. Apoi se ridică și o lovi cu piciorul în mandibulă, lăsând-o 
aproape inconștientă. După aceea o prinse de un picior și o 
trase spre gura fântânii. 

87. 


Wisting alerga de-a lungul drumului înzăpezit. Inima îi bătea 
atât de tare, încât aproape că leșină. Alunecă și căzu cu capul 
înainte, în zăpadă, se ridică și merse mai departe. 

În dreptul unei vechi cabine pentru depozitarea laptelui găsi 
urme de pași care se îndepărtau de drum, înspre pădure. Printre 
copaci, focul se înteţise. Flăcările ieșeau prin acoperișul 
hambarului și un nor de fum gri venea în direcţia lui. 

La distanță de cinci metri de hambar, se opri și ridică mâna 
pentru a-și proteja ochii de lumina intensă. Focul ardea 
incandescent în celălalt capăt al clădirii, unde acoperișul 
începuse deja să cedeze. Flăcările se învolburau și se răsuceau 
în aer. 

Se uită peste umăr, după care deschise ușa hambarului. 
Fumul care năvăli spre el îi atacă ochii, care începură să 
lăcrimeze. 

Strigă, dar nu primi niciun răspuns, în afară de flăcări. Apoi își 
acoperi gura și ochii cu brațul și intră. 

88. 


Bărbatul o trăgea pe Line spre fântână. Ea încerca să 
găsească un lucru de care să se prindă. Mâinile îi bâjbâiau prin 
zăpada ca o pudră, săpând, în speranţa că va găsi ceva. Se 
zbătu și răsuci, reușind să se prindă de una dintre trapele 
fântânii, care era rabatată într-o parte. Ole Linge o lovi cu 
picioarele ca s-o facă să-i dea drumul. Așchiile i se înfipseră în 
degete și era pe cale să slăbească strânsoarea când se întâmplă 
ceva. 

Ceva explodă înăuntrul hambarului. Tot zidul fu spulberat. 
Bucăţi de lemne arzând zburară în toate direcţiile. Cu cerul în 
fundal, scânteile erau aidoma unei mări de flăcări albastre și 
portocalii. 

Line era întinsă pe spate și privea cum flăcările distrugeau ce 
mai rămăsese din acoperiș. Structura interioară arăta ca un 
schelet înnegrit și firav. Una dintre grinzile ce susținea marginea 
acoperișului și unul dintre pereţi cedă și se prăbuși, dispărând în 
flăcările ce mistuiau clădirea. Urmară alte câteva bubuituri și 
explozii înainte ca o altă grindă să se desprindă de perete. 
Grinda se balansă de câteva ori înainte și înapoi, după care se 
prăvăli și ea în flăcări. Apoi se prăbuși tot acoperișul, iar zidul 
din spatele clădirii vibră, după care crăpă și căzu în clădirea 
distrusă. 

Doar când observă niște lumini albastre dinspre stradă și 
niște siluete ce se apropiau alergând, se întoarse și constată că 
Ole Linge dispăruse. 

Se ridică în genunchi, se târî spre marginea fântânii și privi în 
jos. Flăcările aruncau umbre și lumini în ea, dar fundul fântânii 
era prea întunecat și prea adânc ca să poată vedea ceva. 

89. 


Căldura era mult prea intensă. Wisting ieși din hambar 
împleticindu-se și ocoli clădirea. O zări pe Line întinsă pe 
pământ, la câţiva metri în faţa sa, și chiar în acea clipă întreaga 
curte răsună din cauza unei explozii. Robert Godwin o ţintuia la 
pământ pe Line. Presiunea exercitată de explozia din hambar îl 
proiectă și pe el în sus. Văzu cum forța exploziei îl ridică pe 
ucigașul american, apoi cum acesta cade lat pe pământ. Godwin 
dispăru într-o ploaie de așchii incandescente ce cădeau ca 
picăturile de ploaie. 

Explozia puternică îl dezechilibră și pe Wisting. Căzu și ceva 
tare și greu îl lovi între omoplaţi, dar reuși să se ridice. Din 
spatele său se auzi o bubuitură puternică, din cauza pereţilor ce 
se prăbușeau în hambar. 

Se grăbi se ajungă la fiica sa, care sângera de la o tăietură de 
deasupra ochilor. O îmbrăţișă, privind-o în ochii înlăcrimaţi și 
înroșiți. 

Rămase așa, fixând-o cu privirea destul de mult timp, după 
care ea se eliberă încet din îmbrăţișarea lui. 

— A căzut, spuse ea. A căzut în fântână. 

Poliţiștii suedezi sosiră alergând, înarmaţi și cu lanternele 
aprinse. Wisting îi conduse la fântână și o ajută pe Line să se 
sprijine de marginea puțului. 

Din adâncuri se ridica o duhoare de putreziciune, iar trei 
lanterne luminară cu razele lor albe până în străfundul fântânii. 
Puţul era secat. Robert Godwin era la șase-șapte metri sub ei, 
întins pe niște mormane învelite în pânze gri. 

Avea un picior îndoit într-o postură nenaturală, dar 
supraviețuise căderii. Îl vedeau schimonosindu-se de durere, în 
timp ce se împingea în pereţii umezi ai fântânii, își dădu capul 
pe spate și se uită la ei. Strălucirea misterioasă din ochii lui 
dispăruse. 

90. 


Line începu să înțeleagă cu adevărat ce se întâmplase abia 
când ajunse la spital, în Göteborg. Tatăl ei dormea pe un scaun 
de lângă pat. La televizorul de deasupra patului fuseseră 
transmise buletine speciale de știri întreaga noapte. Reluau 
imagini de la conferinţa de presă din Norvegia, unde erau și 
reprezentanți ai forțelor de poliţie din Suedia și SUA. Pe banda 
din josul ecranului scria că Robert Godwin din Minnesota, în 
vârstă de 61 de ani, era suspectat de uciderea a 23 de persoane 
în SUA, 10 în Norvegia și 5 în Suedia. 

Pe ecranul televizorului apăru studioul de știri, apoi imagini în 
direct din zona împădurită de la periferia orașului Hamburgsund. 
Pompierii strângeau furtunurile. O reporteriță relata că de pe 
proprietatea din spatele ei fuseseră recuperate mai multe 
cadavre. Un polițist taciturn răspundea întrebărilor și confirma 
că era vorba de o operaţiune comună, în care erau implicați și 
oficiali din Norvegia, finalizată cu arestarea cetăţeanului 
american dat în urmărire internaţională. 

Tatăl ei se mișcă în somn pe scaunul de lângă patul ei. Ea 
schimbă canalele TV, oprindu-se la CNN și Sky News. La ambele 
posturi, arestarea efectuată în Suedia era principala știre. 
Canalele americane de știri prezentau imagini din arhivă 
referitoare la caz, botezat cu mai bine de 20 de ani înainte 
Strangulatorul de pe autostrada interstatală. 

Pe posturile suedeze, invitat în studio era un criminolog și 
scriitor corpolent. Jurnalistul era interesat să afle cum reușise un 
om ca Robert Godwin să scape atenţiei poliţiei atât de mult 
timp. Expertul își ridică ochelarii pe frunte, sprijinindu-i de părul 
des și grizonant, după care oferi un răspuns interminabil. În 
Suedia, probabil că locuiau ilegal peste 50.000 de oameni. 
Identitatea lor nu era cunoscută de autorităţi. Știau doar că-și 
obțineau banii și locuinţele prin mijloace ilicite. 

Line stinse televizorul. Până acum, ea nu era subiect de știri, 
dar probabil că urma să fie. Trase pilota într-o parte și-și studie 
glezna pusă în ghips, după care se întinse să ia pixul și teancul 
de hârtii pe care i le adusese una dintre asistente. 

Cu 20 de ani în urmă, Viggo Hansen fusese considerat nebun 
și internat deoarece credea că unul dintre puţinii prieteni pe 
care-i avea nu mai era persoana care pretindea că este. Acum 
devenise subiect în presa internaţională. Asta nu schimba faptul 
că trăise în singurătate. 

Nu vom ști niciodată cum a trăit, scrise ea, și nu vom sti 
niciodată cum a murit. Știm doar că a fost singur. Singur din 
toate punctele de vedere. 


VP - 318 


91. 


Articolul lui Line despre Viggo Hansen fu publicat în ziua de 
Crăciun. Wisting dormi până târziu, se trezi, merse la magazin, 
luă câteva chifle proaspăt scoase din cuptor și cumpără ziarul. 

Casa era goală. Line se întorsese în Oslo. 

Porni radioul și își pregăti o cafea. Tăie chiflele pe jumătate și 
pe două dintre ele așeză julesylte, o specialitate din carne 
servită de Crăciun, și hering pe cea de-a treia felie. Fărâmiţă 
ultima felie, apoi deschise fereastra de la bucătărie și o așeză pe 
tăviţa pentru păsărele. 

Robert Godwin ocupa încă prima pagină a ziarelor. Jurnaliștii 
VG se deplasaseră în SUA și le intervievaseră pe rudele mai 
multor victime de acolo, care mulţumiseră forţelor de poliţie 
suedeze și norvegiene pentru că-l prinseseră, în sfârșit, pe 
criminal, permițându-le astfel să-și continue viețile. 

Godwin fusese externat din spital și mutat într-o unitate 
securizată din incinta închisorii Tidaholm. Potrivit presei scrise, 
voia să dea o declaraţie în fața poliţiei din Suedia, însă solicita 
garanţii că nu avea să fie extrădat în SUA. 

Erau multe întrebări rămase fără răspuns, iar Wisting bănuia 
că nu aveau să afle niciodată toate detaliile. Așa era mereu. În 
toate anchetele rămâneau aspecte pentru totdeauna 
nelămurite. 

Afară, la fereastră, se iviră două păsărele cu piepturile 
colorate în roșu, cu capete negre-albăstrui și penaj gri. Veniseră 
în fiecare zi din perioada Crăciunului, mâncând firimiturile din 
tăviță. 

Citi de două ori articolul scris de Line. Laitmotivul rămăsese 
ideea bărbatului însingurat, însă căpătase un alt sens și un alt 
conţinut. Cu fiecare cuvânt, ea creiona imaginea unui om căruia 
nimeni nu avea să-i ducă dorul, dar care avusese locul său aici, 
pe Pământ. 

Apoi merse în dreptul ferestrei și se uită fix la casa părăsită 
din josul străzii. Incepuse iar să ningă, întocmai cum preziseseră 
meteorologii. Fulgi mari rătăceau prin aer, încețoșând priveliștea 
și ridicând, într-un final, un zid cenușiu între Wisting și lumea de 

dincolo de fereastră. 

Reveni în bucătărie, își clăti farfuria și o așeză cu fata în jos pe 
blat, ca să se scurgă. Apoi luă ziarul cu el în camera de zi. Pe 
ultima pagină găsi programul TV. Ridică telecomanda și alese un 
film despre un băiat care era singur acasă, în timp ce hoţii 
încercau să intre în locuinţă. 

Apoi se relaxă în fotoliu. Zece minute mai târziu era pe 
tărâmul viselor. Afară începuse vijelia. Un vânt năprasnic care 
viscolea zăpada de pe stradă, înlăturând orice urmă de pași în 
nămetți. 

